
STĂPÂNUL STIHIILOR 


PARTEA I 


CAPITOLUL I 
Căpitanul Pitt 


Ameninţător şi tăcut, un nou val gigantic se năpusti 
către țărmurile insulei. Racheta submersibilă „Buru” îşi 


înfipse prora în el, 


săgetându-i 


coama largă şi 


înspumată, apoi câteva clipe căzu în gol. Când întâlni 
iarăşi masa lichidă, alunecă repede sub ea. 


Întunericul nopţii se difuzase în apele convulsionate. 


Bezna era atât de 
compactă, încât fulgerele 
uriaşe ce despicau cerul 
păreau pictate pe un 
perete negru. Tunetele 
gemeau în adâncuri şi 
piereau imediat. 


„Buru” îşi continuă 


drumul, acum plutind pe | 


valurile dezordonate, 
acum dispărând. Din 
înaltul cerului cădea 
mereu o cenuşă densă şi 
fină. Vântul se rostogolea 
în rafale. Suflarea lui se 
repezea ca un animal 
perfid asupra apei, pe care 
o răsucea, o ridica şi o 


(74 


colectia ? 


gonea apoi din urmă în neantul înconjurător. 

Spre nord-est, în direcția arhipelagului, o coloană de 
foc tâşnea din apele învolburate, înălțându-se până la 
3000 de metri deasupra mării. În cele câteva ore de la 
izbucnire, erupția vulcanului continuase cu aceeaşi 
putere. Chiar atunci, o nouă explozie hăui gravă şi 
înfricoşătoare. Coloana de foc îşi intensifică strălucirea. 
Limbile roşii, galbene, argintii urcară tot mai sus, în 
timp ce un nor uriaş de scântei se desfăcea ca o 
ciupercă în înălțimi. Culorile se contopiră într-un 
portocaliu palid, şi un inel de văpaie zvâcni de pe 
suprafața mării parcă, se repezi de-a lungul stâlpului de 
foc şi se răsfiră cu limbi albastre pe cerul negru. În jurul 
coloanei eruptive se împleti o ghirlandă dantelată de 
lumini şerpuitoare. Vălul dens şi fierbinte al ploii de 
cenuşă cobori peste zarea strâmtă, adunând şi mai mult 
întuneric în jurul navei. Undele exploziei, propagate cu 
repeziciune prin apă, loviră brutal racheta, pe când 
fulgerele luptau să răzbată dincolo de cenuşa în cădere. 

În turela comenzilor, căpitanul Pitt scrută ecranele 
rotunde. Pete tot mai mari şi mai întunecate semnalau 
obstacolele din fata navei. El plescăi zgomotos, îşi roti 
umerii largi la dreapta şi la stînga şi comandă gutural: 

— Coborâm la 150 de metri! Viteza jumătate! 
Coordonatele, Gill! 

Pe ecranul  intervizorului apărură coordonatele 
transmise din cabina ofițerului secund: 134"15'6” 
longitudine estică şi 22*34'49” latitudine nordică. 

— Mulţumesc! „Sumbawa” a mai răspuns? 

— Mesajul de acum treizeci de minute! 

— Altceva? 

— Atât! 

— Deci cam la 14 km sud de noul vulcan? 

— Da! 

— Afurisită treabă! Cercul vulcanic se închide! 
Continuaţi apelurile! Au trecut deci treizeci de minute. 

— 34! 

— Şi nimic altceva? 

— Nimic! 

Căpitanul Pitt se posomori. Îşi legănă iar umerii de la 
dreapta spre stânga şi porunci scurt: 

— Coborâm la 600 de metri! Direcţia nord-est şi toată 
viteza! De n-am ajunge prea târziu cu orbecăiala asta la 
întâmplare! Seismologul e tot în salon? 

— Da! Vrea să vă vorbească. M-a întrebat ce-am făcut 
azi, de ce n-am plecat mai devreme. 

— Cred că habar n-are! S-a îmbarcat în golful Zondo 
şi s-a şi închis în cabină! Când a plecat de-acolo? 

— De aproximativ un sfert de oră. E nerăbdător... 

— Bine, bine, trimite-l aici! Numai de povestit nu-mi 
ardea acum! 

În timp ce buzele aspre îi deveniseră ca două linii 
paralele, Pitt scoase din buzunar o ţigară subţire, o 
muşcă furios, o aprinse şi trase câteva fumuri. În 
încăperea turelei intră seismologul trimis de Centrul de 
cercetări ştiinţifice. Tânărul, înalt şi slab, purta ochelari. 

— Căpitane, sunt gata... 

Pitt, nemișcat, îşi fixase privirile pe ecranul 
radiolocatorului de direcție, pe care treceau diametral 
umbrele peştilor. În răstimpuri, luminițe rotunde se 
adunau şi se împrăştiau cu repeziciune. 

Căpitanul se întoarse încet către seismolog, făcând cu 
mâna un gest vag, care aducea pe departe cu o invitaţie 
spre singurul fotoliu din încăpere: 

— lertați-mă, sunt nervos! începu el. Am avut o zi 
încărcată. Măcar  de-aş şti ceva precis despre 

„Sumbawa” şi Atan Along! Nu mai dă niciun semn de 
viată. Dacă ascultau sfaturile mele, nu înțepeneam ca o 
scrumbie prăjită în rada portului Hobart, aşteptând 
ordinele Centrului de cercetări. Sau cel puţin nu-l lăsau 
pe Atan să plece neînsoțţit. 

— Bine, dar pentru cercetări este ideal! Deşi... Am 
calculat că zona eruptivă va avea o arie mai restrânsă! îl 
întrerupse tânărul. De aceea ați şi rămas atâta timp la 
Hobart: ca să interveniți numai în caz de pericol. 

Pitt îşi stinse gânditor ţigara în scrumiera metalică. 

— Mă tem că-i prea tirziu! şopti el morocănos. Am 
primit ordinul de plecare abia la ora 17. lar din 
Tasmania până aici e o bucată de drum! Nici acum nu 
înțeleg de ce s-a procedat aşa cu Atan Along când toată 
populaţia a fost evacuată în 24 de ore! Dar aveţi dreptate 
şi dv: „Sumbawa” poate primi oricind ajutor. După ce v- 
ați îmbarcat la Ogala, o navă maritimă a părăsit 
strâmtoarea, cu ultimii evacuați de pe insulă. La Centrul 
de cercetări seismice mai rămăseseră un corp tehnic şi 
trei academicieni, dar şi ei trebuiau să plece peste două 
ore cu un avion. Noi eram ultimii oameni aflați pe acele 
locuri înaintea erupției. Şi erupția fusese anunțată 
pentru ora 21! 

Căpitanul Pitt îşi aprinse o nouă ţigară. 

— După ce am primit ultimele dispoziţii, inclusiv 
itinerarul rachetei „Sumbawa”, pilotată de Atan Along, 
am încărcat la bord robotii-observatori şi materialul 
ştiinţific din portul golfului Zondo. Trebuia să păstrăm 
legătura permanentă cu echipa de observaţie aeriană ce 
patrula deasupra mării. Trebuia, în sfârşit, să iau 
legătura cu Atan, pentru a-i acorda ajutor imediat în caz 
de pericol. Până să ducem la bun sfârşit aceste 
dispoziţii, coborâse noaptea. În jurul orei 20, nava era 

gata să plece din portul golfului Zondo. Atan Along ne 
comunica mereu că vom fi anunțați dacă apare vreo 
primejdie. Acesta era răspunsul său invariabil! Hm! 
Curajos om! Şi hotărât! 

— Alo!  Căpitane! Satelitul-observator  „TAVI-17” 
comunică! 

— Dă-i drumul! 

— „Părăsiți zona! Pericol ! Erupția în creştere.” 

— Asta s-o creadă ei! Chiar dacă ne prăjim în lavă, pe 
Along trebuie să-l salvăm! 

— Ce comunic? 

— Ce? Nimic!... Ba nu! Comunică : „Fără Atan Along 
nu ne întoarcem la bază. Punct!” 

— Înţeles, căpitane! 

— Alo, Gill! Am simțit până acum cinci şocuri, ultimul 
foarte puternic. Ce spun aparatele? 

— Rezistăm, căpitane! 

— Foarte bine! Păstrați adâncimea! 

Rotindu-şi umerii cu un gest aproape mecanic, Pitt îşi 
privi interlocutorul. 

— Unde am rămas? A, da! Atan Along... Aşteptam 
înfrigurați chiar la intrarea în golf. Noaptea era liniştită, 
iar apele mării păreau acoperite cu un strat de ulei în 
care tremurau stelele. Şuierând uşor, treceau rachetele 
echipei de observaţie aeriană. Căutam să-mi alung 
neliniştea, spunându-mi că erupția va fi ca şi celelalte 
cu care Marele Cerc de Foc al Pacificului obişnuise 
lumea. Când nu mi-am putut stăpâni încordarea, am 
vorbit prin radio cu cercetătorii de la punctele de 
observaţie instalate în preajma noastră. În jurul orei 
20,30, câteva fenomene neaşteptate ne puseră în stare 
de alarmă. O furtună violentă şi foarte ciudată izbucni 
fără veste. Vântul părea că vine din toate părțile, fără o 

direcție precisă. Curenţii de aer erau neobişnuit de reci 
şi puterea lor ne-a înspăimântat. Cerul rămăsese senin, 
dar în păturile superioare ale atmosferei apăru o perdea 
subțire de foc, când roşie, când portocalie. Închişi în 
carapacea metalică a navei, eram aruncați de colo-colo. 
Deşi nu se vedeau nori, fulgere orbitoare căzură în jurul 
nostru. Ofițerul navigator îmi comunică prezența unor 
furtuni magnetice de o forță rar întâlnită. Cu toate 
insistențele noastre, comunicarea prin radio devenise 
imposibilă. Legătura cu seismologul Atan Along se 
întrerupse. Mi-am amintit atunci de gigantica erupție 
solară, începută cu o zi înainte şi care era considerată 
drept cea mai violentă din ultimele secole. Din calculele 
savanților a reieşit că gravitația terestră va suferi 
serioase schimbări în regiunea unde ne aflăm. Am făcut 
imediat legătură între acest fenomen şi erupția care 
urma să înceapă. Nu ştiam dacă trebuie să mă scufund 
pentru securitatea navei sau să plec în căutarea lui 
Atan. Echipajul a hotărât să aşteptăm deocamdată 
cursul evenimentelor. Perdeaua de foc din înalturi 
devenise roşie ca sângele şi în jurul ei goneau roiuri de 
„comete” minuscule. Fulgerele deveniră şi mai orbitoare, 
iar tunetele se împleteau cu vocile multiple ale curenților 
de aer. La ora 21,01 începu o adevărată canonadă de 
explozii submarine, care dură aproximativ două minute 
şi se termină cu o bubuitură înfricoşătoare sub apele 
mării. Undele seismice ne-au lovit racheta, hotărâte 
parcă s-o distrugă. Şocul a fost atât de puternic, încât 
m-am văzut obligat să fac un control rapid al întregii 
nave. Valul care s-a abătut asupra noastră avea peste 
150 m înălțime. Ca să nu fim aruncaţi pe uscat, am 
pornit înainte cu toată viteza. În acele clipe tragice am 
reuşit să captez un mesaj de pe „Sumbawa”: „Mă aflu la 

5500 m adâncime, la 48 de kilometri de «Buru». Fisură 
pe fundul mării. În două ore, conul noului vulcan va 
ajunge la suprafață. Curenţii mă poartă spre locul 
erupției...” Din cauza  perturbațţilor legătura s-a 
întrerupt. Atan se găseşte în cercul vulcanic a cărui 
circumferință se închide cu repeziciune. Observatorii 
tereşti şi aerieni mi-au comunicat existenta unei singure 
zone, încă liniştită, pe unde s-ar putea strecura racheta 
avariată a seismologului. Dar zona se îngustează tot mai 
mult şi Atan nu cunoaşte gravitatea situației. După 
primirea radiogramei ne-am oprit, apoi am pornit la 
întâmplare în căutarea lui. În spatele nostru, ţărmul 
începu să se prăbuşească, iar insula... 

— Căpitane, vorbeşte „Sumbawa”! 

— Dă-mi legătura la cabina 2! ceru Pitt şi dispăru în 
goană. 

„Buru” se apropia cu îndărătnicie de centrul marii 
zone în erupție, iar înaintarea ei se făcea din ce în ce 
mai greu. Absorbit de povestirea căpitanului, tânărul 
reprezentant al Centrului de cercetări nu-şi dăduse 
seama încă de pericolul ce-i amenința. Nava trecea 
acum printr-o urgie infernală, în care moartea pândea 
pretutindeni, gata să se  năpustească asupra 
cutezătorilor care o înfruntau. Exploziile lanțurilor 
vulcanice se contopiseră în răbufniri continue, a căror 
intensitate tulbura aparatele de înregistrare. Ecranele 
erau străbătute de fantomele peştilor schilodiți, purtați 
haotic de curenţii marini. În singurătatea din turela 
comenzilor, nervii omului neobişnuit cu astfel de 
senzații începuseră să cedeze fricii... Pitt îşi făcu din nou 
apariția. Chipul său bărbătesc îşi înăsprise liniile până 
la duritate, iar colțurile gurii i se strânseseră într-un 
rictus de încordare. Pleoapele roşii de nesomn îi 

căzuseră pe jumătate, doborâte parcă de oboseala 
îndelung acumulată. 

— Tonga, rămâi mereu pe recepţie! comandă el cu glas 
răguşit. O microrachetă lansată de Atan Along va emite 
radiosemnale pe lungimea de undă de cinci metri. 
Detectează precis punctul unde se află microracheta! 

Se rezemă de hubloul din față şi-şi concentră atenția 
asupra ecranelor, uitând cu totul de prezența 
seismologului. Aşa se scurseră pe nesimţite minutele, 
fără un cuvânt, fără o privire, în obsedanta manifestare 
a stihiilor. 

— Căpitane! Ne aflăm la 4 km vest-sud-vest de postul 
emițător. 

Căpitanul se scutură grăbit. 

— Viteza jumătate! leşim la suprafaţă. Legătura cu 
observatoarele de la prora! Mulţumesc ! Ascultă, Allaua! 
Plasele magnetice babord, tribord! Din cauza cenuşii, 
instalația de iluminat e bună de azvârlit în mare... 
Determinaţi coordonatele! Oprirea automată! Gamarra şi 
Baya, la mine! leşim pe punte! Gill, costumele speciale, 
că altfel ne prăjim! Aşa, Gill, viteza două noduri! Cum 
ajungem sus, jeturile de aer comprimat; curățiți 
permanent cenuşa de pe punte. Pregătiți echipa „Roboţi 
III” pentru intervenţie rapidă! Cine ştie ce pietroaie ne 
mai cad pe cap. Executarea! 

„„Cei patru bărbaţi deschiseră trapa exterioară a 
turelei, ieşind în ploaia de cenuşă fierbinte. Pietre mici, 
fumegânde cădeau în jurul lor. Oamenii coborâră scărița 
îngustă şi se opriră pe puntea străjuită de balustrade 
metalice. 

— Hei, afurisită căldură! mormăi Pitt, încercând să-şi 
curețe vizorul căştii. M-auziţi clar? 

— Da, răspunse Baya. A intervenit însă un hârâit 

monoton. 

— Tonga, redă semnalele microrachetei pe lungimea 
de undă a aparatelor costumului nostru. 

În difuzoare răsună piuitul grăbit al unui post de 
radio, şi cei doi marinari îşi dădură seama, după 
intensitatea semnalelor, că postul e în apropiere. 

— Tonga, ai determinat direcţia? 

— Vest-sud-vest, doi kilometri! 

— Baya, orientează-te după radiosemnale! 

Farul turelei lumină din plin puntea. În fața navei, 
razele altor două proiectoare pătrundeau cu greutate 
prin ploaia de cenuşă. Din când în când, câte o sclipire 
roşiatică străbătea vălul de întuneric. O explozie lătră 
înfundat, mistuindu-se în depărtări. Ruliul şi tangajul 
deveniseră periculoase. Bărbaţii se  încleştară de 
balustradă. Un bolovan incandescent se rostogoli în 
mare, lăsând în urmă o perdea de fum. 

— Căpitane, microracheta e lângă noi! 

După fiecare explozie, lovită parcă de un imens pumn 
nevăzut, nava tresărea scârțâind, scuturându-şi cenuşa. 

— Acolo! 

Lângă prora rachetei submersibile licărea o lumină 
neastâmpărată. Tinându-se de balustradă, cei patru se 
îndreptară într-acolo. Un turn subțire se înălța din apă, 
luminând prin partea lui superioară, transparentă, 
acoperită pe jumătate de cenuşă. 

În aceeaşi clipă, o explozie haotică mătură toată 
pulberea din aer, iar vasul gemu lovit de şocul seismic. 
Lumina orbitoare se răspândi pretutindeni şi căldura 
deveni insuportabilă. Oamenii, împietriți, priviră uriaşa 
coloană de foc şi lavă ce se desfăcea în jerbe largi 
deasupra capului lor. Nori de gaze colorate şi fum 
înconjurau ciuperca de deasupra vulcanului în care 

sclipeau fulgere argintii. 

Pitt îşi reveni cel dintâi: 

— Repede, suntem în pericol! 

„Buru” se scufundă încet, până când puntea ajunse la 
nivelul apei. Cei patru bărbaţi traseră afară o 
microrachetă cu înveliş sclipitor. În lumina portocalie a 
vulcanului, ei citiră: „Sumbawa”-M.R. 4. 

Un chepeng rotund se deschise în punte şi două brațe 
metalice traseră microracheta în interior. 

Căpitanul Pitt intră încet în încăperea turelei. Cu 
mişcări precise îşi scoase casca şi, înainte de a o aşeza 
pe masa joasă, strigă în microfon: 

— Gill!  Coborâm în spirală cu toată viteza! 
Radiolocatoarele în funcțiune! Ochii şi urechile în patru! 

Şi, în sfârşit, trase de cordonul scurt, desfăcându-şi la 
piept costumul special. 


CAPITOLUL II 
Ultimul spectacol 


Astronautul înaintează cu paşi obosiţi pe creasta 
ascuțită şi neregulată, purtând în brațe pe ultimul 
supraviețuitor al observatorului. Stâncile roşii par bizare 
figuri geometrice proiectate pe cer. O lumină galbenă 
pluteşte la suprafața peisajului. 

Asteroidul Ovidiu este neospitalier. Furtuni magnetice 
îi distrug solul, fărâmițându-l. Munţii şi dealurile se 
prefac în pulbere. Relieful sălbatic dispare. Rămân doar 
şesuri întinse, rubinii. 

Lupta cu stihiile nu este uşoară. Patru observatori au 
pierit. Ultimul, rămas în viață, este rănit grav. 

Bărbatul trebuie să se grăbească. Până la rachetă mai 

are câteva sute de metri. În spatele lui, departe, 
zbucnesc spre înălțimi panglici şerpuitoare. Furtuna se 
apropie cu repeziciune. 

El şovăie tot mai des. Paşii i se împleticesc. Încă puţin, 
şi va ajunge la navă. Cineva dinăuntru soseşte în ajutor. 

— Ce s-a întâmplat? 

— Rănit la baza craniului... 

Cosmonautul respiră greu. 

— Antena? 

— Am instalat-o. Automatul va transmite observațiile. 

— Am luat legătura cu... 

— Mai târziu! În primul rând - plecarea! Dacă intrăm 
în zona vibrațţiilor... 

Celelalte cuvinte nu se mai aud. În jurul rachetei, 
relieful începe să se prăbuşească. Nori purpurii de praf 
țâşnesc spre cerul negru care şi-a schimbat culoarea. 
Zgomotele multiple sunt dominate de  ţiuituri 
asurzitoare. Apoi totul se confundă cu scrâşnetul 
înspăimântător al unei avalanşe pornite parcă să 
răstoarne universul... 

Astronauții pătrund în rachetă. 

Ce tăcere neobişnuită! În cabina luminată puternic nu 
se strecoară niciun zgomot. Trupul rănitului este aşezat 
cu grijă într-un fotoliu larg. 

— Casca! vorbeşte calm doctorul navei, apropiindu-se. 
Am pregătit totul pentru trepanaţie. 

— Descurcă-te singur, prietene! Vom porni imediat. 
Carp! Să conectăm! 

Cei doi bărbaţi ies în fugă. Se succed câteva coridoare 
înguste, elegante, şi iată-i ajunşi în cabina de comandă. 

Ecrane, butoane, manete, ochi strălucitori, cu reflexe 
policrome. Lumina descreşte. 

— Start! 

Racheta străpunge cerul. 

— Carp, legătura cu observatorul cosmic „Moldava 
Y.R.”! 

— Aveţi legătura! 

— Aici racheta „Alcor”! Racheta „Alcor”! 
Supravieţuitorul de pe asteroidul Ovidiu a fost salvat. 
Observatorul subteran transmite pe lungimea de undă 
de opt metri. Continuăm zborul spre Sildora! Continuăm 
zborul... 

Vocea s-a pierdut departe, parcă în infinit. Printre 
miliardele de stele ale Galaxiei trece „Alcor”, ca un punct 
aproape nevăzut, purtând în pântecul ei stropii de viață 
porniţi să cucerească nesfârşirile. 

"Zări necuprinse 
Aripi întinse, 

Aripi să poarte 
Visul departe, 

Tot mai departe 
Viață din moarte.” 

Sunt mii de voci, milioane? Cântecul aleargă în 

noaptea cosmică, ajungând din urmă racheta: 
"Cutezătorul 
Nu-şi pierde dorul, 
Ci-l împlineşte. 
Chiar de-l loveşte 
Noaptea haină, 
Piere-n lumină! 
Zări necuprinse 
Aripi întinse. 
Aripi să poarte 
Visul departe. 
Tot mai departe 
Viaţă din moarte!” 

Corul se stinge într-un pianissimo cald, ca suflarea 
mamei care-şi vede întâiul născut. 

Ce lumină a inundat spaţiile prin care nava zboară 
mereu? Cortina formată din raze argintii a despărțit sala 
de scenă. Pe ecranele laterale apar interpreţii dramei. Ei 
se înclină  respectuoşi în fata publicului, care 
ovaționează. Miile de spectatori îl recunosc în rolul 
principal pe celebrul actor Mircea Vrej. 

Apoi din nou întuneric. Sala întreagă e o gigantică 
rachetă care trece prin Cosmos. Iluzia este atât de 
perfectă, încât se simte până şi mişcarea accelerată a 
„navei”. Trec pe lângă ferestre planetele sistemului solar. 
Din dreapta se apropie Marte, înconjurat de sateliții- 
observatori artificiali. lată-l şi pe Jupiter. Ce păcat că 
norii imenşi formați din amoniac condensat îi acoperă 
suprafața! 

În timpul acestei „călătorii”, care se prelungeşte cât 
durata pauzei dinaintea ultimului act, spectatorii 
servesc răcoritoare de pe benzile rulante. Câţiva dintre 
ei, apăsând butoanele fotoliilor, sunt coborâţi la etajul 
inferior, în grădina tropicală, prin ai cărei pereți 
transparenți pot urmări la fel de bine itinerarul raidului 
fantastic. 


Pentru telecinereporterul Su Mima, clădirea teatrului 
nu mai avea secrete. El se strecura aproape neobservat 
pe coridoarele luminate feeric, mergând foarte repede. 
Agitaţia lăuntrică îi zugrăvise pe chip o anumită 
încordare. În apropierea scenei începu să alerge, lucru 
de mirare pentru cei câtiva ingineri din teatru întâlniți 
pe drum. 

„Dacă nici acum nu-l uimesc pe Mircea, înseamnă că 
nu am dreptul să mai atestez posterităţii uluitoarele 

fapte ale timpului meu”. 

Actorul Mircea Vrej străbătea tocmai scena, 
îndreptându-se spre cabina de odihnă. Îl zări pe 
reporter, care-i alerga fericit în întâmpinare. Zâmbi, 
plăcut surprins. Cei doi prieteni se îmbrățişară tăcutți, 
apoi se priviră curioşi. 

— Grija pentru posteritate te-a obligat să-ţi uiţi 
prietenii? 

— Lasă răutăţile, Mircea! Ştii foarte bine că am 
participat la ultima expediţie de pe Pluton! 

— Bine, bine, te iert! Dar cu o singură condiție: să-mi 
relatezi ultimele noutăți „vânate”. Aşa m-ai obişnuit 
doar... Ei, ce taci? Dă-i drumul! Nu mai eşti supranumit 
„Vânătorul noutăţilor”? 

— Aş fi fericit să-ti pot aduce în fiecare zi câte o veste 
asemănătoare celei de azi... 

— Hai, mă faci curios! 

Mircea îi cuprinse umerii şi porniră spre cabină. 

— Dragul meu, această noutate va fi pentru tine o 
adevărată surpriză! 

— În sfârşit, o surpriză! glumi actorul, sesizând 
imediat precauţia reporterului. 

— Igor Svetloum a hotărât o nouă dată pentru 
începerea cercetărilor subacvatice! 

Mircea Vrej se schimbă imediat. O cută adâncă îi 
brăzda fruntea. 

— O nouă dată?... 

— Cu două luni mai devreme! 

Actorul făcu o mişcare bruscă şi dispăru pe coridor. 
Su Mima rămase perplex: „lar am făcut o gafă”. În 
momentul următor alerga după grăbitul său prieten. 

Mircea ajunse încruntat în fața unui panou albastru, 
care la atingerea butonului se făcu nevăzut. Trecu din 

doi paşi pe terasa cufundată în întuneric şi-şi îndesă 
pumnii în buzunarele costumului argintiu. 

Dinspre pădurea ce-nconjura teatrul venea un foşnet 
monoton. Departe, lumina farului din golf se aprindea şi 
se stingea în răstimpuri egale. Actorul, cu privirile 
pierdute în noapte, rămase nemişcat. „Două luni mai 
devreme! Programul experienţelor mele este nul. Nu mai 
am timp! Două încercări dacă mai făceam, la 7500 şi 
9000 în adâncime... Poate chiar şi una singură ar fi fost 
de ajuns... Două luni mai devreme!” 

Cu cât se gândea mai mult, Mircea Vrej devenea şi 
mai trist. 

„Cele şase profesiuni obligatorii le-am practicat cu 
succes. Deci, prima condiţie pentru participarea mea la 
expediție era asigurată. Studiul «Constelaţia I şi ipoteze 
asupra dispariției ei» îmi asigura oarecum absolvirea 
examenului teoretic. lIpotezele dezbătute sunt cam 
îndrăznețe, e drept! Raţionamentele ştiinţifice sunt însă 
solid construite. Dacă hotărârea lui Igor Svetloum...” 

Su Mima ar fi continuat poate să-l privească în tăcere 
dacă nu şi-ar fi amintit de spectacol. În aceste condiţii 
va mai putea Mircea să păstreze atmosfera psihică a 
personajului? 

— Mi-ai vorbit un an întreg despre visurile, despre 
proiectele tale... Eram sigur că vei face parte din 
echipajul expediției lui Igor Svetloum! Ţi-ai schimbat 
hotărârea?... lartă-mă atunci că ţi-am amintit de 
„Constelaţia II”... Nu-ţi voi mai vorbi despre ea niciodată. 
Vreau să spun că... Nu-nţeleg! Ce s-a întâmplat? Nu poţi 
să-mi răspunzi? Bine! Nu insist! 

Mircea rămase surd şi mut. Telecinereporterul tăcu şi 
el. Nu putea să priceapă starea prietenului său şi n-avea 
de unde şti că Vrej repeta în minte pentru a zecea oară: 

„Experiențele... Şi cât am crezut că voi învinge! Există 
vreo soluție? Nu ! Cu experiențele neterminate nu are 
rost să sper. Igor Svetloum nu va accepta în mod sigur o 
soluție de compromis. Dar ce absurdă poate fi câteodată 
întâmplarea!” 

Bărbia îi căzu pe gulerul metalic al costumului de 
astronaut. 

— Mircea, pauza s-a terminat. Trebuie să te schimbi. 

Neprimind nici acum răspuns, Su Mima intră în 
panică. 

— Mircea... Mircea..., dragul meu, nu se poate să nu- 
mi spui ce-i cu tine! 

Îl întrerupse televizofonul, care făcea apeluri desperate 
undeva, în apropiere: 

— Mircea Vrej este invitat pe scenă! începe ultimul 
act. 

A auzit ceva interpretul? Sigur nu se ştie. Mircea Vrej 
îşi ridică greoi capul: 

— Nu mai pot continua spectacolul! 

Inspiră adânc aerul răcoros al nopţii. În vocea lui se 
resimțea o oboseală de neînvins. Su Mima îşi cunoştea 
prietenul. Fără să mai spună nimic, el făcu stânga 
împrejur, repezindu-se pe coridor. Dădu buzna în cabina 
lui Vrej, îşi dădu seama că totuşi acolo nu-i nimeni, se 
năpusti mai departe, traversă scena în goană, sub 
privirile înspăimântate ale spectatorilor, şi se opri în 
cabinetul directorului. 

— După reacţii pare o depresiune psihică! strigă 
reporterul fără să mai închidă uşa. Poate nu-i decât 
obosit! Ne trebuie cu viteză cosmică un psihiatru! 

Bietul director, tânăr şi lipsit de experiență, nu 
înțelese nimic. 

— Repetati, vă rog! 


— Mircea Vrej nu mai poate juca! Continuaţi cu 
spectatorii călătoria cosmică! Să fie chemat numaidecât 
Ilvan, psihiatrul! 

— Cum, nu mai poate juca de loc? Suspendăm? 

— Nu suspendați! Prelungiţi pauza! Duceţi spectatorii 
până în marginea Galaxiei dacă va fi nevoie. E necesar! 

Directorul dădu toate dispoziţiile. Su Mima se 
aruncase într-un fotoliu, aşteptând sosirea medicului. Şi 
deodată pricepu! 

— Aa! Am găsit! 

Sări în sus, ajunse la uşă şi declară, spre stupefacția 
directorului: 

— Spectacolul va continua! 

Directorul se încredință că psihiatrul va avea doi 
pacienți. Şi-i păru rău. Se luă pe urmele reporterului, 
ajungând pe terasă tocmai la timp ca să poată auzi 
cuvintele acestuia: 

— Trebuie să fie ultimul tău spectacol. Începând de 
mâine părăseşti scena. Peste două zile vom fi în Oraşul 
Caselor Conice. Igor Svetloum, „Stăpânul stihiilor”, 
trebuie să te primească şi să te ajute să-ți termini 
experiențele. Vei participa la expediţie! 

Pe măsură ce asculta, actorului îi dispărea încordarea. 
Chipul i se relaxase, iar ochii, ochii lui mari şi căprui îi 
sclipeau iar, încrezători şi blânzi. 

— Ai înțeles? 

Vrej aprobă, înclinându-şi capul. 

— Acum odihneşte-te câteva minute. Te părăsesc! 
Trebuie să mă documentez pentru un articol ştiinţific 
despre „Constelaţia din ape”. De altfel, voi solicita şi o 
întrevedere oceanologului Igor Svetloum pe această 
temă. Deci, ne-am înţeles! Ne vedem poimâine, la ora opt 
precis, în Piaţa Țiolkovski din Oraşul Caselor Conice! La 

revedere şi succes pentru acest ultim spectacol! 

— La revedere, Su! îți mulțumesc! 

„Vânătorul de noutăți” dispăru pe coridor, făcându-i 
încă un gest cu mâna. 

Directorul teatrului  alergă în întâmpinarea 
psihiatrului şi-l rugă să nu se supere: 

— Nu ştiu ce s-a întâmplat şi nici ce se întâmplă! Ştiu 
numai că va fi ultimul spectacol! 

Psihiatrul se oferi imediat să-i facă un control. 


Capitolul III 
Oraşul Caselor Conice 


Racheta întârziaţilor ajunse din urmă, chiar deasupra 
Mării Caspice, nava de pasageri „Planetar 5” şi se opri 
lin pe terasa magnetică. Mircea Vrej cobori grăbit. 
Ofițerul de serviciu îi ieşi în întâmpinare. 

— Cum vă simţiți? Doriţi un control psihofizic? Lipsa 
antrenamentului vă poate aduce uşoare indispoziţii şi o 
oboseală supărătoare. 

În alte împrejurări, Mircea ar fi zâmbit, gândindu-se 
cât de nepotrivită era întrebarea pentru un om obişnuit 
cu zborurile cosmice. Răspunse obosit: 

— Nu, mulțumesc! Nu-i nevoie! 

Apoi porni în urma ofițerului. Un ascensor rapid îi 
duse către etajele superioare. În fața uşii, pe coridorul 
luminat feeric îi aştepta o fată. 

— Dana Dinn, şefa salonului F 3, vă stă la dispoziţie! 
spuse ofițerul. Odihnă plăcută! 

Mircea se îndreptă spre tânăra grațioasă, salutând-o, 
în timp ce cabina ascensorului pierise pe traseu. 

— După cât se pare, remarcă Dana, civilizația n-a 
uitat să ofere chiar şi întârziaţilor prilejul de a sosi la 

timp! 

— Dacă nu era racheta, ar fi trebuit să plec tocmai 
mâine, şi... 

Vrej făcu un gest nedefinit. N-avea rost să mai explice 
importanța acestei călătorii. 

Pătrunseră într-un salon oval, mobilat cu fotolii 
confortabile. Pretutindeni se revărsa o lumină albastră, 
discretă. Salonul era pustiu. 

— În ultimele luni, cazul dv. este unic. Se datoreşte 
unor motive serioase? 

— Da, foarte serioase! răspunse scurt pasagerul, 
aşezându-se în fotoliul cel mai apropiat. Am avut o zi cu 
emoții! 

Oboseala punea tot mai mult stăpânire pe el. Îşi trecu 
mâna prin părul negru, uşor ondulat, căzut în şuvițe 
subțiri pe fruntea înaltă. Şefa salonului deveni imediat 
foarte practică: 

— Destinația, vă rog! 

— Oraşul Caselor Conice... 

— Cabina trei! Până faceți baie, automatul vă va servi 
meniul la alegere. Sosirea, ora 5,30. Valiza a fost 
depusă. 

— Mulţumesc, mulțumesc... 

În tăcere, fata răsuci comutatorul. Lumina se făcu tot 
mai închisă, aidoma cerului de noapte la tropice. Mircea 
Vrej adormise în fotoliul galben. 

Împinsă violent, uşa se deschise cu repeziciune. Un 
bărbat uscăţiv se repezi înăuntru. 

— Dana Dinn! Ce bine-mi pare că te văd! 

— Bună seara, Su! Nu ţi-ai uitat vechii prieteni! 

— Se poate, Dana? Îţi aduc o noutate senzaţională! Te 
ştiu o admiratoare consecventă a talentatului actor 
Mircea Vrej (fata făcu un gest pe care Su Mima nu-l luă 

în seamă). Ei bine, află că a părăsit scena! 

— A părăsit... 

— Exact! leri a interpretat pentru ultima oară rolul 
principal din drama cosmică „Aldebaran”! 

— De ce? 

— Ăsta e un secret care nu-mi aparține, căci Mircea 
nu mi-a dat încă dezlegarea să-l anunt. 

— Atunci cere-i-o! El se află aici! 

Su Mima scoase un strigăt puternic, atât de puternic, 
încât Vrej, care dormise foarte liniştit, sări drept în 
picioare. Dând cu ochii de prietenul său, îşi reveni 
imediat din buimăceala somnului prea scurt. Pe chipul 
telecinereporterului trăia o bucurie desăvârşită. 

Îşi strânseră viguros mâinile. 

— Ai merita să te-arunc pe Pământ! spuse Mircea 
calm. 

— u P 

— M-ai trezit din visul viselor mele. M-ai obligat să 
părăsesc abisoscaful „Constelația II”! Ah ! Şi mă găseam 
cu Igor Svetloum într-o fosă necunoscută a Pacificului!... 

— Ce altceva ne mai puteţi spune despre expediție? 
spuse Su Mima pe un ton profesional. 

— Dacă doriți un interviu, amânațţi-l pentru altă dată! 
Voi reveni cu amănunte abia după ce mă voi trezi a doua 
oară! 

Râseră amândoi cu poftă. 

— Nu puteai să mă anunțţi că vii cu „Planetar 5”? îi 
reproşă telecinereporterul. 

— Tot ne-am fi întâlnit în Oraşul Caselor Conice! Şi- 
aşa am întârziat din cauza fotoproiectelor uitate acasă. 
Plecasem fără ele, de parcă aş fi dorit să-i dovedesc lui 
Igor Svetloum că pot prinde o cometă de coadă! 

Su Mima nu răspunse. Îl privea cu multă atenţie, 

încercând să ghicească ce i se mai întâmplase după 
ultimul spectacol. Dar nu observă decât că bunul său 
prieten era foarte obosit. Mircea îi ghici gândurile: 

— N-am mai dormit de la ultima noastră întâlnire. 
Trebuia să fac puţină ordine într-un capitol al lucrării 
ştiinţifice. Mi-a venit o idee şi m-am apucat s-o verific 
prin calcule. 

— Aşadar, este adevărat că nu mai sunteți actor? 
întrebă Dana Dinn, sfioasă şi curioasă în acelaşi timp. 

— Da! Am părăsit scena, dorind să mă dedic din nou 
ştiinţei. Vreau să particip la abisoexpediţia „Constelaţia 
II”, condusă de Igor Svetloum. 

— Expediția care va cerceta necunoscutele zone 
vulcanice de pe fundul Oceanului Pacific!? Iubiți foarte 
mult marea, nu-i aşa? 

Mircea Vrej zâmbi, cu o expresie care-l făcu pe Su 
Mima, bun cunoscător al oamenilor, să-şi şi declanşeze 
micromagnetofonul de buzunar. 

— M-am născut acum 40 de ani pe malul Mării Negre. 
Poate de aceea am păstrat toată viaţa în mine ceva din 
nemărginirea albastră a apelor, din zbuciumul undelor 
învolburate ce mângâie plajele aurii. Am practicat şase 
profesiuni, dar mă întorc mereu acolo unde mă cheamă 
apa şi cerul. 

Calmul cu care vorbea, vocea gravă, o anumită 
muzicalitate în rostirea cuvintelor îl făceau pe Vrej 
povestitor neîntrecut. 

Su Mima se felicită pentru intuiţia lui fără greş: 
„Mâine voi uimi întreaga lume cu aceste destăinuiri”. 

— De altfel, eşti un constructor şi un mecanic foarte 
bun! remarcă el. Aş îndrăzni să spun că şi în aceste 
domenii ai fost celebru, ca şi în teatru. 

— Celebru? Nu! Sunt numai bine pregătit. 

23 


— lar acum? 

— Acum! ? Vieţii şi oamenilor nu le-am dăruit totul... 
Priveşte marea liniştită, strălucitoare, pierzându-se 
dincolo de orizont. Oglinda de nichel este doar aparentă. 
Marea se află în veşnică mişcare. Vântul îi încreţțeşte 
fața şi-i înalță coamele valurilor prelungi. Zbuciumul ei 
îl poți asemăna cu zbuciumul sufletului omenesc, mereu 
schimbător. În noi se nasc idealuri pe care le 
concretizăm în fapte. Dureri, bucurii, trudă şi dragoste, 
val după val gonesc - pânze întinse pe apele vieții. 
Opreşte-te la malul mării — şi înțelege! Ea a născut 
viața... Ea sparge stâncile încremenite de milioane de 
ani... înțelegând-o, n-o vei uita niciodată şi totdeauna 
vei reveni s-o priveşti, să-i asculți şoapta sau glasul 
tunător în furtună... 

— E minunat! şopti Dana. 

Mircea Vrej tresări, iar umbra de visare din glasul Lui 
se stinse. 

— Pentru această mare, căreia omul trebuie să-i 
supună frumusețea şi tainele, vreau să particip la 
expediția condusă de Igor Svetloum! 

La ultimele cuvinte, mâna tânărului căzu 
neputincioasă pe lângă corp şi Vrej adormi din nou. 

De data aceasta telecinereporterul îl lăsă să doarmă 
până la destinație. 

* 

— Ne întâlnim acasă la Igor Svetloum! 

Atât spuse Su Mima şi dispăru. Mircea nu apucă să-i 
răspundă. „Mă rog, are motive! Trei interviuri înaintea 
vizitei la oceanolog!... Numai să-şi termine până atunci 
treburile...” 

Mircea traversă navodromul. Nu prea ştia ce să facă; 
era devreme. Chemă un elicopter şi ceru, deschizând 

portiera: 

— Amfiteatrul „Tiolkovski”, vă rog! 

Aparatul decolă. Zorile luminau tot mai intens 
răsăritul. Pe trei plafoane de zbor se întretăiau 
elicobuze, elicomobile şi elicoptere de toate tipurile. Sub 
ei, se desfăşura în toată splendoarea lui Oraşul Caselor 
Conice. Deşi îl vizitase de nenumărate ori, Mircea Vrej 
nu-şi putu reţine o exclamaţie de încântare. 

Grădini impresionante despărțeau oraşul în şase 
cartiere de forma unor sectoare de cerc. Pe dealurile 
periferice fuseseră instalate navodromul, Serviciul poştal 
aerian şi Cosmoportul central al Pământului. 

Toate ştiinţele lumii erau reprezentate aici. În fiecare 
săptămână, 100000 de savanţi porneau şi se întorceau 
din expediţii... 

Tânărul îşi întrerupse gândurile. Stoluri de păsări 
colorate zburau în jurul lor. Privirile-i coborâră pe străzi 
şi dacă n-ar fi ştiut că locuitorii circulă prin arterele 
subterane şi aeriene ar fi rămas surprins: străzile erau 
aproape pustii. Numai în apropierea blocurilor conice, 
zvelte şi înalte domnea o animație matinală. 

Clădirile roşii ca mărgeanul susțineau platforme largi, 
necesare circulației aeriene. Noaptea, aceste platforme 
luminau oraşul. 

Atras de frumuseţea înconjurătoare, Mircea Vrej nici 
nu-şi dădu seama că au aterizat. Glasul pilotului îl 
aduse la realitate: 

— Am ajuns! Aici este amfiteatrul! 

El mulțumi şi cobori sprinten. În faţa lui se afla un 
edificiu masiv, cu linii arhitectonice ultramoderne, 
adăpostind sala consiliilor ştiinţifice. Deasupra cupolei 
transparente se înălța, în mărime naturală, macheta 
navei cosmice „Vostok-1”, alături de care fusese aşezat 

bustul lui Iuri Gagarin, primul cosmonaut al 
Pământului. 

Igor Svetloum locuia în apropiere, pe una dintre 
străzile ce porneau radial din piața centrală. Mircea 
porni într-acolo. 

Dimineaţa de primăvară răspândea o răcoare plăcută. 
Parfumurile florilor se făceau simţite la fiecare pas. 
Zburau papagali gălăgioşi, strident colorați. În flori se 
ascundeau colibrii, iar de undeva răsunau trilurile unor 
păsări nevăzute. 

Un pui de pasăre cobori pe umărul lui Vrej. El îl luă 
uşor şi îi dădu drumul în ramurile cocotierului alăturat. 

Pe alei, răcoarea era mai pronunțată. Umbrele florilor 
uriaşe se odihneau pe nisip. Un aparat minuscul îşi 
dirija fasciculele invizibile spre două şiruri de crini 
albaştri, abia sădiți. Mircea trecu pe lângă un grup de 
irişi ce depăşeau un metru, bujori ca nişte cupe 
gigantice, roşii şi albe, lotuşi, magnolii, trandafiri şi 
orhidee cu aromă îmbătătoare. Recunoscu în apropiere 
un exemplar al minunatei „Cor Veneris”, adusă de primii 
cercetători ai planetei Venus. O spirală neagră, uriaşă 
purta în vârful ei un fel de inimă înclinată, roşie ca 
sângele, care urmărea astrul zilei la fel ca floarea- 
soarelui. Frunzele ei verzi şi rare se încolăciseră pe 
tulpină ca nişte panglici. 

Mircea  traversă bulevardul, trecu printr-o piață 
octogonală şi pătrunse în grădina oceanologului. 

Toate florile din grădină erau albastre. Prin coloritul 
petalelor, ele aminteau când de apele liniştite ale mării, 
când de valul înalt, gonind sub cer plumburiu, când de 
ultramarinul nopților cu lună. Plante cățărătoare se 
avântau spre cer, plutind parcă în aer. 

Din loc în loc, tânărul întâlni fântâni arteziene şi 

gheizere, printre care fuseseră presărate acvarii de 
diferite dimensiuni. În razele soarelui abia răsărit, solzii 
peştilor fulgerau policrom. Cu cât se apropia de locuința 
savantului, acvariile deveneau tot mai mari, adevărate 
bazine cu pereți străvezii, adăpostind cele mai variate 
exemplare de faună marină. 

Vrej recunoscu un pui de balenă albastră!, cam de 10 
m lungime, apoi o sepie? uriaşă, ce se odihnea cu 
tentaculele roşii desfăcute; aşa cum stătea pe stânca 
artificială părea conservată. 

În imediata apropiere a bazinelor, un lac îşi răsfăța 
oglinda în lumină. Recifi coralieri îi străpungeau 
suprafaţa în numeroase locuri. În mijlocul lui se afla un 
atol de pe care palmierii îşi legănau frunzele zdrențuite. 
lar pe malul celălalt, un vulcan miniatural era în plină 
erupție! 

Mircea Vrej alergă curios într-acolo. Conul vulcanului 
nu depăşea 15 m înălțime. Din craterul mic ţâşnea lavă. 
Izbucnind în răstimpuri scurte, aburi colorați pluteau în 
aer ca fumul dintr-o lulea şi apoi dispăreau. Prin mai 
multe orificii abil ascunse, lava era absorbită de pompe 
puternice, astfel încât nicio picătură nu ajungea până 
jos. 

Din pompe, ea se strângea în focarul central, unde se 
reîncălzea. O ploaie de pietricele verzi se răsfira ca o 
jerba în aer. Un sistem de ventilație împiedica 
împrăştierea gazelor. 

— O „jucărie” creată de „Stăpânul stihiilor”! 

Mircea Vrej se întoarse. Lângă el se afla 


1 Balenoptera musculus (n.a.) 
2 Arhiteutis dux (n.a.) 

telecinereporterul. 

— Într-adevăr, grădina este impresionantă! Dar tu? 
Gata cu treburile? 

— Nici pe departe! Am venit să te anunț că Igor 
Svetloum ne-a scăpat! 

— Ce vrei să spui? 

— În primul rând, că am fost informat foarte bine. 
Secundo, că un eveniment neaşteptat l-a gonit de aici pe 
marele oceanolog până la „Pacific VII” — celebra staţie de 
observare a „Constelaţiei din ape”. Terţio, că am aflat 
toate acestea de la robotul casnic. 

— Îţi mulţumesc! rosti Mircea preocupat de noua lui 
încurcătură. Va trebui deci să plec!... 

— Întocmai! Va trebui să plecăm! 

— Să plecăm? Să plec! 

— Nu, să plecăm! accentuă Su Mima. Pe „Pacific VII”, 
în două ceasuri voi fi ca la mine acasă. Am mirosit eu o 
partidă de vânătoare subacvatică!... Ei, să lăsăm gluma! 
Ştii că trebuie să scriu un articol cât mai documentat 
despre „Constelaţia din ape”! Prin tine, sper că Igor 
Svetloum va fi mai puțin zgârcit cu informațiile. 
Decolarea la 10.48 Până atunci, hai să mâncăm ceva!... 


CAPITOLUL IV 
Seismologul Atan Along 


Laboratorul uriaş, impresionant chiar şi pentru 
inițiați, era scăldat într-o lumină orbitoare. 
Schimbându-şi greutatea corpului de pe un picior pe 
celălalt, Mircea Vrej căută să se orienteze în mulțimea 
aparatelor din jur. Un microtron, spectrografe de masă, 

supermicroscoape ionice, gravimetre, un radiolocator 
portativ, sonde abisale şi alte aparate necunoscute lui... 

În mijlocul încăperii, pe trepiedul cromat, un fragment 
de cristal licărea cu reflexe albastre. Acolo, în jurul 
cristalului, se plimba cu mâinile la spate Igor Svetloum. 
La prima vedere, „Stăpânul stihiilor” părea un „bătrân” 
obişnuit, nu prea înalt de statură, cu umerii uşor lăsați, 
dar puternici. Sprâncenele, ca două streşini cenuşii, 
foarte mobile, se ridicau ori se împreunau la rădăcina 
nasului ascuţit şi drept, în semn de concentrare. De-a 
lungul obrajilor slabi, riduri fine coborau sub maxilarul 
inferior, spre bărbia voluntară. 

Chelia ce-i acoperea în întregime capul lărgea aproape 
nefiresc fruntea lui boltită şi netedă. 

Marele savant se opri brusc şi-şi fixă vizitatorul. 
Mircea descoperi atunci instinctiv în această privire 
toată forța tăinuită a lui Svetloum. Ochii imenşi, atât de 
negri încât irisul se confunda cu pupila, absorbeau avid 
senzațiile din afară şi nu lăsau să se vadă nimic din 
reacțiile lăuntrice. 

„ŞI când te gândeşti că are 90 de ani!” îşi spuse Vrej. 
„Ceva mai mult decât jumătatea vieţii unui om!” 

Îi întrerupse gândurile vocea savantului: 

— Te cunosc! Sunt un admirator consecvent al 
creațiilor dumitale artistice. Eşti în documentare pentru 
rolul vreunui Neptun modern? 

— Nu! Am venit în legătură cu abisoexpediţia!... 

— Ia loc, te rog, şi... fără trac! 

Vrej se aşeză nesigur, cu impresia că inima nu-i va 
mai bate niciodată liniştit. 

— Mi-am încheiat profesiunea de actor, acum trei 
zile... 

— A şasea profesiune!? 

— Da! 

— Şi ce hotărâri ai pentru viitor? 

— Vă prezint studiul „Constelaţia I şi ipoteze asupra 
dispariției ei”! 

— Oceanologie? 

— Pilotaj şi tehnomecanică N.S. ! 

Igor Svetloum răsfoi studiul şi se opri la unul dintre 
capitole. 

— Pilotaj şi tehnomecanică? întreabă el, părând că se 
gândeşte la altceva. 

— Aceasta a fost prima mea profesiune! 

— Atunci ai salvat de la pieire grupul subglaciarelor 2 
antarctice... 

— Ştiaţi? 

— M-a interesat biografia dumitale... Faci parte dintre 
cei propuşi pentru noua expediţie. 

Închise mapa şi-şi trecu mâna peste chelie, fără a-şi 
lua privirile de la tânărul care nici nu clipi. 

— Deci ai trecut strălucit şase profesiuni!... Spune-mi, 
te rog, pentru ce vrei să participi la expediţie? 

Întrebarea îl descumpăni pentru câteva clipe pe 
Mircea Vrej. 

— Am dorit să fac parte încă din echipajul 
„Constelaţiei I”, condusă de marele oceanolog Sinii Teci. 
Dar nu practicasem decât trei profesiuni, şi erau 
obligatorii şase. Am urmărit toate comunicările dv. 
ulterioare. În lucrarea pe care v-am înmânat-o — lucrare 
ce reprezintă proba teoretică necesară admiterii mele la 
expediție — am încercat să rezolv problemele legate de 


1 N, S. - navigația subacvatică (n.a.). 
2 Nave submarine polare (n.a.). 

pilotajul şi tehnomecanica noului abisoscaf în condițiile 
„Constelaţiei din ape”. 

— Şi ce te mai îndeamnă să mergi cu noi? 

— Am dus o viaţă obişnuită, dar simt că pot dărui 
omenirii mult mai mult în împrejurări hotărâtoare, 
deosebite. 

— Mda! 

Bătrânul îşi reluă plimbarea. 

— Aşadar, crezi că eroismul se naşte acolo unde omul 
trebuie să aleagă într-o clipă între viață şi moarte? 

— Nu! Există şi un eroism despre care poţi spune: 
toată viața a fost o continuă faptă de eroism. Adică 
eroismul tăcut şi modest al muncii de fiecare zi. Aceste 
idei au aparținut primului cosmonaut al Pământului, 
Iuri Gagarin. Ele reflectau tăria şi eroismul poporului 
sovietic. 

Svetloum zâmbi fără să-şi părăsească încordarea. 

— De Atan Along ai auzit? 

— Da! 

— Materialul cules de el în timpul giganticei erupții 
din anul 2196 a fost extrem de prețios pentru ştiinţă. 
Aveam 31 de ani când am văzut cinedocumentarul 
realizat de Atan Along şi comentat de el însuşi. 
Trecuseră exact cinci luni de la cataclism. 

— Ştiam de acest film, dar nu l-am văzut. 

— Îţi voi oferi eu prilejul! Trebuie să mai ştii că filmul 
are câteva întreruperi; aceste secvențe neimpresionate 
le-am păstrat din respect pentru Atan Along. 

Svetloum se apropie de un pupitru de comandă şi 
apăsă câteva butoane. Ferestrele se întunecară, iar pe 
marele ecran stereoscopic din capătul opus al 
laboratorului apărură primele imagini; apoi răsună 
glasul lui Atan Alog: 

„Vasul oceanografic «Titan» se îndreaptă cu viteză spre 
strâmtoarea Katbu, unde mă aşteaptă batiscaful-rachetă 
«Sumbawa», gata de drum. Mâine, la ora 16, plec în 
cercetare. 

La stânga noastră, munții insulei Tim se reliefează 
întunecaţi spre cer. Farul automat de pe capul Lorad 
pare o stea de carmin venețian. În apropierea lui, trei 
luminițe verzi indică Insula Neagră. Insula Tim este 
cufundată în întuneric. Locuitorii ei au fost evacuați. 

Conul acesta înalt, care fumegă leneş, este Wolla, 
vulcan cunoscut mai ales prin explozia din 2003. 
Cenuşa azvârlită atunci în atmosferă a înconjurat 
Pământul de trei ori. Au fost înregistrate mişcări 
seismice pe toată planeta, iar valuri uriaşe au măturat 
coastele celor două Americi, după ce traversaseră 
Oceanul Pacific cu peste 400 de mile pe oră! 


Filmul se întrerupse. 

„Da - gândi Vrej —, exploziile submarine provoacă 
inimaginabile catastrofe! Aşa s-a întâmplat în 1737 cu 
țărmurile Kamciatkăi; la 1755, lângă Lisabona, valurile 
au pătruns până la 15 km în interiorul uscatului; 12000 
de locuitori ai Agadârului au pierit în 14 secunde în 
februarie 1960, iar în acelaşi an au avut loc 
impresionantele mişcări seismice din Chile; la 19 martie 
2134 insula Hinon a dispărut sub ape...” 


„Privesc coloana de fum a vulcanului - reîncepu 
comentatornl —- şi mă întreb dacă erupția ce se va 
declanşa după 19 ore nu-l va trezi şi pe bătrânul Wolla. 

În stânga trebuie să fie oraşul Firbet, altădată o mare 
de lumini. În dreapta, o singură sclipire indică portul 

Lomt. Spre est, câteva centre luminoase îmi amintesc de 
Irbetung... 

Gânduri tot mai apăsătoare mă obsedează. După toate 
calculele, mâine, la aceeaşi oră, tot ce există în jurul 
meu va fi schimbat. 

Trebuie să mă retrag în cabină. Sunt obosit. 

* 

Părăsesc încet rachetoportul Ogala. Cer senin. Soarele 
scânteiază deasupra noastră. Portul, despuiat de 
automate şi macarale, fără forfota navelor, este dezolant. 

Brațe mişcate deasupra capetelor îmi doresc «drum 
bun». Le răspund cu rachete de semnalizare. Apoi 
conectez automatul de direcție şi comand scufundarea. 

Am părăsit şi ultima zonă până unde străbate lumina 
soarelui. Apa devine tot mai închisă la culoare, tot mai 
albastră. 

Curând, noaptea adâncurilor mă va înconjura. 

* 

Vârfuri ascuțite de dealuri, defilee prăpăstioase, câte 
un perete drept, ce vorbesc despre o prăbuşire 
vulcanică, şi peste toate un mâl fin, roşu. Acesta este 
fundul strâmtorii Dulp, mereu în schimbare datorită 
forțelor interne ale scoarței. 

Înaintez de-a lungul unei pante. Pe lățimea maximă 
este o îngrămădire haotică de bolovani, rostogoliți parcă 
dintr-un zid uriaş de odinioară. Negrul şi cafeniul 
plutesc ca un văl sumbru peste năruirile vulcanice. 
Stâncile au rămas şi vor rămâne goale, spălate continuu 
de apele curenților reci de pe fund. 

* 

Creasta se termină brusc. Peretele prăpăstios, tăiat în 
rocă dură, coboară la peste 1000 de metri. Racheta cade 
pe lângă povârnişul negru. 

33 


Mă  concentrez asupra ecranelor înconjurătoare. 
Automatele îmi transmit clipă de clipă valorile 
înregistrate. Astfel controlez temperatura apei, 
compoziția sărurilor ei, indicii gravimetrici, 
electromagnetici şi spectrografici. Aceste date ştiinţifice 
se imprimă pe discurile-clasoare, al căror studiu va fi 
edificator pentru oamenii de ştiinţă. 

Au trecut două ore de când am plecat din golful Ogala. 
Pornesc spre nord, de-a lungul acestui defileu îngust ca 
un şanţ, săpat de cataclismele anterioare. Nu peste mult 
timp, căpitanul Pitt, acest erou al mărilor tăcut şi 
morocănos, îmi va anunța sosirea navei sale gata să 
intervină în caz de pericol. 

* 

Am ajuns la 3300 m adâncime. Cu cât înaintez spre 
nord, scoarța terestră se subțiază. Presiunile şi 
temperaturile subcrustale maxime se găsesc la 24°15' 
latitudine nordică.  Gravitaţia Pământului creşte 
continuu în această regiune, ceea ce arată că magma, 
bogată în elemente feromagneziene, se apropie vertiginos 
de suprafață. 

* 

Primul mesaj al căpitanului Pitt! I-am transmis să 
aştepte în rada golfului Zondo. Îl voi chema dacă va fi 
nevoie. 

M-am oprit. Fundul submarin pare o vale întinsă, 
întreruptă ici-colo de înălțimi abrupte. Singuratic, 
întunecat, conul vulcanului stins Djang străjuieşte 
împrejurimile. Aici va avea loc erupția. 

Proiectoarele rachetei luminează ca ziua, ajutându-mă 
să găsesc mai multe aglomerări de dinți de rechini. 

Dincolo de această subţire crustă suboceanică, 
procesele fizico-chimice ale zonelor profunde din sima ! 
au transformat materia incandescentă într-o forță oarbă, 
manifestată prin presiuni şi temperaturi uriaşe. Din 
calculele efectuate de aparate reiese că această forță a 
ridicat scoarța cu 149 cm. Ciudată şi înfricoşătoare 
manifestare naturală! 

În mod obişnuit, mişcările pe verticală ale uscatului 
sub influența atracției lunare nu depăşesc 30 cm. 

Ieri au avut loc un şir de erupții cromosferice a căror 
intensitate depăşeşte maximele înregistrărilor noastre de 
până acum. Între aceste fenomene există o strânsă 
legătură. Perturbaţiile magnetice produse de erupții au 
grăbit ridicarea magmei. La acestea se adaugă mareele 
datorate Lunii în al doilea pătrar. 

* 

Ce fisură a întâlnit magma? în drumul ei spre 
suprafață? Cum s-a strecurat neştiută sub fundul mării, 
acumulându-se ca într-o pungă gigantică, încercând 
mereu să răzbată afară? 

Neştiute rămân încă tainele proceselor din zonele 
profunde ale simei. Noi le determinăm efectul. Cauzele 
sunt deocamdată necunoscute. 

* 

Ora 20! Am recepționat un nou mesaj al Sumbawei». 
Nu ştiu dacă răspunsul meu a fost primit. Perturbaţiile 
electromagnetice îngreunează comunicările. 


1 Sima — înveliş al pămîntului în care predomină siliciul și magneziul (n.a.). 
2 Magma (gr. „magma" — pastă, aluat) o topitură care se formează în 
interiorul Pămîntului, indiferent din ce cauză. Ajunsă la suprafaţă, se 
numeşte lavă. Din punct de vedere fizico-chimic, magma poate fi considerată 
un amestec de silicați și de substanțe gazoase (n.a.) 

M-am depărtat cu 10 km de centrul periculos. Sting 
toate luminile rachetei. Aici, lângă mine, se află conul 
vulcanului Djang. Înălțimea lui este de 1200 m, dar 
craterul nu măsoară decât 500 m în diametru. Dacă va 
intra în erupție, el va forma la suprafață o nouă insulă”. 


Filmul se întrerupe iar. 

„Aşa s-au născut - gândi Vrej - insulele Haway, 
Samoa, Tonga, Azorele, Sf. Paul, Tristâo da Cunha, 
Ascension... Vulcanul Mauna-Loa, s-a ridicat în Pacific 
de la 6000 în adâncime, continuând să crească până la 
5360 în deasupra apelor. Apariția grupului de insule 
Santorin se datoreşte unei explozii extraordinare, ce a 
fragmentat un crater submarin uriaş cu 2400 de ani 
înaintea erei noastre...” 

Stereoecranul îşi recapătă strălucirea. 


„Văd uneori scânteind grupuri de organisme în 
mişcare. Câte un peşte trece încet, bâjbâind parcă prin 
întuneric. Viața palpită mai departe, neştiutoare. Iar din 
adâncuri se apropie moartea. Ce impresionantă este 
această veşnică mişcare a materiei! 

* 

Ora 21! 

Fundul mării se bombează tot mai mult!... 

Un jet uriaş de gaze şi flăcări a tăiat apele, avântându- 
se spre suprafață. Explozia urmează aproape imediat. 
Lavă, cenuşă, nisip... Şocul m-a aruncat cu o violență 
neînchipuită în sus, apoi în jos... Îmi trebuie mult timp 
până să-mi revin. Tabloul de comandă e înconjurat de o 
zonă de puncte roşii. Avarie! Motoarele de zbor ale 
rachetei s-au defectat... 

36 


* 


Pietre uriaşe cad în apropiere. Le văd cum se 
rostogolesc lent în apele tulburi; în urma lor, apa 
bolboroseşte şi se agită. 

Posibilităţile mele de salvare au fost reduse. Lansez 
prin automatul de legătură un mesaj către Pitt. Îl va 
primi? 

Trebuie să cercetez vulcanul! Dacă plec, pot străbate 
prin apă zona eruptivă! Dar eu consider că sunt mai 
folositor omenirii dacă rămân în continuare aici decât să 
mă retrag cu materialul ştiinţific incomplet!” 

— Nu-i adevărat! exclamă Mircea Vrej într-o pornire 
spontană. Trebuia să se întoarcă! 

Svetloum rămase tăcut. 

* 

„Altă explozie! Şocul a fost extraordinar. Undeva s-a 
produs o nouă fisură. Temperatura apei creşte cu 
repeziciune. Au apărut curenți electrici turbionari, 
împotriva cărora lupt cu greu. 

* 

În spatele meu, foarte aproape, s-a produs o nouă 
erupție, încă o ex... 

Explozia mi-a dat racheta peste cap. Depresiunea 
creată mă apropie de noul vulcan. Motoarele de direcție 
nu se pot opune... 

* 

A mai rămas un singur motor în funcțiune. Plutesc la 
voia întâmplării, dus de colo-colo de curenți. Am mai 
transmis un apel către căpitanul Pitt. 

Din cauza cenuşii şi a gazelor toxice în soluție, 
imaginile au devenit foarte confuze. Nu pot recepționa 
nicio ştire de la suprafață... 


* 

Mă gândesc ce se întâmplă sus!... De câte ori în 
noaptea aceasta apele mării vor părăsi țărmurile, supte 
parcă de o putere nevăzută? De câte ori valurile uriaşe, 
formate de exploziile erupțiilor, vor reveni grăbite, 
sfărâmând toate obstacolele, pătrunzând adânc în 
interiorul uscatului? 

Am reuşit să iau legătură cu cei de pe «Sumbawa»! I- 
am arătat căpitanului situaţia în care mă aflu. Mi-a 
răspuns cu următorul mesaj: «Sunteţi înconjurat de un 
cerc de vulcani în erupție. La nord-est a mai rămas o 
zonă relativ liniştită, prin care v-aţi putea strecura. 
Grăbiţi-vă! Cercul se închide complet peste circa 48 de 
minute.» 

I-am mulțumit curajosului căpitan. Nu mai am timp 
să ajung la această singură portiță de scăpare. Voi 
trimite pe acolo materialul ştiinţific cu o baliză-far 
electronică. 

* 

Mai sunt 20 de minute până când voi lansa baliza. 
Automatele de cercetare îşi continuă lucrul. În jurul 
meu s-a înălțat o pădure fantastică de coloane 
incandescente. Voi rămâne aici... 

Îmi pare rău că s-a întâmplat aşa!” 


Ecranul se stinse pentru a treia oară şi numai după 
zgomotul abia perceptibil al aparatelor Mircea îşi dădu 
seama că cinejurnalul nu s-a terminat. 

Tăcerea se prelungi timp de câteva minute, iar 
întunericul din laborator i se păru greoi şi dens. 

În acest întuneric, glasui seismologului răsună 
deodată, la fel de liniştit şi muzical: 


„Îmi amintesc fără voie de noaptea călătoriei mele pe 

«Titan». Zveltă şi graţioasă, prora vasului plutea parcă 
deasupra apelor calme. De n-ar fi existat urma lăsată de 
propulsoare, m-aş fi crezut un călător astral. Liniştea 
cea mai desăvârşită căzuse în jur. 

Încercam să păstrez cât mai multe imagini din acest 
drum spre golful Ogala. Dar n-am reţinut decât stelele, 
picurate în apă ca nişte licurici rătăciți. 

Cu o zi în urmă primisem dispoziții să plec imediat la 
Mombassa, unde soția mea, biolog la o stațiune de 
acolo, trebuia să nască... 

Aceeaşi noapte ecuatorială, caldă şi limpede mă 
însoțise şi atunci. 

Care bărbat şi-a păstrat calmul ştiind că soția sa 
naşte sau a născut? 

„„„Tenara născuse un băiat, pe care l-am numit Ben. 
Viaţa ei a trecut toată într-însul... 

Ben nu mai are mamă... 

Apele oceanului se spărgeau în mii de vălurele, şi 
fiecare val se spărgea în mii de picături. lar picăturile 
duceau stele furate de pe cer. Am văzut stropi de lumină 
căzând ca lacrimile pe oglinda mării... 

Pe puntea vasului, doi tineri indonezieni mângâiau pe 
strunele chitarei un vis ştiut doar de ei. Melodia plutea 
în urma noastră ca o adiere abia simțită: 


A-i-ata! A-i-ata! 

Cântă Karimata, 

Cântă! 

Apele oceanelor strâng în braţele lor 

stâncile de mărgean. 

Aşa mi-ai strâns tu apele zilelor, 

aproape de tine, 

aproape de fericirea ce mi-o dăruiai. 

Visul a avut aripi să zboare — 
pescăruş alb... 

Vânătorul întâmplării 

a frânt aripile pescăruşului alb ce zbura. 
Tu nu mai ştii: 

A căzut în apele-albastre. 

Inima, fărâmă roşie de mărgean, 
o strâng în braţe apele zilelor... 
A-i-ata! A-i-atal 

Cântă Karimata, 

Cântă! 


În perimetrul negru al ecranului apăru un bărbat 
înalt, cu umerii largi. Pe chipul lui plutea o expresie 
nedefinită de gingăşie şi blândețe, dar ochii albaştri 
priveau, departe, imagini cărora nimeni nu le-ar fi putut 
ghici conturul. 

— Seismologul Atan Along! şopti Svetloum. 


„Aş dori ca fiul meu să ştie: cred până în ultima clipă 
că generaţia lui Ben va cuceri pentru viață energiile 
uriaşe ale vulcanilor!” 


Un declic uşor, şi ferestrele deveniră din nou 
transparente. În colțul pleoapelor lui Vrej stăruiau 
fărâme de lacrimi. 

Bătrânul savant se ridică, reluându-şi plimbarea. 

— După cum ai văzut, Atan Along a ales între viaţă şi 
moarte - moartea. El însă şi-a sacrificat viața din 
abnegaţie pentru ştiinţă. Este un erou! Dar nu uita: ca 
să ajungă la actul său de eroism, alți oameni, mulți alții 
au muncit modeşti şi tăcuţi pentru a-i încredința acea 
rachetă batiscaf cu care a făcut cercetările. Fapta lui s-a 

născut din eroismul modest al colectivităţii. Aşa cere 
epoca noastră comunistă şi aşa este firesc să fie. 

Se opri faţa vizitatorului şi continuă: 

— După câte ştiu despre dumneata, cred că studiul pe 
care mi l-ai dat ne va ajuta realmente. Vrei să adaugi 
ceva? Poftim, te ascult! 

— Am sperat că voi face parte din echipajul 
„Constelaţiei II”. Dar aş putea rămâne să ajut colectivul 
celei de-a treia expediții. 

Bătrânul îl privi lung. În ochii lui nu se putea zări 
nimic din gândurile care-l frământau. Cu un gest 
neaşteptat apucă mâna tânărului, pe care o strânse 
viguros. Aluzia făcută de Vrej în legătură cu participarea 
lui la apropiata expediție rămăsese totuşi fără răspuns. 

De parcă ar fi ghicit gândurile tânărului vizitator, Igor 
Svetloum spuse: 

— Cât despre dumneata... 

Dintr-un difuzor răsună o voce de femeie: 

— Aparatele la 28 gata pentru experiență! 


Capitolul V 
„Stăpânul stihiilor” 


Igor Svetloum se îndreptă spre microscopul ale cărui 
mecanisme erau ascunse de două turnuri înalte, 
adăpostind ecranul eliptic: 

— Apropie-te! 

Mircea păşi către dânsul şi imediat se făcu întuneric. 

Pe ecran apăru o sferă cu diametrul de circa 1 m, 
plină cu apă tulbure, din cauza unei pulberi fine, aflate 
în suspensie. Aici se mişcau câteva puncte întunecate. 

— Măriţi presiunea apei la 1200 de atmosfere! vorbi 

oceanologul unor interlocutori nevăzuți. Temperatura, 
plus 60°! Salinitatea 35 la mie. Dublaţi procentajul 
carbonatului feros în soluție! 

La acţionarea câtorva butoane, imaginea sferei se mări 
treptat. Punctele căpătară acum forma unor spirale mici, 
cu aspect filamentos. Tânărului i se păru că le 
recunoaşte. 

„Microorganisme - gândi el. Bacterii! După aspect 
seamănă cu Spirophillum ferugineum, dar sunt de cel 
puţin 50 de ori mai mari, aproximativ 0,05 mm...” 

— Simulaţi erupția! îl întrerupse Svetloum. 

De pe fundul sferei ţâşni o coloană subţire de lavă 
purpurie, aducând cu ea cenuşă şi gaze. Bacteriile 
deveniră brusc nişte puncte de foc din ce în ce mai 
strălucitoare. 

— Excitare moleculară produsă de lava incandescentă, 
exclamă Vrej fără să vrea. Microorganismele acestea 
sunt pigmentate cu o granulaţie roşiatică centrală... Ba 


nu, bicentrală! Granulaţia protoplasmatică e 
concentrată în două puncte... dacă nu cumva e vorba de 
bacterii  bicelulare!...  Ştiinta n-a cunoscut încă 


asemenea exemplare. 

Igor Svetloum nu răspunse. 

O perdea întunecată căzu peste ecran. Se vedeau 
acum clar fasciculele luminoase pornind de la fiecare 
individ şi întretăindu-se continuu. 

— Energie luminoasă! Cred că sunt emanate de 
filamente. De ce se limpezeşte apa atât de repede? 

— Influenţa proceselor vitale ale organismelor. Atenţie! 
Două bacterii, care se apropiaseră încet, se ciocniră într- 
o scăpărare violetă. 

Întâmplător, o alta veni în contact cu cele unite. Un 
fulger, şi bacteria, azvârlită departe, se rupse în două. 

Din acest moment, fenomene asemănătoare, la fel de 
ciudate, începură să se petreacă pretutindeni. Numărul 
celulelor rupte creştea cu repeziciune. Ele se înşirau în 
lanţuri, iar lanţurile se uneau între ele. În centru exista 
acum un fel de disc luminescent, punctat cu granule 
roşii. 

După câteva frământări puternice, microorganismele 
rămaseră nemişcate. O pulbere roşiatică împrăştiată în 
apă căzu pe pereţii sferei. 

— Temperatura apei? 

— Două grade!... 

— Să se calculeze cantitatea oxidului feric precipitat 
de fiecare bacterie! Adăugaţi la diagramă date asupra 
celorlalte elemente componente ale lavei. Calculaţi 
energia calorică necesară fiecărui individ în procesele de 
asimilaţie..., iar dumneata, ce părere ai despre structura 
celulelor? 

Mircea răspunse după câteva clipe: 

— Structură  peliculară cristalină. Presiunea şi 
temperatura din interiorul sferei mă obligă să trag 
concluzia că aceste bacterii trăiesc la mari adâncimi, 
într-un mediu de ape fierbinţi! 

— Aşa este! 

Svetloum ridică storurile ferestrelor, mânuind o 
pârghie, şi se aplecă spre microfon: 

— Supravegheaţi evoluţia! 

Peste supermicroscop căzu o carcasă uşoară, neagră. 
Oceanologul îl invită pe Vrej într-un fotoliu: 

— Îţi sunt dator o explicaţie. Microorganismele le-am 
cules din fisurile acestui fragment de euclaz +, „delicata 


1 Euclaz — mineral foarte rar din grupa silicaților cu o componenţă foarte 

apă albastră” - cum i se mai spune. Cristalul provine 
din lanţul vulcanic al „Constelaţiei”. E singura probă 
materială obținută până în prezent. 

Ultimul mesaj primit de la „Constelaţia I” ne-a fost 
trimis de  oceanologul  Sinii  Teci, conducătorul 
cercetărilor. În acelaşi timp cu informaţiile ştiinţifice 
întregul echipaj transmitea familiilor şi prietenilor un 
călduros salut. Nu ştiau că este cel din urmă. Cel din 
urmă! Au dispărut undeva pe fundul oceanului şase 
oameni de ştiință!... Şase oameni îndrăzneţi, minunați... 
Sinii Teci, Hans Aal, George Lan, Zung Tanar, Mart 
Mund şi... 

„„..Şi Inna Svetloum!” completă în minte Mircea Vrej, 
înțelegând şovăiala lui de părinte. 

Igor Svetloum se întrerupsese brusc. Ridurile din jurul 
ochilor i se adânciră pentru câteva clipe. O umbră de 
tristețe îi alunecă pe chip şi în priviri, apoi redeveni iar 
aspru şi concentrat. 

— Dar să revenim la mesaj. Ştirile erau de o mare 
însemnătate. Pe fundul Oceanului Pacific, la 11 030 m 
au descoperit o peşteră. La acea adâncime apariția unui 
astfel de fenomen pare o absurditate! Peştera există însă 
şi până în prezent este unicul fenomen de pe fundurile 
abisale ale oceanelor.! Coordonatele indicau punctul la 
sud-sud-est, pe linia peretelui creat de prăbuşire. Grota 
este scobită chiar în mijlocul unui mare zăcământ de 
cristale de beriliu. De necrezut! Beriliu ! Îţi dai seama de 


apropiată de beriliu (n.a.). 
1 La adâncimi abisale este imposibilă existenta unei cavități naturale, 
deoarece fundul Oceanului Pacific n-a suferit modificări morfologice de-a 
lungul timpului. Chiar dacă ar fi existat vreodată asemenea peşteri, ele au 
dispărut din cauza proceselor de sedimentare (n.a.). 

importanta acestei descoperiri! 

Oceanologul începu să se plimbe prin fața 
vizitatorului. 

— Închipuieşte-ti! continuă el. Smaragde, crisoberilele 
galben-aurii şi cele de culoarea acvariumului, depozite 
de euclaz şi fenocit roşu... În toate există beriliul, 
metalul care ne asigură zborul rachetelor cosmice şi care 
ne va asigura în special construcția celor cinci giganți ai 
expediției astrale „EGA18”. 

— Este o descoperire extraordinară! 

— Într-adevăr, extraordinară! Avem nevoie de o mare 
cantitate de beriliu. Din minele de pe Marte nu ne-o 
putem procura în scurt timp. Datorită acestui zăcământ 
submarin, rachetele expediției „EGA” vor fi construite cu 
opt luni mai de vreme. Înţelegi? Opt luni! Cei trei sute de 
cercetători de pe satelitul artificial al lui Pluton vor 
putea fi salvați! 

— Ştiu! răspunse Vrej. Este vorba de satelitul „răpit” 
de pe orbita planetei, în urma întâlnirii cu uriaşul şi 
misteriosul asteroid „Rammas”. 

— Da... Am încercat să determin peştera cu ajutorul 
abisoscafelor robot. Încercările au eşuat. Dispariţia 
tragică a primei expediţii ne-a obligat să nu trimitem 
flota de exploatare în această zonă. Numai „Constelaţia 
II” va putea ajunge acolo. Prima sarcină a cercetătorilor 
ei va fi desigur căutarea expediției dispărute şi evaluarea 
precisă a zăcământului. În scurt timp după aceea, mina 
va fi pusă în exploatare şi astfel „EGA 18” va pleca în 
aproximativ 38 de zile! 

— Şi „Constelaţia din ape”? întrebă Mircea Vrej. 

— „Constelaţia din ape”? Va trebui să-i destrămăm 
toate tainele... Sau... 

UN EXAMEN IN TAIFUN 


Igor Svetloum se apropie de fereastră. Rămase aşa, 
uitându-şi parcă vizitatorul. Până departe, la orizont, 
străluceau oglinzile nemărginitului ocean, şi soarele gata 
de apus se reflecta în apă. Vrej aşteptă. 

— Nu doreşti să ne plimbăm puţin? spuse într-un 
târziu oceanologul. Mâinile lui începură să joace pe 
sutele de butoane albe ale unui tablou. 

— Ba da, cu plăcere! răspunse tânărul, contrariat 
oarecum de propunere. 

Urcară mai multe 
trepte şi printr-o trapă | 
dreptunghiulară 
ajunseră pe terasa ce | 
acoperea laboratorul. W 
Se aflau în punctul cel | 
mai înalt al stației de 
cercetare. Privirile lui | 
Mircea rătăciră de-a ™ 
lungul construcției. 

Un turn conic, înalt 
de 300 de metri, cu 
diametrul de 50 de 
metri la bază, susținea 


uriaşa  sferă-laborator at GEORGE ANANIA 


GFANTASIICE 


fixată în vârful lui. În | ROMULUS BARBULESCU ATILA 
partea inferioară a b CONSI ELAS 
turnului, pe 9) DIN 


* 


ÎN TAIFUN 


* 
platformă înălțată la 30 $ UN EXAMEN Ì 


de metri deasupra apei, fuseseră construite mai multe 
grupuri de clădiri — locuințele cercetătorilor. Din loc în 
loc, bare puternice de berilit legau marginea superioară 
a platformei de turn. La o distantă de un kilometru de 
această platformă se găsea un al doilea inel, lat şi înalt 
de mai multe zeci de metri. El servea la menținerea 
stabilității construcției şi era unit prin coridoare 
metalice şi corzi ultrarezistente de corpul central. Pe 
inelul exterior se găseau hangarele vehiculelor maritime 
şi aeriene, depozitele şi aerogara. 

Câteva grupuri de elicoptere se roteau în aer, 
alcătuind tot felul de figuri geometrice.. 

— Se pregătesc pentru vreun program artistic? întrebă 
Mircea amuzat. 

— O experienţă ştiinţifică! lămuri repede Svetloum. De 
altfel, iată şi alte aparate! 

În pereţii turnului se deschiseseră platforme largi, pe 
care erau împinse emisfere uriaşe, cu concavitatea 
îndreptată spre cer. Dar ochii vizitatorului se ridicară 
iarăşi spre minunatele „libelule” care evoluau deasupra 
lor. 

— Dacă doreşti să te plimbi, oceanologul zâmbi 
reținut, îți ofer un nou tip de rachetopter. E încă în 
perioada verificării şi părerile dumitale de mecanic ne 
pot fi utite. 

Mircea Vrej încuviință imediat. 

După ce-i spuse că-l aşteaptă la întoarcere, bătrânul 
cobori în laborator. Ajuns jos, se aşeză în fața celui mai 
mare ecran din încăpere şi ridică de la pupitru un 
microfon: 

— Trimiteţi rachetopterul „Y8” pe terasa DM 11 Fixaţi- 
i la fotoliu biometrele 0-4-9! Care vor fi caracteristicile 
taifunului? 

După câteva clipe răspunse o voce clară: 

— Direcţia nord-vest. Intensitatea maximă, peste 42 
de minute. Suprafața de manifestare — 400 km radial. S- 
au înștiințat toate navele intercontinentale. 

Svetloum stabili un contact şi pe ecran apăru 
imaginea directă a elicopterelor care, purtând la bord 
radiodeclanşatorii furtunii, continuau să se rotească. 

Din când în când, la staţia de cercetare erau provocate 
dezlănțuiri experimentale ale naturii; se culegeau astfel 
date pentru expedițiile extraterestre,  încercându-se 
totodată noi tipuri de aparate. 

În sfârşit, sosi rachetopterul. Vrej cercetă o clipă 
cabina miniaturală — aparatul nu depăşea 3 m lungime — 
, apoi deschise portiera şi luă loc. 

Din acest moment, bătrânul schimbă canalul de 
recepţie a imaginii, menținându-l în ecran numai pe Vrej 
care pilota. 

Imediat după decolarea acestuia, taifunul îşi anunţă 
sosirea. Aproape de soarele care atinsese orizontul se 
contură dunga mohorâtă a unui nor ce se lățea cu 
repeziciune; se deschisese parcă un hău prin care 
noaptea cosmică cobora flămândă peste ocean. Apoi alți 
nori, vineți, tiviti cu dantela purpurie a apusului, se 
uniră şi o horă nebunească prinse viață în înălțimi. lar 
mai târziu, tot cerul se înveli brusc într-o haină cenușie, 
care se ingroşa cu fiece secundă, 

Mircea Vrej nu dădu niciun semn de tulburare în fața 
taifunului. Cu mişcări precise îşi ridică aparatul la 2000 
m şi începu să descrie viraje din ce în ce mai complicate. 

Vântul se năpustea tot mai furios asupra turnului, 
care vibra îndărătnic şi neclintit, Bezna compactă era 
răscolită tot mai des de fulgerele imense. Din fundurile 
zării, valurile soseau în şiruri largi, lovind înspumate 

discul metalic al stației. Simultan, pe platformele care 
înconjurau turnul se aprinseră sute de proiectoare. În 
razele lor se vedea ploaia, învăluind contururile într-o 
ceaţă fină. 

Igor Svetloum stătea nemişcat în fata ecranului. În 
difuzoarele unilateral racordate îl auzea pe pilot gâfâind 
uşor. După o vreme însă zări pe chipul lui Vrej un 
zâmbet de triumf; simţi parcă o dată cu el bucuria 
zborului pe noul rachetopter. 

Aparatul, cu greutate redusă, era purtat ca o jucărie 
de răsuflarea vântului năpraznic, iar stabilitatea cerea 
de la pilot o măiestrie deosebită. Dar Mircea stapânea 
acum aparatajul de bord; oceanologul îi admiră 
îndemânarea. 

Când taifunul atinse gradul de intensitate maximă, 
Svetloum apăsă din nou câteva butoane şi în aceeaşi 
secundă „Y8” se prăvăli în ape. Ţintuit prin curele de 
fotoliu, Vrej se rostogolea o dată cu rachetopterul părăsit 
de motor. În curând erau în voia valurilor. Pilotul 
încercă să ia legătură cu stația de cercetare, dar 
apelurile lui rămaseră fără răspuns. Atunci bătrânul îl 
văzu încruntat, verificând cu migală comenzile. 

Ploaia cădea într-un văl neîntrerupt. Mircea lucra la 
lumina tubului cu neon din cabina strâmtă. Schimbările 
neaşteptate de poziţie îl stânjeneau. Începu să respire 
din ce în ce mai obosit. Igor Svetloum, care-i urmărea cu 
aviditate, recomandă la microfon: 

— Urmăriţi diagramele biometrelor! 

Surprinse la Mircea o licărire de triumf şi-şi dădu 
imediat seama că pilotul a remarcat avaria. Acolo, la o 
bornă de contact, conductorul se scurtcircuitase. 
Remedierea dură câteva secunde. Motorul porni şi „Y8” 
săltă vuind pe coama unui val către cerul apropiat. 

Bătrânul rămase o clipă gânditor şi, întrerupând toate 
legăturile, spuse scurt: 

— Stingeţi furtuna! 

Marile emisfere de pe platformele turnului se rotiră în 
axe. Antenele prinseră viată, lungindu-se pe verticală. 
Apoi rețelele filamentelor metalice deveniră 
incandescente. Undele emise se scurseră prin antene în 
spaţiu, ridicându-se către nori. Cerul se aprinse 
instantaneu. Sub acţiunea undelor se produse un fulger 
uriaş, urmat de îndată de un tunet care domină toate 
celelalte glasuri ale furtunii. Apoi alt tunet şi altul. 
Particulele de apă ale norilor se transformară în vapori 
supraincălziți şi se împrăştiară în câteva minute. O 
ceață uşoară cobori peste ocean; licăriră primele stele, 
iar Luna apăru la orizont. 

Svetloum îşi întâmpină oaspetele pe terasă. 

— Ei, cum a fost? 

— Mi-a plăcut! răspunse Mircea. 

Oceanologul surâse în felul său reținut, numai cu 
buzele. 

— Am avut şi o avarie! continuă Mircea. Fără 
însemnătate! Dar am tras o spaimă... 

Igor Svetloum ştia că glumeşte şi se întrebă în ce 
împrejurări şi-ar putea pierde într-adevăr cumpătul 
omul frumos şi puternic din fața lui, 

— Să mergem la cină! propuse el. După aceea, dacă 
nu eşti obosit, vom face o vizită la Observatorul şapte, 
ultima noastră stație de adâncime. Mă întâlnesc şi cu 
Su Mima, care mi-a solicitat o întrevedere. De acord? 

— De acord! 

* 

Observatorul şapte, de forma unei sfere, adăpostea opt 

încăperi dispuse poligonal. Fiecare cameră dispunea de 

câteva  ferestre-telescop, prin care, cu ajutorul 
aparatelor, se studiau adâncurile cufundate în beznă. 
Peste tot plutea o linişte desăvârşită; până şi automatele 
dispuneau de izolatori fonici.. 

— Priviţi cu atenţie! şopti Igor Svetloum, aducându-şi 
însoțitorii în fata unui ecran. Să facem, ajutaţi de 
acvateleviziune, o mică incursiune! 

În cameră se aprinse un bec albastru. Bătrânul 
manevră o pârghie; pe ecran se perindară culmile 
abrupte ale fundului oceanic aflate la opt kilometri sub 
ei. Apoi se contura o ancoră uriaşă, de care era prins un 
cablu tot atât de impresionant, care dispărea spre 
suprafață.. 

— Sistemul de ancorare a stației! explică Svetloum. 

Unele cabluri depăşesc 11000 de metri. De ele sunt 
prinse nervuri elastice, care susțin aceste panouri mari 
pe care le vedeți. Panourile absorb căldura apei dacă 
aceasta depăşeşte plus 55°. Adevărul este că maximele 
de temperatură au atins abia vreo 300° până acum, 
lucru explicabil prin prezenta bacteriilor 
termoabsorbante de deasupra vulcanilor şi pe care noi, 
Vrej şi cu mine, le-am studiat astăzi. 

Su Mima notă totul — se întâlnise cu Svetloum pentru 
a-şi scrie reportajul ştiinţific —, apoi întrebă: 

— Cum v-au parvenit bacteriile? 

— Am înregistrat o mică explozie în regiunea 
„Constelaţiei”, după care abisoscaful de serviciu a 
„pescuit” la 9000 în adâncime un fragment de euclaz. În 
fisurile acestuia am găsit microorganismele. 

— „Constelaţia” nu se vede de aici? întrebă Mircea 
Vrej. 

— Ba da, cu ajutorul convertizoarelor speciale de 
ultrasunete! 

Igor Svetloum se îndreptă spre un fel de telescop cu 
obiectivul orientat către o placă translucidă. Ecranul se 
lumină imediat, apoi păru că se stinge: se stabilise 
legătura cu exteriorul. Pe o apă de raze tremurătoare se 
schițau câteva linii imprecise. 

— lată pentru ce este necesară prezența omului în 
abisoscafele de cercetare! exclamă bătrânul. Automatele 
nu ne vor da niciodată precizări amănunțite despre 
lanţul vulcanic, la fel cum niciun convertizor de 
ultrasunete din lume nu poate capta o imagine clară a 
„Constelaţiei”. Ceea ce vedeţi aici este fosa „Viteaz”. Un 
munte înalt de 500 m despărțea fosa în două părți pe 
longitudine. Iată şi marginile prăbuşirii produse ulterior. 
Acum să dăm intensitate maximă aparatului. Aşa! Aveţi 
în faţă imaginea „Constelaţiei din ape”! 

Hăul păru că-şi destramă câteva clipe bezna. În 
fundul fosei, departe, licăriră şase luminițe simetrice, 
aducând cu forma unei stele de mare. 

— „Constelaţia din ape”! şopti Vrej. 

Luminiţele tainice  tremurau necontenit, cu o 
irezistibilă atracţie. Ca şi înainte, la vizionarea jurnalului 
lui, Atan Along, Mircea se simți apăsat de 
semiobscuritatea încăperii. 

— Erupţiile nu pot fi urmărite cu ajutorul imaginii? 
întrebă dânsul. 

— Nu, „Constelaţia” se zăreşte atunci ca o singură 
pată albă. Acum, erupția, care manifestă un caracter 
ciclic, se află în perioada de stagnare. Abia peste 10 zile 
va izbucni din nou. Tot mai multe fapte ne obligă să 
credem că aceşti vulcani comunică chiar cu materie 
fierbinte din părțile inferioare ale simei. După cum ştiţi, 
în legătură cu folosirea acestor energii din miezul 
planetei, s-au purtat o serie de discuţii la Consiliul 

planetar pentru problemele energeticii. De altfel, 
studierea şi captarea lor constituie sarcinile principale 
ale expediției noastre. 

Su Mima termină de notat. 

— Şi acum, Su, zise oceanologul, să coborâm la 
minele subacvatice ca să te poţi documenta pentru 
articolul proiectat. Nu vrei să ne însoțeşti, Mircea? 

— Ba da! Numai să aduc din cabină ceva care vă 
interesează. 

Peste un sfert de oră se găseau toți trei într-un 
abisoscaf de exploatare. Mircea purta sub brat o casetă 
albastră, bine cunoscută cinereporterului. 

„Aparatul!” gândi acesta surprins. „Descoperirea lui 
Mircea! Oare a terminat experimentările>” 

Coborârea nu dură mult timp. Igor Svetloum se opri la 
intrarea galeriei principale. În stânga se profilau clădirile 
din durolit ale centrului administrativ. Minele acestea, 
vestite în lumea întreagă pentru producţia lor, erau 
situate la 400 kilometri de „Constelaţia din ape”. În 
regiunea unor întinse zăcăminte de cupru, nichel şi 
feromangan. Metoda de lucru, nu prea complicată, se 
baza pe efectul descărcărilor electrice la mari presiuni. 
Maşinile de exploatare dispuneau de scheme de 
descărcare cu mare capacitate şi de aparate 
declanşatoare mobile, cu ajutorul cărora dislocau 
blocurile pe care le ridicau la suprafață. Acolo exista o 
stație plutitoare de recepţie, care trimitea minereurile pe 
continent. 

Aparatul pătrunse în galerie, înaintând de-a lungul 
semnalizatoarelor de marcaj. Un automat lumină brusc 
abisoscaful, înregistrându-i indicativul de control. Spre 
deosebire de Vrej, Su Mima care mai fusese aici, ştia că 
astfel se procedează cu toate navele care intră în mină. 

Un convoi de transportoare încărcate le bloca trecerea 
pentru un timp, după care îşi reluară cu viteză sporită 
drumul. Au mers astfel mulți kilometri. Naturalistul şi 
Vrej îşi dădură seama că se depărtau mereu de intrare, 
coborând prin coridoare oblice spre nivelele inferioare. 

Pe neaşteptate, oceanologul îndreptă aparatul într-un 
puț vertical, care se termina cu o trecere îngustă şi 
înaltă. 

— Din astfel de abataje se extrage minereul! explică el, 
întorcându-se spre cei doi. Su, te interesează o 
demonstrație? 

— Da! 

Svetloum apăsă cu repeziciune butonul. Pe ecrane 
licări un fulger prelung, luminând intens pereţii netezi 
din jurul lor. Urmară noi şi noi descărcări într-o 
succesiune din ce în ce mai rapidă. Se auzi scrâşnetul 
rocii sfărâmate. Cu ajutorul unui dispozitiv special, 
blocul secționat a fost scos afară din peretele galeriei, O 
avalanşă de bolovani se rostogoli din toate părțile, 
acoperind  abisoscaful. Peste tabloul de comandă 
apărură şuviţe de fum cu miros greu. 

Bătrânul tresări vizibil. 

— Surpare şi scurtcircuit! Ce neplăcută surpriză... 

— Cum, am rămas aici? întrebă Su Mima. 

— Da, şi din păcate nu putem comunica nimănui. 
Nimeni nu ştie că ne aflăm aici, iar oxigenul ne poate 
ajunge cei mult 10 ore. 

Naturalistul îl privi pe Vrej şi-l văzu liniştit. Aşadar, el 
nici nu bănuia că bătrânul greşise. Trecerea le fusese 
înregistrată pe automatul de la intrare care, dacă ei n-ar 
îi trecut înapoi, peste cinci ore ar fi dat alarma. Voi să 
spună acest lucru, dar gândul fulgerător că Svetloum 
ştia şi el foarte bine toate acestea îl opri. Se petrecea 

ceva neobişnuit, despre care Su Mima nu ştiu ce să 
creadă. Oceanologul nu putea să greşească. Atunci o 
făcuse conştient. În ce scop? 

— Există aici un aparat de emisie cu ultrasunete, dar 
nu ne poate folosi la nimic. Straturile de rocă de 
deasupra noastră, ca şi apa oceanului, au densități 
variate, astfel încât ultrasunetele stației noastre relativ 
slabe se pierd, absorbite de mediul pe care-l străbat. 
Trebuie să încercăm o degajare. Dar fără repararea 
instalaţiei n-o să putem... 

Mircea Vrej, încruntat, plecase fruntea. Svetloum tăcu 
şi-l privi lung încercând să-i ghicească gândurile, 
Tânărul ridică imediat capul. 

— E nevoie de adaptări speciale ca să putem ieşi? 

— Nu... nu cred! Oceanologul continua să-l fixeze: Nici 
nu ştiu concret ce trebuie întreprins... 

„Ba ştie!” gândi Su Mima... în tinerețe a fost 
tehnomecanic! Îl încearcă pe Mircea! Acum ar trebui să- 
şi folosească acesta descoperirea! Ce surpriză ar fi!” 

Vrej îşi dezbracă haina, scoase dintr-o cutie de 
intervenție o grămadă de instrumente şi aparate, 
deschise caseta albastră şi se apucă de lucru. 

Igor Svetloum, cu chipul inexpresiv, îl trase deoparte 
pe Su Mima. Ei doi se cunoşteau de multă vreme; 
telecinereporterul, naturalist excelent, era consultat 
adeseori în colectivul oceanologului asupra problemelor 
dificile de fiziologie a organismelor din zona abisală. De 
aceea, el nu resimțea nimic din sfiala lui Mircea în fața 
marelui savant. 

— Spune-mi, Su Mima, nu ţi-e teamă? 

— Nu. De ce să-mi fie? doar îl avem pe Vrej, unul 
dintre cei mai buni tehnomecanici ai promoției sale! 
Pentru el este un fleac să ne scoată de-aici! 

— Ai nervi tari! surâse Svetloum, trecându-şi mâna 
peste chelie. Când ţi-ai făcut ultimul control psihologic? 

— Prin februarie. Am suit medicii într-un acvaplan şi 
i-am rugat să mă asiste la o vânătoare subacvatică 
liberă. Mi-au dat la cerere patru rechini, din care am 
spintecat trei. Ultimul o luase la fugă... 

— Rechini?! În jurul „Constelaţiei din ape” trăiesc 
asociații bacteriene extrem de interesante... Ascultă, Su! 
Ştii că expediția anterioară a semnalat în preajma 
vulcanilor trei specii de peşti necunoscute? În orice caz, 
sunt mai puternici decât rechinii... Nu cred că te-ai 
încumeta să-i ataci fără acvaplan! 

— Cine ştie! Dacă i-aş intâlni vreodată... Dar asta nu 
se poate, doar în zona „Constelaţiei din ape” accesul e 
interzis. Numai dacă s-ar organiza o expediţie specială! 
Mă interesează foarte mult natura bacteriilor de care 
vorbeaţi! În orice caz, enigmele lanţului vulcanic sunt 
legate de multe ramuri ale ştiinţei. Eu cred că expedițiile 
de cercetare ar trebui să ia şi naturalişti! 

Su Mima se opri şi aşteptă. 

Igor Svetloum zâmbi iar imperceptibil. Aluzia lui Su 
Mima dovedea obişnuita-i nerăbdare. Fusese propus să 
participe la aceste cercetări, dar deocamdată nu i se 
comunicase nimic. „Este un excelent naturalist. A luat 
parte la nenumărate expediţii suboceanice şi 
extraterestre. Totuşi nu e sigur că va fi primit. Mai 
trebuie să-şi dea votul un singur membru al 
«Constelaţiei II»; or, acest de-al şaselea n-a fost ales. Să-i 
spun? Nu! Îi voi comunica totul la timpul potrivit. Nu 
strică să-şi antreneze răbdarea”. 

Oceanologul îşi ridică sprâncenele, apoi se încruntă, 
derutându-şi astfel interlocutorul: 

— Merge treaba, Mircea? 

— Nu prea uşor, dar merge! 

Din glasul tânărului răzbatea o nuanță care-l făcu 
atent pe Svetloum. Dar el nu mai întrebă nimic. 
Reporterul prinse şi el acea nuanţă şi se bucură, dându- 
şi seama că prietenul său îşi va folosi descoperirea. 

Aşa trecură 40 de minute, într-o tăcere desăvârşită. 
Oamenii se adânciseră în gândurile lor. Igor Svetloum îşi 
trecea palmele peste chelie cu un gest mecanic, aproape 
obosit. 

— Aici, în această galerie surpată, ne aflăm cam în 
aceleaşi condiții care există şi în punctul „Constelaţiei 
din ape”! exclamă el pe neaşteptate. Expediţiile de 
cercetare ar avea alte şanse de reuşită dacă ar putea 
comunica permanent cu suprafața. Atunci totul ar fi 
limpede şi mai puțin dificil. Undele radio sunt absorbite 
de apă. Singurul mijloc de legătură rămân ultrasunetele, 
dar „Constelaţia” emite ea însăşi un flux ultrasonor. M- 
am gândit de nenumărate ori la aceste lucruri! Ştiu, 
dragă Su, că şi tu le cunoşti foarte bine. Dar rezolvarea 
lor e atât de dificilă, încât a devenit pentru noi o obsesie. 
Ce-i de făcut? Ştii doar că ultrasunetele îşi modifică 
intensitatea în funcţie de mediul străbătut. Deasupra 
lanțului vulcanic, apa conţine foarte multe elemente în 
suspensie, care sunt etajate după greutatea lor. 
Densitatea straturilor creşte o dată cu adâncimea, ceea 
ce face ca ultrasunetele trimise spre suprafață să se 
piardă prin absorbţie. Singurul remediu al acestei 
dificienţe este lansarea la diferite adâncimi a unor balize 
automate, care să amplifice emisiunea ultrasunetelor, 
transmițându-le mai departe. Dar lucrurile nu se opresc 
aici. În jurul adâncimii de 12000 metri — kilometrul 12, 
cum îi spunem noi —, vibraţiile ultrasonore ale 
„Constelaţiei din ape” sunt atât de puternice, încât 

produc „un amestec” de microparticule, a cărui 
densitate se schimbă necontenit, derutând astfel 
comunicațiile cu suprafața. Expediția dispărută s-a lovit 
de acest necruţător „kilometru 12”, iar balizele lansate 
pe drum nu i-au mai folosit la nimic... 

— De ce nu folosiți pentru comunicare un „tun 
ultrasonor”, care să străbată prin toate straturile? 
propuse Su Mima. 

— Ultrasunetele  „Constelaţiei din ape” ar bruia 
comunicarea, întocmai ca la radio, când două posturi se 
suprapun. Trebuie să ştii că aceste ultrasunete îşi 
schimbă necontenit intensitatea şi gama de frecvențe, 

Mircea îşi îndreptă spatele, ştergându-se pe mâini de 
restul substanţelor izolatoare. 

— Poate că ar trebui construit un aparat cu 
autoreglare, care să-şi modifice permanent intensitatea 
fluxului ultrasonor după densitatea schimbătoare a 
mediului, sugeră el. 

— Un astfel de aparat a şi fost găsit! răspunse 
oceanologul. Se află în experimentare. N-a dat încă toate 
rezultatele scontate. 

Vrej zâmbi. Îşi îmbrăcă haina şi, se apropie de 
pupitrul de comandă. Răsunară declicurile 
comutatoarelor, după care ecranul principal al navei se 
lumină, transmitând o imagine cunoscută. 

— Aveţi legătura cu „Pacific VII”! anunță 
tehnomecanicul, atât de firesc, ca şi când lucrul acesta 
era aşteptat de mult. 

Su Mima privi spre ecran. 

— Eram sigur că-ţi vei folosi aparatul! rosti el simplu, 
întorcându-se spre ocaanolog ca şi cum ar fi aşteptat şi 
explicarea comportării ciudate a acestuia. 

— De unde vorbiți? îi întrerupse unul dintre 

tehnicienii stației, apărând pe ecran. 

— De la administrația minelor subacvatice! răspunse 
Svetloum. Nu s-a ivit uimic nou? 

— Nu, nimic! 

— Mulţumesc! 

Ochii savantului sclipeau neobişnuit când îi strânse 
mâna lui Vrej. 

— Cum ai reuşit? 

— Ştiam că problema comunicaţiilor este punctul 
nevralgic al expediției. V-am urmărit îndeaproape 
lucrările. Muncesc de şase luni împreună cu un colectiv 
de prieteni pentru a rezolva această problemă. Aparatul 
a fost denumit teleultrason. Nu l-am experimentat încă 
destul; dumneavoastră mi-ați oferit pe neaşteptate un 
prilej, luându-mă cu abisoscaful. Acum, teleultrasonul 
aparține echipajului pe care-l conduceţi. 

Oceanologul clipi, de parcă n-ar fi dorit să i se citească 
gândurile. 

— lar rezolvarea tehnică e următoarea, continuă 
pilotul. 

Când fluxul ultrasonor trece prin straturile cu 
fragmente de rocă în suspensie, el produce un ecou slab, 
care se întoarce la emițător. 

— Da, ecoul este captat şi acționează printr-un circuit 
de reacție asupra semnalului emis, întărindu-i sau 
slăbindu-i intensitatea. Dar sensibilitatea captatoarelor 
de ecou trebuie să fie fantastică! 

— Eu am folosit un sistem de amplificatoare 
moleculare. Semnalul emis de captator nu intră direct în 
circuitul oscilant al generatorului, ci este amplificat în 

prealabil de etaje cuantice. 

— Dragă Mircea, dă-mi voie să constat totuşi că 
ultima dumitale profesiune şi-a lăsat şi aici o amprentă. 

— Care? 

— Ţi-a plăcut să ne serveşti surpriza într-un 
„spectacol” regizat, în care am făcut fără voie pe actorii! 

Bătrânul râse din toată inima, împreună cu Vrej. Su 
Mima schiță un zâmbet care-i dispăru imediat: 

„Am făcut-o pe actorii?! Eu n-am fost «actor»! Într- 
adevăr, Mircea a oferit surpriza teleultrasonului cu 
artă... scenică». Dar Igor Svetloum?... Pentru ce a avut o 
comportare atât de ciudată? Pesemne a provocat 
conştient avaria abisoscafului...” 

— Dragă Su, i se adresă oceanologul. Nu pomeni încă; 
în articolul tău despre cele întâmplate. Să procedăm şi 
noi ca Mircea! Ei, şi acum să ne întoarcem! 


CAPITOLUL VI 


Un articol alarmant 


Bărbatul trânti un pumn grozav pe birou, se încruntă, 
privi hârtia într-un mod curios şi mormăi printre dinţi: 

— Nemaipomenit! Ai citit articolul? — Celălalt, un om 
pirpiriu, cu ochii pe jumătate închişi, dormita în fotoliul 
larg. Răspunse nepăsător, ridicând din umeri: 

— Su Mima l-a scris... 

— Su... Imposibil! Absurditatea asta! Auzi! strigă el tot 
mai agitat. 


1 etaje cuantice: montaje care utilizează elemente multipolare cuantice, 
bazate pe fenomenul de emisie de unde electromagnetice de către 
moleculele substanţei excitate (n.r.). 

— N-aud! răspunse omul cu un efort şi-şi întinse 
picioarele scurte. N-aud nimic, mai ales când insulti. 

— Cotidianul nostru nu va putea publica niciodată 
asemenea mostre pseudogştiintifice! Nu va putea! Vrei să 
fiu arătat cu degetul ca un secretar ştiinţific novice? 

— Ţi-am mai spus că n-am citit! 

— Chiar dacă n-ai citit, trebuie să-mi dai dreptate! 

— Îţi dau! 

— Nu cumva te îndoieşti? 

— Cum să mă îndoiesc dacă te aprob fără să fi citit 
articolul? 

— Mda... 

Secretarul trecu la locul său şi colaboratorul din 
fotoliu aţipi. Dar nu se scurseră nici două minute şi 
pumnul lovi iar biroul. 

— Auzi, fantezistul! Ce imaginaţie necontrolată! „De pe 
fundul Pacificului, de la 14 km adâncime se ridică 
neîncetat cea mai fantastică amenințare pe care a 
cunoscut-o omenirea de-a lungul întregii sale istorii.”... 
Cine poate fi de acord? Cine? 

— Da, da... Sunt de acord! mormăi celălalt. 

— Eşti de acord? Atunci luaţi-vă de mână şi treceţi voi 
în locul meu! Eşti de acord? Şi cu ce, mă rog? „Cinci 
vulcani erup cu intermitenţă pe fundul oceanului”. Bun! 
„Conurile lor se înalță necontenit spre suprafața apei”. 
Perfect! Se înaltă! Ei, şi? Ascultă însă ce bâiguie 
afurisitul mai departe: „Dacă nu s-ar fi luat măsuri 
urgente, Oceanul Pacific ar fi fiert ca o oală pe foc!” 
Auzi? 

— Aud! Oala dă în foc... 

— E o... la ascultă articolul! Ascultă! 

Aplecat asupra  televizofonului, secretarul chemă 
nervos: 

— Alo, Pierre! Redă-mi banda TM 065, indicativ 4-29! 

Închise legătura şi se adresă colaboratorului: 

— Te rog să fii atent. Să-ţi dai şi tu părerea. 

Omul pirpiriu se întinse şi căscă zgomotos. 

Mnemocentrala lansă câteva semnale luminoase şi 
imediat răsună vocea robotului: 

— Citesc articolul  cinetelereporterului Su Mima, 
articol intitulat „De la Pompei şi Herculanum la 
«Constelaţia din ape»: 


„Erupţiile vulcanice submarine n-au putut fi studiate 
temeinic decât spre sfârşitul deceniului 8 al secolului al 
XX-lea, când pe harta oceanografică a lumii îşi făcuseră 
apariția încă 127 de vulcani activi. 

Unul dintre evenimentele importante ale cercetărilor 
subacvatice a fost primul Congres oceanologic din anul 
1958. 

Dintre problemele ştiinţifice discutate atunci voi 
aminti: 

Ipotezele referitoare la apariția apelor oceanice în 
urma activității vulcanilor, şi nu prin condensarea 
vaporilor din atmosferă;  comunicările asupra 
complicatelor procese din zona magmei subcrustale; 
ipotezele despre izvorul energiei termice a pământului: 
teoriile asupra existentei la 5-8 km sub fundul oceanic a 
unor imense depozite de materii prime minerale şi 
existenta pe fundul oceanelor a unor zăcăminte 
inepuizabile: concreţiunile de feromangan, cobalt, nichel 
şi cupru !; în sfârşit relatările despre prezenţa în oceane 


1 Batiscafele moderne au descoperit pe fundul oceanelor concreţiuni de 
feromangan, cobalt, nichel şi cupru, a căror origine rămâne încă 

a bacteriilor barofile şi a altor microorganisme rezistente 
chiar la presiuni de 1000 de atmosfere. 

După congres, cercetările zonelor oceanice profunde 
au înregistrat o dezvoltare rapidă. Prima expediție 
abisală de lungă durută a executat-o marele batiscaf 
sovietic care a cercetat şi fosa Kurile-Kamceatka la 
10340 m. Tainele vieţii submarine începuseră să se 
spulbere”. 


— Ei, ce spui? se interesă secretarul întrerupând 
lectura. Începutul e didactic şi monoton! 

— Însă foarte bun pentru cei neinitiați şi pentru cei 
care au mai uitat câte ceva! replică imediat 
colaboratorul, pe care somnolența îl părăsise. 

Secretarul apăsă din nou pe buton: 


„Existenta unor insule constituite din material 
vulcanic dovedeşte că erupțiile pot avea loc şi pe funduri 
maritime. Exemplul clasic de apariție a unor asemenea 
insule îl constituie Ferdinandea, creată de erupții în 
1831 între Sicilia şi Pantelaria la 32*8'30'" latitudine 
nordică şi 12*42'15' longitudine estică şi care se va 
scufunda pentru a reapărea mai târziu de câteva ori”. 


— Datele ştiinţifice le-aţi verificat? 
— Te cred! răspunse secretarul. Atât ne-ar mai lipsi! 


„Erupţiile submarine produc fenomene specifice, mai 
ales când au loc în apropierea țărmurilor. In urma 
exploziei se transmit în apă unde longitudinale cu viteza 


necunoscută (n.a). 

de 1460 m/s, egală cu viteza sunetului. Undele seismice 
ridică valuri până la 130 m înălțime. Catastrofele ce 
însoțesc aceste erupții sunt cunoscute. Voi aminti aici 
de una relativ recentă, despre care s-a crezut o vreme că 
este direct legată de apariția «Constelaţiei din ape»: 

3 aprilie 2196! Marele Cerc de Foc al Pacificului ne 
aducea surpriza unor erupții submarine nemaiîntâlnite. 
Valurile au traversat oceanul, măturând obstacolele din 
cale. Cutremure violente au distrus aşezări omeneşti. 
Insule au dispărut, altele s-au transformat în 
arhipelaguri. Temperatura apei a atins atunci plus 34°. 
Fenomene electromagnetice şi furtuni violente au 
bântuit acea parte a Oceanului Pacific. Vulcani vechi şi 
noi au intrat în erupție. Cercetând aceste fenomene, şi-a 
găsit moartea celebrul seismolog Atan Along; numele lui 
a fost dat insulei create de vulcanul Djang”. 


— Începe totuşi să devină interesant! 


— „Un an mai târziu abisoscaful «Obi» determină în 
punctul 11°20°9” latitudine nordică şi 142*11%5” 
longitudine estică o fosă adâncă de 14200 m. Pentru 
oceanologi a fost o adevărată surpriză. Aici se aflaseră 
înainte două fose, la numai 3 km una de cealaltă: 
«Challenger II» — 10900 m şi «Viteaz» — 11034 m. Cea mai 
mare adâncime fusese considerată până atunci această 
din urmă fosă, descoperită în 1958 de vasul sovietic 
«Viteaz». Aici e cazul să amintim de celebra navă 
sovietică «Viteaz» ale cărei cercetări au influențat serios 
studierea ulterioară a Pacificului. 

lată doar câteva dintre descoperirile făcute atunci de 
acest vas expediționar. A măsurat pentru prima dată 
adâncimea unor fose de peste 10 kilometri: în Kurile- 

Kamceatka 10382 m în apropierea Capului Johnson, în 
groapa Filipinelor 10497 m, iar în groapa Tonga 10841 
m. Pescuitul la cele mai mari adâncimi pentru vremea 
aceea a fost realizat tot de «Viteaz», care scoate în plasă 
de la 10360-10710 m în fosa Marianelor şase specii de 
viețuitoare, printre care şi holoturii; de la 7587 m, în fosa 
Japoniei, cercetătorii au prins în plasă un Careproctus 
amblystomopsis. Era peştele prins la cea mai mare 
adâncime. 

Cercetările oamenilor sovietici încununau astfel 
descoperirile făcute anterior de vasele expediționare 
«Challenger II», «Galathea», «Bird» şi «Calypso». 

Dar vestea adusă de «Obi» era emoţionantă mai ales 
prin faptul că puțin mai târziu, în locul semnalat, a 
apărut lanțul vulcanic submarin «Constelația din ape». 
Noi cercetări au demonstrat că aici avusese loc o 
prăbuşire impresionantă, cu diametrul de 82 km. Am 
arătat că s-a presupus existența unei legături între 
erupția din anul 2196 şi această prăbuşire; ulterior, 
ipoteza a fost infirmată. Erupția acestor vulcani prezintă 
o serie de caracteristici, cu totul neobişnuite. Cea mai 
pregnantă dintre ele este, desigur, emisia continuă de 
ultrasunete. Ultrasunetele sunt unul dintre cele mai 
mari obstacole în calea cercetării nemijlocite a 
«Constelației». 

Lor li se datoreşte, după toate probabilitățile, 
dispariția sondelor teleghidate şi a abisoscafelor robot în 
zona adâncimii de 12000 m. 

Analizele au dovedit că erupția vulcanică se manifestă 
lent, fără explozii, cu intermitențe şi intensități maxime 
la aproximativ trei luni. Cum se explică atunci 
ultrasunetele? Nu se ştie nimic precis. Elementele aflate 
în suspensie în apa oceanului intră în vibrație, 

distrugând orice corp care depăşeşte pragul kilometrului 
12. 

Ultrasunetele captate cu ajutorul unor convertizoare 
speciale au dat o imagine de-a dreptul fantastică a 
lanțului vulcanic: un cerc luminos central, cu diametrul 
de peste 70 km, este înconjurat de alte cinci cercuri mai 
mici, dispuse simetric. Totul seamănă într-adevăr cu o 
constelație. 

Fundul fosei se ridică necontenit. 

Toate acestea au dus la construirea unei statii 
permanente de cercetări «Pacific VII». La patru ani după 
izbucnirea erupției a fost numit conducător al 
observatorului oceanologul Igor Svetloum”. 


— Istoricul „Constelației” este prea cunoscut pentru 
cititori. Din cauza lungimii, articolul plictiseşte. 

— Dar nu uita, replică omul cel pirpiriu, toate astea 
sunt necesare unui articol ştiinţific! 

— Ştiințific!? Ascultă mai departe! 


„Trimiterea sub ocean a unor complexe automate n-a 
dat rezultatele dorite. Încercările de foraj şi comunicații 
pe sub fundul oceanic au eşuat şi ele. În această 
situație, cel care trebuia să rezolve toate problemele 
rămânea tot omul. Aplicarea cu succes a descoperirii 
făcute de a cincea expediție astrală a dus la construirea 
unui nou tip de abisoscaf. Este vorba de acoperirea 
navei cu oberoniu, metal care reflectă total vibraţiile şi 
care a fost găsit pe Oberon, satelitul lui Uranus. Deşi 
dispunea de un asemenea abisoscaf, prima expediție a 
dispărut fără urmă, transmitând de la kilometrul 12 un 
ultim şi senzațional mesaj. Focul din adâncuri a strâns 
în brațele lui monstruoase pe şase dintre cei mai buni 

oameni de ştiinţă contemporani: oceanologul Sinii Teci — 
conducătorul expediției şi unul dintre cei mai străluciți 
reprezentanți ai generaţiei tinere; Inna Svetloum, pilotul 
abisoscafului - fiica ilustrului savant Igor Svetloum; 
remarcabilul mineralog Hans Aal; George Lan - medicul 
echipajului; Zunq Tanar - inginer tehnomecanic şi Mart 
Mund - renumit geofizician. 

Toţi aceşti eroi au pierit, şi astfel principalele enigme 
ale «Constelaţiei din ape» nu numai că nu s-au clarificat, 
ci chiar şi-au mărit numărul. 

Să nu uităm că au mai existat cazuri când erupții de 
mare intensitate au nimicit aşezări omeneşti. Astfel, 
acum 24 de veacuri, Vezuviul a îngropat sub cenuşă 
oraşele Pompei şi Herculanum! 

Acum situaţia este mult mai gravă. De pe fundul 
Pacificului, de la 14 km adâncime, se ridica neîncetat 
cea mai fantastică amenințare pe care a cunoscut-o 
omenirea de-a lungul întregii sale istorii.” 


— Poftim? Ai auzit? 

— Aici ai dreptate! Su Mima porneşte de la date 
ştiinţifice precise, dar ajunge la concluzii absurde. 

— Stai să auzi finalul! 


„Ipotezele savanților noştri sunt în impas. Revolta 
stihiilor îngreunează din ce în ce mai mult cercetările, 
Vom asista la reeditarea multiplicată a erupției din anul 
2196?  Solicităm răspunsuri precise din partea 
oamenilor de ştiinţă! Va trebui să luptăm. Aici se cere 
acțiune! Lumea terestră să se pronunţe!” 


— Asta-i tot! 
— Ne vom face de râs... 

— Sigur ne facem de râs! Nu putem provoca panică pe 
baza simplelor bănuieli ale unui fantezist! Oamenii sunt 
liberi să emită tot felul de ipoteze, dar asta nu înseamnă 
că trebuie să le şi publice! Şi tocmai în paginile noastre! 

— lar Su Mima nu e la prima lui boroboaţă! decretă 
colaboratorul pirpiriu, părăsind, în sfârşit, fotoliul. 

— Nu mi-ai spus nimic nou, mormăi secretarul. Dă-mi 
legătura cu el! 


CAPITOLUL VII 
Cei șase 


La etajul I al blocului, Mircea se opri în dreptul unei 
uşi, pe al cărei panou argintiu se putea citi: „Su Mima — 
naturalist, telecinereporter şi cineast subacvatic”. 

Robotul casnic îi anunţă vizita. Naturalistul se grăbi 
să deschidă. 

— Intră! 

Mircea îl urmă în camera de lucru, cercetându-l atent. 

Ce i s-a mai întâmplat? Aşteptă ca Su Mima să-i 
explice, dar acesta se trântise într-un fotoliu, îşi 
încrucişase brațele pe piept şi, cu ochii în tavan, tăcea. 

„Hm! — gândi Vrej. Cuta dintre sprâncene i s-a adâncit! 
E furios! Dacă mai încep şi eu cu... În sfârşit, să sperăm 
că nu voi fi zvârlit în ocean!” 

— Ascultă, Sul... 

— Ce să ascult? N-ascult nimic! Am dreptate! N-am 
exagerat! „Constelaţia din ape” reprezintă pentru noi un 
pericol real. Asta-i sigur! 

— Fii ceva mai clar! 

Naturalistul începu să se plimbe cu paşi mărunți. 

— Am scris articolul despre „Constelaţie”! 

— Şi? 

— Şi... nu mai sunt telecinereporter. 

— Ţi-ai înaintat demisia? 

— Nu! M-au sfătuit să-mi aleg altă profesiune... 

Observă că Vrej nu pare de loc surprins. 

— Mi-au dat să înțeleg că nu-i mai interesează 
colaborarea mea. 

— Şi bine au făcut... 

Su Mima sări ca un peşte pe uscat. Mircea ridică 
nevinovat din umeri: 

— Dacă nu-ţi controlezi informațţiile!... 

— Informaţiile? 

— Când pleacă expediția? 

— Cum când pleacă! Peste două zile! 

— Ai văzut? Află că peste două luni! Igor Svetloum mi- 
a spus că nu e vorba acum decât de o experienţă. lar tu 
ai confundat-o cu plecarea expediției! M-ai obligat să 
părăsesc scena... cu o minciună... cu... 

Mircea ar îi dorit să fie şi mai tăios, dar expresia de pe 
chipul prietenului său îl opri: 

— Am venit aici cu două luni mai devreme. 

Su Mima căzu din nou în fotoliu. Abia după un timpi 
se auzi vocea şoptită, în care tremurau toate 
sentimentele prieteniei: 

— lartă-mă, Mircea! Să mă sfâşie în apă primul 
caşalot dacă... Mircea, îmi eşti prieten! Sfătuieşte-mă 
cum să pot participa şi eu la expediţie... Ajută-mă! 

Părăsind cu uşurare rolul ingrat pe care-l jucase, Vrej 
se năpusti la el, îl ridică fără efort deasupra capului şi îi 
spuse simplu: 

— Plecăm amândoi în expediţie! 

Bucuria lui, îndelung stăpânită, răbufni brusc. După 
ce Su Mima fu aruncat la loc în fotoliu, unde rămase 
fără glas, Mircea execută o piruetă, îşi desfăcu brațele şi 

strigă din toate puterile: 

— Plecăm! 

Se postă în fața naturalistului, îşi umflă pieptul şi 
declamă: 


— „Da, te înfrunt! spre mine te opinteşti în van. 
Şi ştiu că eşti mai tare, sălbatic uragan, 

Dar îndrăznesc acuma să-ți spun în fată: nu! 
Mă voi opri din cântec când te-i opri şi tu” 1. 


Su Mima, încă neîncrezător, mai întrebă o dată pe un 
ton de student poznaş: 

— Eşti... eşti sigur că echilibrul meu psihofizic nu s- 
a...asta... 

Mircea râse zgomotos. 

— Vino-ţi în fire, o, Nemrod al mării! Atunci eu ce să 
mai spun? Ieri, „Stăpânul stihiilor” s-a hotărât să mă 
supună la două probe. Şi eu habar n-aveam! M-a trimis 
în timpul taifunului cu un rachetopter pentru „a-l 
încerca”. A defectat aparatul şi, pe când căutam avaria, 
el îmi urmărea reacțiile cu ajutorul biometrelor. Iar 
accidentul din mină a fost provocat tot de dânsul. Astfel 
am trecut fără voie şi prin „focul” tehnomecanicii! Mi-a 
mărturisit adineauri că dorise sa mă verifice pentru a fi 
luat în echipajul celei de-a doua expediţii. Ei bine, 
experiența mea cu teleultrasonul a reuşit, iar ilustrul 
oceanolog a hotărât să mă ia la bordul „Constelaţiei II”. 
Cât despre tine, m-a întrebat foarte simplu: „Pe cine ai 
propune ca naturalist al expediției?” „Pe Su Mima!” i-am 
răspuns. „Pe Su Mima! Comunică-i!” Ştii cum este 


1 Ovidiu: „Tristele”, elegia a XI-a. Tălmăciri de E. Camilar (n.a) 

regulamentul! Mai aveai nevoie de un vot. Aşa că, după 
ce am fost ales în echipaj, a trebuit să-mi dau şi eu 
consimțământul. 

Naturalistul se văzu obligat să admită că cele auzite 
sunt adevărate. 

— Mul... mult... mulțumesc, Mircea! Pe toți rechinii 
oceanelor... mi se pare că m-am emoționat! M-am 
mâlbâit... Asta... da! 

— Dragă Su, mă bucur mult că mergem împreună! 

Su Mima deveni imediat altul: 

— Dacă-i aşa, hai să ne închipuim cum arată fauna 
abisală la 10000 m! 

Mircea zâmbi: 

— Nu prea înţeleg legătura dintre... 

— Cum, nu-ţi dai seama? Extraordinar ! Da-mi o armă 
electrică de 600 de volți şi un acvaplan de adâncime şi 
în patru ore ţi-arunc afară mai mulți peşti decât poate 
prinde un pescador! strigă naturalistul, a cărui făptură 
măruntă începu să se agite, în timp ce ochii îi luciră 
jucăuşi. 

— Ei, ştiu! Îţi place vânâtoarea subacvatică... 

— Dacă-mi place? Sunt un pasionat! Am organizat şi 
un concurs în preajma turnului. M-au recunoscut drept 
recordman. Ce vrei, adusesem la suprafață doi caşaloți, 
fără a mai socoti şi mărunțţişul! lar adversarii mei s-au 
vânzolit doar pentru şase coşuri de scrumbii! 

Su Mima râse copilăreşte şi zgomotos. 

— Îmi închipui totuşi că la 10000 în fauna e atât de 
rară încât... 

— Rară? Priveşte, te rog! 

Scoase repede dintr-o casetă un fotodisc, îl introduse 
în aparatul de pe birou şi acoperi ferestrele. Pe ecran 
apăru imaginea unui monstru de aproape opt metri, cu 

o gura gigantică, înconjurată de un roi de antene 
lumineseente. Ochii roşii, bulbucaţi licăreau lateral. 

— Ce zici de „frumusețea” asta? ichtyozaurienii şi 
mesosaurienii de acum două sute de milioane de ani 
sunt jucării pe lângă el. Ehei, şi încă nu-i nimic! 
„Peştişorul” acesta a avut ghinionul să mă întâlnească la 
8800 m! 

— Stai, stai, îl întrerupse Mircea Vrej. Asemenea 
exemplare au fost întâlnite la această adâncime? 
Extraordinar! Fauna abisală este în general destul de 
redusă ca volum. Ce explicații poți aduce? 

— Nicio explicaţie! Această faună există! Până când 
ştiinţa va lămuri acest mister să trecem mai departe... 
Mai am o minunăţie de să zboare balena! Iat-o! 

Se ivi un fel de disc cu marginile zdrenţuite, înțesate 
de tentacule. În partea superioară, mult bombată, se 
desenau marginile gurii cu trei şiruri de dinți luminoşi. 

— Sauropterigienii mezozoici au fost handicapați! 
Tentaculele astea mi-au înhățat pe dibuite acvaplanul, 
cu intenţia de a-l face tocătură. 

— După fotodiscul tău s-ar părea că animalului îi 
lipsesc ochii... 

— De altfel, nici nu are ce face cu ei în bezna de la 
10000 m. 

— Ce fel de vânător eşti dacă şi orb animalul te-a 
putut înhăța? 

Su Mima nu mai răspunse. 

Încăperea se umplu iar de lumină. 

— Îţi poţi închipui ce ne mai aşteaptă? urmă 
naturalistul. Eşti uimit! Desigur, ştiinţa n-a cunoscut 
până azi asemenea specimene. Dar câte forme de viață 
din mări şi oceane au părut absurde până când 
descoperirea lor le-a confirmat existenta! Adu-ţi aminte, 

cărui om de ştiinţă nu i s-ar fi părut bizară descrierea 
unui peşte cu „picioare”? Dar peştele cu forma capului 
asemănătoare unei fețe de om? Acesle două exemplare 
au fost găsite tocmai prin 1960, la începutul cercetărilor 
submarine amănunțite. Ultimele date, cele ale 
abisoexpediţiei anterioare, semnalează prezența unor 
peşti necunoscuţi, clasificabili între rechin şi caşalot şi 
încărcați cu electricitate ca nişte condensatoare. Aşa că 
vezi câte vom avea de făcut!. Pentru mine personal, 
uciderea directă a acestor rarități e o adevărată 
catastrofă. Obişnuiesc să le filmez înainte cât mai mult 
timp cu putinţa, căci o asemenea documentare devine 
apoi neprețuită. De aceea cinematografia subacvatică mi 
se pare şi mai interesantă decât vânătoarca. 

— După câte văd, apa e pentru tine un mediu la care 
te-ai adaptat complet! zâmbi din nou Mircea. Abia 
scăpat de îndatoririle cotidiene, te şi retragi acolo! 

— Foarte adevărat! Probabil că am şi început să devin 
nelipsit tabloului vieții abisale. 

— Şi nici n-ar fi exclus ca într-o viitoare enciclopedie 
să citim, alături de ichtyosaur şi ichtyornis, despre 
specia... ichtyo-Su! Dar s-a făcut târziu! Trebuie să trec 
şi pe la ceilalți. 

Naturalistul zâmbi cu toată fața: 

— Te însoțesc. Nu i-am mai văzut nici eu de ieri! 

La geofizicianul şi gravimetristul Amo Patterini le 
deschise o femeie de aproape 40 de ani, înaltă, cu 
mişcări graţioase. 

— Ada Patterini -— Mircea Vrej! făcu naturalistul 
prezentările. Unde e Arno? 

— Vă aşteaptă! răspunse Ada. Poftiti! 

În pragul încăperii, Su Mima se întoarse către pilot cu 
un gest de tăcere. Înconjurat de cei opt copii, cu spatele 

spre uşă, geofizicianul vorbea ceva unui puşti 
neastâmpărat care, aşezat pe genunchii lui, deschisese 
ochii mari, a uimire. 

— Şi spui că celelalte povestiri istorice le-ai înțeles? 

— Da, tăticule! Dar pe cele cu războaie n-am reuşit să 
le pricep. La ce foloseau războaiele? 

— Vezi, Nicol, nu întotdeauna toți oamenii au avut de 
toate ca azi. Au existat timpuri când unii trăiau în 
huzur, iar alții în mizerie. Cei bogaţi şi-au adunat averile 
prin asuprirea şi exploatarea celor săraci, prin jefuirea 
altor popoare cu ajutorul războaielor. Până când cei 
săraci şi-au dat seama că ei sunt mai mulți şi mai tari. 
Şi aşa au pornit lupta împotriva bogațţilor, pe care i-au 
învins. 

— Asta înţeleg! Dar dacă unii aveau mai mult, de ce 
luau tot ei de la cei săraci? Trebuie să fi fost oameni tare 
răi. Şi astăzi, dacă oamenii cei răi nu mai există, de ce 
se scrie despre războaie? 

— Pentru ca voi, cei mici, să prețuiți mai mult viața de 
acum şi să vă străduiți, atunci când veți fi mari, să 
faceți copiilor voştri un trai şi mai fericit. 

Su Mima scoase o exclamațţie de încântare şi îndată se 
întoarseră cu toţii spre el. 

— În orice caz, din Nicol va ieşi un om adevărat! 
remarcă Mircea, salutându-l pe gravimetrist. 

— Permite-mi să te felicit pentru admiterea dumitale 
la expediţie! rosti acesta. 

— Mai trebuie să felicitați pe cineva! spuse pilotul. Din 
echipaj va face parte şi naturalistul, cineastul şi 
vânătorul subacvatic Su Mima. În timpul liber va scrie 
reportaje! Mi-a mărturisit că se pregăteşte să devină 
telecinereporter! În special după încheierea ciclului său 
de articole ştiinţifice... 

Nesesizând ultima ironie, Patterini se bucură din 
inimă. Copiii îl înconjurară pe naturalist şi-l rugară să le 
povestească despre aventurile sale de vânătoare. După 
ce-i urmări cu privirile, Arno se întoarse spre Vrej. 

— lartă-mi indiscreţia! Eşti căsătorit? 

„Nu! Adică... nu încă! 

— Faci rău! Priveşte copiii - nu e aceasta una dintre 
cele mai frumoase meniri ale omului pe pământ? 

—A, să nu încerci să-l contrazici! interveni 
naturalistul. Nu vei reuşi! De un an întreg mă sfătuieşte 
să mă însor. Numai că la mine e mai greu. Şi nu pentru 
ca n-aş iubi viața de familie. Nu! Dar în orice moment o 
vânătoare fatală... 

— Nu e chiar aşa simplu! îl întrerupse Mircea. 
Idealurile omenirii nu pot fi realizate fără urmaşi. 
Trebuie să rămână cineva după noi pentru a ne 
desăvârşi aceste idealuri preluate sau neterminate. 

— Bravissimo! exclamă Patterini. 

— Te-a corupt! striga Su Mima şi continuă să 
povestească copiilor despre aventura sa cu delfinii din 
Marea Neagră. 

— Spune-mi, te rog, reluă geofizicianul, nu cumva eşti 
în posesia fotodiscului cu ultimul dumitale rol? 

— Ba da! Vă trebuie? 

— Am întreaga colecţie cu rolurile pe care le-ai creat. 
Le, păstrez alături de fotodiscurile familiei. Hai să ţi le 
arăt! 

— Stai! interveni pentru a doua oară naturalistul. 
Pericol! Nu accepta nici în ruptul capului! 

— Nu înţelegi rosti nedumerit Mircea, în timp ce 
Patterini şi soția sa izbucneau în ris. 

— Tinerețe, tinereţe! mormăi Su Mima, Ştii câte 
fotodiscuri are? Două sute cincizeci şi opt! Şi nu poţi 

scăpa până nu le vezi pe toate. Acum mai doreşti? 

— Mai mult decât adineauri! 

— Să trecem dincolo! îl invită gravimetristul, în timp 
ce vânătorului subacvatic i se ascuţise fața ca unui 
delfin. Ada, serveşte ceva acestui incoruptibil! 


„„„După o oră, Mircea şi telecinereporterul urcau către 
etajul cinci. 

— M-a impresionat Patterini! mărturisi proaspătul 
pilot şi tehnomecanic al expediției. Ştii cu câtă căldură 
mi-a vorbit despre familia lui? Îi va veni greu să se 
despartă. 

— Şi dacă nici noi nu ne mai întoarcem? 

— În niciun caz nu va regreta că a plecat! Mi-a spus 
pe când îmi arăta portretele: dacă pier are cine să-mi 
continue munca. 

— Numele dv. vă rog! răsună în aceeaşi clipă glasul 
robotului casnic... 

— Lasă prostiile, că suntem cunoscuți! se burzului Su 
Mima. Anunţă că doi vizitatori aşteaptă la uşă. 

— Regret, dar medicul, psihiatru şi cosmobiologul 
Nyass Umbo nu poate primi momentan pe nimeni. 

— Ia ascultă, în ce uzină ai fost fabricat? 

— Marca aparatajului meu poartă seria 01234 şi 
numele  Uzinelor de automate „Aurel Vlaicu” din 
Bucureşti. 

— Ei bine, vom mai sta de vorbă cu constructorii de 
acolo! amenință naturalistul. Ar trebui să scoată din voi 
piesele care vă dau putinţa unei comportări atât de 
nepoliticoase. Anunţă imediat lui Nyass că Mircea Vrej şi 
Su Mima stau şi discută aici cu tine, când de mult ar fi 
trebuit să-ți spargă centrala şi să-ți scoată fumurile din 
cap! 

— Mircea Vrej este aşteptat. Al doilea vizitator nu 
poate fi însă primit. Dispoziţiile... 

— A-a-a-a! Înnebunesc! Cheamă-l numaidecât pe 
Nyass! Hm! Bietul Nyass nici nu visează prin ce 
primejdie i-a trecut „protejatul”! Altminteri trebuie să ştii 
că blândețea şi calmul acestui om au ajuns proverbiale 
printre prieteni. De pildă, odată...S-ă-ă... 

— Ce s-a întâmplat odată? întrebă Mircea, uimit de 
această subită ezitare. 

— S-a... hm!... întâmplat că... Ei, vânam împreună 
cam pe lângă Canare. Am... hm... am pierdut câteva 
clipe direcția de tragere şi m-am electrocutat destul de 
serios la braţe. Ştii, nu mi-ar fi nici astăzi necaz, dar la 
mijloc nu erau decât doi prăpădiți de rechini. Fusesem 
predispus să fiu înghițit cât ai zice... hm!... dacă nu era 
Umbo. Trebuie să-ți mai spun că Nyass Umbo descinde 
dintr-o familie de medici africani. Trei generații! Şi toți 
doctori! Interesant, nu? S-a născut undeva în centrul 
Africii... A, dar iată-l! Dragă Nyass, îți prezint pe noul 
nostru colaborator! 

Ochii mari şi negri ai africanului luciră de plăcere. Îşi 
strânseră puternic mâinile, după care medicul îi invită 
să intre. 

— De ce colaboratorul „nostru”? îl întrebă el pe 
naturalist. Participi şi tu la expediţie? 

Su Mima ridică din umeri: 

— Aşa a hotărât Igor Svetloum. 

După care se opri în fața robotului, privindu-l 
vânătoreşte: 

— Ah, dacă l-aş fi întâlnit sub apă... Îl învățam eu 
cum să se poarte! 

— Mi s-a raportat! Ai insultat! 

Antropologul privi după prietenul său, care se grăbise 

să treacă dincolo, şi adăugă pentru Mircea Vrej: 

— Cu un asemenea arțăgos, fundul oceanului va fi 
transformat într-un uriaş cimitir... 

În camera de alături se afla o fată tânără, cu ochii 
uşor migdalați şi părul negru. Ea se ridică în 
întâmpinarea oaspeților, întinzându-le mâna: 

— Doina Lan! 

Mircea Vrej o salută fără a-şi ascunde surpriza. În 
lucrarea prezentată lui Igor  Svetloum folosise 
comunicatele ei referitoare la apariția lanțului vulcanic 
submarin „Constelaţia din ape”. De altfel, îi cunoştea 
reputația bine stabilită şi între vulcanologi, iar pe fratele 
său, George Lan, dispărut cu expediția anterioară, îl 
avusese coleg de institut. 

— Aici erai, Doina? întreba neobositul naturalist. Ţin 
să te anunț că adâncurile îşi trăiesc ultimele clipe de 
mister. La ora actuală formulez programul cibernetic 
pentru calcularea numărului de unități Q! ce aşteaptă 
în pântecele vulcănaşilor de sub noi. Dragii de ei! îşi 
închipuiseră, pesemne, că am şi renunţat la luptă. Ei, 
poftim! Ce părere aveţi? Va trebui să le răspundem aşa 
cum merită. Eu zic să-i provocăm! A! Am uitat să-ți 
spun, particip şi eu la expediţie! Sau ai şi aflat? 

— Su, ce te face atât de exuberant? zise fata, 

— Nu, nimic... Gata! se domoli el, dându-i lui Mircea 
prilej să cugete la ciudățenia faptului că toţi vânătorii, 
fie subacvatici, fie „de noutăţi”, au un mare debit verbal, 

Pe când, se aşezau în fotolii, Nyass Umbo îşi termina 


1 Q - unitate de măsură energetică, reprezentind 293000 de miliarde kWh. 
Pentru producerea unei asemenea cantități de energie ar trebui să lucreze 
încontinuu timp de 100 de ani 170 de centrale electrice gigantice de tipul 
celeia de la Kuibîșev (n.r.). 

convorbirea cu Doina: 

— După cum ai văzut, între ramurile ştiinţei există 
încă decalaje. Nu mai departe decât acum două 
săptămâni discutam şi cu Igor Svetloum această temă. 
Pornisem de la planurile dispozitivului suplimentar de 
protecţie a  abisoscafului; ne trebuia o substanță 
aderentă pentru plăcile izolatoare şi n-am găsit niciuna 
care să reziste la temperaturile înalte. Egor Svetloum a 
făcut o singură remarcă: „Nyass, neglijarea amănuntelor 
aparent neesenţiale în progresul societăţii e o greşeală. 
Dacă chimiştii ar fi căutat mai de mult substanța 
noastră, am fi fost scutiți acum de o muncă în plus. Tot 
astfel dacă secolul al XX-lea descoperea ceva pentru 
creşterea părului, eu, care mă joc cu stihiile, n-aş fi fost 
nevoit să renunţ la plăcerea de a le înfrunta fără cască 
protecțională!” Şi-şi arătă cu un gest expresiv chelia. 

Când râsul se potoli. Doina se apropie de Vrej: 

— Doream de mult să facem cunoştinţă. Am asistat la 
ultimul dumitale spectacol şi nu pot spune că nu regret 
schimbarea aceasta a profesiunii. Spune-mi, te rog, îţi 
place atât de mult marea? 

— Marea?... Da, mult! Liniştea, măreţia ei în furtună 
m-au urmărit încă din copilărie. 

Doina şovăi o clipă: 

— Acum două seri şedeam cu Igor Svetloum pe terasa 
turnului. „Omul îşi învinge mereu durerile - mi-a spus 
el. Dar urmele acestor dureri rămân în conştiinţa 
noastră pentru totdeauna”. Atunci l-am văzut copleşit de 
durere şi am înţeles că aparenta lui răceală ascunde un 
suflet care simte şi se zbuciumă intens. Aplecat peste 
balustradă, a privit îndelung apele oceanului care-i 
răpiseră fiica, pilot pe nava precedentă... 

Mircea nu găsi ce să răspundă. 

— Speranța regăsirii celor dispăruți este absurdă! 
urmă fata cu un tremur în glas. Se împlinesc aproape 11 
luni de la această imersiune. Trecând de pragul ciudat 
al kilometrului 12, abisoscaful n-a mai răspuns la 
apeluri. Poate i s-a defectat sistemul antibatic.! Dar cel 
mai probabil este că l-a acoperit lava. Întocmai ca pe 
Atan Along... 

Doina îşi muşcă uşor buzele, şi mâinile îi căzură. 
Discuţia se întrerupse. Robotul casnic anunţă venirea 
lui Arno Patterini şi a lui Igor Svetloum. Cei doi salutară, 
după care oceanologul se interesă, retrăgându-se cu 
pilotul: 

— Vorbeai despre expediție? 

— Da! confirmă Vrej, privindu-l lung, încă sub 
impresia celor aflate de la Doina Lan. Am discutat 
despre dumneavoastră, noii mei prieteni. 

— Sper că ai început să ne cunoşti mai bine. 

— Da! Într-un astfel de colectiv... 

— N-avem nimic deosebit, replică imediat bătrânul. 

— lar eu sunt încredințat de contrariul! 

— De ce? 

— „Constelaţia din ape” îşi va apăra cu străşnicie 
tainele. Numai un colectiv de oameni ca dv. i le va putea 
smulge. Sunteţi oameni pe care nu se poate să nu-i 
admiri. De pildă Doina Lan, care este tot atât de 
curajoasă ca şi fratele ei George... 

— Crezi că Doina merge cu noi numai pentru a-l 
regăsi pe George? 


1 Sistem antibatic - sistem ce asigură automat echilibrul presiunii interne a 
abisoscafului în funcție de presiunea mediului înconjurător (noţiune 
fantastică - n.a.) 

— Nu, sunt convins că nu! De altfel cunosc multe 
dintre realizările ei ca om de ştiinţă! 

— Am ales-o dintre cei cinci candidați propuşi, 
deoarece nu putem uita rezultatele strălucite obținute în 
cercetările vulcanologice efectuate de ea pe Venus. 
Concluziile la care a ajuns studiind interdependența 
fenomenelor vulcanice pe câteva planete ale sistemului 
solar au avut un larg răsunet printre geofizicieni şi 
vulcanologi. 

— Ştiu! Am consultat şi eu aceste studii. 

Su Mima se apropie de dânşii strălucitor de 
mulțumire: 

— Nu veniți la concertul nostru? Umbo ne-a pus la 
dispoziție întreaga magnetofonotecă! 

— Ba da, cu plăcere! În acest moment muzica poate 
tălmăci gândurile şi sentimentele tuturora! spuse 
pilotul. 

— Mai ales că vă pot oferi şi un Murfatlar vechi de 
două secole! completă Nyass. Ce doriți să ascultăm? 

Svetloum se întoarse către Doina şi fata ghici că ea 
trebuie să aleagă. Se aşeză încet, coborându-şi 
pleoapele: 

— La început, când abia se născuse, Pământul s-a 
rotit prin neguri fără capăt, în mişcarea încă 
dezordonată şi confuză a materiei. Abia târziu, peste zeci 
de mii de milenii, țărmurile au prins a se sfărâma sub 
valurile mărilor. Treptat, în acest zgomot monoton a 
apărut însă ceva, ca o scânteie nedesluşită. Viaţa! Într- 
un timp uimitor de scurt ea a copleşit întreaga planetă. 
Şi iată prima rachetă lansată de oameni zvâcnind 
imperios către înălțime. Omul pornea să cucerească 
îndrăzneţ infinitul. În Cosmos, ameninţarea îngheţată şi 
oarbă este mai grea decât uraganele. Dar cutezătorul 

nu-şi pierde dorul, ci-l făureşte!... 

— Dacă-l loveşte noaptea haină, piere-n lumină!... 

— Dar omul are aripi! Aripi să poarte visul departe... 

— Tot mai departe... 

— Viaţă din moarte! 

Ochii lui Igor Svetloum rămăseseră aceeaşi taină de 
nepătruns. Numai genele Doinei tresăriră într-o 
străfulgerare şi se deschiseră în scântei de lacrimi. 

Antropologul aduse benzile şi le fixă în aparat: 

— Vladimir Orkeatov - „Rapsodia astrală”! 

Solemne, grele, primele note bătură în şase inimi ca 
într-o singură inimă. 


CAPITOLUL VIII 


Universul tăcerii 


De obicei misiunea pilotului pe navele mari nu este 
dificilă, conducerea efectivă a acestora căzând în sarcina 
automatelor. Vrej îşi dădea însă seama că pe bordul 
„Constelaţiei I?” îndatoririle lui se  complicau. 
Constructorii creaseră o orientare extrem de rapidă a 
navei, dar tot pilotul era obligat să găsească în anumite 
momente soluția ce ar fi putut asigura revenirea la 
suprafață. 

De aceea nostul C.N.S.! al abisoscafului se afla într-o 
întăpere specială din proră. Pe ecranele lui eliptice se 
transmiteau necontenit imaginile lumii exterioare. 

„„Peste tot lumini, pârghii, butoane. Un mecanism 
genial, complex, care crea un sentiment de siguranţă şi 
de mândrie în acelaşi timp. 


1 Post C.N.S, - post de coordonare a navigaţiei subacvatice (n.a). 
82 


Mircea îşi pipăi din nou centura costumului special, 
albastru, terminat în jurul gâtului cu un guler metalic. 
Se aplecă uşor înainte scrutând încordat ecranele. 

Dar ecranele rămâneau negre, ca şi noaptea 
adâncurilor, compactă, de nepătruns. Apăsător de încet, 
batimetrul înregistra adâncimea: 7800... 7860... 7900... 
de metri. 

Aici în universul tăcerii şi al întunericului, nava cădea 
fantomatic, sub impulsurile ritmice ale motorului. 
Pilotul îşi surprinse respirația obositoare şi se gândi o 
clipă că-i este frică. Frică? îşi goni gândurile ciudate şi 
zâmbi stânjenit. 

Îşi aminti de pasiunea cu care studiase construcția 
abisoscafului şi câtă încredere căpătase în complexul 
aparat. Fulgerător revazu în minte „Constelaţia I’, cu 
forma ei de creion bine ascuțit, având doar la mijloc un 
inel mai gros care apăra convertizoarele circuitecranului 
din cabina centrală. La nivelul cabinei lui, plasată spre 
proră, existau două hublouri. Pereţii metalici asigurau 
securitatea abisoscafului chiar şi la presiuni de 20000 
de atmosfere. Peretele exterior era acoperit cu aliajul din 
oberoniu, care reflectă ultrasunetele. La pupă se aflau 
cele cinci duze ale motorului reactor şi orificiul 
hexagonal al pistonului antibatic. Lateral au fost 
construite canalele de emisie şi recepţie pentru 
comunicaţii. Deşi s-au luat toate măsurile posibile, pupa 
reprezenta totuşi cea mai sensibilă parte a navei. 

Tot la pupă dar în interior au fost instalate motoarele 
complicate ce deserveau multilateral abisoscaful. În 
apropiere se aflau camera-ecluză, compartimentul 
acvaplanelor şi magazia de alimente, toate dispuse 
simetric în jurul pilonului central. 

Fiecare dintre cele trei cabine era formată din două 

83 


sfere rotitoare, pentru păstrarea poziţiei, indiferent de 
mişcările vasului. La postul C.N.S. se ajungea printr-un 
coridor înclinat, iar dincolo, spre proră, se găsea zona 
marelui agregat al electrodezintegratorului. Descărcările 
electrice ale acestei maşini colosale aveau o intensitate 
de zeci de milioane de milioane de amperi şi produceau 
coloanele de plasmă care, pulverizând magma, făceau ca 
abisoscaful să poată înainta prin orice obstacole. 


În încăpere intră Su Mima. Mircea îşi goni imaginile, 
surprinzând şi pe chipul bunului său prieten aceeaşi 
încordare nemărturisită. 

— Cum te simţi? 

Îşi muşcă buzele. Stupidă întrebare! îi scăpase fără 
voie. Su Mima privea cu toată atenţia aparatele din jur. 
Răspunte după câtva timp: 

— Ca la-nceputul fiecărei expediţii: putină emoție, 
lupta cu amintirile... şi trebuie să ştii că amintirile astea 
sunt de-o încăpățânare nemaipomenită... 

Pilotul îşi întoarse privirile la pupitrul de comandă. 

De ce i-au revenit în minte toate plecările din 
expedițiile la care participase? Parcă niciodată nu fusese 
atât de încordat ca acum şi parcă niciodată nu-şi 
amintise cu atâta forță de chipul acela frumos, 
înconjurat cu bucle albe, de zâmbetul liniştit şi 
încurajator şi de mâna aceea puternică ce flutura 
întotdeauna o batistă albastră! 

— La ce te gândeşti? 

— La mama şi la batista ei albastră! 

— Acum câţiva ani, spuse deodată Su Mima, ne-am 
întors din nişte cercetări cosmice! Fuseserăm opt! Pe 
Pământ am ajuns numai trei! Eu, Mitka Bod şi Anda... 
Anda era o fată curajoasă, cu părul blond şi ochii mari, 

negri şi blânzi. Ne-am despărțit pe Cosmoportul central. 
Atunci n-am avut îndrăzneala să alerg după ea şi să-i 
spun: Vrei să mergem prin viață, mai departe, 
împreună? După un an a plecat într-o nouă expediţie. 
Azi am aflat că s-a-ntors... 

În acel moment, ecranul secundar se lumină, 
conturând chipul prelung al lui Igor Svetloum: 

— Ceva neobişnuit? 

— Nimic! răspunse repede Mircea Vrej. Coborâm în 
linie dreaptă deasupra „Constelaţiei”. 

— Retransmite pe ecranul cabinei centrale toate 
datele! Păstrează viteza. La 9000 m oprim! 

Pilotul era încă surprins de mărturisirea neaşteptată a 
bunului său prieten. 

— Cum o chema pe fată? întrebă el, fără să se 
întoarcă. 

— Pe fată? Anda... Nu-i aşa că e un nume frumos? 
Anda... 

Su Mima făcu repede câţiva paşi, apropiindu-se de 
unul dintre ecranele negre. Privi încruntându-se şi, fără 
nicio legătură, adăugă: 

— Alerg în cabina lui Igor Svetloum. 

Mircea nu-i mai răspunse. 

„„. 8240... 8250... 8270 m 


În cabina nivelului doi, printre aparatele în funcțiune 
se desena gura trapei de la postul C.N.S. De după 
spătarele fotoliilor răsăreau capul Doinei şi acela al lui 
Patterini. Amândoi îşi priveau concentrați pupitrele. 

Nyass Umbo intră în încăpere şi se apropie de fată: 

— N-ai obosit? 

— Nu! 

— Peste un sfert de oră oprim. Dacă vrei, te poți 

odihni. A, am uitat! Am comandat bucătarului-robot o 
cină bogată. 

Doina aprobă, înclinându-şi capul, apoi mărturisi 
deodată: 

— Cel mai mare pericol pentru prima expediție a fost, 
desigur, câmpul ultrasunetelor. 

— Nu mă pricep decât aşa, în general, spuse medicul, 

— Nava noastră este mult mai perfecționată. Cu toate 
astea, chiar şi o fisură de un angstrom! ar permite 
ultrasunetelor să ne distrugă în cel mult doua minute. 
Închipuieşte-ţi „Constelaţia I” avea o cuirasă de trei ori 
mai subțire. 

— Şi crezi că din cauza acestei cuirase... 

— Da! Pentru că nu-mi pot imagina din ce altă cauză 
ar fi pierit! 

— Cuirasa de oberoniu nu poate fi distrusă decât prin 
explozie sau lovire, interveni geofizicianul din mijlocul 
aparatelor sale, şi aceste ipoteze sunt aproape excluse în 
condițiile „Constelaţiei din ape”. Explozii nu sunt, iar 
posibilitatea unei ciocniri pare absurdă. 

Întorcându-se spre Patterini, Doina Lan îi spuse: 

— Modificările din frecvența  ultrasunetelor pot 
produce... 

— Nu ştiu ce urmări vor avea. Ştiu numai că... 

— Numai ce? interveni Umbo. 

— Cred că vom fi zgâlțâiți zdravăn! 

— Te referi la vibrații? 

— Da! Totul depinde de elementele aflate în suspensie 
dincolo de kilometrul 12! 


1 Angstrom - unitate de lungime întrebuințată in spectroscopie, de mărimea 
1/10000 dintr-un micron (n.a). 

— Când s-a construit cuirasa care conţine un aliaj de 
oberoniu!, nu s-au putut îndepărta total şi vibraţiile 
astea? întrebă cosmobiologul. 

— Nu prea! Oglinda de oberoniu nu reflectă complet 
ultrasunetele. De aceea... Ei, dar ce se petrece cu Su 
Mima? 

Prin trapa care dădea în cabina lui Svetloum se auzea 
vocea naturalistului: 

— Suntem la aproape 9 km adâncime şi nicio vietate 
nu şi-a făcut apariția! Adevărat ghinion! Hai să spun că 
emisiunea asta continuă de ultrasunete a distrus orice 
urmă de viață! Mă rog! Dar cum rămâne atunci cu 
relatările primei expediţii care indicau prezența unor 
animale necunoscute adaptate acestui mediu? Parcă s- 
ar fi trimis o depeşă-fulger, care a invitat toate 
lighioanele să dispară... 

Nyass Umbo urcă treptele spre intrarea în cabina 
superioară. 

— Şi cum suna depeşa? întrebă Igor Svetloum. 

— Abisoscaful „Constelaţia II” va trece în ziua de 10 
iulie a anului 2253, între orele 7 şi 12 pe traseul indicat. 
Vânătorul subacvatic Su Mima însoţeşte expediția. Zona 
cuprinsă între coordonatele x-y se declară zonă 
periculoasă! Nu răspundem de accidentele mortale! 

Cosmobiologul, care auzise tirada „vânătorului, 
izbucni în râs. 

Conducătorul expediției se apropie de ecranul ce 
înconjura cabina ca un inel negru: 

— Răbdare, Su Mima, răbdare! Cu răbdarea treci 


1 Oberoniu - element cu proprietăţi speciale, găsit pe unul dintre sateliții lui 
Uranus (noţiune fantastică -(n.a.) 

marea! Pentru dorințele tale cinegetice fauna este 
întotdeauna foarte săracă. Dar, râzgândindu-se să mai 
adauge ceva, trecu în fața televizofonului central. 

Nyass Umbo pătrunse în cabină. După câţiva paşi se 
opri. 

„Ce ciudat! Păstrez şi acum înfrigurarea cu care am 
păşit prima oară aici. Iată! În mijlocul încăperii se înalță 
ca o coloană - ce uneşte podeaua cu plafonul - turnul 
central al comenzilor. Pe el sunt fixate ecrane mari şi 
mici, terminale cu un minuscul pupitru de dirijare. Un 
birou fix şi un fotoliu adânc (în care stă comandantul 
expediției) completează singurul mobilier din încăpere. 
Dar ceea ce impresionează cel mai mult este 
circumecranul lat de trei metri. Cu ajutorul lui se poate 
«vedea» în permanenţă tot ceea ce există în apele 
oceanului pe o distantă de 150 metri în jurul navei”. 

Vocea lui Igor Svetloum îi întrerupse gândurile. 

— Arno! Ceva neobişnuit? 

— Nu!  Radioactivitate slabă. Indicii gravitaționali 
neschimbați. Frecvența  ultrasunetelor în uşoară 
creştere. Intensitatea a urcat la limita calculelor făcute 
de dv. 

— Doina? 

— Vă aduc îndată concluziile. 

Chiar atunci se auzi şi vocea pilotului: 

— Nouă mii de metri! Opresc! 

Cu un şoc uşor, nava abisală rămase nemişcată. 

— Adunarea! Transmit la suprafață observaţiile. Masa 
şi două ore odihnă obligatorie! Apoi, întorcându-se, se 
adresă lui Nyass Umbo: Nu există nicio metodă pentru a 
tempera nerăbdarea „vânătorilor”? 

— Ne aflăm în fata unui caz incurabil!... Psihiatrul 
ridică din umeri amuzat. 

Prefăcându-se că n-a auzit nimic, Su Mima îşi agăță 
cinediscul de centura lată a costumului, le întoarse 
spatele şi începu să se plimbe de-a lungul ecranului 
întunecat. 

— Mircea! Luminile ! 

Pe ecran apărură în acelaşi timp mai multe dâre 
strălucitoare şi prelungi. Păreau lame rotunde de 
pumnal împlântate în bezna lichidă din jurul lor. 

— Vom fi reperațţi cu exactitate de pe „Pacific VII”. 

— Fără îndoială, răspunse Arno Patterini, făcându-şi 
apariția în urma fetei care aducea fişa observațiilor. 
Înainte însă de a ajunge la Igor Svetloum văzu pe ecran 
ceva care o obligă să strige: 

— Su Mima! A sosit vânatul! 

Nyass Umbo se repezi în partea cealaltă a cabinei, 
acolo unde naturalistul, transformat în cineast, filma 
zorit. Pe ecran apăruse un exemplar ciudat al faunei 
abisale. În jurul său iradia o lumină verzuie. Pe corpul 
turtit orizontal cădea un plan vertical ceva mai scund. 
Între unghiuri, străluceau ca două mingi galbene ochii. 
Deasupra, două fire lungi şi flexibile oscilau prin apă ca 
două bice. Sub bot, animalul avea o pungă albicioasă. 
Înaintea gurii i se prelungea o „vergea” lucitoare cu 
vârful ramificat, iar coada cenugşie i se estompa în ape. 

Dihania se apropie încet de abisoscaf. Lumina ochilor 
ei deveni vie. O scânteie violetă izbucni din vârful 
„vergelei”, lovind aparatul. 

— Toată lumina! comandă Svetloum. 

Punga alungită de sub maxilar începu să se umfle ca 
un balon alb şi monstrul căsca gura. Cavitatea bucală, 
enormă, era căptuşită sus şi jos cu lamele subţiri, între 
care se distingeau două rânduri de puncte roşii, ca nişte 
urme de ventuze. 

— Specie necunoscută între rechin şi caşalot! strigă 
naturalistul. Este o apariție surprinzătoare. Existenta 
acestui specimen în fauna submarină de aici rămâne 
pentru mine o enigmă. 

Monstrul se răsuci când pe o parte, când pe alta. 
Planul orizontal i se prelungea în unghi ascuţit spre 
coadă, părțile lui laterale aducând cu o membrană 
zdrențuită pe care mii de tentacule subțiri, negre se 
mişcau continuu, în lungul balonului ventral se desena 
o linie îngustă, luminoasă.. 

Hidosul reprezentant al faunei abisale continua să se 
zbenguie cu mişcări viguroase, ajutându-se cu coada şi 
prin unduirea corpului care avea peste 15 m lungime. 

— Su Mima, ce mai poţi adăuga? întrebă Igor 
Svetloum. 

Nu-i răspunse nimeni! Naturalistul nu se mai afla 
printre ei! 

— Părăsirea navei interzisă! strigă şeful expediției. 

Prea târziu! Din făgaşul oval al navei țâşnise un 
acvaplan fuziform, cu prora transparentă şi două 
aripioare scurte. Părea o jucărie năstruşnică. Din duzele 
posterioare ieşeau gaze la mare presiune. 

— Cam  nedisciplinat! Vânătorul l-a biruit pe 
naturalist! se încruntă „Stăpânul stihiilor”. Comunicaţi-i 
să revină la bord! 

Dar Su Mima rămase mut şi surd la apeluri... 

PEȘTERA CRISTALELOR 


După ce se ridică deasupra dihaniei, care nu-i simţise 
prezenta, acvaplanul căzu într-un picaj spectaculos. 
Două orbitoare dungi luminoase atinseră capul 
animalului. Acesta încremeni pentru o singură clipă, 
după care se întoarse fulgerător spre aparat. 

— Dacă nu mă înşel, vânătorul devine vânat! observă 
Nyass Umbo neliniştit. 

— Credeţi că poate fi periculos? întrebă Doina. 

Su Mima oprise 
acvaplanul cu prora M 
îndreptată spre gura 
haotică a monstrului. | 
Loviturile se succedară 
rapid. 

— ...patru, cinci, | 
şase! numără 
cosmobiologul încordat. | 
Este invulnerabil? | 

— Trebuie lovit în $ 
abdomen, în părțile 
mai puțin apărate. 
Ajută-l! răspunse 
Svetloum. 

Ochii straniei vietăți 
se stinseră iar şi 
fulgerul lovi cabina 
transparentă. Derutată 
de aparenta imobilitate 


a aparatului, dihania ţâşni înainte, dar naturalistul 
trecu pe sub gura ei, redresă în dreptul cozii, executa un 
luping grațios şi reveni. Un nou zig-zag albăstrui, 
ultimul, brazdă apa. Apoi acvaplanul cu acumulatoarele 
descărcate şi animalul furios dispărură în întuneric. 

— Mircea! Urmăreşte-i! comandă şeful expediției. 

Abisoscaful se urni încet, prea încet pentru 
nerăbdarea lor. Când cel de-al doilea acvaplan se 
desprinse în viteză, proiectoarele dezvăluiau gura 
dihaniei încleştată de aparatul lui Su Mima. Nyass 
Umbo se apropie liniştit, alese locul loviturii şi dascărcă 
într-o singură declanşare toată cantitatea de electricitate 
de pe bord. transformată într-un jet albastru de 
plasmă!. 

Peştele tresări din tot corpul, îşi scăpă prada şi, 
înainte de a se mai întoarce spre noul duşman, forțele îl 
părăsiră; spintecat de limba de foc de zeci de mii de 
grade a plasmei, începu să cadă spre fund şi pieri în 
beznă. Acvaplanul naturalistului se rotea în loc. 

— Su Mima, răspunde! Pericol! 

Vânătorul ghinionist îşi ridică greoi capul şi cu un 
ultim efort se îndreptă spre abisoscaf. 


Aplecat deasupra accidentatului, Umbo îi urmărea 
reacțiile. Din cabina centrală răzbătea prin trapă glasul 
lui Igor Svetloum, care vorbea cu stația de urmărire de 
pe „Pacific VII”. Su Mima îşi revenea încet. Respirația îi 


1 Prin plasmă înţelegem substanța complet ionizată. De obicei este vorba 
de un mediu gazos, care se prezintă sub forma unui amestec de ioni și 
electroni. În ultimul timp, plasma a fost denumită cea de-a patra stare de 
agregare a substanţei (n.r.). 

era scurtă şi anevoioasă. 

— Umbo, primul meu insucces! Dar i-am găsit măcar 
un nume ca lumea: Electroferens curiosais! Ei? 

Cosmobiologul clipi îngăduitor: 

— Teribil! Dar acum dormi! 

Fixă emițătorul unui aparat deasupra prietenului său 
şi cobori repede, închizând trapa. 

— Vom reveni înainte de kilometrul 12! încheie 
Svetloum. La revedere! 

Întrerupse legătura, se ridică şi privi tăcut chipurile 
celor din jur. Doina, Nyass, Arno Patterini cel tăcut... lar 
jos — necunoscutul, poate moartea. Încotro vor îndrepta 
asaltul?... 

— La masă! spuse el scurt. Odihnă obligatorie! Mircea 
va rămâne la postul C.N.S. şi va dormi acolo. Trebuie să 
fim pregătiți pentru orice surpriză! 

Fără a cere lămuriri, membrii echipajului urcară 
treptele. Rămas cel din urmă, Svetloum surprinse o 
întrebare a fetei: 

— Su Mima a făcut bine ce-a făcut, Nyass? Ar trebui 
să ne păstrăm forțele pentru marea încercare! 

Medicul îi prinse mâna plăpândă şi i-o mângâie cu 
gingăşie. 

Conducătorul expediției interveni însă cu asprime: 

— Orice greşeală poate duce la eşuarea cercetărilor. 
Doar disciplina cea mai strictă asigură succesul 
expedițiilor... 

Savantul trecu grăbit pe lângă ei, coborând spre 
cabina inferioară. 


După-masă, Doina, Umbo şi Patterini s-au retras în 
cabina de studii şi odihnă de deasupra încăperii 
centrale. Pilotul a coborât la postul său, iar Igor 

93 


Svetloum a rămas singur în fața hărții ce reprezenta 
„Constelaţia din ape”. Un timp stătu aplecat peste ea, 
gândindu-se la etapa următoare. Apoi se ridică încet şi 
cu mâinile la spate începu să se plimbe. Nu-i era de loc 
somn. 

„Să sperăm că agitația mea psihică nu se manifestă şi 
la ceilalți!” 

Şi poate că s-ar fi plimbat aşa timp de două ore dacă 
nu i-ar fi atras atenția nişte zgomote uşoare ce veneau 
din direcția unui difuzor al ecranului intern. Se îndreptă 
curios spre pupitrul de comandă. Pe ecran apăru în 
semiobscuritate cabina de odihnă, unde se aflau 
fotoliile-pat ale echipajului. 

„Nyass Umbo doarme liniştit. Arno Patterini... hm! 
studiază mereu fotografia soției înconjurată de copii şi 
jucăria dăruită la plecare de Nicol... Su Mima... Da! 
Naturalistul lipseşte din cabină. Aha! Uşa grea a 
magaziei acvaplanelor a rămas deschisă! Desigur, îşi 
controlează iar aparatele... Cred că Doina, influențată de 
calmul psihiatrului doarme...” 

Bătrânul oceanolog se încruntă. De după paravanul 
mat al patului, fata privea în toate părțile. Ea păşi în 
vârful picioarelor spre trapa deschisă. Patterini nu 
sesiză nimic. Igor Svetloum pricepu imediat că Doina va 
cobori. Se aşeză în fotoliu, prefăcându-se adormit. Auzi 
cum fata trece tiptil. Când deschise ochii, ea dispăruse 
spre postul C.N.S. 

În primul moment, Igor Svetloum a fost tentat să 
procedeze aspru. Imediat însă se răzgândi. Îşi amintise 
de tinereţe, „în primele expediții adormeam întotdeauna 
cu greutate”... 

De altfel nici Mircea Vrej nu se odihnea. Nu rămase 
surprins de apariţia fetei. 

— Mircea, nu pot dormi! 

— După câte vezi, nici eu! Dacă-l rugam, Umbo ne-ar 
fi procurat o porție bună de... somn fără vise! 

Câteva clipe Doina tăcu, gândindu-se la ceva. 

— Ei hai, spune-mi, de ce-ai venit? 

— Cum arată „Constelaţia din ape” privită de aici? 

Mircea pufni în râs. 

— Asta era? 

Pilotul mânui câteva pârghii, răsuci un comutator şi 
în cabină se făcu întuneric. Pe ecranul central începură 
să tremure câteva luminițe. Aminteau de imaginile 
cerului văzut noaptea pe suprafața unei ape tulburată 
de pietricica aruncată de vreun copil. 

— „Constelaţia”? întrebă Doina. 

— Da! Dar trebuie să aştepţi, nu glumă, ca să poți 
prinde o imagine clară. 

— Şi eu care credeam că de-aici am putea observa... 

Glasul fetei se frânse. Mircea Vrej nu mai întrebă 
NIMIC. 

Priveau nemişcaţi ecranul. Ce tăcere neobişnuită! 
Daca-ţi apleci urechea, poţi auzi inima pulsând sub 
costumul albastru de protecţie. Ce linişte grea! Cum poţi 
goni teama aceasta nemărturisită că te afli agăţat 
undeva, deasupra hăului lichid şi că din clipă în clipă te 
poţi prăvăli în afunduri? Dacă n-ai zări luminițele palide 
licărind jos, departe, noaptea din jur ar fi la fel de 
nepătrunsă ca şi întunericul morții. 

Mircea se scutură, înfiorat ca de o adiere rece. 

— „Constelaţia I’ a ajuns acolo, sunt sigur, aşa cum 
vom ajunge şi noi. Dar dacă ei mai sunt sau nu în viață 
nu ştiu. 

Fata se depărta câțiva paşi, apoi se-ntoarse şi şopti: 

— Mulţumesc, Mircea! 

După care dispăru pe coridorul îngust. 


Abisoscaful cobora către fundul oceanului. În stânga 
se conturau porțiuni din peretele rămas în urma 
prăbuşirii, pe care se observau succesiunea milenarelor 
pachete de strate. Studiul lor avea o importanţă 
deosebită pentru cercetările geologice făcute de Doina. 
Un mâl fin, roşiatic acoperea panta abruptă. Părea un 
abur uşor, plutind pe suprafața peretelui, din fundul 
neguros, încremenit şi mort. 

— Cinci milimetri pe mileniu! Acesta este ritmul de 
sedimentare! spuse încet Doina. 

Su Mima developase în cabina centrală discul 
automatului care înregistrase lupta sa cu monstrul 
marin. Strâmbând din nas, îşi revăzuse la microvizor 
înfrângerea cinegetică. Apoi părăsi jenat cabina. Trebuia 
să-i povestească pilotului aventura aşa cum se 
întâmplase, nu aşa cum putea fi interpretată. 

...9800... 850... 890... 

Mircea Vrej îşi întoarse fața spre „vânător”: 

— O mie de atmosfere! O tonă pe fiecare centimetru 
pătrat! Şi această presiune creşte. Nu ți se pare că ne- 
am afla pe o rachetă cosmică? Numai în spațiul 
extraterestru am mai întâlnit asemenea beznă. Acolo 
însă tot mai zăreai ceva stele, pe când aici, nimic... 

— Şi ce folos că în stânga, la câţiva metri de noi, se 
vede Pământul! îl completă Su Mima. 

— Puneţi-vă  căştile! răsună glasul ferm al 
conducătorului. Mircea! Două grade spre dreapta! Ne 
apropiem prea mult de versantul sudic. 

— Atenţie! întrerupse Patterini. Temperatura apei a 
atins 29°., Indicii gravimetrici anormali. 

— Stop! comandă Svetloum. Adâncimea? 

96 


— 10615 metri! răspunse Mircea. 

— Analiza indică prezenţa unui zăcământ de sienit 
nefelinic!. 

„Stăpânul stihiilor” se aplecă asupra hărții. Degetele 
lui se mişcau nervoase de-a lungul diferitelor linii şi 
însemnări. Liniştea, întreruptă doar de loviturile 
cronometrice ale aparatelor, căpătă o prezenţă aproape 
fizică, apăsându-le umerii ca o greutate nevăzută. 

— Comunicaţi imediat orice schimbări importante! Su 
Mima! Treci în compartimentul acvaplanelor! Poate va fi 
nevoie să faci o mică deplasare. Nyass, rămâi pe loc! 
Start! 

Supapele tresăriră şi se retraseră în cilindri, acționate 
de tijele de durberil. 

10650... 700... 760... 

— Schimbări importante în frecvența ultrasunetelor! 
anunţă Patterini. 

Un bâzâit abia perceptibil începu să se audă din toate 
părțile. 

— Dacă viteza descreşte, foloseşti din plin motoarele! 
recomandă Svetloum. 

În spatele vizorului oval, ochii pilotului căpătaseră 
reflexe metalice. 

— Adâncimea? 

— 11000! 

— Stop şi lumina! 

Prima rază alunecă în lungul peretelui, pipăindu-l. 
Apoi se desenară alta şi alta, până când, pe o distantă 
de câteva zeci de metri, bezna se retrase total. Acolo, sub 


1 Rocă eruptivă abisală compusă din feldspat, nefelină și un mineral 
feromagnezian (n.a.). 

limita superioară a prăbuşirii, se ivi un prag imens de 
piatră, ale cărui  povârnişuri se estompau în 
clarobscurul înconjurător. 

Fără a mai aştepta comanda, Mircea răsturnă 
abisoscaful în poziție orizontală. Nava cobori şovăitor, se 
apropie cu prudenţă de perete şi pe ecrane apăru atunci 
o arcadă masivă, întunecată, sprijinită lateral pe pragul 
uriaş. 

— Mircea, încet înainte! Am respectat cu stricteţe 
coordonatele transmise de Sinii Teci. Aici trebuie să se 
afle Peştera Cristalelor. 

Pătrunseră sub bolta unei grote ale cărei margini nu 
se zăreau. Apa, limpede, lăsa lumina să pătrundă până 
departe. 

— Vibraţiile aparatului au încetat! Ne aflăm într-o 
zonă neutră, comunică geofizicianul Arno Patterini. 

— Mircea, descoperă hublourile! 

Doina tresări la pupitrul ei. Îşi desfăcu repede centura 
care-o fixa de fotoliu şi se repezi în cabina pilotului, 
unde îşi lipi casca de cuarțul ultradur, privind 
încordată. 

Se apropiaseră de peretele oval şi neted. Lumina 
proiectoarelor se răsfrângea în culori diferite, ca în jocul 
atrăgător al unor artificii. Sub ochii cercetătorilor strânşi 
în jurul ecranelor apăru o aglomerare ciudată de cristale 
strălucitoare, roşii, verzi, galbene, albastre, de forme şi 
mărimi variate. 

— De necrezut! murmură Doina. Această aglomerare 
de cristale pure într-un singur depozit este ceva unic pe 
pământ! Şi toate sunt de beriliu!... 

— Ceea ce nu pot înțelege, adăugă Arno Patterini, care 
venise lângă fată, este această şlefuire a pereţilor. Grota 
parcă a fost săpată în acest depozit. 

— Stop! comandă Igor Svetloum. Arno Patterini. 
determină volumul zăcământului. Su Mima, ieşi cu 
acvaplanul de tracțiune 5D-8 şi adu-ne câteva probe de 
cristale! 

— Pot întrebuința cinediscul? 

— Da! Dar în 20 de minute revii! Arno şi Doina, 
începețţi cercetările în peşteră! 

— Ce costum de scafandru să folosim? întrebă 
Patterini. 

— Vă indic modelul M.1. 

În timp ce Igor Svetloum trecu în faţa ecranului 
principal pentru a urmări acţiunea, Su, Arno şi Doina se 
grăbiră spre magazia acvaplanelor pentru a-şi lua 
costumele şi pentru a alege materialele necesare 
incursiunii. Nyass Umbo le oferi ajutorul său. 


Totul încremenise în noaptea şi în tăcerea oceanului. 
Câte un peşte speriat şi singuratic fugea de lumină. 

Aparatul condus de Su Mima țâşni primul din 
abisoscaf. 

După ce descrise câteva volute largi, se aşeză lin pe o 
platformă galbenă ieşită foarte ciudat din perete. 
Naturalistul părăsi imediat acvaplanul. Ţinea în mâna 
stingă cinediscul subacvatic. Dispăru în întunericul 
peşterii. Pe ecranele abisoscafului se mai zărea numai 
fasciculul galben al farului de la costum. 

Forme de viață luminescente se mişcau de colo-colo. 
Altele rămăseseră ţintuite pe loc. Cine erau cutezătorii 
care destrămau bezna şi tăcerea mileniilor? 

Doina şi geofizicianul părăsiră şi ei abisoscaful. 

Igor  Svetloum se aplecă deasupra microfonului, 
adresându-li-se: 

— Atenţiune! Doina, Arno, determinaţi şi mărimea 

peşterii. 
— Am înțeles, răspunse Doina. 


Nyass Umbo, care venise în cabina pilotului, i se 
adresă după o tăcere îndelungată: 

— Mă simt ca un copil ajuns în mijlocul unor 
minunății de basm! Teamă şi uimire, bucurie şi îndoială! 
Gândeste-te! „Constelaţia I” a trecut şi ea pe-aici. 
Suntem deci printre primii oameni ce-au pătruns sub 
această boltă... A! Iată-l pe Su Mima care a şi început 
să-şi încarce acvaplanul cu fragmente de cristal. 

Cei doi priveau pe ecrane munca naturalistului, când 
din difuzorul central răsună deodată un strigăt de 
femeie: 

— Arno! Ce crezi că poate fi!? 

— Nu ştiu! răspunse vocea geofizicianului. 

— Dar acesta este un semn! Un semn făcut de o mână 
omenească! 

— Nu este exclus... 

— Ce s-a întâmplat? întrebă Igor Svetloum. 

— Am descoperit un tunel înclinat. Într-un loc e 
desenat ceva. Parcă sunt nişte cuburi suprapuse în 
jurul cărora se încolăceşte o spirală. 

— Abisoscaful poate ajunge acolo? 

— Da! Galeria este largă şi cilindrică! Perfect 
cilindrică. 

— Continuaţi cercetările! 

— Bine, am înţeles! 

Şi în timp ce Su Mima aduce pe abisoscaf probele 
luate, să ne grăbim să-i ajungem din urmă pe cei doi 
membri ai echipajului care continuau să înainteze prin 
tunel. 

Doina era tulburată. Semnul văzut nu putea fi un 

100 


fenomen natural. Erau pe cale de a face o descoperire 
neobişnuită? Pe aici trecuseră oameni! Când şi cum se 
întâmplase aceasta? Arno Patterini îşi privea tot mai des 
cadranele contorului de la mâna stângă. Acul subțire 
oscila nervos. 

— Ne aflăm în apropierea unei formațiuni magmatice. 
Radiațiile sunt destul de slabe. Ar putea proveni... 

Se întrerupse brusc. Tunelul se terminase. Pătrunseră 
într-o altă grota. 

— Avem prea puţină lumină! Ori chemăm abisoscaful 
aici, ori ne întoarcem, spuse fata. 

— Trebuie să cercetăm neapărat şi această peşteră! Să 
chemăm abisoscaful! 

Îi cerură lui Igor Svetloum să vină cu nava. 

Întorcându-se spre intrarea în peşteră, rămaseră 
surprinşi: în lumina farurilor de la costum, văzură două 
arcade negre, susținute de colonade subțiri. 

— Parcă-i o poartă! murmură Arno Patterini. 

— Poartă? Aşa s-ar părea! răspunse Doina, tresărind 
la apariția unui peşte care fugi imediat. 

La venirea „Constelaţiei II”, urcară amândoi pe bord. 
În scurt timp, îşi dădură seama că această a doua grotă 
era mult mai mare. 

Şi deodată, sub abisoscaful în mers, la lumina 
proiectoarelor prinseră a defila cristale uriaşe, aşezate în 
cercuri concentrice. În centru se deschidea o galerie 
verticală care se prelungea probabil undeva, în jos. 
Aceeaşi tăcere de moarte plutea peste tot. Câteva 
viețuitoare se rostogoliră lent pe suprafața unui cristal. 

— Un oraş?... 

— Poate! îngăimă Su Mima care filma în dreptul 
hubloului. 

— Cristalele sunt străbătute de canale cilindrice. 

— Să presupunem că în condiții pe care noi nu le 
cunoaştem nişte oameni au ajuns aici! spuse Arno 
Patterini. Pentru că altfel ar însemna că această 
construcție a fost realizată la suprafaţă şi a ajuns aici în 
urma unei scufundări. Există deja o legendă a 
Atlantidei, şi noi nu mai putem crea încă una! Fundul 
Oceanului Pacific n-a fost niciodată uscat, aşa că... 

— Ai dreptate! Înseamnă că oraşul a fost construit 
direct aici, îl întrerupse naturalistul. 

— De către cine? 

— L-ai uitat pe căpitanul Nemo? Echipajul său ar fi 
fost interesat să ridice acest oraş şi să nu divulge 
secretul. 

— Prietene Su, interveni oceanologul, nu te hazarda în 
ipoteze necontrolabile! Propun să încetăm discuțiile. 
Cercetările ulterioare vor descifra şi această problema. 
Să trimitem imediat la suprafață observaţiile noastre. 
Prima sarcină ne-am îndeplinit-o. Exploatarea cristalelor 
de beriliu poate să înceapă. „EGA 18” aşteaptă! Mircea, 
întoarcem! La ieşirea din peşteră opreşti. Doina şi Arno 
Patterini, analiza fragmentelor aduse pe bord. Îmi daţi 
fişa concluziilor... 


Şi aşa a fost trimis mesajul. 

Dar înainte de a porni spre „Constelaţia din ape”, 
echipajul abisoscafului făcu o nouă descoperire: sub 
pragul peşterii, într-o scobitură, au găsit epava unei 
rachete. Su Mima a adus-o pe bord. 

Racheta aparținea expediției anterioare. De unde 
fusese trimisă? Prora ei prezenta urmele unei ciocniri 
violente. Banda mesajului, închisă etanş într-o sferă 
metalică, era în parte distrusă. 

Igor Svetloum nu reuşi să descifreze decât câteva 

cuvinte: ajuns... din ape... prag bacterian... ergem mai 
departe...” 

„Mergem mai departe”! Până unde ajunseseră oare? 
Unde au dispărut? „Constelaţia din ape” ascundea şi 
această taină. 

Abisoscaful porni iar, în timp ce fiecare se gândea 
tăcut la aceleaşi probleme: 

Cine a construit Oraşul mort? 

Unde a dispărut „Constelaţia I”? 

Igor Sveuoum îi chemă la el pe Nyass Umbo şi pe Su 
Mima. Discuţia dintre ei a fost scurtă: 

— Ce poate reprezenta pragul bacterian amintit în 
mesaj? 

— Nu pot şti nimic precis! 

— Nici eu, răspunse Su Mima. 

— Luaţi toate măsurile posibile, pentru ca o eventuală 
invazie a acestor bacterii să nu se transforme într-o a 
doua tragedie... 

— Vă gândiţi... 

— Da! Nicio ipoteză nu trebuie exclusă! 

* 

...11201... 11275... 11390... 

Nava abisală aluneca pe lângă un perete neregulat, de 
culoare cafenie. Straturi de grosimi variate, cu un colorit 
schimbător, se suprapuneau intermitent. 

— Ce admirabile deschideri stratigrafice! strigă 
entuziasmată Doina. Aici zace istoria mută a 
Pământului. 

...11850... 11900... 

Bâzâitul acela îndepărtat se transformase acum într- 
un huruit monoton. Cu toată construcția lui specială, 
ultrasunetele îşi transmiteau vibraţiile asupra 
abisoscafului. 

— Frecvența creşte rapid! Intensitate peric... 

Restul cuvintelor se pierdură într-un vâjâit asurzitor, 
care se năpustise din toate direcţiile. Ca la un semnal, 
indicatoarele aparatelor oscilară nervos. 

În acel moment, prora navei se răsuci într-o spirală 
largă, apoi devie cu repeziciune spre dreapta, azvârlită 
literalmente în sus după un unghi de aproape 90°. 
Vibraţiile produceau acum un vacarm de nesuportat. 

Motorul se trezi cu vaiete prelungi. Cu un şoc pe care 
amortizoarele hidraulice n-au izbutit decât în parte să-l 
diminueze, „Constelaţia II” se repezi în jos. Timp de o 
singură clipă prora se smuci către dreapta, apoi reveni 
iar la loc. Peretele depresiunii se apropie fulgerător, 
pentru a se mistui înapoi încă şi mai repede. Abisoscaful 
se cutremură ca o ființă vie, şi ochii lui clipiră scurt, 
nedumeriți parcă. 

Oamenii, cuprinşi de o stare ciudată, ameţiseră. Au 
început să-i doară dinţii. Durerea ascuţită s-a localizat 
apoi în regiunea frontală a craniului. Puterile îi părăsiră. 
Mircea mai apăsă câteva butoane, smuci pârghiile 
direcționale, apoi se încovoie încet, prins în centuri; 
capul i se izbi de tabloul comenzilor. 

Dincolo de pereţii navei apa căpătase o vagă nuanță 
roşie. Ei însă n-o mai văzură. Cu motoarele oprite, nava 
cădea împinsă de inerție în hăul sângeriu, dincolo de 
care se părea că viața a luat sfârşit. 

În cabina centrală se auzi pentru ultima dată apelul 
stației de urmărire: 

— „Constelaţia”! „Constelaţia”, răspundeți! 

Apoi totul amuti. 

Opt, zece, treizeci de metri nava căzu aşa, vie şi totuşi 
lipsită de viață, până când forța cea năprasnică o prinse 
iar, o scutură, o zvârli din nou spre perete, o rostogoli de 

câteva ori şi o împinse undeva, în jos, la întâmplare. 

De două ori se repetă jocul acesta sălbatic. În două 
rânduri navigatorii plutiră sub umbra nedesluşită a 
morții, fără a mai găsi puteri să i se împotrivească. lar 
înspăimântătoarea prăbuşire dură mult timp. Numai 
vuietul violent vântura nava de la un capăt la altul. 
Abisoscaful avea parcă o mie de corzi, prin care toate 
furtunile lumii se învolburau la nesfârşit... 

Când se opri şi rămase nemişcată, „Constelaţia II” 
tintea cu prora uriaşul cerc de lumină de sub ea, cerc 
din ale cărui periferii se ridicau văluri de rubin către 
suprafață. 

Dar sufletul navei părea că se stinsese. 

Tăcere... 

Tăcere apăsătoare şi nesfârşită. 


CAPITOLUL IX 


Lanţul surprizelor 


Su Mima deschise încet ochii, aruncând în jur o 
privire nesigură. O zări pe Doina rostogolită pe lângă 
perete. Centurile care o fixaseră în fotoliu fuseseră 
dezlegate şi atârnau legănându-se încă. Era exclus să se 
fi desfăcut singure. Deci fata dorise să-i ofere cuiva 
ajutorul. Cui oare? 

Naturalistul se ridică greoi şi, clătinându-se, păşi 
către ea. 

— Ce se întâmplă aici? şopti Umbo, încă buimăcit. 

— Repede! Doina ! Vezi ce i s-a întâmplat! 

Coborâră împreună spătarul fotoliului, culcând-o pe 
fată. Umbo o cercetă atent, pe când Su Mima îi scotea 
casca. 

— Leşin trecător, provocat de o puternică stare de 

inhibiție a centrilor nervoşi respiratorii, la care s-a 
asociat şi o tulburare funcţională a cordului. Proba unei 
emoții deosebit de intense. 

— Frumoase urmări mai are „dansul” nostru! comentă 
Svetloum, apăsându-şi tâmplele. 

Patterini oftă. 

După  injecția administrată, Doina îşi revenise. 
Înfrigurate, privirile-i rătăciră asupra celui aplecat către 
ea. 

— Nyass... Nu ţi s-a întâmplat nimic?! 

Ochii lui Svetloum licăriră de înțelegere. 

— Umbo, te rog, vezi de ce tace Mircea! 

Pilotul zăcea nemişcat, cu fruntea pe tabloul metalic. 
Casca avea vizorul sfărâmat de o lovitură puternică. 
Medicul îşi luă trusa şi cobori la postul C.N.S. Ajuns 
acolo, îşi strânse buzele, contrariat. Fruntea lui Mircea 
era brăzdată de o tăietură adâncă, iar sângele îi cursese 
până pe pieptul costumului. Pilotul îşi trecea într-una 
palmele de-a lungul obrajilor, încercând să înlăture 
sângele, şi verifica aparatajul. 


Nu peste mult timp, Svetloum transmise staţiei de 
urmărire cele întâmplate: 

— Cauza care a determinat acest fenomen sunt tot 
ultrasunetele. În stratul ultim, datorită intensității 
enorme a vibraţiilor, elementele în suspensie s-au 
antrenat într-un dans haotic, iar convertizoarele 
automatelor de direcţie, căutând zonele de pericol minim 
şi negăsindu-le, ne-au dat peste cap abisoscaful! 

Adunați în jurul bătrânului savant, abisonauţii îşi 
concentraseră atenția asupra noului peisaj apărut pe 
ecrane. Cu un pansament uşor la frunte, Mircea Vrej 
aştepta comenzile. 

O lumină roşiatică îi învăluia ca un nor gigantic. Sub 
dânşii — la ce adâncime oare? — tremura în irizații palide 
o centură ale cărei margini se pierdeau difuz de jur 
împrejur. Umbre fantastice dănțuiau acolo, la periferie, 
în culori neobişnuite, când albe şi strălucitoare, când 
portocalii, galbene sau verzi. Se rostogoleau, se 
împreunau în vălătuci dengi şi greoi, se subțiau apoi în 
înălțimi, şerpuiau şi dispăreau. 

— Temperatura apei? întrebă Igor Svetloum. 

— Plus 19°C! răspunse Mircea. 

— Presiunea? 

— 1230 de atmosfere. 

— Intensitatea ultrasunetelor? 

— Medie! 

— Arno, observațiile! 

— Anomalii gravitaționale absurde mă obligă să nu 
pot efectua niciun calcul! 

— Mda!... lată-ne, aşadar, în imediata apropiere a 
„Constelaţiei din ape”! Mircea, coboară, te rog, pe 
diagonală! Să cercetăm marginile conului vulcanic! 

Afundarea  reîncepu. Lumina creştea rapid în 
intensitate cu cât se apropiau de marginea craterului. 
Inelul periferic părea format din miliarde de beculeţe 
aşezate unul lângă celălalt. Suprafaţa lui se estompa în 
învolburările norilor de soluţii policrome, care se difuzau 
încet în uriaşa masă lichidă, în curând, acestea îi 
învăluiră. Vizibilitatea scăzu simţitor. 

Navigatorii observară că sub inelul luminescent, la 
vreo zece metri mai jos, se găsea un canal lat de peste 
400 m, din care se înălțau tumultuoasele emanații. 
Dincolo de acest canal, unde se părea că materia 
clocoteşte, începeau marginile negre şi neregulate ale 
conului vulcanic. 

Un robot trimis de oceanolog luă o probă din centura 
luminoasă ce acoperea lava. Doina calculă ceva cu 
repeziciune, privind indicatoarele  vulcanometrelor. 
Umbo îşi dădu seama că s-a produs cu ea o 
transformare neaşteptată, un fel de uitare de sine în fața 
acestui moment aşteptat şi pregătit de atâta vreme. 
Căuta fata retrasă, tăcută şi puțin timidă şi nu găsi 
decât un om de ştiinţă tenace, ale cărui temeri şi îndoieli 
se ascunseseră unde nici el nu putea ghici. Su Mima îşi 
lăsase cinediscul în mâinile lui Patterini, aşteptând 
încordat, alături de Svetloum, aducerea probei. 

În sfârşit, robotul se întoarse. Sfera de sub obiectivul 
microscopului se umplu cu lichid. 

— Bacterii! exclama Svetloum. Bacteriile care ne-au 
parvenit la „Pacific VII” o dată cu fragmentul de euclaz. 
Era şi de aşteptat! 

— E o asociaţie imensă! completă febril naturalistul. 
Aşadar, tocmai inelul acesta de bacterii luminescente e 
observat pe staţia de la suprafață. Interesant! Doina, de 
ce erupția se manifestă circular? 

— Pentru că există probabil ceva care împiedică 
magma să iasă prin centru! Trebuie să verificăm! 

— Să fie un dop de lavă solidificată? interveni Arno.. 

— Erupția e de tip hawaian, adică o scurgere lentă şi 
continuă de magmă, fără explozii, considerând şi 
temperatura scăzută a apei datorită acestor bacterii 
termoabsorbante, s-ar părea că ai dreptate, Arno! E 
necesară totuşi o incursiune spre centrul conului. 

— Aşadar, bacteriile le-am găsit! se mulțumi 
oceanologul să conchidă. 

Mircea puse nava în mişcare. Nu parcurseseră încă 
primele sute de metri când Svetloum observă o sclipire 
albastră. 

— lată! 

Un gigantic cristal piramidal părea un giuvaier al 
oceanului. Pe fețele lui jucau reflexe puternice. 

— Ar fi interesant de ştiut cum a ajuns aici, lângă 
circumferința interioară a inelului! Ciudat ! Magma de 
dedesubt nu s-a ridicat până la el... S-ar putea întâmpla 
ca în străfundurile planetei să existe un adevărat 
zăcământ de beriliu. În care materia fierbinte să fi 
format o spărtură, luând cu sine cristalele. Astfel am 
avea şi o explicaţie asupra apariției peşterii cu cristale. 

— Trebuie să mai existe şi altele! spuse Vrej, pornind 
din nou motoarele. 

Într-adevăr, ceva mai departe găsiră un grup de 
cristale puțin mai mici decât primul. Unul dintre ele era 
spart. Su Mima luă cinediscul de la Patterini, începu să 
filmeze şi exclamă ca pentru sine: 

— Ei, ar trebui să ies cu un acvaplan ca să pot lua 
imaginile ca lumea! Ecranele deformează orice contur! 

— Ecranele nu deformează niciun contur! îi răspunse 
oceanologul parcă supărat că e întrerupt din gânduri. Şi 
nu-ți permitem să-ți mai rişti viața. Mircea, revino 
deasupra craterului! Trebuie să găsim locul pe unde a 
pătruns mai departe „Constelaţia I”. 

— Cum, şi cristalele rămân aici? sări naturalistul. 

— Le vom lua la întoarcere! Puneţi-vă căştile, vă rog, şi 
rămâneți la posturi! Legătura cu stația de urmărire! 

Relată ultimele descoperiri, transmițând totodată 
ipotezele lor şi calculele Doinei. Su Mima, deziluzionat 
oarecum de refuzul bătrânului, încercă să se 
despăgubească filmând grupul de cristale. Înainte de a- 
şi pune casca, fata se adresă lui Umbo: 

— Nyass! N-ai văzut nicăieri... vreo urmă a celor 
dispăruți? 

— Nu, Doina! Medicul se-nduioşă de neliniştea ei. 
Lasă... Vom cerceta noi mai târziu! 

Ea suspină abia auzit. 

Abisoscaful ajunsese exact în centrul conului 
vulcanic. Lumina împrăştiată de inelul exterior nu 
pătrundea până aici, şi la comanda lui Svetloum fură 
aprinse proiectoarele. Cu ajutorul lor distinseră la o 
adâncime de circa 200 m de gura craterului o masă 
convexă întunecată. 

— Să luăm şi de aici o probă! ceru Doina. 

Microscopul intră din nou în funcțiune. 

— Bacterii! Su Mima, cum le-ai putea clasifica? 

— Specie încă necunoscută! veni răspunsul. 
Asemănătoare în mod parţial cu cele luminescente. Nu 
pot găsi însă toate caracteristicile, fără o experimentare 
prealabilă. Presupun doar că ar conține cuarț şi că... 
produc ultrasunetele! 

— Aşadar, ceea ce luam noi drept dop de lavă e de fapt 
un prag bacterian. Nu poate fi decât pragul bacterian 
amintit în mesajul „Constelaţiei I”! 

Cele spuse acum de Doina clarifica deci ipoteza 
drumului urmat de expediția anterioară. 

— Comunicaţi la suprafaţă toate datele, comandă Igor 
Svetloum. Mircea, vom putea folosi plasma? 

— Da! Dar nu ştim încă ce este dedesubt! 

— Dedesubt nu poate exista decât dopul lavei 
solidificate. 

— Şi eu cred acest lucru, spuse Doina. În cazul când 
ar fi existat magmă, pragul bacterian ar fi fost distrus de 
temperatura foarte ridicată... Această ipoteză mă obligă 
să cred că expediția anterioară n-a putut să dispară din 
cauza lavei. Trebuie să mergem mai departe. 

— Sunt de acord, zise oceanologul. Vom cobori până 

unde se poate în jurul convexității şi, abia apoi vom 
trece prin bacterii. Lasă convertizoarele de direcție în 
funcțiune, dar blochează-le pentru 1500 megahertzi şi 
intensitatea Z4. Nava se va întoarce automat dacă 
vibraţiile trec peste această limită! Gata, Vrej? Bine! 
Atunci atenţie şi — start! 

Abisoscaful cobori ajutat doar de camerele de balast. 
Curând prora lui atinse suprafața bombată. Se produse 
un şoc. 

— Duritate de rocă! rosti Vrej,  declanşând 
electrodezagregatorul. 

Fulgerele imense se succedară la intervale scurte sub 
impulsul automatului cuplat cu cronometrul de bord. 
Nava abisală rămase o clipă nemişcată ca şi cum n-ar fi 
putut trece, apoi se înclină abia simţit spre dreapta şi-şi 
continuă coborârea. În curând se afundă complet, 
lăsând în urmă un tunel larg, care dispăru instantaneu. 

Fără a mai cerceta indicatoarele, pilotul constată că se 
aflau în mijlocul unui flux ultrasonor care intrigase 
atâta vreme pe pământeni. Totul prinse a vibra în jurul 
său, începând cu geamurile scalelor şi terminând cu el 
însuşi; îşi simți dinții izbindu-se dureros între ei şi în 
fața ochilor prinseră să-i joace puncte luminoase. Dacă 
n-ar fi existat oberoniul, „Constelaţia II” s-ar fi sfărâmat 
de mult, iar pasagerii ei şi-ar fi găsit moartea în bezna 
apelor. Oricare ar fi fost însă puterea de reflectare a 
acestui metal, vibraţiile tot i se transmiteau, făcând să 
vuiască întreaga navă. Pe ecranul din fața sa, Mircea 
Vrej observă coloanele de plasmă umplând cu strălucire 
un spaţiu restrâns, înghesuite parcă şi încercând să 
scape în afară. 

Încet, după mai multe minute, golul de sub prora 
abisoscafului începu să se mărească. Pilotul deveni şi 

mai atent. Un val de lumină, pe care nu-l putu observa 
la început datorită scânteilor electrice, înecă ecranul. 
Fulgerele se pierdeau acum în gol. 

Înainte de a le întrerupe, nava căzu brusc în masa 
lichidă, unde nu mai existau bacterii. Mai mult de o 
treime din ea părăsise masa microorganismelor, când un 
bubuit înspăimintător îi cutremură pereţii, urmat de 
scânteile împrăştiate pe toată suprafața panoului de 
bord. Luminile se stinseră ca la un semnal, iar corpul 
aparatului se răsuci ciudat pe o parte, rigid şi vlăguit de 
putere. 

Numai automatul, scos de sub comenzi de către 
scurtcircuit, continua să declanşeze o ploaie de fulgere 
inutile. Impresionanta scânteie ce învelise o clipă nava 
se stinsese, dar nu mai înainte de a o fi rănit de moarte. 
Ea îşi continuă căderea şi orice efort al pilotului de a o 
opri a fost zadarnic. 

* 

Când se dezmeticiră, se aflau într-o cavitate enormă, 
pe care un timp o socotiră drept grotă şi căreia nu-i 
puteau distinge cu claritate pereții din partea opusă. 
„Constelația II” străbătuse oblic pragul bacterian, astfel 
că ieşi dintr-însul la circa 3 km de margine. Prima 
măsură a pilotului a fost să conecteze rețeaua de 
alimentare a sursei energetice de rezervă. Proiectoarele 
se reaprinseră, mărind intensitatea luminii 
înconjurătoare. Atunci au apărut pe ecrane două şiruri 
de liniuţe argintii verticale, ce înconjurau periferia boltei 
de microorganisme, chiar, pe linia de contact a acesteia 
cu peretele grotei. 

— Mircea, care este gradul  avariei? întrebă 
conducătorul. 

— Gradul doi! răspunse neputincios pilotul. S-a 

produs un scurtcircuit care ne-a blocat aproape întreg 
sistemul comenzilor. Trebuie să scot apa din camerele 
de balast şi să opresc declanşarea descărcărilor 
electrice! 

— Apucă-te imediat de lucru! Dumneata, Arno? 

— Toate aparatele scoase din uz! 

— Aşa!... Su Mima, încearcă deocamdată să filmezi 
luminile acestea verticale, care înconjură pereții grotei. 
Datorită avariilor nu ne putem apropia să le cercetăm 
direct! 

— Motoarele atomice din pupă nu răspund la comenzi! 
comunică Mircea Vrej. Ca să pot goli watterbalasturile!, 
e necesar să deschid supapele prin exterior! 

— Întoarce nava! 

— Cârmele nu mai funcționează! 

— Atunci opreşte descărcările şi aşteaptă să coborâm 
până la fundul cavităţii. Cu ce viteză cădem? 

— Circa 20 cm/s! Aparatele de măsurat au ieşit din 
circuit! 

Igor Svetloum îşi plecă fruntea, încruntându-se. 

— Legătura cu suprafața! 

— ...Stația nu răspunde la apeluri! 

Clipele începură să treacă greu, lovind în tâmple ca 
nişte ciocane, fără cruțare şi fără răgaz. Dintre toți, 
numai Su Mima îşi păstrase obişnuita expansivitate, 
ignorând parcă dramatismul situației în care se găseau. 

— Am folosit filmarea accelerată! îi spuse el lui 
Svetloum, scoțând  fotodiscul din  cineimprimator. 
Filmarea aceasta este indicată în general pentru 


1 Watterbalasturi : compartimente speciale prin care apa, absorbită ori 
eliminată, produce scufundarea sau ridicarea submersibilelor (n.a.). 

cercetarea fenomenelor necunoscute. Să vedem ce a 
ieşit!... A, uite ceva interesant! Observaţi? Linia 
luminoasă văzută de noi este în realitate urma lăsată pe 
retina noastră de un punct strălucitor ce se mişcă pe 
verticală cu o viteză uluitoare!... Mă duc să pregătesc un 
acvaplan! 

— Bacterii! strigă Mircea Vrej tăindu-i tot elanul. Din 
nou bacterii. Descărcările plasmei nu pot fi întrerupte 
cu niciun chip, legăturile panoului de bord fiind 
avariate. 

— Scoate din circuit aparatele care au mai rămas 
întregi şi ecranele de comunicare! Vom trece şi acest 
prag bacterian. Nu părăsiţi fotoliile! 

Mircea îşi dădu seama şi fără ajutorul indicatoarelor 
că efectul fulgerelor este scăzut. Vuietul vibrațiilor 
scăzuse, de asemenea, în intensitate. Pătrunderea în 
noua cupolă de microorganisme se făcea mai greu, 
mărindu-i sentimentul de neputinţă, care se amesteca 
totuşi cu un fel de mânie din ce în ce mai violentă. 

Pe dibuite trase din caseta uneltelor un cablu 
multifilar, lung şi subțire, hotărât să încerce cu el un 
ultim mijloc de restabilire a legăturilor, un mijloc 
primejdios, dar realizabil. Nu mai luă în seamă trosnetul 
celei de-a doua scântei care străbătu abisoscaful. 
Mâinile lui pricepute conectau un capăt al cablului la 
bornele pe jumătate topite, în aşteptarea luminii care va 
ajuta să facă restul. 

În sfârşit, auzi în radiotelefon glasul oceanologului, 
care-i cerea să restabilească circuitele de alimentare cu 
sursa de rezervă. Tubul fluorescent din cabină se 
reaprinse. Mircea, vârât cu tot corpul sub panoul de 
comandă, deschise clapetele care comunicau cu extrema 
prorei. Orificiile clapetelor sunt destul de largi ca să 

permită trecerea unui om, chiar dacă acesta poartă 
costum special de protecţie... 


— Acelaşi peisaj! constată Doina, ieşind pentru prima 
oară din tăcere. 

— Sunt curios să ştiu care poate fi originea acestor 
dungi luminoase... De fapt, nici nu sunt dungi! oftă Su 
Mima. Pe film se vede clar că razele trec printr-un 
cristal, ba chiar n-aş exagera să presupun că e vorba de 
fenocitul roşu, deşi faptul că lumina nu l-a decolorat 
este într-un fel o infirmare a ipotezei... 

— Nici nu-l putea decolora! îl asigură Patterini. 
Cristalele reflectă doar razele proiectoarelor noastre. 
După părerea mea, cristalele s-au produs într-un 
zăcământ metamorfozat de vecinătatea magmei şi au 
ajuns aici aduse de materia fierbinte în erupție. lar 
sursa care se mişcă pe verticală cu viteză fantastică este 
punctul de concentrare a unei noi forme de energie 
conținută de cristal. 

— Nu te hazarda în afirmaţii necontrolate! ripostă 
„vânătorul”, cu experiența tristă a articolului său 
ştiinţific. 

Discuţia se opri aici, fiindcă Svetloum îl chema pe 
pilot şi nu primea răspuns. Nava continua să cadă cu 
aceeaşi viteză, şi nici descărcările electrice nu se 
opriseră. După mai multe apeluri, bătrânul cobori prin 
trapă la nivelul inferior. Tocmai atunci îşi făcu şi Vrej 
apariția. Costumul îi era rupt la umeri şi la coate, iar pe 
mâini i se vedeau în câteva locuri arsuri mici. 
Pansamentul de pe frunte i se umpluse de sânge. 

— Ce-i cu dumneata? 

— Nimic! zâmbi obosit tehnomecanicul. Am făcut o 
reparație. 

Mânui  comutatoarele şi lumina şerpuitoare a 
trăsnetelor din prora abisoscafului se stinse. Nava mai 
aluneca încă, lent, prin apa opacă, spre terenul solid pe 
care încă nu-l întâlnise. 

— Meriţi cea mai aspră  pedeaspă! amenință 
oceanologul, înțelegând pericolul la care se supusese 
Vrej. Hai repede sus, la Umbo! Tine minte bine: a doua 
oară să nu se mai întâmple! 

Pilotul se  strecurase până la mecanismele de 
transmisie, restabilind legătura tot cu întrerupătoarele 
prin cablul multifilar. Era de ajuns o singură neatenție 
în mânuirea conductoarelor electrice şi avaria nu mai 
putea fi înlăturată. 

Su Mima apăru pe ecranul de comunicaţie cu o mină 
contrarială şi zăpăcită: 

— Un nou strat de bacterii! Al treilea! 

— Opreşte nava! comandă Svetloum. Haide sus! 

Ajuns în cabina centrală, bătrânul savant scrută 
chipul colaboratorilor săi, după care se aşază fără grabă 
în fotoliu. 

Nimic din ceea ce crezuseră că vor găsi aici nu li se 
înfățişa navigatorilor. Se aşteptau la un focar clocotitor 
de magmă, la o luptă aprigă cu temperaturile uriaşe, la 
momente de hotărâre şi eroism, la orice altceva decât la 
aceste cavități separate de către bacteriile dispuse în 
cupole înalte şi largi. Realitatea contrazicea ipotezele lor. 

— Prieteni, începu Igor Svetloum, nu pot găsi 
deocamdată decât o singură explicaţie pentru ultimele 
noastre descoperiri. Un dop de lavă întărită a astupat la 
un moment dat craterul central al „Constelaţiei din ape”, 
silind materia fierbinte să erupă lateral. Apoi au apărut 
aceste bacterii, de existența cărora nu ştiusem până 
acum. Prin ultrasunetele pe care le emit, ele au 

dezagregat dopul de lavă, adunându-se în asociaţii acolo 
unde cristalele observate de Su Mima degajă energia 
necesară proceselor lor vitale. Arno a lămurit 
proveniența acestor cristale şi eu îi adopt punctul de 
vedere. Am trecut două praguri bacteriene, pentru a 
întâlni acum un al treilea... 

— Dar mai departe, îl întrerupse naturalistul, mai 
departe ce ne-o aştepta? 

— Mai departe, putem presupune că vom da peste 
restul dopului de lavă solidificată. Bineînţeles, dacă nu 
mai există alte straturi de bacterii. Dumneata ce crezi, 
Doina? 

— Părerea mea e că pragul de microorganisme întâlnit 
este ultimul. Dopul de lavă nu putea avea o grosime 
prea mare. 

— Dar de ce n-au fost dezagregate de bacterii şi 
marginile lavei întărite? întrebă Su Mima. 

— Poate fiindcă ultrasunetele sunt dirijate drept în 
sus, îi răspunse Patterini. 

— În concluzie, reluă cuvântul comandantul 
abisoscafului, s-ar părea că în linii mari misiunea 
încredințată nouă de omenire s-a încheiat. După noi vor 
veni alte expediţii, care să supună şi să capteze energia 
vulcanului. Aşa că ar trebui să ne întoarcem. Şi tocmai 
aceasta e problema pe care vreau s-o discutăm. 
Abisoscaful nostru este avariat, aşa că nu ne putem 
înapoia imediat. Afară de asta, n-am reuşit să dovedim 
că dincolo de cel de-al treilea prag bacterian se găseşte 
Lava solidificată... 

Bătrânul savant tăcu o clipă. Avea privirea 
concentrată şi gravă, fața obosită. Toţi se uitară la el cu 
inima strânsă. Ştiau prea bine ce se petrece în sufletul 
său. 

— În sfârşit un alt obiectiv, pe care nu l-am dus până 
la capăt: n-am fost în stare să descoperim ce s-a 
întâmplat cu „Constelaţia I”. Noi ştim că echipajul ei 
avea posibilitatea să fabrice oxigen din apă şi dispunea 
de hrană pentru un an de zile. Aşadar, excluzând cazul 
că s-a produs o explozie, s-ar putea ca pe fundul acestui 
crater să dăm peste membrii expediției anterioare. 
Curiozitatea ştiinţifică şi dorința de a-i salva pe tovarăşii 
eşuați aici... ca să nu mai vorbesc de simțămintele mele 
de tată, m-ar îndemna să aleg continuarea drumului 
nostru spre fund. Datoria însă de a nu primejdui viața 
voastră mă obligă să mă feresc de hotărâri pripite şi 
sentimentale. lată ceea ce trebuie să discutăm acum. 
Fiecare dintre noi e necesar să aibă conştiinţa că, 
oricare va fi decizia elaborată în comun, aceasta este cea 
mai bună. 

Niciunul dintre cei de față nu s-ar fi dat înapoi să-şi 
sacrifice viața pentru succesul expediției lor, deşi 
ultimele întâmplări le pricinuiseră o legitimă nelinişte. 
Educaţia pe care o primiseră de la cea mai fragedă 
vârstă era mai puternică decât orice frică. Felul în care 
le vorbise Svetloum le risipise însă şi aceste fireşti temeri 
pe care cei mai căliți oameni le au în fața 
necunoscutului. Umanitatea şi înțelepciunea 
comandantului lor le umpluse tuturora sufletul de o 
mare căldură. 

— Fără doar şi poate, izbucni entuziast Su Mima, vom 
coborî! 

Şi dorind cu tot dinadinsul să aducă argumente în 
favoarea acestei idei, spuse: 

— La urma urmei, de ce să nu v-o declar: fantezia îmi 
dictează să presupun că toate ciudatele fenomene 
întâlnite de noi sunt opera unor ființe gânditoare. Nu 

uitaţi oraşul pe care l-am descoperit... 

— Acela era un oraş părăsit, un oraş mort, obiectă 
Nyass Umbo. 

— Cât priveşte ipoteza că ne-am afla înaintea 
vestigiilor lăsate de nişte astronauți veniți din altă 
lume... aceasta este, din păcate, doar o poveste bună 
pentru fiul meu, Nicol... Neve-ro-si-mi-lă! 

— Şi totuşi, nu se dădu bătut naturalistul, urmele 
unor asemenea vizitatori reprezintă un fapt cert! 

— Dă-mi voie! se împotrivi Patterini. Nu neg valoarea 
ştiinţifică a paleoastronauticii, dar nu cred că cercetările 
ei de până acum sunt satisfăcătoare. 

— Desigur, multe probleme au rămas deschise până 
azi, interveni din nou Umbo. Totuşi există fapte 
concrete, de necontestat... 

— Cred şi eu! strigă Su Mima, bucuros de ajutorul 
primit. De pildă, bizara construcţie de pe Lună. 

— Cele două figuri în formă de pod şi tunel? întrebă 
Arno. Primele zboruri extraterestre le-au confirmat 
existenta, dar nu şi autenticitatea. De ce n-ar fi apărut 
pe cale naturală în urma cutremurelor care au însoțit 
activitatea vulcanică selenară? 

— Dar, reluă medicul, despre tectite ce zici? Despre 
bobițele acelea sticloase, conținând izotopii radioactivi 
de aluminiu şi beriliu şi a căror vârstă atinge doar zece 
milenii. 

— Poate fi o probă, dar nimic nu ne opreşte să 
admitem proveniența lor din meteoriți! 

— Şi harta din Anzi? Pe un platou de la 6000 m 
altitudine s-a descoperit o hartă a cerului săpată în 
piatră, cu stele vizibile numai prin telescoape puternice. 
Să nu pretinzi că indienii ar fi desenat harta, după ce au 
descoperit telescopul! continuă Su Mima. 

— După cum nici triburile africane antice n-ar fi putut 
ridica platforma din plăci uriaşe de piatră de la Baalbek! 
Acestor realități nu mai am ce să le opun! Dar de unde 
au venit astronauții? Pe planetele sistemelor apropiate 
de noi ştii bine că nu există ființe raționale... 

— Da, însă acum 54 de ani n-am recepționat un mesaj 
cosmic pe unde gravitaționale? Mesajul nu vine din 
partea unor oameni ca şi noi? 

— Hm! Nu pot să adaug iar decât... ne-ve-ro-si-mil! şi 
Arno Patterini făcu o figură ca şi când ar fi vrut să 
încheie discuţia asta absurdă. 

— Mă faci să sar în sus ca un delfin! strigă Su Mima. 
Dar acest mesaj nu confirmă din plin legătura ce-ar 
putea exista între el şi impresiunile giganticului 
radiotelescop descoperit în Rhodezia? Ei ? Nu e ve-ro-si- 
mil?... 

Oceanologul zâmbea amuzat. Atât gravimetristul cât şi 
naturalistul se mențineau dârji pe pozițiile lor şi nu s-ar 
fi putut prevedea care dintre cei doi îl va convinge pe 
celălalt. Bătrânul observase însă că încordarea produsă 
de surpriza ultimelor descoperiri se risipise complet. Şi 
atunci, spre uimirea tuturora, comandantul navei găsi 
cu cale să-i dea o „lecţie” în public lui Su Mima, deşi 
intențiile lui fuseseră cele mai bune. 

— Su Mima are oarecum dreptate! spuse Igor 
Svetloum. Dar s-a situat pe un punct de vedere 
extremist. Susținând întru totul teoria lui, putem intra 
în fantastic. În discuțiile de acest gen este necesară o 
armătură ştiinţifică solidă. Deocamdată nu o avem. 
Semnalele din Cosmos trebuie mai întâi descifrate. Până 
atunci nu putem şti nici măcar dacă sunt semnale. 

Am observat de mult, dragă Su, că eşti foarte pripit. 
Asta te împinge la afirmaţii şi la fapte necugetate 

îndeajuns. Acum câteva ore ţi-ai riscat viața luptând cu 
peştele acela necunoscut, iar în acest moment ai făcut 
câteva afirmaţii necontrolate. 

— Eu... dorisem să mai destind atmosfera... 

— Ştiu, ai reuşit s-o faci! Dar în clipa când te vei mai 
pripi, te voi trimite cu un acvaplan înapoi la suprafaţă. 
Nu trebuie să pierzi timpul atât de preţios cu astfel de 
lucruri. Nu vedeţi ce bogată e realitatea în manifestările 
ei? Cine se asteptase să găsim aici în loc de magmă 
bacterii? Cine ştie ce monştri s-au putut refugia aici? În 
mezozoic au existat reptile gigantice de zeci de tone şi de 
zeci de metri. Nu e de loc exclus să le întâlnim aici! 

— Aşa cum li s-a-ntâmplat marinarilor de pe 
submarinul „Pionier”, a cărui călătorie prin oceanele 
Atlantic şi Pacific a fost relatată de G. Adamov în „Taina 
celor două oceane”! spuse Arno Patterini. 

— Atunci s-ar putea ca astfel de monştri să fi distrus 
„Constelaţia I”. 

— Nu spun că este chiar aşa! răspunse oceanologul. 
Dar toate acestea trebuie să ne facă să fim mai 
circumspecți. N-aş vrea ca tocmai Su, cel mai indicat 
dintre noi să descopere şi să studieze aceşti monştri, să 
piară datorită cutezanţei lui exagerate. Tocmai faptul că 
expediția anterioară a dispărut e un indiciu care să ne 
mărească atenția. De aceea repet, Su, la prima aventură 
nesăbuită te trimit înapoi! 

Apoi oceanologul se întoarse către ceilalți cercetători. 

— Ei, ce credeţi, suntem îndeajuns de pregătiți pentru 
a continua cercetările? Vă ascult! Poftim, Mircea! 

— E necesar să coborâm mai jos pentru că trebuie să 
efectuez un control amănuntit al navei şi să-i repar 
defecțiunile. În afară de asta, vom putea verifica ipoteza 
dv. deci vom putea şti totul nemairiscând nimic în plus 

fată de ce am riscat până acum fără să vrem. Astfel 
temeritatea este exclusă! 

Svetloum nu-şi putu reţine un zâmbet. 

— Şi eu sunt pentru coborâre! zise Doina Lan. Ca să- 
mi dau seama de toate fenomenele petrecute cu acest 
vulcan trebuie să fac o serie de cercetări, pe care de aici 
sunt în imposibilitate să le efectuez. 

— Până aici dozimetrele şi contoarele mi-au atras 
atenția asupra unor radiații destul de bizare. N-ar fi 
exclusă concentrarea în magmă a unor elemente grele, 
prețioase pentru industrie. Optez deci pentru coborâre, 
încheie Arno Patterini. 

— lar eu, interveni Su Mima, vreau să continuăm 
coborârea pentru că trebuie să facem cercetările până la 
capăt. Numai aşa vom putea descoperi ceva... 

— Ca măsuri de protecţie, vorbi şi Nyass Umbo, 
sugerez un scurt tratament antiradiant şi întăritor, pe 
care-l vom completa acolo, jos, cu câteva ore de odihnă. 

Conducătorul expediției îi privi în ochi pe fiecare. S-a 
bucurat oare văzându-le tăria şi eroismul? Nimic din 
atitudinea sa n-a lăsat să se ghicească la ce gândea... 


— Umbo, şopti Doina pe când străbăteau, cu toate 
luminile stinse, masa bacteriilor, poate acolo vom găsi 
vreo urmă... Da? 

El îi luă mâna subţire şi plăpândă şi i-o sărută cu 
duioşie. 

— Acolo! Acolo ! Priviţi! 

Sub ei, la aproape 100 de metri adâncime, într-o 
lumină dureros de intensă se vedeau pe ecrane 
denivelările uşoare ale unor roci viu colorate. 

— Pregătesc  acvaplanele! anunţă naturalistul, 
dispărând către camera de ecluzare. 

Mircea lăsă abisoscaful să coboare, neputându-l aşeza 
în poziție reglementară datorită defecțiunii cârmelor. 
Peste câteva minute, acvaplanul cu Su Mima la bord 
apăru în centrul ecranelor. Parcurse câţiva metri prin 
viteza imprimată de catapulta de lansare, apoi motorul 
aparatului intră în funcțiune. 

Printr-o ciudățenie inexplicabilă, Su Mima nu-l dirija 
însă în volutele savante cu care-şi obişnuise prietenii, ci- 
l lăsă să înainteze dezordonat, pe o direcţie oblică. Mica 
navă atinse roca de dedesubt şi se opri. Naturalistul 
deschise portiera cu un gest liniştit, ieşind afară. 

Trecură câteva clipe de buimăceală... 

— Presiunea! strigă Igor Svetloum prin radio. Care e 
presiunea! 

— 12,3 atmosfere! îi răspunse naturalistul fără cea 
mai mică urmă de tulburare. Veniţi şi voi! 

— Contravine tuturor legilor ştiinţei! 

Atât mai putu exclama oceanologul. Se repezi, urmat 
de ceilalți, spre ieşire. Pe acest mic drum, fiecare îşi 
controla cu repeziciune etanşeitatea căştii. 

Dar trapa era imposibil de deschis. 

— Efectul avariei! spuse Mircea Vrej. Probabil că 
metalul a suferit modificări în straturile interioare. Să 
trecem prin locaşul acvaplanelor. 

Locul unde se oprise „Constelaţia II” era un fel de 
platou neted, terminat spre dreapta cu un prag uşor 
rotunjit, dincolo de care terenul cobora într-o pantă 
mult înclinată. Su Mima înotase cu mişcări largi până în 
marginea pragului şi  împietrise acolo. Grupul 
abisonauților se avântă către el. 

Într-o firidă scobită sub platou, pierdută în umbrele 
stranii şi neregulate ale rocelor, zăcea nava abisală atât 
de cunoscută tuturora, nava care adăpostise expediția 

123 


anterioară... 

Zadarnic îşi lipiră inimile de învelişul ei, căutând 
urmele vreunei spărturi. „Constelaţia I” era întreagă, la 
fel de întreagă ca şi taina ce o învăluia. 

Cercetătorii? 

Vor fi pierit, desigur, din pricina lipsei de aer sau 
poate din cauza foamei, după ce consumaseră mai întâi 
combustibilul motoarelor în încercări zadarnice de a ieşi 
la suprafață. 

Doina îşi lipise vizorul căştii de lupa hubloului 
neacoperit de obloane, încercând parcă să zărească în 
interiorul abisoscafului vreo urmă de mişcare... 

Sicriul comun de metal şi sticlă, acoperit cu oglinda 
oberoniului! Ce zguduitoare dramă s-a petrecut între 
pereții tăi, sicriu comun de metal şi sticlă? 

Cu mâinile căzute de-a lungul corpului, părăsită de 
puteri şi nădejde, fata privea silueta navei. Nu spuse un 
cuvint. Îi lunecau uşor pe obrajii palizi fărâme de 
diamant lichid... Cu ochii pe jumătate închişi, 
oceanologul atinse brațul geofizicianului: 

— Arno, care crezi că este cauza scăderii presiunii? 


CAPITOLUL X 
Taina destrămată 


Abisoscaful se odihnea în poziție verticală pe fundul 
fosei. Pilotul, în colaborare cu Nyass Umbo, care avea 
studii avansate şi în domeniul mecanicii, aprecie timpul 
necesar reviziei la circa şase ore. Ceilalți membri ai 
echipajului hotărâră să cerceteze grota în amănunțime. 
Înarmaţi cu foreze electrice, capsule explozibile şi 
conteinere speciale, acoperindu-şi vizoarele căştilor cu 
filtre cenuşii împotriva luminii prea tari - lumină 

ciudată a cărei origine nu putea fi bănuită —, ei se 
depărtară curând de navă. Mircea şi medicul îşi 
începură lucrul. 

Su Mima îşi luase cinediscul cu două benzi de rezervă 
şi, într-o casetă nu prea mare, o armă electrică. La 
plecare, Mircea îl cam ironizase: 

— Să mă chemi, dragul meu, să-ţi ajut la transportul 
pradei! 

— În această lume a „minunilor” şi fauna se poate 
naşte din metal! comentase vânătorul, surâzând 
enigmatic. 

Doina înota tăcută. Îşi aminti de o vacanţă petrecută 
la mare cu fratele ei. Înotaseră departe, până n-au mai 
zărit nici țărmul. Priveau pescăruşii rotindu-se în înalt, 
şi sufletul le era senin, fără niciun gând şi fără nicio 
dorință. Dar nu trecu mult timp, când din radioul- 
brățară pe care-l purta el au răsunat apelurile neliniştite 
ale Corneliei... Soţia lui George era din cale-afară de 
grijulie şi nu-l lăsa să se depărteze niciodată prea mult 
din preajma ei... George... îl iubea tot atât de mult ca şi 
pe Nyass. Găsise multe asemănări morale între ei... 

— După părerea mea, continuă  Patterini să 
argumenteze, bacteriile prin care am trecut sunt aşezate 
ca nişte tampoane în calea presiunii de pe Fundul 
oceanic. E ceva foarte ciudat, recunosc, dar nu văd 
deocamdată nicio altă explicaţie. 

— Absurdul îşi continuă jocul! rezumă Igor Svetloum. 

— Cum s-ar spune, plutim în plin mister! Interesant... 

Apa foarte limpede lăsa să se observe toate 
neregularilătile terenului. Roca gălbuie era străbătută de 
fâşii roşii, verzi, negre, aurii ca bronzul. De peste tot 
răsăreau  movilițe multicolore, dealuri domoale şi 
îngrămădiri haotice de bolovani. 

Conducătorul expediției se opri pe o ridicătură, în 
jurul căreia străluceau mai multe blocuri albe. După 
câteva minute de strădanii, perforatorul lui Su Mima 
desprinse un colț poros de rocă. 

Doina studie îndelung fragmentul: 

— Aliaj rezultat din separarea metalelor în masa 
magmatică profundă, foarte bogat în vanadiu şi beriliu, 
la care se adaugă un procentaj scăzut de fier. 

— Vanadiu? repetă Arno. Vanadiul este metalul 
locurilor lipsite de apă, deşi formele lui hidratate se pot 
întâlni în substanțele organice. Absolut de neînțeles! 
Deci coloritul acesta fantastic este determinat de 
prezența sărurilor de vanadiu, care sunt coloranți 
straşnici! 

— Toate legile naturii sunt anapoda aici! interveni 
naturalistul. Pe mine aproape mă surprinde lipsa florei 
şi a faunei. Analizatorul îmi arată că apa e foarte bogată 
în oxigen, fapt din nou inexplicabil pentru această 
adâncime unde ar trebui să predomine bioxidul de 
carbon. 

Într-un defileu îngust, Svetloum aşeză o capsulă cu 
detonant. După explozie, certitudinea lor crescu. Erau 
înconjurați de aliaj metalic! Nu reuşiseră să disloce nici 
măcar o fărâmă din bolovanii aflaţi la picioarele lor. 

Su Mima, spunând că în calitatea lui de naturalist nu 
este direct interesat de aceste cercetări geologice, obținu 
de la Igor Svetloum permisiunea să se întoarcă la 
abisoscaful „Constelaţia I”. Aparatul trebuia cercetat cu 
atenție. Era imposibil să nu descopere vreo urmă. 

Până la platou mai avea puţin. 

Deodată se ghemui cu repeziciune şi rămase nemişcat. 
I se păruse, ori în aceeaşi direcţie cu el se deplasa o 
umbră? Suprafaţa imensei cavităţi era plină la tot pasul 

de gropi, falii, creste abrupte, între care lumina scădea 
în intensitate. El folosea toate aceste accidente de teren 
şi, aşa cum înota, părea că se târăşte. Se convinse, în 
sfârşit, că înaintea lui trecea o vietate. Instinctiv, 
înotând numai cu o mână, îşi pregăti arma electrică. 

Despică apele cu iuțeală. Sări peste culmea unui 
deluşor negru şi alunecă felin de-a lungul versantului 
opus. Zări abisoscaful sclipind argintiu. Vietatea înainta 
direct spre el. „Vânătorul” se orientă şi hotărât făcu o 
curbă largă, ajungând chiar deasupra navei. O explozie 
îndepărtată icni surd! Vietatea încremeni în ascultare. 
Su Mima se răsuci şi cu un salt demn de un delfin 
ajunse în apropierea ei. Corpul fuziform al animalului, 
ca şi mişcările lui erau destul de ciudate. Pe laturile 
capului, aidoma unui con turtit frontal, luceau două 
puncte luminoase. Două perechi de înotătoare ventrale 
atârnau, neputincioase parcă, iar coada lipsea cu 
desăvârsire. 

Su Mima holbă întâi ochii, apoi trase fără şovăire. 
Scânteia ricoşa pe corpul cu sclipiri metalice şi se difuză 
în masa lichidă. Tot atât de surprinzător, în clipa 
următoare, animalul se întoarse brusc: lumina a şase 
proiectoare căzu pe fata naturalistului. Dezorientat, 
zăpăcit cu totul, el scăpă arma din mâini. 

— Eu... iartă-mă, eu credeam... 

La urechi îi ajunseră clinchetul câtorva contacte şi 
zumzăitul monoton al unui aparat. Apoi o voce 
omenească rosti: 

— Ascult! 

Vietatea raportă cu voce inexpresivă: 

— În sectorul 4B-12 a apărut un om străin cu 
comportări ciudate. A descărcat asupra mea o mare 
cantitate de electricitate, fără să cunosc motivele. A mai 

avut loc încă o explozie acum 68 de secunde. Aştept 
dispoziţiile! 

Răsună o exclamație puternică şi vocea rosti cu 
greutate: 

—...bine... rămâi pe loc... Vom... Vin imediat! 

„Animalul” luă poziție verticală, aşezându-se pe trei 
picioare apărute din partea posterioară a corpului, după 
care se adresă lui Su Mima: 

— Ce-ai avut cu mine, omule? 

Naturalistul îşi muşcă limba. Nu visa! Văzu că 
automatul, căci ceea ce vedea nu era decât un robot, 
ține arma sa cu una dintre tentacule şi o priveşte curios. 
Timp de o secundă îl stăpâni gândul că ar putea trage 
asupra lui; până să se dezmeticească, arma dispăruse 
însă în pântecul maşinii. 

Şuierând puternic, apăru un vehicul asemănător 
vechilor automobile, dar cu forme aerodinamice ideale, 
construit numai în unghiuri obtuze şi străbătut de 
striații adânci, longitudinale. Aparatul se opri. Şi din el 
cobori şovăind un om îmbrăcat într-un costum special, 
albastru, aidoma cu cel purtat de naturalist. 

Su Mima se repezi spre el, căutând parcă salvarea 
dintr-un pericol îngrozitor şi iminent. Omul se clătina ca 
bătut de vânt cu mâinile întinse spre vânător. 

— Mă numesc... George Lan şi sunt membru al 
expediției care... dv.? 

— Noi... adică eu... Stai, că am uitat şi cum mă 
cheamă! se bâlbâi Su Mima, oprindu-se brusc. 

Interlocutorul lui plângea. Plângea liniştit, nemişcat. 

Fericirea doare şi amețeşte în acelaşi timp; pătrunde 
ca un firicel de sânge fierbinte spre inima care pulsează 
plină încă de neîncredere şi spaimă. Cei doi bărbaţi 
căzură unul în braţele celuilalt. 

— Am venit după voi! zise Su Mima. 

— Ştiam că veţi veni, că nu se poate să nu veniţi! 

Vocea monotonă a automatului răsună din nou: 

— Vă predau obiectul cu care acest străin a încercat 
să impiedice fără motiv funcționarea normală a 
aparatajului meu! 

George Lan privi arma electrică, apoi spre posesorul ei 
şi rosti vesel: 

— Credeai că este vreun monstru subacvatic? Nu-i 
decât un robot! 

— A, robot! Bravo! şi, cu un gest amical, Su Mima 
bătu maşina pe tentaculă. Încă de când am văzut 
bacteriile, cristalele... Igor Svetloum zicea... 

— A venit şi Igor Svetloum? 

— Cred şi eu, îi răspunse vesel celălalt. Trebuia să fie 
cineva care să mă muştruluiască. Or, dintre toţi aceia pe 
care-i cunosc, nu-l admit decât pe el... A, nu-ți poţi 
închipui ce mi-a făcut când am susținut că toate 
ciudățeniile astea s-ar datora unor astronauți veniți din 
altă lume! 

Lan izbucni într-un hohot de râs nemaipomenit, ceea 
ce-l entuziasmă şi mai mult pe exuberantul naturalist. 
Vrând parcă să-şi exteriorizeze bucuria, Su Mima 
execută prin apă tot felul de figuri complicate, aidoma 
unui delfin adevărat; apoi strigă una dintre expresiile-i 
favorite: 

— Ura, pentru cea mai înaltă formă de organizare a 
materiei! Cred că Doina va leşina când... 

— Doina?! Doina e cu voi? Unde este? îngăimă George, 
copleşit de atâtea surprize. Şi ceilalți? 

— Luăm legătura imediat cu ei! Să mergem! 

Umăr la umăr, cei doi înotau cu mişcări repezi. În 
urma lor umbrele se ghemuiră unele într-altele, 

alungate de lumina care-i întâmpina strălucind, vie ca 
însăşi bucuria revederii. 


Braţele Doinei nu mai coborau de pe umerii lui 
George. Se ghemuise la pieptul lui, închizând ochii. 
Sperase, aşteptase această clipă timp de aproape un an, 
gândindu-se la ea întotdeauna. lar acum nu simțea 
decât o linişte imensă coborându-i în suflet, o linişte 
odihnitoare, care nu te mai lasă să gândeşti la nimic. Tot 
astfel marea adoarme după furtunile lungi, uimindu-ne 
şi încântându-ne cu frumuseţea ei. 

În jurul lor, bărbaţii tăceau înduioşaţi. Există 
momente în care cuvintele nu-şi găsesc rostul. Doar Igor 
Svetloum îl atinse pe George cu o mână tremurândă, 
rugându-l parcă să privească şi la el puţin. Nu întrebă, 
fiindcă nu îndrăzni să întrebe, dar Lan îi citise totul în 
ochi. 

— Da, trăiesc... Adică... şi ea, Inna! şopti dânsul. 

Mâna oceanologului tresări şi căzu apoi încet prin 
apă... 

* 

— Poftiți! îi invită George cu un gest larg, deschizând 
portierele. Acvamobilul vă aşteaptă! 

Abisonauții se aşezară pe banchetele elastice, sub 
apărătorile transparente ce-i protejau de curenții de apă 
formaţi în flancurile vehiculului decapotabil. Robotul se 
agăță de aparat spre pupă. 

— Am auzit exploziile declanşate de voi şi am venit în 
toată graba să vedem dacă nu s-a întâmplat iar un 
accident cu cristalele! explică Lan, pornind acvamobilul. 
S-a mai petrecut aşa ceva cu un cristal de pe marginea 
craterului. Înăuntru era un automat de observaţie care 
s-a autodereglat şi a făcut explozie. 

— O bucată din cristal a ajuns până la „Pacific VII”! îl 
anunță Svetloum. 

— Nu mă miră. Alo! VK16, iei conducerea echipei a 8- 
a de control şi o duci în oraş. 

— Înţeles! se auzi o voce monotonă. 

Robotul care-i însoțea părăsi acvamobilul, dispărând 
în grabă. 

— Oraş? Ce fel de oraş? izbucni Su Mima. Cred că ar 
fi timpul să ne explici totuşi şi nouă... 

— Nu acum! Mai aşteptaţi puţin. 

Ajunseseră lângă un con nu prea mare, situat în 
centrul cavităţii. Maşina luă înălțime. În acest con se 
deschidea un oriticiu circular de aproximativ 500 m 
diametru, prin care se vedea apa luminată uniform până 
în adâncuri. Acvamobilul începu să coboare în spirală. 

„„„Cercetătorii se aflau într-o lume la fel de ciudată ca 
şi primele peisaje venusiene admirate de pământeni, la 
fel de bogată ca şi oazele găsite pe Marte. Nici cea mai 
avântată imaginaţie n-ar fi putut concepe un tablou atât 
de neaşteptat şi de original! 

Naturalistul îşi puse cinediscul în mişcare. Niciunul 
dintre membrii „Constelaţiei II” nu ştia că existența 
acestei lumi înconjurătoare cu care abia făceau 
cunoştinţă era numai începutul unor extraordinare 
întâmplări. Zadarnic încercau să-şi spună că tot ceea ce 
vedeau era o plăsmuire a fanteziei! Impresiile erau prea 
vii, prea puternice şi bogăția imaginilor îi readucea în 
permanenţă la uimire. 

Coborau de-a lungul unor terase circulare care se 
pierdeau undeva, spre marginile acestei lumi. Apa de o 
puritate absolută era luminată constant într-un argintiu 
cu nuanțe de bronz. Terasele, în număr de trei, 
construite la aproximativ 80 m una deasupra celeilalte, 

se susțineau prin coloane subțiri, spiralate. În 
numeroase locuri albul coloanelor indica prezența 
calcarului cristalin. În interiorul teraselor îşi găsea 
adăpostul o vegetaţie cum rar au întâlnit în cercetările 
lor submarine. Păduri imense de alge se legănau într-o 
continuă mişcare. Ce pictor putea găsi pe paleta lui 
infinitatea de culori a acestei flore? Roşul, verdele, 
galbenul şi albastrul se amestecau în sute şi mii de 
nuanțe în lungul pereților vii. O faună la fel de bogată 
popula această a doua insulă Crespo!. Reuşeau să 
distingă pâlcuri întregi de vietăți înotând în toate 
direcțiile. 

— Marea Sargaselor şi regiunile recifale ale Oceanului 
Pacific sunt dintre cele mai încântătoare creaţii ale 
naturii oceanice! spuse naturalistul. Ceea ce vedem aici 
însă depăşeşte orice... în condiţiile abisale... înseamnă 
că... 

Su Mima îşi întrerupse vorbele, înăbuşindu-se parcă 
de admirație şi uimire. 

— Nu înseamnă nimic, interveni cosmobiologul Nyass 
Umbo. Cum putem totuşi lămuri existenta acestei faune 
şi flore la adâncimi atât de mari? Multe dintre speciile 
din fața noastră trăiesc numai în păturile de apă de la 
suprafața mărilor şi a oceanelor! Cum au ajuns aici? 
Adaptare la marile presiuni? În acest proces s-ar fi 
produs schimbări radicale. Or, ceea ce vedem n-ar putea 
fi explicat decât prin intervenţia oamenilor! 

— Vrei să spui că după ce li s-au creat condiţii 
identice au fost aduse aici de la suprafață? spuse Arno 


1 Insulă despre care scrie Jules Verne în romanul „20 000 de leghe sub mări” 


(n.a.). 

Patterini. 

— Da. Altă explicaţie nu există. 

— Dar cine? Cine? murmură Arno, învins totuşi de 
logica faptelor. 

Şi, ca şi când ar mai fi existat şi o altă soluție care să 
infirme ipoteza, o întrebă repede pe Doina: 

— Tu ce părere ai? 

— Nu pot afirma nimic pe moment! Realizarea este 
însă, după cum spuneai tu, ne-ve-ro-si-mi-lă! 

Atunci geofizicianul căută scăpare tocmai la cel cu 
care avea cele mai crunte discuții contradictorii: 

— Poate fi adevărat, dragă Su? 

— De la ultima discuție însuflețită cu comandantul 
nostru, răspunse Su Mima aproape bățos, am căpătat 
reflexul prudenței ştiinţifice. Cu toată bunăvoința de a-ți 
da acum dreptate — pentru că, îți dai seama, aş combate 
propriile-ți teorii anterioare - sunt constrâns să-ți spun: 
mă simt ca busola la polul magnetic!... 

— Bravo, dragă Su! Văd că pe calea asta în curând ai 
să-ți reiei ciclul de articole ştiinţifice! îl şicană Mircea 
Vrej. Putem cere însă informații de la George Lan... 

Pesemne aluzia făcută de pilot n-a fost înțeleasă, 
deoarece George nu răspunse nimic. 

Jos, sub ultima terasă, se înălța ceea ce Lan numise 
„oraş”. Cuvântul poate nu era nimerit pentru a defini 
uriaşa aglomerare de cristale, şlefuite în cele mai 
surprinzătoare chipuri. Ele aminteau pe acelea din 
ciudata cetate moartă dascoperită în Peştera cristalelor. 
Coloritul predominant îl constituiau aici roşul şi 
albastrul, dar câte forme! Rotunde, piramidale, conice, 
cubice, paralelipipedice, fără ca niciuna dintre aceste 
figuri geometrice să apară aşa cum le ştim noi. Toate 
erau combinate, întretăiate, suprapuse, uimind prin 

linia lor neaşteptată şi elegantă. Aceste cristale uriaşe 
formau zece cercuri concentrice, separate prin coridoare 
vegetale. 

Din centrul oraşului se înălța o conductă cu diametrul 
de aproximativ 50 m. Ramificaţii numeroase se 
desprindeau din ea. Unele se pierdeau între terase, 
altele se încolăceau deasupra. Prin acest sistem de 
dirijare circula o materie incandescentă de culoarea 
fontei topite... 

Stârniți de curiozitate, cu toții se întoarseră spre 
George Lan. Acesta însă, fie că era prea fericit de 
revedere, fie că avea motive să nu le destăinuie încă 
adevărul, nu se grăbea să le domolească nerăbdarea. De 
aceea nimeni nu mai încercă să-l iscodească. 

„Da, da”, îşi spuse visător Svetloum. „Oamenii 
supunând natura pot crea noi lumi uimitoare...” Şi 
deodată nenumăratele-i întrebări nerostite se revărsară 
spuse cu voce tare: 

— Cine oare să fi dezlegat tăcerile închise de milioane 
de veacuri în aceste locuri?... 

Era limpede că întrebarea nu mai era adresată lui 
George Lan. Şi totuşi acesta răspunse: 

— Viața de pe Pământ şi de pretutindeni din univers! 
Viața, ivită din materia fără viață, dezvoltată până la 
nivelul conştiinţei şi  cuceritoarea infinită a 
necunoscutului! Ea a zămislit prin geniul ei tot ce există 
în preajma noastră. Deocamdată nu cred că e bine să 
spun mai mult. Vă las să vă deprindeţi cu... 

—... ne-ve-ro-si-mi-lul! strigă Su Mima! Arno, fantezia 
mea începe să capete baze reale! 

De data asta însă vorbele lui Su Mima, în loc să-i 
înveselească, îi neliniştiră. Aşadar, creatorii acestei lumi 
nu erau nişte pământeni? Atunci cine erau? Când au 

venit şi de undo? 
Tulburătoare întrebări!... Cât timp va mai întârzia 
răspunsul?... 

ÎNTÂLNIRE CU JULES VERNE ȘI H. G. WELLS 


PARTEA A Il-a 
CAPITOLUL XI 


Focul adâncurilor 


Acvamobilul coti la stânga, spre penultima terasă, 
trecând încet pe sub o boltă arcuită, de alge roşii. In fața 
lor se deschidea un luminiş larg, în mijlocul căruia se 


ridica un cristal 
albastru, înalt cât o 
clădire cu patru etaje. 

într-o pantă lină. 

Deveniră deodată 
foarte atenți; se auzea 
un bolborosit 
îndepărtat, ca şi când 
clocotea ceva departe, 
sub pământ. 

Oprind maşina, Lan 
îi invită să urce spre 
clădire. Derutaţi de 
avalanşa surprizelor, 
abisonauţii nu mai 
întrebară nimic. Se 
mişcau greoi. 
Sprinten şi întinerit 
parcă, George se 
grăbi să le deschidă 

uşa vilei. 

— De când am sosit aici, explică el, am reuşit să ne 
amenajăm această clădire, în interiorul căreia nu există 
apă şi unde putem trăi într-un mediu aerian, ca la 
suprafaţă! 

În acest timp, pătrunseră pe rând în camera-ecluză, 
iar după dispariția apei îşi scoaseră căştile. 

În încăperea alăturată se găseau doi bărbaţi şi o 
tânără fată blondă. La vederea noilor sosiri, ea făcu un 
salt, îşi deschise brațele şi striga cu glas tremurat: 

— Tată! 

Se pierdu la pieptul lui Igor Svetloum. Acesta nu ştia 
ce să facă mai întâi: să-i mângâie părul mătăsos, auriu, 
să-i sărute ochii mari, albaştri, fruntea înaltă sau gura 
cu buze roşii, tremurânde. Nu găsi puteri să facă ceva 
din toate acestea. Şopti duios, legănându-şi fata înbraţe: 

— Inna... 

* 

— Sinii Teci şi Hans Aal! strigă Mircea, recunoscându- 
i pe cei doi bărbați care intraseră în încăpere. 

Sinii Teci, conducătorul primei expediții, le strânse 
mâna tuturora, cu o bucurie nestăvilită. Apoi îi 
îmbrățişă iar, pe rând, fără să spună un cuvânt. Numai 
mineralogul Hans Aal rămase nemișcat, privindu-i 
absent parcă, deşi în ochi i se adunase toată lumina 
prieteniei. 

— Hans! Ce-i cu tine? strigă Sinii Teci. 

Aal îşi reveni imediat şi alergă la noii sosiți, 
strângându-le mâinile până la durere. 

— lertați-mă! Am avut un moment de buimăceală, un 
fel de amnezie psihică. De la ultima explozie am o durere 
de cap insuportabilă. Ceva foarte curios! Imediat după 
explozie... 

George Lan, medicul „Constelaţiei I’, se repezi la el, 
privindu-l cu atenţie. 

— Nu-i nimic, nu-i nimic! se apără Aal. O oboseală 
trecătoare! 

— lar eu te sfătuiesc să treci imediat la somn şi... cred 
că Nyass Umbo ar putea să te consulte şi el. 

— Despre ce explozie este vorba? întrebă Igor 
Svetloum, încercând să spargă atmosfera creată de 
această întâmplare. După chipul lui George Lan, cazul 
era mai grav decât i se păruse. 

— O explozie vulcanică! răspunse Sinii Teci. A avut loc 
acum trei săptămâni. De altfel este prima, din vremuri 
imemoriale! 

— Îmi îngăduiţi să vă întreb dacă aţi aflat timpul după 
metoda Patterini-Krause? 

Această întrebare pusă în glumă de autorul metodei 
stârni râsul lui George Lan. 

— Dragă prietene, spuse Sinii Teci geofizicianului, nu 
metoda al cărei coautor eşti l-a făcut pe George să râdă, 
ci figura pe care o vei avea când ai să afli cât de simplu 
am procedat la calcularea timpului scurs până la 
această explozie, fără a folosi totuşi metoda voastră. 

— Mă faci curios în cel mai înalt grad! 

— Voi înțelege în curând, îl linişti Sinii Teci. Dar în 
timp ce lucram pentru a stăvili erupția magmei, Hans 
Aal s-a aflat într-o situaţie grea. Nu ştiu dacă soluțiile 
toxice prea concentrate apărute în urma exploziei 
vulcanice nu i-au pricinuit anumite tulburări. Sper 
totuşi că nu-i nimic serios... 

Sinii Teci se întrerupse, ascultând atent. Bolborositul 
acela înfundat pe care-l auziseră la sosire, devenise tot 
mai puternic. 

— Dar ce se întâmplă? întrebă Svetloum. 

Hans nu mai apucă să răspundă. O bubuitură 
prelungă îi făcu să tresară. Undele seismice loviră 
imediat vila în care se aflau. Hans părăsi camera, 
revenind după scurt timp, alarmat: 

— Prieteni, suntem chemați iar să ajutăm cât ne stă în 
putință la oprirea lavei care a pătruns din nou prin 
explozie la nord-nord-est. Ne cerem iertare că trebuie... 

— Nicio iertare, strigă Igor Svetloum. Mergem şi noi! 

Toţi cei prezenţi se îndreptară spre camera-ecluză. 

Cele două acvamobile înaintau cu repeziciune. „Oraşul 
Cristalelor”, cum îl numise spontan Su Mima, defilă 
rapid pe sub ei. 

— Acest oraş se numeşte Lonlun! spuse Sinii Teci, şi 
tăcu, ca şi când explicase totul. 

— Seamănă uimitor cu „oraşul mort” din peştera 
cristalelor! şopti Nyass Umbo. 

— Putem spune deci că locuitorii peşterii s-au retras 
aici, lansă o ipoteză Mircea Vrej. 

— Locuitorii ei? Care locuitori? Nu se văd! interveni 
Doina. 

— După părerea mea, această civilizație nu poartă 
amprente... terestre! 

— Ce vrei să spui, Patterini? întrebă Igor Svetloum. 

— Ceva foarte simplu: nu seamănă cu niciuna dintre 
civilizațiile pământului! 

Se aşternu o linişte adâncă. Erau prea uimiţi ca să 
mai poată vorbi. Dar Sinii Teci, ca şi George Lan, părea 
că nu observă nimic! 

Câteva sclipiri policrome, şi totul rămase în urmă. 
Terasa de deasupra incintei unde se aflau părea un 
tavan ornamentat cu alge unduitoare. 

Atenţia le-a fost atrasă de cele două şiruri lungi de 
aparate ce se apropiau cu viteză. În primul moment nu 

observară decât spirele strălucitoare şi negre din pupa 
fiecărui aparat şi cele două dâre subțiri de bule 
portocalii care se difuzau imediat în apă. Cu cât se 
apropiau însă, uimirea pământenilor abia sosiți creştea. 

Prora  ciudatelor vehicule era ovală şi perfect 
transparentă. În cabine se zăreau tuburi mici, verzui. 
Corpul propriu-zis semăna cu o sferă uşor turtită prin 
mijlocul căreia trecea un cilindru albicios. În interiorul 
cilindrului existau două centre luminoase. Din fiecare 
aparat ieşeau înainte câte două vergele subțiri ca două 
antene. 

— Teleghidate, spuse scurt Arno Patterini, arătându-le 
cu mâna. 

— Cine poate şti? răspunse Su Mima, zeâindu-se ca 
un copil la aparatele ce dispăreau. Aici este totul ireal, şi 
totuşi... Ei, poftim! Ai dreptate, Patterini! Caracteristicile 
geniului uman terestru au fost egalate dacă nu şi 
depăşite! 

Toţi îşi întoarseră privirile suprinşi. Din urma lor, în 
grup compact, veneau cu repeziciune „peşti” cu sclipiri 
metalice. 

Când distanța s-a micşorat, observară antenele 
spiralate şi scurte ce tremurau în spatele căştilor 
transparente, sub care se zăreau cu claritate aparatele 
destinate autoghidării. 

— Peşti-roboţi! exclamă cineva. 

Unii dintre roboți purtau pe spate câte două tuburi 
verzi. Alții, baloane albe, strălucitoare. 

— Ura, pentru cea mai înaltă formă de organizare a 
materiei terestre sau extraterestre! strigă Su Mima 
entuziast. 

Fură repede depăşiţi. 

— Parcă au cozile tăiate, mormăi naturalistul. Să fiu 

mâncat de viu dacă nu ne aflăm în fața celui mai 
uimitor fenomen pe care... 

Nu-şi termină gândul care-l frământa tot mai 
chinuitor. 

— Foarte interesant, observă şi Nyass Umbo. 

Igor Svetloum, care cuprinsese umerii Innei, remarcă 
şi el că se aflau într-o lume cu o civilizaţie înaintată. 

— Asta-i bună! Dacă m-aş găsi acum în burta unei 
balene, aş fi mai liniştit, bodogăni iar Su Mima, 
trăgându-i un pumn uşor geofizicianului care-şi 
pierduse glasul. 

Doina şi Mircea priveau în tăcere. 

Deodată Su sări drepl în picioare şi încercă să strige 
ceva, arătând cu mâna în spatele acvamobilului: 

— Parcă-i o rachetă cosmică... 

Nava se apropia fulgerător. Nu zăriră decât forma 
alungită, apoi sclipirea câtorva lumini. 

— Aşadar, comentă Svetloum, aici există fiinţe din alte 
lumi. 

Dar nu mai avură timp să-şi pună alte întrebări şi să 
emită ipoteze. În fața lor, învăluite într-o lumină 
orbitoare, soluţii galbene, roşiatice, verzi se ridicau din 
câteva puncte chiar pe fundul fosei. 

În acelaşi moment, din aparatele căştilor, vocea lui 
Hans Aal se auzi clară şi puternică: 

— Prieteni, am ajuns! 

Acvamobilele se opriră. El îi strânse în jurul său şi 
adăugă: 

— În urma unei explozii submarine, lava a pătruns 
aici, în lumea acestor ființe raționale. Trebuie să le 
oferim ajutorul nostru. Veţi trece prin situații 
neobişnuite, pe care vi le vom explica însă ulterior. 
Costumele noastre speciale rezistă la presiuni şi 

temperaturi mari. 

Pătrundem în tunelul construit special după ultima 
explozie pentru a stăvili curgerea lavei. Mircea Vrej, Su 
Mima, Nyass Umbo şi Arno Patterini trec sub comanda 
mea. lqor Svetloum şi Doina Lan, rămâneţi pe loc! 
Transformaţi acvamobilele cu care am venit în posturi 
medicale. În cazul intoxicaţiilor întrebuințaţi măştile 
speciale cu oxigen. Dacă vom avea accidente mai grave, 
Nyass Umbo ne va da ajutorul cuvenit. 

Între timp, ceilalți dispăruseră într-un tunel destul de 
larg. Chiar şi Inna - după ce şopti câteva cuvinte 
bătrânului ei tată — pieri imediat în aceeaşi direcție. 

Pe gura galeriei ieşeau soluţii alburii. În jurul intrării, 
câtiva roboti stăteau nemişcați. Fiecare automat se 
sprijinea pe trei vergele metalice. Aceste maşini purtau 
câte o sferă din care țţâşneau raze orbitoare de lumină. 

Nava care-i depăşise pe drum putea fi văzută puţin 
mai departe. Părea construită dintr-un singur cristal 
argintiu. Semăna cu o reptilă lungă aşezată pe fundul 
apelor. Niciun om nu se găsea în interiorul ei. 

Când ajunseră în apropierea intrării, câteva ființe 
ciudate, îmbrăcate în costume şi mai ciudate înotară 
spre Sinii Teci. Şi atunci auziră prin intermediul 
translatorilor cibernetici primiți la vilă următoarea 
discuție: 

— Intraţi în tunel? întrebă una dintre făpturi. 

— Da, răspunse Sinii Teci. Vom face observaţii 
ştiinţifice şi vom încerca să vă ajutăm. 

— Deci o adevărată colaborare! 

— Va fi deosebit de importantă pentru prietenii noştri 
abia sosiți. Vor avea de văzut şi de învățat multe. 

— Atenţie la soluțiile toxice!... 

Cele trei ființe se depărtară, înotând foarte repede. 

Semănau cu nişte oameni bizari, îmbrăcaţi în costume 
deopotrivă de ciudate. Dar lucrul cel mai surprinzător la 
ei erau căştile umplute cu apă ale costumelor. 

Atunci Su Mima strigă din răsputeri, de parcă în clipa 
aceea găsise rezolvarea unei probleme care-i frământa 
de mult pe toți: 

— Ființe raționale subacvatice! E clar!  Fiinţe 
raționale!... Asta-i! 

— Da! Siderantropi!! ripostă Sinii Teci. 

Nu-i răspunse nimeni. Toţi urmăreau aceleaşi 
extraordinare apariții. Dar Teci zâmbi, şi nu le dădu 
răgazul să mai cugete: 

— După mine! 

În galeria ce se lărgea simţitor era lumină. Valurile 
alburii îi înconjurau din toate părțile. Temperatura 
crescuse îngrijorător. Mircea şi Su Mima, unul lângă 
celălalt, se străduiau să se orienteze. Nyass Umbo şi 
Patterini, orbiți de transpiraţie, îşi scuturau capetele cu 
îndărătnicie. 

— În grota din fața noastră ne oprim, se auzi vocea lui 
Sinii Teci. Luaţi câte un rezervor verde! Vom pătrunde 
pe gangul lateral. După aproximativ o sută de metri, 
desfaceți capacele rezervoarelor şi le lăsaţi acolo! Apoi vă 
întoarceți. Lucraţi cu repeziciune! Suntem înconjurați de 
gaze toxice emanate de lavă şi trecute în soluție. 

Un  bolborosit ciudat abia se auzea. Bubuituri, 
trosnituri sinistre şi şuierături stridente se amestecau, 
se pierdeau, reveneau. Tunelul larg părea prea strâmt 
pentru aceste zgomote infernale. Făpturile acelea stranii 


1 Oamenii constelaţiilor; de la sidus (lat.) = constelație şi anthropos (gr.) = 
om (n.a.). 

treceau pe lângă ei ca nişte umbre în viteză. Roboții 
lucrau după un plan bine stabilit. Unii duceau în 
interior tuburile verzi şi scurte, luate de aparatele 
teleghidate, iar alții dispăreau pe diferite galerii. 

În sfârşit ajunseră. Grota era luminată. Apa părea o 
soluție lăptoasă. Se vedeau ca nişte siluete pierdute pe 
un perete alb. Respirau greu. Căldura devenise 
insuportabilă. Zgomotele din adâncuri erau 
amenințătoare. Unii roboți lăsau obiectele aduse. Alţii 
goneau cu tuburile verzi în alte direcții. 

— Aici! Aici! strigă Sinii Teci. Lucraţi repede! Nu 
putem rezista mai mult de cinci minute. Luaţi fiecare 
câte un tub. Aşa! Acum după mine, spre dreapta! 

Îl urmară, şi fiecare avea impresia că se găseşte într- 
un cazan încins care clocotea. Nu mai vedeau nimic. 
Înaintau orbeşte în spatele lui Hans Aal, apărut nu se 
ştie de unde. Din față, o dogoare nesuferită îi lovea ca şi 
pălălaia unui foc uriaş. Bărbatul se opri. Înţeleseră şi, 
cu repeziciune, scoaseră capacele tuburilor, aşezându-le 
jos pe crusta tunelului încins. Ca din altă lume auziră 
vocea lui Sinii Teci: 

— Afară! Cât mai repede afară! 

Făcură cale întoarsă. Mircea, rămas ultimul, ajunse în 
grotă, neştiind ce să facă. Acum se vedea mult mai bine. 
Privi în jurul său. Unde dispăruseră ceilalți? Lângă el se 
afla un rezervor neatins. 

Respirând greu, luă în mâini tubul verde. „Sper să 
rezist” - îşi spuse el şi, grăbindu-se, înotă iar spre 
dreapta. 

Ajunse la gura coridorului îngust. Ar fi vrut să-şi 
smulgă casca de pe cap măcar pentru o clipă. Sudoarea 
îi şiroia pe obraji... 

Tocmai atunci observă două umbre ce ieşeau dintr-un 

tunel alăturat. Auzi vocea unei femei care spunea: 

— Mai sunt două. Una trebuie dusă pe galeria 
principală. Eu mă întorc tot aici. Rezist! Rezist! 

„Inna!” — îşi spuse Mircea surprins, recunoscându-i 
vocea. 

După scurt timp, fata apăru cu rezervorul verde în 
mâini. Înota încet, obosită. Se îndreptă spre alt culoar şi 
dispăru. 

Mircea avu o clipă intenţia s-o urmeze, apoi se 
răzgândi. „Mai întâi rezervorul”... 

Când reveni în grotă, era şi mai obosit. Auzea ca de 
departe zgomotele nefireşti din adâncuri. Îi era sete. Tot 
timpul nu se gândea decât la Inna. „Dacă nu va rezista?” 
Se uită atent în toate părțile. Inna nu apăruse. Porni 
imediat spre galeria pe unde intrase fata. Nu se zarea 
nimic! Pătrunse şovăind sub boltă, cu senzația că mai 
are puţin de trăit. Îşi încordă toate puterile. Deodată zări 
înaintea lui corpul fetei! Inna zăcea cu fața în jos. Tubul 
verde, desfăcut, se afla alături. Mircea o ridică pe brațe. 
Trecu prin grotă clătinându-se. Se sprijini ameţit de 
peretele lucios. Respira repede şi scurt. Porni mai 
departe. Apoi căzu... Cu ultimele forțe se ridică iar. I se 
părea că poartă pe brațe plăci de plumb. O greutate 
insuportabilă îi apăsa creierul. Plămânii parcă nu mai 
funcționau... Totul se nărui într-un vălmăşag de lumini 
stridente, scânteietoare. Mai reuşi să distingă o umbră 
sau un om care-l privea cu doi ochi mari, adânciți în 
orbite. Se clătină şi căzu... O mână puternică îi 
înconjură mijlocul şi totul pieri în întuneric!... 

Când îşi reveni, se afla pe bancheta acvamobilului. 
Lângă el era întins trupul Innei. La supapele de 
siguranță ale costumelor aveau prinse tuburi mici cu 
oxigen. 

Nyass Umbo îi privea blajin şi prietenos. Numai ochii 
mari şi negri mărturiseau atenția cu care urmărea orice 
mişcare a celor doi pacienți. 

— V-a salvat un „om al adâncurilor”! 

— Şi Inna? Ce face? reuşi să articuleze pilotul, 
gândindu-se cât fusese de slab. 

— Nu te alarma! Ai ajutat-o la timp. Mai staţi câteva 
minute. De altfel au fost accidentaţi şi din rândurile 
siderantropilor. Unul se găseşte sub îngrijirea mea şi l- 
am aşezat în celălalt acvamobil. O intoxicație... 

Inna ridică puţin capul: 

— Cine m-a salvat? întrebă ea. 

Cosmobiologul arătă spre pilot şi adăuga: 

— Mircea, ajutat de o ființă subacvatică. 

Pilotul, tulburat, o privi o clipă în tăcere. 

— Oricare dintre noi... desigur... ar fi făcut la fel! Nu, 
Umbo? 

— Fără doar şi poate, întări acesta. 

Fata întinse mâna, strângând cu putere brațul lui 
Mircea Vrej. 

— Mulţumesc! 

Ochii ei mari şi albaştri ascundeau tot atâtea taine 
atrăgătoare ca şi „Marea Sudului”. 

Pilotul se ridică uşor amețit, căutându-şi tovarăşii. Nu 
avusese decât o uşoară intoxicație. În jurul lor domnea o 
animație neobişnuită. Apa, limpezită de soluțiile colorate 
şi otrăvitoare, căpătase o nuanţă verzuie. 


1 Conchistadorul spaniol Vasco Nunez de Balboa a traversat istmul Panama 
pe uscat în anul 1513. Ajungînd la țărmul Oceanului Pacific, pe care-l 
vedea pentru prima oară, l-a denumit Mare del Sul — Marea Sudului 


(n.a.). 

Tabloul din jurul său arăta aproape la fel. Sferele 
luminoase purtate de roboţi păreau nişte sori 
miniaturali. În toate direcţiile înotau fiinţele subacvatice. 

Mulate pe corp, transparente, costumele lor aveau 
suprapuse în față cutii dreptunghiulare cu multe 
butoane albe şi roşii. Pe spate, aşezate paralel, existau 
două tuburi subțiri negre. Casca pornea din dreptul 
umerilor, se subția spre creştet şi de acolo cobora 
lărgindu-se foarte mult în dreptul feţei. Palmele, 
acoperite cu mănuşi albastre elastice, păreau foarte late. 

Privirile lui Mircea părăsiră lumea neobişnuită din jur. 

În acvamobilul celălalt, pe bancheta comodă se 
odihnea un trup lung. „Accidentatul - gândi pilotul. 
Unul dintre ei ne-a salvat!” 

Trupul întins pe banchetă nu mai avea costumul de 
protecţie. Masca specială cu care fusese readus în 
simțiri era aşezată alături. O curea lată şi albă îi 
înconjura mijlocul. Câteva obiecte necunoscute se 
vedeau ieşind din buzunarele înguste ale cordonului. 
Mircea se apropie şi mai mult. Ciudata ființă îl privea 
blând, cu încredere şi curiozitate. Sub arcadele drepte, 
zvârlite către tâmple străjuiau ochii mari, adânciți în 
orbite. Corneea dură, străvezie ca un diamant avea 
reflexe sinilii. Capul lunguieţ îi era acoperit cu păr scurt 
şi rar. Deasupra ochilor domina o frunte largă, uşor 
bombată. 

Capul se sprijinea pe un gât scurt, aproape neobservat 
din cauza muşchilor occipitali foarte reliefaţi. În locul 
urechilor, două membrane cartilaginoase coborau spre 
gât. Ele erau foarte elastice în partea inferioară. Sub 
nasul aproape turtit, cu o singură fosă, prin care intra 
apa în respirație, exista gura, dreaptă, formală din două 
linii subțiri de muşchi. Maxilarul rotund părea că face 

parte din gât. De ambele părți ale laringelui existau 
două fante prin care apa era expulzată în expirațţie. 

Toracele era bombat şi rotunjit în fată. Deltoizii, dacă 
formele acestea rotunde puteau fi numite aşa, erau 
continuaţi de membrele superioare. Acestea aveau patru 
articulații, păstrând totuşi armonia cu restul corpului. 
Cele şase degete lungi şi poliarticulate, unite între ele cu 
membrane subțiri formau un con cu vârful sprijinit de 
capătul brațului. Palma aceasta bizară se putea desface 
ca un evantai. Corpul siderantropului se subția într-o 
linie elegantă şi prelungă, ca şi când el n-ar fi avut 
şolduri.  Tarsienele şi  metatarsienele lățite mult 
căpătaseră forma unor lopeți flexibile. Glezna avea o 
mobilitate excepțională, ca şi când astragalul şi 
calcaneul n-ar fi existat. Pe talpa picioarelor se mai 
puteau observa două ventuze lungi, cu ajutorul cărora, 
probabil, ființa se putea fixa în poziție verticală. Pielea 
corpului, de o culoare cafenie-roşcată, avea ciudate 
reflexe luminescente. Strălucea vag, de parcă o emulsie 
fosforescentă ar fi acoperit întreaga suprafață a 
epidermei. Pilotul se gândi la adaptarea organismelor în 
condițiile subacvatice, la forța şi elasticitatea lor, care 
aminteau perfect de viețuitoarele marine. 

Întinse mâna. Fiinţa din adâncuri zâmbi. Răspunse cu 
stângăcie la gest, scuturându-l însă zdravăn pe Vrej. 
Pilotul salută şi voi să plece. Celălalt îl opri. Desfăcu un 
obiect de la centură, întinzându-i-l cu bucurie. Mircea 
avea în palmă un coral neobişnuit de dezvoltat. 
Recunoscu imediat forma de papuc a Calceolei 
sandalina din Devonianul mediu. Acest tetracoral avea 
un capac natural alb-gălbui ca fildeşul. Fosilă? Formele 
dispărute cândva mai trăiau aici? Vrej ridică uşor 
căpăcelul mobil. În interiorul curăţat cu grijă se aflau 

câteva grăunțe aurii. Străluceau puternic. Plăcut 
impresionat, Mircea mulțumi, înclinându-se. Tânărul 
râdea fericit. Din acel moment, pilotul avea să poarte în 
permanenţă cu dânsul darul primit de la siderantrop. 

Apropiindu-se de gura galeriei, Mircea Vrej a fost 
întâmpinat de pământeni, felicitat şi îmbrăţişat. Igor 
Svetloum îl opri cu un gest uşor: 

— Mulţumesc, tinere! Mulţumesc! Cum se simte? 

— Mult mai bine. Cred că va sosi şi ea curând. 

Bătrânul rămase pe loc, urmărindu-l cum dispare. 

După ce galeriile au fost umplute cu sfere metalice, 
abisonauții se retraseră iar lângă vehicule. Erau obosiţi. 
Noii sosiți nu înțeleseseră nimic din toate aceste 
operații. Doreau să li se explice. La insistenţele lor — mai 
ales că ființele raționale şi roboții îşi continuau munca —, 
Sinii Teci îi adună în jurul său: 

— Ne aflăm într-o lume neobişnuită. Primul dv. 
contact cu această lume este şi el neobişnuit. Să sperăm 
că aceste condiții anormale nu se vor repeta. Pentru 
ajutor, conducătorii ştiinţifici ai acestei lumi ne transmit 
multe mulțumiri, sau aşa cum s-au exprimat ei, „apele 
oceanului să ne poarte blând pe brațele lor şi viața să ne 
apere cât mai mult de moarte.” Şi acum câteva cuvinte 
despre operaţia la care ați participat. Este a doua 
explozie vulcanică. S-a repetat în acelaşi loc. Tunelurile 
au fost construite pentru a se putea interveni cât mai 
rapid. Lava aduce o dată cu ea gaze, în special bioxid de 
carbon şi acid clorhidric. O parte din materialul vulcanic 
se  pulverizează în jur. Temperatura apei creşte, 
împotriva acestor urmări ale erupției, siderantropii au 
întrebuințat arme create chiar de natură: 
microorganismele! În tuburile verzi pe care le-am 
introdus în galerii sunt culturi de bacterii. Acestea, 

crescute după metode speciale, se înmulțesc aici în mod 
uluitor, de câteva ori pe minut. Bacteriile feruginoase, 
sulfuroase sau cele care oxigenează hidrogenul pot trăi 
chiar la temperaturi de 80 de grade. Şi acum să ne 
imaginăm tabloul: microorganismele se înmulțesc cu 
repeziciune. Temperatura este învinsă, datorită speciilor 
termoabsorbante. Elementele solubile sunt asimilate de 
alte specii şi redate prin procesul de sedimentare a 
substanţelor precipitate. Toate acestea se petrec în mai 
puţin de 30 de minute. Sferele negre care au fost 
introduse în tuneluri conțin un aliaj foarte dur, în care 
predomină vanadiul. Topindu-se, acest aliaj astupă 
spărturile pe care prin solidificare le sudează. Iată! 
Acum sunt introduse în galeria principală mai multe 
cilindre metalice. Ele vor fi aşezate în peştera mare. 

— Parcă ar fi nişte ţevi de tun! exclamă Arno Patterini. 

— E o simplă asemănare cu ţevile tunurilor din 
muzeele noastre. De fapt sunt rezervoare înmagazinând 
cantități enorme de energie calorică, ce se vor degaja 
fără explozie. Astfel sunt topite sferele necesare sudării. 

— Nu suntem în pericol? întrebă Doina. 

— Pericol? Savantul râse. Să ne închipuim în ce 
situație s-a găsit Atan Along şi ce posibilități de apărare 
avem noi acum! 

De pe gura galeriei nu ieşi decât o soluție fină, verzuie, 
care dispăru imediat. 

— Şi siderantropii? Nu se putu abţine să întrebe 
Mircea Vrej, dând glas gândurilor care-i frământau pe 
toți. 

— Toate la timpul lor! îl linişti Sinii Teci. 

Nyass Umbo urmări şirurile ființelor subacvatice care 
se îndreptau spre navă: 

— Natura, cunoscută şi mereu necunoscută! Generaţii 

întregi au luptat şi vor lupta să-i dezvăluie tainele. 

— Nu mai pomeniți de luptă! Su Mima este gata s-o 
înceapă. Ei, dar unde-i Su? 

Îl căutară câteva minute. Când, în sfârşit, îşi făcu 
apariția, înota în stilul siderantropilor. 

— N-am putut să rezist! spuse el gâfâind. Am luat 
câteva lecţii! Când ajungem la suprafață, mă voi putea 
prezenta chiar la primul concurs al rechinilor. 

— Gata! Plecăm! Luaţi loc în acvamobil! ne aşteaptă 
baia, o mâncare bună şi un somn lung, necesar. 

Goneau cu viteză... 

— Cât este ora? întrebă Mircea. 

— Cinci! răspunse Inna. 

— Acolo, sus, răsare soarele! Soarele... 


CAPITOLUL XII 
Siderantropii 


Podiumul spaţios şi elegant, pardosit cu cristale 
triunghiulare albastre şi galbene era aşezat pe marginea 
primului nivel. Câte cinci coloane roşii ca sângele, 
ciudat răsucite îl împodobeau pe fiecare latură. Ca nişte 
lanţuri boltite, grupuri de alge se legănau între arcade. 
Trepte largi şi albe coborau în față până departe. 

— lată-i! Vin! 

Strigătul lui Su Mima produse agitație. Pământenii se 
strânseră la capătul scării. 

Un cortegiu impunător venea dinspre oraş. În frunte 
înotau cu mişcări încete două femei şi un bărbat, urmaţi 
de câteva mii de locuitori. Îmbrăcămintea lor, alcătuită 
dintr-un fel de tricouri perfect mulate pe corp şi 
terminându-se sub genunchi, era viu colorată. Cordoane 
late le înconjurau mijlocurile. 

Când cortegiul ajunse lângă trepte, şase tinere se 
desprinseră din grup, înotară cu grabă către oaspeți şi le 
întinseră câte un cristal rotund, şlefuit în mai multe 
fațete. Mircea privi uimit darul. Fiecare fațetă părea o 
fereastră dincolo de care se mişcau oameni. Era 
prezentată istoria evoluției speciei homo. 

Cei trei conducători ai cortegiului strânseră cu 
căldură mâna oaspeților: 

— Mni ved Tiimgavo! 

— Fiți bineveniți pe „Pământul Apelor”! traduseră 
aparatele. 

Siderantropii îşi ridicară brațele deasupra capului, 
ovaționând îndelung. Igor Svetloum le răspunse printr-o 
înclinare adâncă după vechiul obicei rusesc. Gestul său 
provocă noi urale din partea gazdelor, cărora abisonauții 
le făceau semne prietenoase. 

— Suntem invitați în Marea Cupolă! spuse Aal. Vor 
înfățişa pentru noii veniți imagini ale Celei de-a Doua 
Istorii. 

— Ce mai e şi asta? întrebă Su Mima, oprind 
cinediscul. 

— Ce e? râse Inna ştrengăreşte. O surpriză 
impresionantă! O adevărată „minune” reală şi concretă, 
pe care n-o veți putea uita. Să mergem! 

Aproape 800 de acvamobile aşteptau pe marginea 
balconului. Peste câteva minute, ele îi transportau pe 
siderantropi spre oraş. 

Drumul dură mai puţin de o jumătate de oră. 
Vehiculele coborâră în piața centrală, acolo unde 
străjuia clădirea impunătoare a Consiliului ştiinţific. 

— Interesant! remarcă Svetloum, ascultând lămuririle. 
Ca amfiteatrul „Țiolkovski” la noi, în Oraşul Caselor 
Conice. 

De cealaltă parte a pieţei se găsea Marea Cupolă, o 
uriaşă emisferă, sprijinită de pilaştri atingând 40 m 
înălțime. Aici, în sala cu o capacitate de 30000 de locuri 
aveau loc adunările mai importante ale siderantropilor. 
La intrarea clădirii, cortegiul se despărți de pământeni 
cu manifestații entuziaste. 

Tehnicienii Marii Cupole îi conduseră pe aceştia din 
urmă - cu ajutorul unor ascensoare şi benzi rulante — în 
amfiteatru. Reprezentanți ai Consiliului ştiinţific şi 
conducătorii vieții publice rămăseseră lângă abisonauți. 

Nu peste mult timp, filtre negre acoperiră plafonul. 

— Cu milioane de ani în urmă, se auzi o voce 
nevăzută, ființele pe care Sinii Teci le-a numit 
siderantropi se numeau luhi şi vieţuiau lângă centrul 
Galaxiei. Planetei lor cu densitate mare, acoperită pe trei 
sferturi cu apă îi spuneau Luh. Fiinţe acvatice, ei se 
stabiliseră în apropierea unor insule mărunte şi 
depărtate între ele. 

Lumini puternice se întretăiară pe neaşteptate, 
dezvăluind privitorilor cabina de comandă a unei rachete 
cosmice. Un pupitru boltit se întindea în față, iar 
ecranele lui păreau ferestre dincolo de care se agitau 
flăcări neliniştite. La orizontul foarte depărtat, cerul se 
contopea cu apa. Mai mulți luhi stăteau în fotolii gata să 
mânuiască comenzile. 

— Aici se termină Prima noastră Istorie. Centrul 
sistemului din care face parte Luh trece în mişcarea sa 
de rotație printr-o puternică zonă de radiație împânzită 
de miliarde şi miliarde de meteoriți. În urma ciocnirii 
acestei pânze dense de substanță se strică echilibrul 
termodinamic al astrului nostru central şi el urmează să 
sufere schimbări. Prevăzând aceasta cu mult înainte, 
luhii au construit astronave care îi vor duce în Cosmos 

până când vor întâlni o altă planetă cu condiții 
asemănătoare celei pe care o părăsesc. 

Pe ecrane apăru un şir de rachete ale cărui margini se 
pierdeau la dreapta şi la stânga dincolo de zare. În față 
şi în spate se desluşeau alte şiruri. Corăbiile astrale 
aveau dimensiuni neobişnuite şi pluteau de-a dreptul pe 
apă. Totul era dominat de un soare galben, la marginile 
căruia protuberanţe neregulate se vânzoleau până la 
distante enorme. 

— Primele rachete decolează. Se vor împrăştia grupate 
câte cinci în toată Galaxia, căutând corpuri cereşti 
accesibile vieții. Dacă le vor întâlni, vor lansa apelul 
convenţional cu ajutorul undelor gravitaționale. Luhii 
rămaşi în viață se vor îndrepta într-acolo. Grupul nostru 
de cinci rachete va pleca cel din urmă. lată, coloana 522 
a şi început să-şi ia zborul! 

Într-adevăr, navele marelui şir se înălțau una câte 
una. Rândurile din față şi din spate dispăruseră. Mai 
multe lovituri sonore marcară trecerea timpului. Soarele 
apuse într-un nor sângeriu. 

— În această noapte, planeta Luh va scăpa de sub 
atracția soarelui ei, iar forța centrifugă o va catapulta în 
spaţiu. 

Spectatorii simţiră un şoc puternic. 

— Racheta a decolat! 

Din cele ce urmau, pământenii au aflat multe. Zece 
generații se scurseseră la bordul navelor. Au fost vizitate 
opt sute de planete şi părăsite toate pe rând. Imagini ale 
formelor de viaţă întâlnite acolo se păstraseră până azi 
la Muzeul cosmic şi în operele artiştilor plastici. Două 
rachete au explodat datorită suprasolicitării. Semnalele 
pe unde gravitaționale nu fuseseră încă lansate de 
nicăieri. Dar supraviețuitorii nu-şi pierdură speranța. 

Din centru, unde se găsise planeta Luh, urmară brațul 
spiralat al Galaxiei până aproape de periferie. În 
momentul acela au întâlnit Pământul. 

Pentru scurt timp, luminile se stinseră, apoi se 
aprinseră iar. Spectatorii se aflau într-o altă încăpere a 
rachetei. Prin ferestre se zărea, printre norii învălmăşiți, 
suprafața Pământului, aşa cum arăta el spre sfârşitul 
perioadei neogene.! Trecu în grabă ceea ce avea să 
devină mai târziu continentul european, dar pe care se 
zărea totuşi Mediterana Occidentală, cu insula Munţilor 
Apenini, separată de Alpii tineri printr-un braț de mare 
şi legându-se prin Sicilia cu nordul Africii, apoi se 
distinse Egeida, între Grecia şi Asia Mică, şi Mediterana 
Orientală, întinzându-se din bazinul viitoarei Viene până 
în stepa kirghiză şi Turkestan. Carpaţii despărțeau în 
două Marea Sarmatică - Bazinul Panonic la vest şi 
Pontic la est; Munţii Apuseni apăreau ca o insulă. 

— Scoarța acestei planete, numită de noi Tüm, e încă 
instabilă. Transgresiuni şi regresiuni** repetate modifică 
linia țărmurilor. Munţii care se ridică din mări vor 
schimba şi înfăţişarea uscatului. Noi nu ne putem 
stabili lângă aceste țărmuri. De altfel forța de atracţie a 
lui Tüm e mică, datorită densității şi dimensiunilor sale 
reduse. Nouă ne trebuie presiuni mari, aşa ca pe Luh, 
Spre răsărit, departe, există un ocean larg şi adânc. 
Acolo, pe fundul lui ne vom duce rachetele! 

În lumina cenuşie a zorilor, Pacificul îşi purta apele 
vălurite de-a lungul malurilor sinuoase, pe linia cărora 
erupeau numeroşi vulcani. 

Din nou întuneric. 


1 Neogen : perioada a doua a erei terțiare (n.a.). 

— Doar câteva zeci de luhi au mai rămas din câți 
veniseră. Prima şi cea de-a treia navă nu mai existau. 
Vulcanii de pe țărm au erupt amândoi în acelaşi timp, 
chiar în momentul când navele treceau pe deasupra lor. 
Bazinele speciale în care se aflau câteva dintre cele mai 
interesante specimene ale faunei noastre submarine au 
putut fi salvate. Dar, din cauza condițiilor nefavorabile, 
am fost obligați să le redăm animalelor libertatea. 
Supraviețuitorii noştri, după ce au instalat sus pe Tim 
câteva semnalizatoare cu unde gravitaționale, au hotărât 
să amenajeze în gav pe fundul fosei descoperite, o 
aşezare. Urmaşii lor au numit-o Tümgavo! şi treptat au 
mărit-o. 

Se succedară construcțiile unei aşezări ciudate, case 
mici, aşezate dezordonat. 

— Peştera cristalelor! strigă Mircea Vrej. 

Imaginea se schimbă rapid. Pe un platou muntos se 
ridica un păienjeniş impresionant de cabluri. Cinci 
emisfere mari, lipsite parcă de greutate se roteau pe 
axele lor, ocupând poziții stranii. 

— Semnalizatorul! explică vocea nevăzută. 

— Ei, poftim! Ne-ve-ro-si-mi-lul! şopti în extaz Su 
Mima, dându-i una cu cotul geofizicianului care parcă 
nu văzuse şi nu simţise nimic. 

— Pe uscat şi la suprafața oceanului, reluă 
comentatorul, siderantropii au găsit plante şi animale 
dintre cele mai interesante. lată câteva dintre aceste 
exemplare. 


1 Timgavo : Pămîntul Apelor — așezarea siderantropilor de pe fundul 
Oceanului Pacific ; Tüm : pămînt, continent; gav : apă — în limba luhilor 
(noţiune fantastică — n.a.). 

Lângă spectatori apărură pe rând  Dinotherii, 
Mastodonţi cu patru fildeşi, Anchiterii, strămoşi, ai 
calului în neogen, Macharoizi cu caninii extraordinari de 
dezvoltați. Prin arborii pădurilor abundente se legănau 
turme de Lemurieni pe cozile lor lungi. Ei aveau craniul 
mic, botul alungit şi orbitele laterale. Degetele li se 
terminau cu gheare. 

Acolo sus, la suprafață, existau alte condiţii de viaţă, 
mai bune, mai îmbelşugate. Luhii au înţeles ce diferenţe 
de neegalat erau între cavitatea lor strâmtă, abia săpată 
şi multilateralele posibilități de dezvoltare a vieţii pe 
țărmurile continentelor. 

Ei au construit în continuare centrul lumii lor, 
Lonlunul, care înseamnă „Lumină de Piatră”. Însă ideea 
evadării din întunericul veşnic al apelor i-a urmărit 
mereu... 


— lată acum câteva fragmente din ultima vizită pe 
care mult mai târziu luhii au întreprins-o la suprafață, 
spuse comentatorul. 

Pe ecranele Marii Cupole apărură ruinele instalaţiei 
semnalizatoare. Funcţionase până la uzarea bateriilor 
fotoelectrice. Oare undele gravitaționale au fost captate 
de luhii rătăciți prin Galaxie? Apoi în fața abisonauților 
surprinşi păşi Pithecanthropus erectus, urmaşul coborât 
din copaci al vechilor Lemurieni. 

— Acest mamifer a fost întâlnit de noi pe continetul 
din vestul oceanului în care ne aflăm. L-am cercetat 
îndelung şi riguros, astfel că putem afirma cu 
certitudine că din el va apărea şi se va dezvolta ființa 
rațională a secolelor viitoare. 

„Cât de pătrunzătoare fusese gândirea siderantropilor! 
îşi spuse Igor Svetloum. Ei au descoperit încă de atunci 

că animalul care se clătina pe picioare, învățând să 
meargă, va cuceri spaţiul şi timpul.” 

— Am adus de la suprafață multe animale marine 
necesare lumii noastre. Am găsit câțiva dintre peştii 
transportați cu racheta de pe Luh şi care fugiseră după 
catastrofa de la aterizarea pe Tüm. Peştii se sălbăticiseră 
complet. 

Pe ecrane, Su Mima văzu un peşte care-l făcu să 
strige: 

— Electroferens curiosus! 

— După această ultimă vizită, continuă comentatorul, 
ne-am adăpostit în Tümgavo cu ajutorul bacteriilor 
aduse de pe Luh. Peste mii şi mii de veacuri, luhii vor 
reveni cu toții la suprafață. 

Cum? Aceasta este o altă pagină a istoriei noastre. 


CAPITOLUL XIII 
Două lumi... 


— Prieteni! luă cuvântul Mircea Vrej. Cu ajutorul 
inginerului siderantrop Vuys, am făcut o ultimă revizie a 
abisoscafului. Rezultatele ei sunt nesatisfăcătoare. 
Motorul din pupă nu mai funcționează. Aparatajul de 
control ca şi teleultrasonul sunt iremediabil stricate. 
Trebuie să reparăm motorul, căci numai el ne poate 
asigura forța necesară străpungerii  pragurilor 
bacteriene. 

Considerând că a spus esențialul, Mircea Vrej se 
aşeză. Toate privirile se întoarseră spre cei doi 
reprezentanți ai siderantropilor care participau la 
această discuție. Cel mai în vârstă dintre ei era Pöyk, 
preşedintele Consiliului ştiintilic şi ilustru om de ştiinţă 
din Lonlun. În ciuda celor 317 ani ai săi, era înalt şi 

puternic; părea şi mai impunător în costumul special pe 
care-l purta, cu masca transparentă plină cu apă. Chiar 
el propusese ca întâlnirea să aibă loc aici, în vila 
pământenilor, unde spusese că se va simți foarte bine. 

Al doilea siderantrop, tânăr inginer, le fusese 
recomandat ca unul dintre cei mai buni constructori din 
Tumgavo. Se numea Hoar. 

La un semn al lui Pöyk, el se ridică. Părea foarte zvelt, 
deşi avea umerii largi şi masivi. Pământenii deveniră 
atenți. 

— Prietenilor sosiți de curând, începu tânărul, cred că 
va trebui să le dau câteva informaţii tehnice asupra 
construcției lui Tămgavo. Ne aflăm într-un cilindru 
gigantic, realizat dintr-un aliaj de vanadiu şi beriliu, 
rezistent la temperaturi de 15000*. Diametrul cilindrului 
este de 80 km, înălțimea lui de 1 km, iar grosimea 
pereţilor de 144 m. În partea superioară se află cele trei 
straturi de microorganisme, care anulează presiunea 
apelor oceanului: primul strat are 100 m, al doilea 75 m, 
iar al treilea 50 în grosime. 

— Ne-ar interesa să aflăm, spuse Igor Svetloum, cele 
mai importante etape ale realizării  grandioasei 
construcții care v-a adăpostit atâtea milenii. Şi, cu 
gestul său obişnuit, îşi trecu mâna peste chelie. 

— Ca să înțelegeți mai bine ce vă voi spune, relua 
Hoar, v-aş sfătui să urmăriţi această schiță: 

După ce au ajuns pe Tüm, strămoşii noştri s-au 
hotărât să se stabilească în această fosă adâncă, 
deoarece aveau nevoie de condiții asemănătoare cu cele 
de pe planeta Luh, deşi nici presiunile de aici nu erau 
suficiente pentru ei. 

— Dar de ce au ales tocmai locul acesta? întrebă 
Doina. Mai există alte fose, şi încă în afara Marelui Cerc 
de Foc al Pacificului. 

— Vechii luhi însă au căutat anume o asemenea zonă, 
în care magma să fi ajuns printr-o anumită întâmplare 
nu departe de fundul oceanului. 

— Aha! făcu  Patterini. Ca să folosiți energia 
geotermică? 

— Exact! 

— Aşadar ați avut toate motivele să vă apropiaţi cât 
mai repede de un rezervor magmatic! 

— Aşa e. Numai că înfăptuirea acestui obiectiv a cerut 
numeroase generaţii de luhi, căci în calea lor au stat alte 
marj piedici. În primul rând, erau foarte puţini. Din 
această cauză, trebuiau să-şi construiască o aşezare 
unde să viețuiască până când numărul le va fi crescut 
suficient pentru a putea să întreprindă uriaşa muncă de 
apropiere de materia fierbinte. În acelaşi timp, au fost 
obligaţi să lupte cu neajunsurile noului mediu în care 
trăiau: presiunile insuficiente şi existenta în apă a 
microorganismelor dăunătoare vieţii şi a impurităților în 
suspensie. 

— Cred că Peştera cristalelor a uşurat trecerea 
strămoşilor voştri peste această primă etapă, inteveni 
Umbo. 

— Da. Acolo şi-au creat în mod artificial presiunea 
necesară şi au purificat apa. Deoarece însă numărul lor 

avea să crească şi grota nu i-ar mai fi putut cuprinde pe 
toți, au fost obligați să caute un alt loc. Astfel, de la 
Peştera cristalelor au săpat încă cinci kilometri în adânc 
ca să-şi asigure surplusul de presiune şi apropierea de 
rezervorul magmatic. Această gigantică grotă avea să fie 
despărțită de ocean printr-un plafon gros de 800 m. 

— Pe schiță nu se vede acest plafon, spuse Mircea 
Vrej. 

— După cum nu se vede nici galeria care ducea din 
Peştera cristalelor în imensa excavaţie de sub plafon. 

— De ce a fost nevoie să fie sfredelit un tunel, când s- 
ar fi putut săpa direct de pe fundul oceanului? întrebă 
Patterini. 

— Această galerie a reprezentat de fapt un foarte 
complicat sistem de filtraje a impurităților. 

— Şi cum a fost săpată această uriaşă cavitate? Doar 
ați fost puţini la început, se interesă Su. 

— Cu ajutorul marilor grupuri de litofage! aduse de pe 
planeta natală, foarte apropiate de speciile pe care le 
aveți şi voi, ca Lithodomus, Petricola litofaga şi altele. 
Pentru a dirija excavarea în direcţiile dorite, pereţii au 
fost acoperiți cu un strat rezistent la acțiunea 
distructivă a litofagelor. 

— În cât timp s-au executat aceste lucrări? întrebă 
Igor Svetloum. 

— În câteva sute de milenii! răspunse Hoar. 

— Şi mai departe? Ce s-a întâmplat? întrebă Mircea 
Vrej. 

— Luhii au făcut legătura cu magma, după care şi-au 


1 Litofage: mâncătoare de piatră; de la lithos (gr.) : piatră, phagein (gr.) : a 
mînca (n.a.). 

construit un nou oraş şi au coborât din vechea peşteră 
aici. O parte dintre aceste întâmplări le cunoaşteţi de 
când ați vizionat în Marea Cupolă prezentarea istoriei 
noastre. 

— Din filmul vostru, spuse Doina, am înțeles că după 
ultima vizită făcută la suprafață luhii s-au închis în 
Tumgavo. De ce? Şi cum? 

— Strămoşii noştri au elaborat un plan îndrăzneţ, 
continuă Hoar explicaţiile. Au hotărât să construiască 
pentru cei ce aveau să urmeze peste câteva sute de mii 
de ani o nouă lume subacvatică. Noi, strănepoții 
strănepoților lor am terminat aproape ciclul de adaptare 
la micile presiuni început de dânşii. Prin ce metode s-a 
putut ajunge la o atât de extraordinară transformare 
biologică? Cu ajutorul bacteriilor. Bacteriile ne-au ajutat 
să învingem presiunile oceanului. Cum? Să vă explic! 
Am instalat în partea superioară a cilindrului în care ne 
aflăm o cupolă de microorganisme care au o structură 
peliculară cristalină. La trecerea prin masa lor a unui 
curent alternativ, se produc vibrații. Sub acest prim 
prag bacterian, generatoare de înaltă frecvență 
furnizează asociaţiei energie. 

— Aha! Liniile luminoase verticale pe care le-am filmat 
eu la sosire! interveni Su Mima. 

— Întocmai! continuă Hoar. Veţi întreba la ce folosesc 
ultrasunetele? Ştiţi, desigur, că noi, atunci când turnăm 
fundaţia construcțiilor, aşezăm betonul cu vibratoarele. 
Vibraţiile  „îndeasă” amestecul, desființând golurile 
produse la turnare. Exact acelaşi rol îl joacă aici 
ultrasunetele. Astfel, vă puteţi da seama că asociaţia de 
microorganisme n-ar fi putut rezista niciodată 
presiunilor oceanice. Ultrasunetele sunt dirijate în sus 
pe verticală, aşa încât Tumgavo e ferit de acţiunea lor 

distructivă. Folosirea microorganismelor prezenta pentru 
luhi o serie de avantaje: se reducea presiunea din lumea 
subacvatică, ultrasunetele dezagregau plafonul de piatră 
gros de 800 m care-i despărțea de ocean şi atrăgea 
atenția Tumilor asupra „Constelaţiei din ape”, cum ați 
numit voi Tiimgavoul. În acelaşi timp însă, din pricina 
efectelor distructive ale vibraţiilor ultrasonore, luhii nu- 
şi mai puteau părăsi cilindrul. Ei s-au închis aici pe 
deplin conştienţi că timp de multe milenii vor fi prinşi 
fără posibilitate de ieşire în mica lor lume artificială. 

— Cred că străbunii voştri, spuse zâmbind Svetloum, 
au fost încredințațţi că ființele raționale care se dezvoltă 
pe Tüm vor găsi mijlocul să vină la ei. 

— E drept că am ţinut seama de această posibilitate. 
Dar ideea îndrăzneață pe care s-a bazat planul nostru a 
fost aceea de a urca noi la voi. 

— Cum să urcați, îl întrebă uimit Su Mima, de vreme 
ce nu puteaţi trece de bariera bacteriilor? 

— Ba ar fi putut trece! îl contrazise Patterini. Ar fi fost 
suficient să întrerupă funcționarea  generatoarelor 
electrice pentru ca emisia de ultrasunete să înceteze. 

— Uitaţi însă că, procedând astfel, la început ne-am fi 
zădărnicit adaptarea, iar mai târziu am fi distrus 
întreaga noastră civilizație. 

— Şi atunci? exclamă Nyass. 

— Şi atunci am recurs la însăşi forța ascensională a 
magmei, care până atunci ne furnizase doar energie. Am 
calculat în aşa fel durata procesului nostru de adaptare, 
încât magma să ne ridice la suprafață în momentul în 
care civilizația Tumilor va fi ajuns la o înaltă treaptă de 
dezvoltare. 

— Ne-ve-ro-si-mil! rosti de data asta însuşi Igor 
Svetloum, întorcându-se spre Arno şi Su. 

164 


— Neverosimil?! De loc! făcu Hoar, care nu înțelese 
aluzia bătrânului oceanolog 

— E deslul de simplu! Suntem înconjurați din toate 
părțile de magmă şi, dacă lângă pereţii acestei lumi n-ar 
exista un strat de bacterii  termoabsorbante, 
temperatura s-ar ridica aici la mii de grade. Între masele 
fierbinți din interiorul pământului şi Tumgavo există un 
dop metalic. În centrul lui, printr-un canal se înalță lava 
împinsă de marile presiuni. Astfel dirijată, ea ajunge sub 
fundul rotunjit al „Pământului Apelor”. Acumulându-se 
aici ridică lumea subacvatică spre suprafață. Dar, 
pentru a se produce această mişcare, între pereții 
conului vulcanic şi cuirasa cilindrică trebuie sa existe în 
permanenţă lavă. Totodată, scurgându-se continuu în 
apele oceanului, înalță prin solidificare conul vulcanic al 
„Constelaţiei din ape”. În sfârşit, o altă cantitate de 
magmă circulă prin conducta din mijlocul Lonlunului. 
Priviţi schița! 

Hoar întinse lui Igor Svetloum desenul. Bătrânul 
oceanolog îl studie, apoi îl transmise celorlalți. 

— Cred că aceste lămuriri sunt suficiente pentru 
moment, încheie Hoar aşezându-se. 

Luă cuvântul George Lan: 

— Întâlnirea noastră prin spaţiu şi timp cu 
siderantropii este semnificativă. Pentru prima dată 
cunoaştem nemijlocit alte ființe raționale; astfel avem 
dovada concretă a unității vieții în Cosmos. 
Împrejurările ne cer să luptăm pentru stăpânirea 
stihiilor dezlănțuite. Focul adâncurilor se năpusteşte 
împotriva noastră. Cele două explozii constituie un 
semnal de alarmă. Trebuie să luăm măsuri. De aceea se 
impune necesitatea legăturii cu „Pacific VII”. Abisoscaful 
„Constelaţia I” are carcasa protectoare deteriorată. Deşi 

siderantropii pot obține oricând oberoniul prin 
transmutaţii atomice, ei nu au condițiile existente în 
Cosmos. lar aliajul de oberoniu al navelor noastre, după 
cum ştim cu toţii, este turnat în spaţiul extraterestru, la 
temperaturi foarte scăzute şi departe de influența 
câmpurilor gravitaționale puternice. Deci ne rămâne o 
singură posibilitate de legătură cu suprafața: folosirea 
celui de-al doilea abisoscaf. 

Urmă o scurtă pauză. 

— Mai aveţi întrebări? Trebuie să trecem la discutarea 
măsurilor ce trebuie luate, spuse Sinii Teci. 

— Da, o ultimă întrebare! interveni Doina. Pentru ce 
n-aţi putut lua legătură cu „Pacific VII”? 

— Am încercat s-o facem, răspunse Sinii Teci. Prima 
noastră rachetă, în care se afla mesajul, am trimis-o 
înainte de străpungerea pragurilor bacteriene. Este 
vorba de racheta găsită de voi în apropierea „Peşterii 
cristalelor”. Cum a ajuns acolo nu putem şti. Intenţia 
noastră a fost s-o trimitem sus. A doua încercare, cea de 
acum trei luni, a avut un sfârşit tragic! Singurul nostru 
acvaplan, cu care Zung Tanar şi Mart Mund porniseră 
spre suprafață, n-a mai rezistat vibraţiilor. Ştiţi doar că 
este deajuns o singură fisură în aliajul protector din 
oberoniu pentru ca tot ce exista în interiorul navei să fie 
distrus de ultrasunete. Nu mai am nimic de adăugat. 

La sfârşitul acestor discuții, se ridică Igor Svetloum, 
cerând cuvântul. 

— Am următorul plan de acţiune: vom repara motorul 
„Constelaţiei II”, pentru ca acest abisoscaf să se ridice 
prin cele trei praguri bacteriene până în partea 
superioară a craterului. Ar fi fost ideal ca teleutrasonul 
să funcționeze. Dar aparatul este stricat şi nu-l vom 
putea reconstrui decât în 18 zile. Aşa că, după 

străpungerea pragurilor, va porni spre suprafață un 
acvaplan, ducând pe câţiva dintre noi la „Pacific VII”. 
Aceştia au misiunea să raporteze detaliat despre toate 
descoperirile făcute, cerând totodată construirea în serie 
a unor abisoscafe speciale care să evacueze întregul 
Tümgavo în caz de pericol. Cred că această întreprindere 
va fi uşurată prin faptul că am cerut, încă de la venirea 
noastră aici, ridicarea cu astfel de aparate a „Peşterii 
cristalelor”. După lansarea acvaplanului, „Constelaţia II” 
va reveni, căci ne poate ajuta mult în cazul când 
evenimentele se vor precipita. Ar mai rămâne aşadar să-i 
alegem pe cei care vor porni cu acvaplanul. Ce părere 
aveţi? 

— Aş propune trei amendamente! se ridică Sinii Teci. 

— Anume? 

— E deajuns un singur om pentru a prezenta raportul! 
Apoi, abisoscaful vostru dispune de o rachetă de 
semnalizare. S-o folosim, închizând în ea un mesaj. În 
felul acesta ni se dublează şansele de comunicare dacă 
se întâmplă un accident. Şi, trei, solicit să fiu trimis eu, 
deoarece sunt conducătorul primei expediţii. 

— Bine! Să trecem la vot! Cine este de acord? 

Lui Sinii Teci i s-a aprobat în unanimitate cererea. 

După aceaa s-a ridicat Pöyk, preşedintele Consiliului 
ştiinţific din Lonlun. 

— Prieteni, începu el. Fie ca întâlnirea dintre lumile 
noastre să ducă la crearea acelei civilizații care să 
cucerească Galaxia pentru toți oamenii existenţi în ea! 

Consiliul se sfârşi în ropote de aplauze. 


Mircea Vrej privi încă o dată spre mulțimea 
siderantropilor. Sinii Teci se îndreptă spre el. 
— Misiunea e grea, remarcă Vrej, De tine depinde 

reuşita ei. Eşti emoționat? 

— Da. Mă despart cu greutate de voi, de siderantropi... 

Svetloum se apropie de cei doi bărbați, consultându-şi 
ceasul: 

— E-n ordine, Mircea? 

— Am verificat instalaţiile. Racheta cu mesajul se află 
la bord. 

— Cât crezi că va dura totul? 

— Vreo două ore. 

— Haideţi, e timpul! 

De la primii paşi către scara de acces, rumoarea celor 
prezenți încetă. Bărbaţii urcară treptele încet, mai 
făcură un ultim gest de rămas bun şi trapa se închise în 
urma lor. 

În curând, nava abisală se ridică de pe rampă, luă 
treptat viteză şi se înfipse cu prora învelită de lulgere în 
bolta largă a bacteriilor. 

* 

Peste treizeci de minute, semnalele de alarmă ale 
Lonlunului au anunțat deschiderea unei noi fisuri în 
peretele lumii subacvatice. O echipă de intervenție 
rapidă a fost trimisă din oraş spre punctul amenințat. 
Dar presiunea magmei făcu imposibilă sudarea rupturii. 

Consiliul ştiinţific consultat în cea mai mare grabă a 
indicat evacuarea forțată a materiei fierbinți prin cercul 
craterului. 

După lucrările pregătitoare, lava evacuată brusc în 
apele oceanului a produs o explozie uriaşă, înregistrată 
fiind şi la „Pacific VII”. 

Măsura a dat rezultate, şi pentru un timp invazia lavei 
s-a oprit. 


Abisoscaful plecase de patru ore. Pământenii 

rămâneau în aşteptare alături de siderantropi. Peste 
marea de capete cobora întunericul nopții, difuzând 
contururi şi îngrămădind umbre. Ici-colo clipeau lumini 
palide. Şi nimeni nu scotea un cuvânt. 

Nava ar fi putut veni pe alt drum decât cel de la 
plecare. Roboții de observaţie fuseseră răspândiți pe tot 
cuprinsul platformei de sub pragul bacterian. Dar 
roboții nu dădeau nicio ştire. 

Oceanologul era în aparenţă calm. Lângă el se aflau 
Pöyk, preşedintele Consiliului ştiinţific din Lonlun şi 
Huih, conducătorul echipelor de salvare. 

Apoi, deodată, fulgerele albastre clipiră deasupra lor! 
„Constelaţia II” căzu dezordonat prin apă, se răsturnă în 
apropierea rampei şi se rostogoli alături de ea. 
Dinăuntru ieşi un singur om. 

Inna Svetloum făcu doi paşi înainte! 

— Racheta purtând mesajul nostru a ajuns până la 
stația „Pacific VII”. 

Mircea! Glasul lui Mircea! 

— Şi Sinii Teci? 

Siderantropii plecaseră de mult. Numai abisonauții 
stăteau încă nemişcațţi... 

Prin mintea lui Vrej se succedau la nesfârşit aceleaşi 
răscolitoare imagini. 

„„„Abisoscaful străpunsese pragurile bacteriene cu 
succes. Sinii Teci încărcase racheta de semnalizare în 
acvaplanul cu care trebuia să se îndrepte spre „Pacific 
VII”. După ce-l îmbrățişase pe pilot a pornit spre camera 
ecluză. 

— Să ne aduci la întoarcere o fărâmă de soare! 
glumise Mircea. Transmite-le tuturor oamenilor un 
salut! 

Inginerul îi zâmbise cu toată fata. 

Apoi acvaplanul a plecat. 

S-a ridicat doar la 40 de metri. A bubuit explozia 
vulcanului, învârtejind apele într-o spirală monstruoasă. 
Legătura între Teci şi abisoscaf se întrerupse pentru 
câteva clipe. 

Atunci se pare că a fost lovit acvaplanul. A fost lovit 
aşa de puternic, încât oberoniul s-a găurit. Pilotul a 
văzut în ecran chipul crispat al celuilalt. 

— Mircea, am expediat racheta! Eu... Ultrasunetele! 
Tu să te gândeşti mereu la oamenii aceia. La 
siderantropi. lar sus... mamei spunei tu ceva... ceva 
frumos! Şi... auzi? Mai este o fată, Mara Dimov... la 
Consiliul biochimic. Să-i dai un buchet de garoafe roşii... 
florile... 

Mircea Vrej a aşteptat trei ore să vadă căzând 
acvaplanul. Dar el n-a apărut. Şi-l închipui rătăcind prin 
abisul de întuneric. Carcasa oberoniului pare intactă. 
Dar înăuntrul ei metalul şi sticla s-au pulverizat. 


Pe cristalul auriu şi strălucitor al monumentului, 
alături de numele lui Zung Tanar şi Mart Mund fusese 
săpat încă unul: Sinii Teci. Dedesubt era scris: „Au 
căzut jertfindu-se pentru împlinirile de azi şi de mâine 
ale umanității. Nu vă vom uita, prieteni”! 

În jurul treptelor înalte se legănau coloane stranii de 
alge roşii şi albe... 


CAPITOLUL XIV 


Întâlnire cu Jules Verne şi H. G. Wells 


— S-ar părea, aşadar, că prin secolul al XIX-lea nu s- 
au făcut cercetări prea importante pentru studierea 
vieții subacvatice. Din literatura de atunci ne-au rămas 

totuşi scrieri care dovedesc interesul fața de această 
problemă. Începând cu contemporanii acelor autori şi 
terminând cu noi, nimeni n-a prea dat crezare 
însemnărilor scrise de ei. Vă veți convinge că am greşit. 

George Lan se opri, întorcându-se către membrii 
„Constelaţiei II”: 

— Vă voi arăta un monument neobişnuit! 

Trecură de-a lungul unei străzi aproape pustii, după 
care ieşiră într-o piață largă. Acolo, un soclu în forma 
unei prisme oblice cu muchiile foarte înclinate purta 
fixat la baza de sus un bloc de material vulcanic din care 
ieşea prora unei nave necunoscute. Lipit de prismă, mai 
mic decât ea, un cub cenuşiu susținea o sferă metalică 
întunecată. Trepte largi înconjurau din toate părțile 
monumentul. Totul era încadrat de mai multe rânduri 
de alge pitice, viu colorate, iar o alee se oprea în fața 
scării. 

— Să fiu înghițit de lavă, strigă Su Mima, dacă 
sculptura aceasta nu reprezintă un submarin! 
Frumoasă realizare artistică! Până şi niturile cu care se 
prind plăcile au fost scoase în evidenţă! 

— Eu cred mai degrabă că a fost turnat, şi nu sculptat 
l se amestecă Doina. 

— Bine, dar de unde au luat modelul? se miră 
Svetloum. 

— Seamănă puţin cu submarinele veacului al XX-lea! 
remarcă naturalistul, grăbindu-se să filmeze 
monumentul sub toate unghiurile. 

Intervenţia lui Nyass complică şi mai mult situația: 

— Ar putea fi un submarin scufundat în timpul 
marelui război purtat împotriva fasciştilor! 

— Imposibil! Cum explici atunci prezența blocului de 
lavă în care e închistat? 

George Lan zâmbi, luându-l pe Svetloum de braț. 
Urmaţi de ceilalți, se apropiară de soclul care susținea 
sfera. 

— Priviţi acest aparat! Diametrul lui exterior are 
aproximativ 4 m. Cele două ferestre rotunde serveau 
probabil la observaţii. A mai rămas o lentilă groasă şi 
dură, făcută dintr-o sticlă perfect transparentă, care nu 
deformează imaginea. Cealaltă lentilă a fost spartă. 
Pereţii sferei sunt din oţel şi au o grosime apreciabilă. 

— Dar ce reprezintă monumentul? Aha! lată şi o placă 
memorială, spuse Patterini, observând inscripţia de pe 
prismă. Ce scrie aici? 

— E un epitaf pe care un cunoscut poet siderantrop l- 
a scris la înălțarea monumentului. În traducere sună 
cam aşa: 


„Moartea grea ne desparte! 

Fericirea pluteşte deasupra noastră, departe... 
Se aseamănă frunţile noastre — 

Cântul meu nu străpunge apele-albastre”. 


— În poezie este vorba despre pământeni? 

— Da! Despre terantropi. Aşa ne numesc urmaşii 
luhilor. Iar acum, Su Mima, citeşte ce e scris pe 
submarin! 

— „Nautilus”! strigă acesta. 

— „Nautilus”! Submarinul căpitanului Nemo! Aşadar a 
existat!? se bâlbâi Patterini. 

* 

— Nu trebuie să vă pară rău că am insistat să revenim 
la vilă, le spuse George Lan. Aici veți putea cunoaşte mai 
bine istoria nu atât a căpitanului Nemo, despre care 
Verne ne-a vorbit detaliat, cât a locotenentului Elstead. 

Wells, în povestirea lui intitulată „În abis” pomeneşte 
doar de prima incursiune a acestuia pe fundul 
Atlanticului. Din a doua încercare, Elstead nu s-a mai 
întors. El a lăsat însă un jurnal, în care descrie toate 
evenimentele ce i-au provocat moartea. Dar să le luăm 
pe rând! În anul 1869, la începutul lunii martie, pe 
submarinul „Nautilus”, aflat lângă insula Lincoln din 
Pacific, a murit căpitanul Nemo, al cărui nume adevărat 
era prințul Dakkar. Acest îndrăzneț cercetător al 
adâncurilor, care cutreierase cu nava sa perfecționată 
peste 20 000 de leghe sub mări, a fost înmormântat de 
către şase locuitori ai insulei chiar pe aparatul său. 
Insula Lincoln a dispărut în urma unor repetate erupții 
vulcanice. Cu acelaşi prilej a fost distrusă aşezarea unor 
siderantropi care veniseră mai târziu din Cosmos, 
orientându-se după semnalele pe unde gravitaționale. 

În timpul cât am stat aici, am aflat odiseea acestor 21 
de luhi. Aterizând pe planeta noastră, i-au căutat pe 
Tümgavii care se închiseseră în lumea lor. l-au găsit, dar 
din cauza ultrasunetelor n-au putut pătrunde în 
cilindru. S-au stabilit atunci lângă insula Lincoln, 
hotărâți să se adapteze şi ei la micile presiuni, dându-şi 
seama că numai la suprafață îşi vor putea dezvolta mai 
departe civilizaţia. În acelaşi timp, în decursul a multor 
generații, au început să elaboreze o metodă de 
pătrundere prin magmă. 

Catastrofa vulcanică ce a urmat, nu numai că i-a 
distrus aproape cu desăvârşire, dar le-a întrerupt 
munca de perfecționare a metodei căutate. După erupție 
s-au salvat numai 21 de siderantropi, care au pornit cu 
două abisorachete să ajungă la lumea vechilor luhi. 
Acestea se întâmplau pe la începutul secolului XX. Pe 
fundul oceanului au găsit submarinul „Nautilus” şi sfera 

locotenentului Elstead, ceea ce i-a determinat sa 
presupună că aceste nave sunt construite fie de 
eventualii locuitori ai Turnului, fie de nişte ființe 
raționale venite din altă lume. 

Când în sfârşit au ajuns la „Peştera cristalelor”, s-au 
grăbit să coboare prin tunel, să străbată magma, şi să 
foreze o galerie prin groasa cuirasă a cilindrului. 
Aparatele le-au adus cu ei. 

Această fantastic de dificilă operaţie le-a reuşit. Toţi 
cei 21 de supraviețuitori au putut să-şi vadă semenii de 
care fuseseră despărțiți de ere cosmice şi să le predea 
cele două nave găsite. Dar bucuria revederii n-a fost 
lungă, deoarece, neducându-şi până la capăt cercetările 
pentru străbaterea magmei, au avut de suportat efectele 
nebănuite ale trecerii lor prin lavă. 

Au pierit cu toţii... 

Afară de asta, e de presupus că cele două explozii 
vulcanice produse recent în zona tunelului au fost 
cauzate tocmai de această străpungere a cuirasei 
metalice, a cărei unitate de monolit a fost astfel slăbită. 

Îndepărtându-se lava care pătrunsese în submarinul 
adus, luhii au descoperit mulajul perfect al unui om! 

Comparând formele mulajului cu datele păstrate de ei 
asupra primatelor întâlnite pe Tüm la venire, au dedus 
imediat procesul evolutiv care dusese la crearea ființei 
raționale. 

Din păcate, de pe „Nautilus” nu s-a mai putut scoate 
niciun obiect. Sfera însă a păstrat jurnalul îndrăznețului 
Elstead. 

George Lan scoase dintr-un dulap o mapă mică, 
decolorată şi foarte uzată. O deschise cu deosebită grijă, 
dând la iveală un carnet subțire, cu filele roase la 
colțuri. Câteva foi rupte şi mototolite fuseseră restaurate 

cu atenție. 

— Recurgând la amintirile căpitanului Simmons, 
comandantul crucişătorului „Ptarmigan”, şi ale altor 
ofițeri, ca Weybridge, Steewens şi Lindley, care au 
asistat la uimitoarea scufundare a locotenentului 
Elstead,  H.G.Wells a relatat întâmplările acestei 
scufundări. Ea a avut loc la sfârşitul anului 1895, puţin 
la sud de tropicul Capricornului. Elstead coboară pentru 
a doua oară la 2 februarie 1896. Sfera deteriorată ne dă 
o imagine clară asupra soartei temerarului locotenent. 
Jurnalul a fost găsit într-o cutie metalică închisă 
ermetic. E scris în condiții mizerabile, aşa că a trebuit să 
fac eforturi pentru a-l descifra. Să-i dăm citire: 


»-- i nici nu ştiu dacă rândurile mele vor fi cunoscute 
vreodată. Moartea mă pândeşte de pretutindeni. 
Monstrul mă târăşte cu dânsul, la fel de repede, la fel de 
necruţător. Îmi voi aşterne amintirile după ora la care s- 
a produs fiecare eveniment mai însemnat. 

Am atins fundul oceanului la 9,27. Aparatul Myers 
funcționa admirabil. Speram să-mi ajungă oxigenul 
pentru 28 de ore. 

9.45... Animalele antropomorfe n-au mai apărut. În 
jurul sferei treceau numeroşi peşti necunoscuți. Fundul 
oceanic era acoperit cu nămol roşu. Spongieri mari şi 
crinoizi eleganți se zăreau din loc în loc. Aprindeam şi 
stingeam lumina, trecând de la o fereastră la cealaltă. 

10.5... Să mă fi înşelat? Ceea ce am văzut la prima 
scufundare a fost o simplă halucinație? Animalele acelea 
ciudate ce semănau cu oamenii n-au existat? Am fost 
totuşi prizonierul lor. Visam? 

10.30... La naiba! Îndoiala a pus tot mai mult 
stăpânire pe mine. Mi-am amintit de cartea apărută în 

1871 şi semnată de Charles Darwin. Era intitulată 
«Originea omului şi selecția sexuală». O nouă teorie care 
venea în contradicție cu mitul genezei noastre divine... 

10.55... Am aşteptat zadarnic apariția animalelor 
mele. M-am gândit tot mai mult la cele scrise de Darwin: 
transformarea maimuțţei în om, adaptarea la mediu, 
evoluția, selecția naturală... înseamnă că m-am înşelat, 
căci animalele întâlnite la primea mea scufundare nu 
erau oameni. Deşi mergeau pe două picioare, aveau 
coadă ca reptilele. Trăind în mediul acvatic, pentru ce 
nu înotau? La ce foloseau clădirile din lemne şi oase 
saturate de apă? Dar gardurile ornamentate cu cranii 
omeneşti? După principiile lui Darwin ar fi trebuit să 
existe o logică între evoluţia lor ca specie şi adaptarea la 
mediu! Deci nu le trebuiau case din lemne şi nici 
garduri ornamentate cu cranii!... Clar! Astea se bat cap 
în cap! Hm ! Afurisită viziune! Cred c-am avut o 
halucinație... 

11.8... A trebuit să părăsesc meditaţiile. De câteva 
minute apăruse lângă sfera mea un colos bizar al 
adâncurilor. Centrele luminoase de pe corpul său îmi 
dădeau impresia că privesc puntea de comandă a unui 
cargou. N-am ştiut ce să fac. Dihania mă privea 
nemişcată. Aştepta să mă deplasez? Ah ! De ce n-am 
declanşat atunci mecanismul de ridicare la suprafață? ! 
Acum e prea târziu să mă gândesc... 

11.45... Colosul, care aduce cu un rechin uriaş, s-a 
repezit la mine şi mi-a dat una cu coada. Am sărit cât 
colo, ca o minge. Noroc de pernele pneumatice care 
căptuşesc sfera! Cine ştie câte cucuie mi-ar fi ieşit pe 
cap! M-am lovit totuşi la un umăr. Monstrul s-a repezit 
iar la mine. Trebuia să declanşez imediat mecanismul! 
Idiot!! Curiozitatea ştiinţifică mă pierde. Mecanismul n-a 

mai funcționat... 

11.50... Dihania m-a lovit mereu cu coada. La fiecare 
lovitură, sfera se rostogolea. Cu nasul însângerat, 
înjuram mereu. La ce folos? Ah ! Dacă i-aş fi putut cârpi 
una peste bot! Unde erau «oamenii» mei? Ce mai bătălie 
s-ar fi încins! Şi, cine ştie, poate mă salvaul!... 

12.30... Am căzut de mai multe ori în nesimţire. 
Animalul, tot mai înfuriat, lovea din răsputeri sfera. Am 
rezistat cu greutate. De câteva ori, bestia s-a încurcat în 
funia balastului lungă de peste 100 de picioare. 

12.45... Speranţele că voi scăpa s-au micşorat. 
Balastul afurisit mă ţinea pe fundul oceanului. De 
câteva ori, funia s-a agăţat de înotătoarele încârligate ale 
colosului. Nenorocirea a venit în clipa când acesta a 
început să se învârtească în jurul meu. Funia i s-a 
încolăcit pe coadă, iar greutăţile de plumb, aruncate în 
sus şi în jos, s-au desprins din sistemul lor. O vergea 
lungă de un metru a trecut amenințătoare prin fața 
geamului meu. Am aşteptat cu sufletul la gură ca 
geamul să plesnească în bucăți... Apoi monstrul a țâşnit 
înainte. Funia derulată cu repeziciune a tras vergeaua 
de fier, care, aruncată parcă de un vânător dibaci, a 
străpuns burta bestiei.” 


— Aha, aha! strigă naturalistul,  strângându-şi 
convulsiv pumnii. 


— „Bucuria mi-a fost de scurtă durată! Zvârcolirile 
peştelui au mai făcut câteva vergele să-l înțepe. Funia se 
încurca şi se scurta mereu, trăgând tot mai aproape 
sfera în care mă găsesc. Învârtit, izbit, ameţit, mi-am 
pierdut cunoştinţa. 

15.10... Mi-am revenit cu dureri îngrozitoare de cap. 

Genunchiul stâng mă arde insuportabil, parcă ar fi 
sfărâmat. Am aprins lumina. Monstrul mă trage mereu 
după el, într-o goană ameţitoare. E înnebunit, pesemne, 
de durere sau de spaimă. Peşti luminoşi apar şi dispar 
imediat. Am impresia că trec noaptea cu trenul prin 
stații luminate. Zăresc sub mine scutul continental, 
prăpăstios şi degradat. Africa? America ? Un perete 
negru se apropie cu repeziciune. Oare mi-a sunat 
ceasul?... 

Fără veste, totul s-a întunecat în jurul meu. O fisură 
largă în scutul continental! Mă holbez la stâncile ce fug 
de sub mine şi am credinţa că nu mai e mult şi totul se 
va sfârşi. Stau acum şi scriu aceste însemnări pentru că 
au început să mă lase nervii şi nu pot aştepta la 
nesfârşit fără să fac ceva. Dar ştiu că nimeni nu-mi 
poate găsi sfera niciodată. 

Monstrul înaintează cu o siguranţă straşnică. Durerea 
din picior mă oboseşte cumplit. Dacă aş urla de câteva 
ori, mi-ar mai trece? 

Urlu şi, într-adevăr, parcă s-a mai potolit. Mă hotărăsc 
să dorm. Oxigen mai am pentru 22 de ore, dar moartea 
mă va ajunge mai devreme. E destul să se spargă un 
geam. Măcar să mă găsească dormind... îmi leg piciorul 
cu fâşii din haina albă luată la plecare. Îmi doresc 
odihnă plăcută şi mă instalez mai comod. Somn uşor, 
Elstead! 

Na ! Am uitat! Era să las lumina aprinsă! 

20.20... M-am trezit ceva mai odihnit, dar într-o 
căldură îngrozitoare. Abia respir. Aparatul Myers 
funcționează impecabil. Aceleaşi stânci negricioase fug 
pe sub mine. Câteodată, sfera se loveşte de ele. Tresar. 
Mi-e frică totuşi! Mi-e frică de moarte! Halal, locotenent 
Elstead! 

Cât va mai dura oare cursa? 

21.0... Au trecut aproape 12 ore de când am privit 
pentru ultima oară echipajul aliniat pe puntea 
crucişătorului «Ptarmigan». 12 ore de când ultima rază 
de soare a bătut în geamurile sferei, pătrunzând până la 
mine. Acum cei de la suprafață anunţă lumii întregi 
moartea mea eroică! Eroică?! 

În definitiv n-ar fi de loc exclus să-nconjur, datorită 
remorcherului meu, întreaga Africă, trecând pe la Capul 
Bunei Speranţe. Căldura asta sufocantă... 

lar m-am pocnit de o stâncă!” 


— Aici, explică George, au fost distruse câteva pagini. 
Elstead continuă apoi: 


„Corali, recife! N-am greşit deci! Mă găsesc în 
Oceanul Indian, după ce am înconjurat... 

Cred că mi-am pierdut minţile! Nu trebuie să mă mai 
las păcălit. «Oamenii» de data trecută îmi ajung! 

Cum naiba goneşte locomotiva mea fără să se 
oprească, nu ştiu! 

3.45... Mai am oxigen pentru aproximativ nouă ore. 
Peştele s-a ridicat de câteva ori la suprafață. N-am reuşit 
să văd nimic, fiindcă era noapte. Trecem pe lângă 
aglomerări haotice de roci, ornate cu corali. Un arhipelag 
poate... 

Sunt din ce în ce mai obosit. Oxigenul se împuţinează. 

7.8... Nu mai pot scrie. Îmi cade creionul din mână. 
Am observat că funia s-a mai desfăşurat puţin. Mă 
învârtesc în toate sensurile... 

Trec iar printre pereți abrupți... O  izbitură 
salvatoare... 

Mă sufoc... Apa am terminat-o de mult... 

Tli Sfera se loveşte... mai des... Adio! Geamul 
crapă... Apa... ascund... în cutia met... 
Loct. Elst... din marina... reg... tanică” 


Tăcerea care urmă fu întreruptă de naturalist. 

— Imposibil! Rechinii nu pot ajunge la adâncimi aşa 
mari! Ei coboară doar până la 3500 m. Cred că 
Elstead... 

— Ai uitat de peştii care le-au scăpat siderantropilor? 
spuse Svetloum. 

— Bine, bine, dar că a ajuns în Oceanul Indian nu mai 
cred! 

— Nici n-a ajuns! îl asigură George. Ar îi fost prea 
mult. De altfel, însuşi locotenentul se îndoieşte de 
afirmațiile sale. Faptul că sfera a fost pescuită în Pacific 
s-ar putea explica prin acţiunea curenților marini. 

PRINTRE SIDERANTROPI 


CAPITOLUL XV 
Vânătoarea lui Su Mima 


Naturalistul se ridică de la masă şi-l privi întrebător 
pe Hans Aal. 

— lată costumul! exclamă acesta, întinzându-i o valiză 
de proporţie redusă. E cel mai sei să şi mai uşor 
costum autonom ce ia ia 
se poate concepe. 

— Nu este greu? 

— Nu! Plăcile | 
protecționale din 
aliaj de otel au o $ 
grosime de-abia de 2 g 
mm. Ele apără cuşca 
toracică de presiuni | 
atingând până la 60 
de atmosfere. 

— Oțel? Bine, 
foarte bine! Asta mi- 
aduce aminte de 


primele mele 
scufundări. Dar 
deplasarea? 
Parcurgerea 


distanțelor mari e 
obositoare. Dv. nu 
mai dispuneți de alte | 


mijloace de locomoţie decât acvamobilele? 

— Aşteaptă o clipă! 

Savantul ieşi grăbit şi se întoarse cu un obiect ciudat, 
prelung şi foarte turtit. 

— O mică rachetă cu sursă energetică independentă. 
Te poate propulsa cu viteze de până la 50 km pe oră. Se 
aplică prin ventuze speciale pe placa din fata costumului 
şi se conduce de la acest regulator-brătară. Costumul 
dispune de un rezervor de oxigen pe care-l vei folosi doar 
la nevoie. Oxigenul pentru respirație îl dă o pilă 
hidrolitică. 

— Excelent! Excelent! izbucni Su Mima. Suplu, uşor şi 
comod! Aşa mai zic şi eu! „Labele de gâscă” îndeosebi 
sunt adevărate capodopere! 

— Le-am dat forma şi mărimea înotătoarelor cu care 
sunt înzestrate gazdele noastre! răspunse Aal. 

— Aşa! E un costum minunat, față de care scafandrele 
antimagnetice şi termoizolante cu care am venit de la 
suprafață sunt adevărate platoşe medievale! Mulţumesc! 
Mă voi echipa îndată şi voi da o raită... unde se 
nimereşte. 

Su Mima ieşi curând pe terasă. Privi bănuitor în jur, 
apoi, constatând că e singur, deschise cutia de plastilon 
pe care o avea la centură. În mâinile lui sclipi o armă 
electrică nou-nouţă cu țeava strălucitoare şi patul scurt. 
Naturalistul deschise o clapetă, cercetând indicatorii 
acumulatoarelor. Plescăi încântat, mai privi un moment 
spre vila unde erau găzduiți şi dispăru în sus, către 
terasa a treia. 

Aici se adăpostea fauna semidomesticită adusă de 
siderantropi şi care se hrănea cu peşti mici, mânați 
periodic de la crescătoriile din sud. Încă de la venire, 
„vânătorul” văzuse câteva exemplare admirabile de 

faună abisală ivindu-se fulgerător dintre desişurile de 
alge. În sfârşit, câteva întrebări puse lui Hans Aal îi 
aduseseră la cunoştinţă că la terasa a treia se găsesc 
peştii cei mai interesanți. 

Algele de toate tipurile, metamorfozate în parte de 
condiţiile în care se aflau, acoperiseră întreg terenul. Ele 
se fixau cu ramuri groase şi uimitor de lungi, răsucite în 
jurul tuturor neregularităților. Această îngrămădire ar fi 
părut haotică dacă mai multe poteci n-ar fi străbătut-o 
în toate direcţiile. Potecile erau croite chiar de 
viețuitoare, deoarece drumurile spre construcțiile aflate 
pe terasă erau mult mai largi, tăiate de sus până jos în 
masa algelor şi străjuite de piloni metalici de marcaj. 
Lumina puternică, generată de luminoforii peretelui 
circular, slăbea mult în intensitate de cum intrai în 
desiş, devenind aidoma celei crepusculare. 

Toate acestea îl bucurară pe naturalist. 

— Expediţiile mele de până acum? rosti el. Or fi fost 
ele frumoase, nu zic ba, şi rodnice. Dar cât de simple! Pe 
când aici ce condiții mai am! Adâncimea — 14000 m; 
terasa - de o incomensurabilă bogăție florală; unde te 
învârți - numai lucruri noi. lar peştii... Ei, peştii nu vor 
mai întârzia mult timp! 

Ajungând la acest punct al monologului său, 
„vânătorul” îşi opri racheta şi prinse a se strecura cu 
greu prin hățişuri. Smuci cu putere un tufiş spinos, 
galben-verzui, îl aruncă la o parte şi... încremeni! De 
partea cealaltă a luminişului peste care dăduse se găsea 
o vietate ciudată. Semăna cu un păianjen cu şase 
picioare arcuite la mare înălțime şi care stătea nemişcat. 
Ciudata vietate sări în sus, întinse trei picioare în fața şi 
trei în spate şi dispăru undeva. 

Su Mima făcu câţiva paşi înapoi. Un animal uriaş 

apăruse în fața lui, scoțându-şi dintre alge cam o 
jumătate din trupul terminat cu un cap hidos. Din 
colturile de jos ale gurii triunghiulare, ridicol de mică 
fată de proporțiile monstrului, doi ochi prelungi şi 
înguşti se mişcau cu repeziciune în proeminențele 
orbitale. Peştele avea un fel de guler gros şi înalt, dincolo 
de care se ghicea corpul plat, turtit până la subţiere de 
presiunile suportate de strămoşii lui. 

— Aha! Dinţi conici, bistratificați! mormăi naturalistul 
privind încordat. Maxilarul superior mobil, 
suprapunându-se prin deschidere şi alunecare laterală 
pe cel inferior. Bravo! Încântat de cunoştinţă! 

Îşi apucă bine arma, ieşi în luminiş şi îşi puse 
cinediscul în mişcare. Dar iată că peştele izbi cu furie 
apa, răsucind algele în vârtej şi îngrămădindu-le în 
urmă-i. Se întoarse apoi cu o mişcare leneşă, arătându-i 
vânătorului flancul uşor rotunjit, plin de tentacule lungi, 
tremurătoare. 

În aceeaşi secundă, Su Mima, scăpând arma din 
mână, descrise un spectaculos arc de cerc şi nimeri pe 
spatele peştelui. Desigur că n-ar fi ştiut niciodată cauza 
neaşteptatului fenomen dacă puşca lui electrică nu l-ar 
fi urmat plină de credință, lovindu-l dureros peste 
genunchi. 

„Magnetism”! — mai reuşi el să se gândească şi încercă 
să se ridice pentru a-şi lua arma. Însă nu reuşi. Era 
atras cu putere de centrul magnetic al monstrului. 
Otelul costumului pe care-l lăudase atâta îi juca acum o 
festă teribilă. Marginile peştelui se ridicară brusc şi se 
împreunară deasupra sa. Strânsoarea puternică făcu să 
trosnească înăbuşit plăcile protecţionale. Tentaculele 
lungi şi flexibile i se încolăciră în jur, paralizându-i 
mişcările slabe şi dezordonate. 

Naturalistul se zăpăci, ba chiar se şi sperie! Simți că 
peştele s-a înălțat la un metru de „sol”. Urmară o serie 
de hurducături ritmice, însoţite de un tropot surd. 
Vânătorul ridică ochii şi întrezări un spaţiu liber, îngust, 
prin fața căruia defilau cu o viteză apreciabilă hăţişurile 
încâlcite. 

„A luat-o din loc Pegasul meu! încercă el să 
glumească. Mă ţine cu atâta grijă, încât n-am să mă pot 
pierde pe parcurs. Oare la capătul drumului m-aşteaptă 
Neptun, să mă confere tribunalului olimpic pentru 
masacrele mele subacvatice?” Nu! La capătul drumului 
aşteptau cei şase pui ai monstrului, lucru cu atât mai 
grozav pentru „vânător”. 

Cât a durat goana animalului, Su Mima n-ar fi putut 
spune. Nici nu se prea gândise la asta, deoarece îi fusese 
dat să treacă prin clipe grele. Apa nu mai putea 
pătrunde în pila hidrolitică şi tubul de aeraţie se 
secătuise de oxigen. Perspectiva morții i se păru 
îngrozitoare prin stupiditatea ei. Se zbătu cu îndârjire, 
iritat de impasibilitatea peştelui care alerga în acelaşi 
ritm monoton. Dar când simți iarăşi în nări suflul 
răcoritor al oxigenului şi când îşi dădu seama că 
legătura cu butelia de rezervă, se făcuse automat, îl 
felicită în gura mare pe necunoscutul care construise 
costumul. 

Abia atunci constată că monstrul s-a oprit. 
Tentaculele lui prinseră să se mişte haotic şi se 
desfăcură una câte una, eliberându-l pe captiv. Su 
Mima, după ce stătu câteva secunde nemişcat, se ridică 
cu mare greutate în coate, târându-se precaut spre 
„gulerul” proeminent al animalului. 

„Aha! ia te uită!...” 

Se aflau în fața unei creste dințate, scunde şi pline de 

grote miniaturale. Vegetația  inundase această 
ridicătură. care se întindea radial, probabil până la 
periferia balconului. Privirile lui Su Mima fură atrase de 
una dintre cavități, în jurul căreia se învârteau 
neputincioşi doi peşti mici, aidoma celui care-l adusese. 

„Puii lui! — îşi spuse vânătorul. Atunci de ce m-a lăsat 
liber?” 

Răspunsul îi veni imediat. Din deschiderea peşterii se 
ivi capul unui alt peşte şi apoi imediat o matahală 
întunecată, lungă de peste 10 m ţâşni afară, repezindu- 
se după cei doi pui. Noul adversar se deosebea atât de 
mult de celălalt, încât naturalistul nu-şi putu stăpâni 
un strigăt. Corpul său prelung, prevăzut cu trei perechi 
de înotătoare şi cu o coadă enormă, străvezie, era înțesat 
de ghimpi. Toate aceste detalii le deosebi Su Mima în 
răstimpul unei singure clipe. Peştele cel lung prinsese 
unul dintre pui, îl imobilizase cu o membrană 
transparentă scoasă de sub gură şi se oprise deasupra 
ridicăturii. Două scântei albăstrii şi prelungi ţâşniră 
dintre ochii lui. Puiul se zbătu crâncen şi înțepeni 
imediat. 

— Fulmen maris! ! strigă Su Mima. 

Peştele se pregătea să-şi devoreze prada, dar 
încremeni aproape instantaneu. Recunoscuse pesemne 
în mama puilor un duşman înfricoşător, căci îşi retrase 
cu repeziciune membrana în locaşul ei şi făcu o mişcare 
bruscă de întoarcere. Celălalt nu-i dădu răgaz însă. Izbi 
apa cu unduiri puternice şi se năpusti înainte, tăindu-i 
calea. 

Naturalistul se agăță cu un gest reflex de excrescența 


1 Fulgerul mării (n.a.) 
186 


moale a „gulerului”. Peste câteva secunde, „Fulmen 
maris” îşi trimise scânteile electrice la câtiva centimetri 
de brațul său. Ele avură asupra peştelui magnetic 
efectul unor ciupituri, dar apa, bun conducător electric, 
paraliza muşchii bietului „vânător”. Ameţit, acesta îşi 
dădu drumul şi în momentul următor se afla între țepii 
flexibili şi lungi ai noului duşman. Su Mima observă 
abia acum cele şase picioare lungi, terminate cu vârfuri 
ascuțite, picioare de care peştele magnetic se servise la 
alergat. Ele deveniseră acum tot atâtea cuțite teribile 
care se împlântau încet în peştele tepos. „Fulmen maris” 
se cutremură de durere şi ripostă cu avalanşă de 
descărcări electrice ce se pierdură în apă. Adversarul lui 
se rezemă de „sol”, apoi, cu o mişcare puternică, reuşi să 
se întoarcă deasupra. Picioarele spadă se infipseră 
iarăşi. Din rănile deschise, sângele tâşni în şuvițe 
subțiri. Apa prinse nuanțe rubinii din ce în ce mai 
pronunțate. 

Revenindu-şi puţin din zăpăceală, naturalistul încercă 
să se descurce din pădurea de ţepi şi să fugă. La aceasta 
îl ajută pe neaşteptate chiar peştele pe care se afla şi 
care începuse să se zbată cu o furie sălbatică. Ţepii se 
desfăcură, apoi se strânseră mănunchi şi iarăşi se 
desfăcură. În sfârşit, nimerind în curentul de apă stârnit 
de coada enormă, Su Mima fu purtat de-a dreptul spre 
grote. Se ridică încet, îşi trecu mâinile amorțite de-a 
lungul corpului şi începu să filmeze din nou. 

Pântecul monstrului magnetic era aproape spintecat 
de țepii intrusului. Sub impulsul durerii, el începu să 
lovească cu picioarele spasmodic în toate direcțiile, 
străpungându-şi la rândul său victima în zeci de locuri 
deodată. 

Victima, departe de a slăbi, îşi intensifică mişcările cu 

puteri nebănuite. Atunci peştele magnetic schimbă 
tactica. Marginile lui se încleştară în jurul celuilalt, 
imobilizându-l. 

Din poziția pe care o avea, naturalistul cineimprimă 
clar ultima scenă a luptei. Picioarele ascuţite ca nişte 
tije de amortizor îşi aleseră cu migală locul unde aveau 
să lovească, apoi se înfipseră brusc, concomitent. Printre 
norii de sânge, Su Mima apucă să mai vadă gura 
triunghiulară sfârtecând capul peştelui electric, apoi apa 
deveni cu desăvârşire opacă. 

Su Mima rămase un sfert de oră cu ochii pierduţi 
asupra teatrului luptei, fără să vadă totuşi ospățul 
puiului din trupul celui răpus şi nici retragerea mamei 
în dosul colinei de unde n-avea să se mai întoarcă poate 
niciodată. 

O mână grea cobori pe umărul naturalistului. Acesta 
se întoarse fulgerător, descoperindu-l alături de el pe 
Nyass Umbo. 

— Tu aici? 

— Te urmăresc de la placarea din vilă. Sper că n-ai 
pățit nimic, nu? 

— N-am păţit nimic. Dar ştii, Nyass, începe să-mi fie 
ruşine... Mă mândream cu trofeele obținute la jocurile 
de copii pe care le numeam „expediţii vânătoreşti 
subacvatice”! A trebuit să cobor 14 km sub ocean ca să 
am şi eu o adevărată ocazie de a vâna, să pot dovedi ce 
sunt în stare, şi când colo... 

— Trebuia să-ti dai seama, dragul meu, că aici nu eşti 
la suprafață. Sunt alte condiţii. De aceea, nici n-am 
intervenit în lupta monştrilor. Lecţia îți era necesară! 

— Mulţumesc, Nyass! Să ştii că am învățat multe. 
Curaj, stapânire de sine şi orientare rapidă - acestea 
sunt atributele vânătorului. Dar eu le am? Nu, fără 

îndoială că nu! Tu ai avut dreptate: e încă o lecţie pe 
care mi-o dă viața! 

— Să nu fii necăjit, Su! Adevărul e că nici nu te-ai 
aşteptat la toate acestea. Vezi, singurul lucru care cred 
că-ţi lipseşte ţie uneori este simțul de prevedere. Îţi pui 
tot sufletul în ceea ce faci, crezând că va ieşi 
întotdeauna bine. Şi totuşi... 

— Dragă Nyass, aşa e! Întocmai aşa e! Acum mi-am 
lămurit multe, foarte multe lucruri, care mi se păreau 
inexplicabile. De pildă, şi ecoul produs de articolul 
despre „Constelaţia din ape.” Sigur că da! Acum eu... 

— Lasă, e bine dacă ai înțeles! Medicul îi scutură 
umerii. Igor Svetloum doreşte să cunoască îndeaproape 
fauna şi flora siderantropilor. Ne aşteaptă în Lonlun, 
împreună cu ceilalți. Tu, ca naturalist, poţi şti mai bine 
care dintre speciile de plante şi animale prezintă o mai 
mare importantă, pentru că acelea vor sta în centrul 
atenției noastre. Tot tu vei fixa pe peliculă imaginile lor, 
realizând astfel un documentar extrem de preţios. Aşa şi 
nu altfel să-ți valorifici timpul şi forțele. Haidem! 

— Hai, Nyass! 

* 

Hans Aal îi conduse spre o grădină luxuriantă de alge 
multicolore. Când pătrunseră pe aleile largi, îşi 
stăpâniră cu greu exclamatțiile. Cele mai bizare 
construcții recifale erau presărate la tot pasul. Aici o 
moviliţă, dincolo un perete abrupt, iar puțin mai 
departe, ca un con impresionant, o colonie de corali. O 
faună variată, de dimensiuni neobişnuite mărea 
farmecul acestei „rezervații naturale”. 

Spongieri, bryozoare, brachiopode, lamelibranchiate, 
cephalopode, printre care treceau bancuri mici de peşti 
viu colorați. Foarte blânzi, peştii se lăsau apucați cu 

mâna. Din loc în loc unduiau elegantele crinoide fixate 
pe blocurile mărgeanului roşu. De pedunculii lungi se 
clătinau molatic cupele lor mari, străvezii. 
Fitoplanctonul, care la suprafață se mai numea şi 
„pajiştea plutitoare a mărilor”, atrăgea atenția în mod 
deosebit. Aglomerările păreau soluții verzi, împrejurul 
cărora mişuna lumea organismelor mai mari. Nu lipseau 
de aici nici lătăugşii şi ciclopii, descoperiți pentru prima 
oară de vasul „Viteaz” către sfârşitul deceniului al 
şaselea din secolul XX, la 10000 metri adâncime în 
Oceanul Pacific. Din rândul copepodelor (crustacei), Su 
Mima semnală splendidele Calocalanus pavo, cu cozile 
ca de păun, colorate auriu. Ca nişte microrachete 
violete, Selella gracilis săgetau apa în linie dreaptă. 
Copilia vitrea, cu învelişul exterior perfect transparent, 
dădea iluzia că e creată din material plastic. Picioarele ei 
se terminau în evantaie portocalii, cu vârfuri violete. 

Dar câte nu văzură! Unele organisme trăiau în tuburi 
transparente, altele în butoiaşele unor alge. Întâlniră şi 
câteva „centre solare subacvatice” — imense cristale 
luminoase. După ce străbătură o pădure de uriaşi 
spongieri silicioşi, pătrunseră într-o câmpie largă, 
acoperită cu mâl roşu întărit şi înconjurată de zidul 
multicolor al algelor. Bazine lungi, înalte şi paralele, cu 
pereţii ca de cristal se întindeau până departe. 
Siderantropi, îmbrăcați în tricouri albastre, trebăluiau 
de colocolo. Deasupra bazinelor se ridicau în 
permanență bule uriaşe de aer. 

— Uzina vie, producătoare de oxigen, spuse simplu 
Aal. 

Le atrase atenţia giganticele scoici recifale Tridacne, 
care erau de trei-patru ori mai mari decât cele 
cunoscute. Fiecare exemplar atingea greutatea de 1000 

kg. Valvele orbitor de albe le erau desfăcute şi prin 
deschideri li se  revărsau  mantalele multicolore. 
Deasupra acestor moluşte se ridicau alte bule de aer, iar 
printre ele trăiau stele de mare albastre şi aurii. 
Semănând cu nişte coifuri înalte, terminate cu un vârf 
ascuţit, scheletele uriaşilor radiolari străluceau în 
lumină ca diamantele: prin orificiile rotunde ale crustei 
silicioase le ieşeau pseudopodele, iar o pădure de ţepi 
ascuțiți şi lungi le înconjura coiful. 

Peşti care se dilatau în fracțiuni de secundă, luând 
cele mai bizare forme şi volume, înotau ori stăteau 
nemişcați, de parcă ar fi aşteptat ceva. Câte o murena 
lungă şi şerpuitoare se mişca uneori pe fund. 

— Miriade de alge zoochlorele şi zooxantele trăiesc în 
simbioză cu scoicile Tridacne, ascunzându-se în cutele 
moi ale acestora, explică naturalistul, filmând. Algele 
descompun substanțele organice rezultate din 
dezasimilația moluştei. Ele rețin apoi bioxidul de carbon 
şi eliberează oxigenul. 

— În afară de acest procedeu, se mai obține oxigen şi 
prin electroliză! completă Hans Aal. În felul acesta, aici, 
în abis, metabolismul calciului are loc la fel ca la 
suprafață. 

Abisonauţii se despărțiră cu greutate de bazine. 

La întoarcere dădură, într-un loc ascuns în umbră, 
peste un crâng de alge roşii. În jurul lor „atmosfera” era 
sumbră. Doar deasupra unor luminişuri rotunde se 
zăreau cupole ogivale şi transparente, ce aduceau cu 
turlele construcțiilor gotice. De blocurile calcarelor erau 
fixate nişte pungi alungite şi negre. 

— Holoturii şi ascidii! strigă Su Mima începând să 
filmeze. Ăştia zic şi eu castraveți de mare! Sunt de 
câteva ori mai mari decât organismele cunoscute de noi. 

În sângele lor se concentrează până la 40 la sută 
vanadiu. 

— Dacă n-ar fi existat vanadiul, spuse Nyass Umbo, 
n-ar fi existat câteva grupe de animale. Aceasta a fost 
concluzia vestitului mineralog Samoilov, când acest 
metal a fost descoperit în sângele holoturiilor şi al 
ascidiilor. 

— După cum geochimiştii au putut susține că fără 
vanadiu n-ar fi existat petrolul, zise la rândul ei Doina. 

— Într-adevăr, completă Svetloum, fac un lucru 
admirabil aceste vietăți, care strâng pentru oameni unul 
dintre cele mai prețioase elemente. Gândiţi-vă mai ales 
că vanadiului îi datorăm flotele noastre comerciale- — 
intersiderale şi suboceanice. 

— Şi noi trebuie să fim recunoscători acestor 
viețuitoare, zise şi luhul care-i însoțea. Am reuşit să 
extragem din sângele lor cantități colosale de vanadiu. 
Fără acest metal am fi pierit, deoarece n-am fi putut 
construi cuirasa gigantică a lumii noastre! 

Şi siderantropul arătă cu un gest larg bolta de 
deasupra lor. O lumină uniformă, dulce şi odihnitoare 
venea de acolo. 

— Ce lumină stranie! făcu Nyass. Parcă ar fi 
transparența unei zări de toamnă de la noi, de sus. Cum 
ați izbutit să vă creați o astfel de zi? 

— Cu ajutorul cristalelor semiconductoare, veni 
răspunsul. Sub fiecare terasă, care este plafonul etajului 
inferior, a fost instalată o reţea de cristale ce joacă rolul 
unor luminofoare puternice. 

— O muncă titanică! îi spuse Su Mima lui Svetloum 
pe când se întorceau la vilă. Rezultatele acestei munci 
depăşesc până şi închipuirile cele mai fantastice. Mi-aţi 
cerut să vă semnalez speciile mai interesante. Mi-e 

imposibil! Toate, absolut toate prezintă acelaşi interes. 
Ca om de ştiinţă mă nelinişteşte gândut că ar putea fi 
amenințate de magmă. Pe câte dintre ele le vom putea 
salva? Spuneţi-mi, pericolul este chiar iminent? 

— Nu, nici vorbă! Încă nu avem motive serioase de 
îngrijorare! Am asistat de dimineață la o întrunire a 
Consiliului ştiinţific din Lonlun. Nici cei mai sceptici 
siderantropi nu pot admite că Tümgavo va fi înecat în 
lavă. Totuşi nu strică să fim prevăzători. 


CAPITOLUL XVI 
Noul basm de totdeauna! 


— Unde-i Patterini? întrebă Mircea, preocupat de 
gândurile ce-l frământau în legătură cu o anumită 
informație primită de la geofizician. 

Nyass Umbo zâmbi misterios. 

— Ce-ai zice dacă te-aş sfătui să treci prin „Parcul 
copiilor”? 

— "Parcul copiilor”? 

Pilotul înţelese imediat. Desfăcând brațele, adăugă cu 
îngăduință: 

— Tată! Nu uită că este tată... Mă miram eu pe unde 
dispare uneori... 

— Du-te şi priveşte-l! Are acum 56 de copii cu care se 
joacă de-a peştii. Poţi să întorci abisoscafele pe dos, că 
dulciuri nu se mai găsesc! Are el anumite procedee 
clasice... 

Mircea râse din toată inima. 

— Atunci, la revedere! 

— La revedere! 

Vrej părăsi gânditor vila. Din studiile lui Arno reieşea 
că anomaliile gravitaționale erau foarte frecvente şi 

alarmante. Presiunea şi temperatura magmei creşteau. 
Consiliul ştiinţific din Lonlun raportase la ultima şedinţă 
fapte care demonstrau pericolul ce-i amenința. Se 
luaseră cele mai grabnice măsuri. Echipele de 
intervenţie rapidă formate din siderantropi specializaţi şi 
roboți erau mobilizate permanent, în schimburi 
alternative. Într-un timp uimitor de scurt, fuseseră 
construite adăposturi care să protejeze împotriva 
soluțiilor toxice copiii, femeile, bolnavii şi bătrânii. 
Realizarea interesantelor propuneri făcute de Vuys, 
preşedintele Comisiei  vulcanologilor, de a se 
permanentiza evacuarea forțată a lavei în apele 
oceanului, suferise un eşec parțial. Supapele de 
evacuare erau prea mici pentru volumul şi presiunile în 
creştere ale magmei. Deşi aduseseră la cunoştinţă 
siderantropilor planurile de evacuare întocmite de 
pământeni - şi care aveau la bază ajutorul din partea 
celor de la suprafaţă —, Igor Svetloum şi George Lan 
remarcară la conducătorii Lonlunului oarecare îndoieli. 
Aceştia considerau că exploziile ar fi putut avea loc mult 
mai devreme. În primul rând, ei cereau luarea unor 
măsuri urgente pentru salvarea populației. Primele 
explozii impuseseră fabricarea unor costume speciale şi 
a măştilor de oxigen. 

Dacă până la venirea ultimului abisoscaf automatele 
de tradus fuseseră întrebuințate mai ales de către 
oamenii de ştiinţă, acum ele trebuiau introduse pe scară 
largă şi în rândurile echipelor de salvare. În felul acesta, 
orice siderantrop se putea înțelege cu pământenii. 

Pilotul îşi întrerupse gândurile. În dreptul unei 
„grădini” în care se aflau alge de o neasemuită 
frumuseţe —, neobositul Su Mima filma zorit. Cinediscul 
ridicat în dreptul vizorului era „arma” preferată cu care 

acesta colinda mereu oraşul. Îl zărise pe Mircea şi-i 
făcea semne desperate cu mâna să se apropie. 

Deşi era preocupat de întâlnirea cu Arno Patterini, 
Vrej nu mai avu încotro. Apropiindu-se de naturalist, 
pricepu îndată intenţia lui. În „grădină” înotau grupuri 
mici de scrumbii aurii sau dorade. Peştii erau mai mari 
decât cei întâlniți de obicei în Oceanul Pacific şi atingeau 
până la 2 m lungime. 

— Sunt foarte domesticiți, strigă Su Mima. Aproape 
toate gospodăriile au asemenea exemplare împrejurul 
casei. 

— Doradele sunt foarte gustoase, remarcă pilotul, 
neluându-şi privirile de la minunatele exemplare. 

Spatele lor avea o culoare albastră-închisă, iar 
flancurile le erau aurii-argintate, cu reflexe sidefii. 

— Nu cred că mă-nşel, dar aceste Coriphena hippurus 
au un rol important în hrana siderantropilor. Şi când te 
gândeşti că la suprafaţa oceanului peştele ăsta este un 
răpitor iute şi puternic — spaima peştilor zburători! 

După această tiradă semiştiințifică, naturalistul înotă 
repede chiar prin „grădină”. 

— Vino să-ți arăt ceva şi mai şi... 

Mircea îl urmă intrigat. Ce mai descoperise? 

Trecură pe sub grupurile doradelor, care nu 
manifestară nici măcar curiozitate. Înotau leneşe printre 
algele multicolore. 

— Hei, vino aici! 

Într-un celt al „grădinii” fusese creat un fel de luminiş 
rotund. Corali de mare adâncime, roşii şi albi, trăiau 
singuratici pe lângă mici aglomerări calcaroase de un 
alb imaculat. Nişte larve ciudate - cu ochii plasați pe 
nişte antene lungi, cam cât o treime din corpul lor - abia 
se mişcau în această lume miniaturală. 

— Stylophtalmus paradoxus! Sunt  puieţii lui 
Idiacanthus, peşte care trăieşte la 3000-4000 m 
adâncime. 

— Uite acolo şi nişte peşti-arici, spuse încântat pilotul. 

— Diodon hystrix! Stai să vezi ceva! 

Su Mima se apropie de un peşte şi-l lovi uşor cu 
piciorul, acesta se umflă imediat, exact ca un balon, cu 
acele „zbârlite”, îndreptate în toate direcţiile. 

— Se apără? întrebă Mircea Vrej. 

— Da... Hei, ce-a fost asta? 

Cei doi prieteni rămaseră nemişcaţi. Doi peşti mari şi 
puternici trecură ca doua săgeți prin luminiş, dispărând 
în desişul algelor înconjurătoare. 

— Aveau cel puţin 150 km pe oră! strigă pilotul. 

— Primul era un peşte-spadă — Xiphias. Al doilea cred 
că era un merlin, sau peşte-paloş - Makaira. Ar avea haz 
ca ăştia să facă de pază! 

Naturalistul izbucni în râs. 

— Nu înțeleg ce te amuză atât, îi răspunse Vrej, 
aducându-şi aminte de întrevederea lui cu Patterini. 

— Cum să nu mă amuz când numai eu ştiu de câte 
ori era să-mi las pielea în gura vreunuia ca ăsta. Ce, 
parcă tu cunoşti toate escapadele mele vânătoreşti? 
Ehei! Şi aici poţi să-i prinzi de coadă şi să-i rogi să te 
remorcheze până unde vrei... 

— Eu te părăsesc! 

— Încotro? 

— După Arno Patterini! 

— Stai că merg şi eu! 

— Dar, te rog, fără halte ştiinţifice... 

— Promit! 

Înotau repede printre clădirile strălucitoare şi viu 
colorate. La un moment dat, naturalistul îşi domoli 

mişcările brațelor. 

— Trebuie totuşi să ne oprim! 

— De ce? 

— Inna! Uite-o colo, după cubul verde. 

Mircea se întoarse brusc, poate prea brusc, şi se 
îndreptă spre fată. 

N-avea niciun rost să-şi ascundă sentimentele. Se 
bucura. De câte ori o întâlnea, aceeaşi fericire îi învăluia 
sufletul. Poate începuse s-o iubească sau poate încă nu 
îndrăznea să şi-o mărturisească. 

— Inna! 

— Mircea! 

Îşi dădură mâinile spontan, în timp ce fiecare căuta 
privirile celuilalt. 

— La fiecare pas, numai surprize! 

— Eu? 

— Şi tu! 

Amândoi erau încântați de această revedere 
neaşteptată. 

— M-aţi uitat complet! Eu vă ofer o supersurpriză! 

— Ichtiologică? întrebă Inna. 

— Da, dar cu explicaţii! 

— Are iar un acces profesoral! Vrea să mă vadă şi 
ichtiolog, spuse pilotul râzând. 

— O adevărată crescătorie! 

Su Mima le arătă o mica „poiană” subacvatică. În toate 
părțile mişunau peşti cu corpurile acoperite cu fotoforil. 
Atrăgeau atenția în special exemplarele care aveau pe 
fiecare solz câte un punct luminos verde. 

— Scopelopsis multipunctatus! 


1 Mici organe luminesceute presărate pe corpul peştilor (n.a.) 

— Şi ceilalți, cu fotofori roşii? 

— Familia Melanostomiatidae... 

— Inna! strigă un glas de fată, amplificat de 
translatorii cibernetici. 

Aceasta tresări, întorcând capul. Spre ei venea o 
tânără din lumea subacvatică. Înota cu mişcări suple. 

— Lulh, buna mea prietenă! 

Fetele se strânseră cu voioşie în brațe. Luând-o de 
mână, Inna veni cu dânsa lângă cei doi bărbați: 

— Lulh este profesoară. Cu ajutorul ei am învăţat într- 
un timp record limba siderantropilor. 

„„„Gânduri surprinzătoare îl obligară pe Mircea Vrej să 
nu mai fie atent la discuţie. De câteva ori privirile lui se 
fixară pe chipul Innei, apoi se întoarseră spre prietena 
acesteia.... 

— Dacă vă interesează, încheie profesoara discuţia cu 
Inna şi Su Mima, putem vizita prima noastră şcoală 
instituită după modelul şcolilor pământeşti. În urma 
discuțiilor cu tine, Inna, mi-a venit această idee! Vrem 
să experimentam rezultatele sistemului vostru de 
predare. 

Toţi rămaseră plăcut surprinşi. 

— Interesant, spuse Mircea, vă urmăm! 

Grupul ajunse în fața şcolii tocmai când „suna” de 
intrare. 

leşiră din şcoală după câteva minute. 

— Ce-aţi spune de o plimbare prin oraş? propuse 
Lulh. Va pot arăta câteva centre mai importante şi... 

— Cu asemenea ghid nu ne lăsăm rugați! interveni 
Inna. 

— Eu sunt gata! 

Şi Su Mima îşi pregăti cinediscul. 

— Numai un moment, îi rugă amabila profesoară. 

Dispăru înotând într-o clădire spiralată, verde, prin 
mijlocul căreia se înălța un cilindru negru. 

„Am toate şansele să-l scap pe geofizician!” gândi 
pilotul, neştiind ce să facă. „E nepoliticos totuşi să refuz 
invitația lui Lulh!” 

Lângă ei opri un acvamobil transparent. Invitându-i să 
intre, profesoara preciza: 

— Câştigăm timp! Distanţele sunt mari... 

Fata apasă pe un buton al aparatului şi apucă, o 
pârghie scurtă, care asigura direcția. Se înalțară câteva 
minute şi iată-i deasupra oraşului. Înaintau încet. 

— Cum vă place lumea noastră? 

— Minunată! Fermecătoare! izbucni Su Mima, căruia 
semieşecul cinegetic nu-i schimbase cu nimic părerile în 
această privință. Am văzut ieri terasa a treia şi am 
rămas impresionat de bogăţia şi varietatea florei şi a 
faunei. Această terasă aduce oarecum cu pădurile 
noastre de la suprafaţă. 

— Aveţi şi dv. aşa ceva, spuse profesoara. 

— Da! Avem şi munți şi lacuri şi mări!... 

— Aş vrea să mă aflu măcar pentru câteva zile acolo, 
să le pot vedea şi eu! 

— Şi dacă ați vedea luna poleind marea şi peisajele 
noastre, ați înțelege că frumuseţea lor nu este cu nimic 
mai prejos decât fantasticul acestei lumi. Oare nu vă 
place să priviți pădurile algelor când Lonlun e cufundat 
în noapte? 

— Ba da, foarte mult! Visez atunci la ţinuturi 
îndepărtate şi tainice, la alți oameni buni şi frumoşi! 

— Şi iată că asemenea oameni au şi venit la dv.! glumi 
Mircea. Dar spuneţi-ne: suntem oare aşa de buni şi 
frumoşi? 

— Da, fără îndoială că da! exclamă Lulh cu însuflețire. 

Nu ştiu, poate veţi râde, dar am impresia că suntem 
nişte rude care s-au aşteptat mult, foarte mult timp, 
regăsindu-se abia acum... 

Uneori sunt stinse toate luminile primului nivel, 
continuă Lulh. Atunci vegetația răspândeşte raze slabe, 
verzi şi roşietice, făcându-te să crezi că eşti în altă lume! 

— La fel ni se pare şi nouă pe Pământ, când Luna 
trece deasupra pădurilor, interveni Su Mima în discuție. 
Aici am de multe ori impresia că mă aflu pe o planetă 
din jurul stelei albastre Vega. 

— Trebuie să fie tare frumoasă această lună a dv.! 

— Staţi! strigă brusc Su Mima, făcându-i pe toți să 
tresară. Am găsit! Era la mintea rechinului! 

— Ce e? Ce s-a mai întâmplat? Ce-ai găsit? 

— Voi da în această seară un spectacol cinematografic 
în grădina de la marginea oraşului. Trei filme cu peisaje 
pământeşti, un jurnal documentar, două filme despre 
primele expediții pe Venus şi Marte, plus ultimul jurnal 
creat de când am sosit aici. Comentariile ştiinţifice... 
vedem noi! Fac rost de o cabină pentru proiecție, unde- 
mi voi instala aparatele. Ei, ce ziceţi? încheie el solemn, 
dar fericit ca un copil. 

— O idee formidabilă! Bravo! şi Inna îi strânse mâinile 
cu putere. Dă-mi voie să te felicit! Vei avea public, nu 
glumă! O idee excelentă! 

Mircea şi Inna îşi aruncau priviri tot mai lungi, tot mai 
dese, şi gândurile lor creau o lume nouă, la fel de 
minunată ca şi aceea în care se aflau. 

Însoţiţi de Lulh vizitară parcuri minunate, unde flora 
şi fauna subacvatică aminteau mereu de ireal. Două 
muzee şi câteva centre de sculptură istorică au 
completat această călătorie. 

Mircea Vrej porni în căutarea lui Arno. Inna se oferi 

200 


să-l însoțească. Doar Su Mima, după ce începu o nouă 
discuție despre fauna terasei a treia, o rugă pe Lulh să-l 
conducă până acolo, pentru a-l ajuta în căutarea unor 
„rechini” pe care să-i filmeze. Nu era prea sigur că-i va 
întâlni, dar încerca totuşi. Lulh a acceptat. 

Inna şi Mircea au rămas într-o mică grădină, pe când 
ceilalți doi dispăreau cu acvamobilul. 

Uitând brusc de țelul lor, cei doi tineri se priviră lung, 
în tăcere. Ochii lor aveau licăriri neobişnuite, pe care 
îndrăgostiții le vor avea întotdeauna şi care-şi găsesc 
înțelesul numai pentru ei. În jur era linişte. Grupurile 
multicolore ale algelor creau o atmosferă nefirească, de 
poezie şi basm. 

„O iubesc” — îşi spunea, cu toate gândurile lui, Mircea. 
„Îl iubesc” — vorbeau privirile Innei. 

Numai cuvintele nu voiau să fie spuse pentru că şi 
fără ele îşi spuseseră totul. 

Au pornit încet, unul lângă celălalt. Înotau cu mişcări 
largi, şi corpurile lor căutau apropierea, dar nimic nu-i 
tulbura mai mult decât atingerea mâinilor sau 
încrucişarea privirilor. 

Lumea înconjurătoare nu mai exista. Şi totuşi o 
tânără pereche de siderantropi le atrase atenţia! 

Băiatul a rupt o floare necunoscută lor, de culoare 
albă şi i-a oferit-o fetei cu un gest uşor, aproape solemn. 
Fata a luat floarea într-o mână, iar cu cealaltă l-a tras 
încet după ea. Şi au dispărut în păduricea fermecătoare. 

Dar ei au trecut mai departe, fericiți că sunt singuri şi 
că-n jurul lor florile aşteptau alți îndrăgostiți... Şi poate 
fiecare floare ruptă era un început şi fiecare floare 
dăruită o lume neştiută de bucurii... 

Când s-au oprit sub bolta algelor din altă grădină, şi- 
au întins mâinile şi au rămas aşa, nemişcați... 

În apropierea lor, doi peşti argintii înotau domol în 
jurul unei moviliţe de nisip cafeniu. În urma peştelui 
mai mic au început să cadă prin apă bobițe roşietice, 
care s-au aşezat pe nisip. Peştele mai mare s-a apropiat 
încet şi cu coada a vânzolit apa. Nisipul acoperi picurii 
rubinii ce vor naşte cândva alte fărâme vii... 

O scoică sidefie îşi desfăcu valvele şi câteva bule de 
aer dispărură în sus. 

Când au ajuns într-un luminiş larg, Arno Patterini, 
înconjurat de un grup de prichindei vioi şi gălăgioşi, 
înota de colo-colo. Pe umerii săi, un puşti de 4-5 ani 
încerca să-i astupe cu mânuțele vizorul căştii. 
Geofizicianul, prins de joc, simula ca nu mai vede. 
Dispărea din când în când în cordonul algelor, urmărit 
de ceata copiilor jucăuşi. Cu părere de rău, pilotul îi 
întrerupse distracţia, rugându-l să-l însoțească puţin. 
Alături de dânşii veni un copil ceva mai mare decât 
ceilalți. Se ţinuse toată ziua după geofizician, iar 
acestuia i se părea că seamănă cu Nicol. Fiul său îi 
dăduse la plecarea în expediție un bust ale cărui 
trăsături redau cu fidelitate chipul băiatului; în 
statuetă, pe o bandă de magnetofon, Nicol imprimase 
poezia care-i plăcea lui cel mai mult. Arno dăruise 
această jucărie micului siderantrop; el ascultase mut de 
uimire şi admiraţie vocea cristalină a copilului de pe 
Tüm. Patterini se opri din mers şi se adresă lui Vrej: 

— Dragă Mircea, îți prezint pe Arh, un viitor pilot de 
cosmonavă! 

Vrej îi întinse mâna, ceea ce-l tulbură puţin pe băiat, 
deoarece el auzise despre acest gest prin care se salutau 
pământenii. Dar ființele ciudate venite dintr-o lume 
despre care până de curând nici nu ştiuse că există îi 
ațâţaseră curiozitatea. În afară de asta, îl tratau ca pe 

un om mare, ceea ce îl încânta. Aşa că îşi învinse sfiala 
şi întinse mâna şi el. Palma omului din fața sa — ce 
curios! — era caldă. Niciunul dintre ai lui nu avea mâinile 
aşa calde. În închipuirea lui Arh, lucrul căpătă o 
importanță nemaipomenită. Bănuise el că tümii trebuie 
să fie oameni cu totul  neobişnuiți, asemenea 
navigatorilor astrali despre care mama îi povestise că ar 
fi străbunicii lui şi pe care şi-i imagina ca pe nişte uriaşi 
înzestrați cu puteri deosebite. 

— Nene, întrebă, tu eşti astronaut? 

— Da, mai demult am fost şi astronaut! confirmă 
Mircea. 

— De-aia eşti aşa puternic, nu? 

Arno şi Vrej începură să râdă. 

— Arh, spuse gravimetristul, să vii pe la noi pe-acasă! 
Îmi promiţi? 

— Da, dar să-mi explicați cum sunt construite 
rachetele. 

— Negreşit îți vom explica! 

— Bine! Eu acuma am să plec! Dar voi să nu mă 
uitaţi! 

Întinse mâna iar cu un zâmbet copilăresc, apoi fugi 
înot, pierzându-se pe alee. 

— Îmi aminteşte de Nicol! spuse fericit Patterini. În 
mijlocul copiilor uit de toate! 

— Da, toți copiii sunt frumoşi! Dar, Arno, nu uita de 
observațiile pe care mi le-ai împărtăşit! Am venit să te 
roți să i le comunici şi lui Igor Svetloum. Trebuie să fim 
precauți! 

— Am vorbit cu dânsul acum două ore. Împreună cu 
Doina şi cu un grup de siderantropi, a plecat să studieze 
Centrul de dirijare automată a magmei. 

— Dar Umbo? 

— Vizitează împreună cu George Lan Institutul de 
prevenire a bolilor. 

— Bine, nu te mai rețin! Te invit să mă părăseşti! Eşti 
aşteptat! 

— Parcă sunt în mijlocul copiilor mei, acasă... 

Mircea îl mai privi câteva clipe cum se depărtează. 
Copiii năvăliră pe el din toate părțile, şi Arno Patterini 
nu se mai văzu din cauza trupurilor tinere agățate de 
corpul său. 

— lată o metodă prin care copiii tăi pot fi foarte bine 
înlocuiți cu alții. Da! Toţi copiii sunt la fel de frumoşi! 

Spunându-şi acestea, Mircea se îndepărtă zâmbind. 

Inna urmărise cu duioşie şi dragoste toată scena. 
Colțurile ochilor i se umeziră. 


Grădina publică din Oraşul Cristalelor avea forma 
unui semicerc şi se întindea de la nord la sud. Lăţimea 
ei nu depăşea 500 m, dar aleile numeroase, care se 
întretăiau, o făceau să pară mult mai mare. Algele înalte 
şi viu colorate o înconjurau cu ziduri de nepătruns. Un 
fel de bănci largi şi încăpătoare erau presărate la tot 
pasul. Erau acoperite cu o vegetație măruntă, 
asemănătoare mugşchiului. 

Su Mima îşi instala aparatele în imediata vecinătate a 
intrării principale. Un ecran lat ocupa aproape o 
jumătate din peretele algelor. Băncile fuseseră rânduite 
în şiruri lungi. Siderantropii le ocupară pe toate. 
Spectacolul cinematografic stârnise în mijlocul lor un 
mare interes justificat nu prin curiozitatea pentru 
tehnica şi sistemul de filmare, ci prin fireasca dorinţă de 
a cunoaşte cât mai multe lucruri despre pământeni. 

Difuzoarele conectate la microaparatele de tradus erau 
aşezate în câteva puncte ale grădinii. 

Su Mima trebui să caute noi locuri pentru 
siderantropii veniți în număr mult prea mare. El le găsi 
pe cordonul de alge înconjurător, aşa încât „sala” părea 
să aibă acum mai multe rânduri de loji şi chiar galerii!... 
Spectatorii discutau aprinşi despre cele ce urmau să 
vizioneze. Numai naturalistul, neliniștit şi agitat, înota 
de colo-colo, cu o grijă deosebită pentru organizarea 
spectacolului. În cele din urmă dispăru în cabina de 
proiecție. 

În acest timp, Lulh, Inna şi Mircea intrau în grădină 
prin extremitatea nordică. Se retraseră într-un luminiş 
înconjurat de alge. 

— Am început să doresc lumea voastră, mărturisi 
Lulh. 

— Te înțeleg foarte bine, îi răspunse Inna. Dar nu este 
departe ziua când vom fi şi noi gazde... 

— Neştiute frumuseți ascunde Pământul! le întrerupse 
visător Mircea. 

— Luna! Luna, nu? întrebă zâmbind profesoara. Cred 
că Su Mima nu va întârzia să ne-o prezinte în astă- 
seară. 

— Imaginea ei nu se poate compara cu realitatea! 
spuse pilotul. 

— Atunci cum ne-aţi putea zugrăvi această realitate? 
Cuvintele pot spune mai mult decât imaginea? 

— ...Unul dintre marii poeți romantici ai lumii noastre, 
Mihail Eminescu, scria cu mult timp în urmă: 


„Lună tu, stăpân-a mării, pe a lumii boltă luneci 
Şi gândirilor dând viată, suferințele întuneci 
Mii pustiuri scânteiază sub lumina ta fecioară, 
Şi câţi codri-ascund în umbră strălucire de isvoară! 
Peste câte mii de valuri stăpânirea ta străbate, 

Când pluteşti pe mişcătoarea mărilor singurătate! 
Câte țărmuri înflorite, ce palate şi cetăţi, 

Străbătute de-al tău farmec ție singură-ți arăţi! 

Şi în câte mii de case lin pătruns-ai prin fereşti, 

Câte frunţi pline de gânduri, gânditoare le priveşti!...”! 


Lulh tăcu îndelung, răpită de farmecul versurilor. 

— „Peste câte mii de valuri stăpânirea ta străbate”... 
repetă ea. Haideţi! Să mergem mai iute, să văd... M-am 
îndrăgostit de Luna voastră! 

Înotau cu mişcări largi şi repezi. Părul lung al Innei 
cădea în jurul umerilor ei, ca un văl auriu sub casca 
transparentă. Când ajunseră la locurile rezervate, au 
salutat în dreapta şi stânga, au făcut numeroase 
cunoştinţe cu siderantropii şi cu soțiile acestora. 

Profesoara dispăru pentru câteva minute şi reveni 
însoțită de un tânăr voinic şi înalt. 

— Daţi-mi voie să vi-l prezint pe Vuys, inginer, iubitul 
şi în curând soțul meu! zise ea zâmbind. 

Siderantropul murmură ceva şi foarte politicos întinse 
mâna tuturora, după obiceiul tümilor. 

Nyass Umbo şi Doina îl luară între ei şi începură să 
discute aprins. Pe Vuys, Doina îl cunoscuse pe când 
vizita Centrul de dirijare automată a magmei, al cărei 
conducător era dânsul. S-au împrietenit imediat, mai 
ales că fata îşi începuse cercetările vulcanologice şi avea 
în permanentă nevoie de nenumărate explicații. 
Inginerul îi fusese de mare folos. În câteva ore, Doina a 
putut înțelege simplitatea genială a sistemului de 
dirijare. 


1 Mihail Eminescu ; „Scrisoarea I" (n.r.]. 

Tot Vuys a fost acela care, pricepând greutăţile 
întâmpinate de Nyass în studiile sale, l-a ajutat să intre 
în legătură cu câțiva dintre biologii de seamă din 
Lonlun. 

Dacă ne gândim şi la prietenia creată aproape spontan 
între Lulh, Inna şi Doina, putem deduce cu uşurinţă că 
întâlnirea aceasta le produsese tuturora o mare plăcere. 

Auzind că peste puţin timp Lulh şi Vuys vor fi soț şi 
soție, Doina strânse prietenoasă brațul inginerului, 
spunându-i cu bucurie: 

— Trebuie să te felicităm! În asemenea momente, noi 
avem o urare din străbuni: noroc, sănătate şi fericire! 

— Mulţumesc, Doina! 

— În curând vei fi deci tată! 

— Da! Fără copii, fericirea în dragoste este ştirbită 
tocmai de esenţial... 

Vuys tăcu. În priviri i se adunară cioburile de lumină 
ale emoţiei. Apoi, ca şi când n-ar mai fi vrut să discute 
despre aceasta, spuse: 

— Spectacolul pe care ni-l veţi da nu este pentru noi o 
surpriză. La noi s-a dezvoltat foarte mult „acva 
televiziunea” - cum ați numi-o voi, tümii. Producțiile 
noastre artistice se realizează într-un centru unic, de 
unde se transmit în tot oraşul. Astăzi însă grădina a fost 
amenajată special pentru voi, după indicaţiile lui Su 
Mima. Am aflat că de aceste probleme se interesează 
îndeosebi Mircea Vrej. 

— Nici nu se putea altfel! spuse râzând Inna. L-a 
trădat iar una dintre profesiunile lui preferate! şi-i 
explică lui Vuys că Mircea fusese actor. 

Luminile din grădină se stinseră. Numai în camera de 
proiecție a naturalistului era lumină. Aici fuseseră 
instalate aparatele. Şi când toți credeau că spectacolul 

va începe, îşi făcu apariția Su Mima. Se opri lângă Inna 
şi Mircea: 

— Am nevoie de voi, veniți în cabină! Inna, trebuie să 
traduci în limba lor textul primului jurnal. Tu, Mircea, ai 
grijă de magnetofon! Nyass ne-a împrumutat în seara 
aceasta câteva microbenzi cu muzică simfonică. 

Înainte de a pătrunde în cabină, pilotul mai privi o 
dată mulțimea siderantropilor; chipurile şi corpurile lor 
se  distingeau în întuneric grație unei uşoare 
fosforescente a pielii. 

Su Mima prezentă pentru început un jurnal care 
înfățişa sosirea lor în lumea subacvatică. Pe parcursul 
filmului apăru şi primirea făcută de localnici. Mulţi 
siderantropi se recunoscură. 

— În continuare le voi arăta un documentar cu cele 
mai frumoase privelişti de pe Pământ. 

— Nu uita să fie şi un peisaj marin în lumina Lunei! 
Am de achitat o promisiune. 

— N-avea grijă, se găsesc de toate! Alegeţi până una 
alta o simfonie adecvată. 

Su Mima se învârti de câteva ori în jurul aparatelor, 
apoi apăsă pe declanşator. Inna anunţă siderantropilor 
filmul care urma, după care începu să caute cu Mircea 
în caseta cu microbenzi. 

— Mi-a plăcut foarte mult cum ai recitat din 
Eminescu! zise ea fără să ridice ochii. 

Pilotul îi admiră câteva clipe profilul fermecător, apoi 
îşi aminti că trebuie să răspundă. 

— Hm... Adică... da? Într-adevăr? 

Fata zâmbi uşor. 

— Da, foarte mult! Versurile poetului m-au cucerit 
încă din copilărie. Dar eu nu ştiu să le spun aşa frumos 
ca tine... 

208 


Tânărul întinse mâna spre brațul ei. Abia atunci Inna 
se roşi toată şi sulul mic şi rotund pe care-l ţinuse între 
degete căzu cu zgomot pe pardoseala metalică. 

— Ce simfonie crezi că va trebui să alegem? încercă ea 
să se concentreze asupra celor ce aveau de făcut. 

— Poftim! spuse el, revenindu-şi. Răsturnă caseta pe 
masă. Las la aprecierea ta! 

Inna luă mai multe benzi, le citi titlurile şi le aşeză 
înapoi; în curând, toate avură aceeaşi soartă. 

— Nimic? întrebă zâmbind pilotul. Atunci poate-ţi 
place tocmai aceea cu care te jucai adineauri. 

Ridicând banda de ios, Mircea i-o întinse. Mâinile lor 
se împreunară. Inna întoarse încet sulul pe care citi: 

— Dui Ret - „Simfonia dragostei”... 

Într-un moment când strigătele de încântare ale 
siderantropilor se domoliseră, Su Mima se întoarse către 
cei doi, care, mână în mână, se priveau lung. 
Naturalistul se apropie în vârful picioarelor şi luă de pe 
masă microbanda pe care o ataşă magnetofonului. Apoi 
zâmbi tăcut, clătină capul cu blândeţe şi, lăsând 
aparatul să funcționeze singur, dispăru din încăpere. 

Se strecură cu greutate printre siderantropii încântați 
de film şi se opri lângă George Lan. 

— Vino, te rog, înăuntru! Am nevoie de cineva care să 
aleagă muzica pentru spectacol... 


Pământenii se strânseră la vilă obosiţi, pentru a lua 
masa. Vizitaseră în cursul dimineţii o serie de centre 
ştiinţifice şi îi impresionaseră metodele de cercetare noi 
şi originale ale siderantropilor. Doina Lan şi Arno 
Patterini începură o discuție aprinsă despre probleme 
legate de vulcanologie, când naturalistul, clasându-şi 
fotodiscurile pe care înregistrase diferite exemplare de 

209 


floră şi faună, îi întrerupse: 

— Dar unde este Igor Svetloum? 

Bătrânul nu apăruse încă; hotărâră să-l aştepte. 

În acel moment intră în încăpere Lulh. Purta o cască 
transparentă cu apă şi un fel de costum de baie dintr-o 
singură bucată, unduind în solzi mari, aurii. O ancoră, 
cunoscutul simbol maritim pământean, îi fulgera metalic 
pe umăr. Corpul ei subțire îşi desena astfel şi mai bine 
formele suple, bine făcute. 

— Cum ţi-a venit ideea să te îmbraci aşa? o întrebă 
Inna, admirând-o fără voie. 

— Am încercat unul dintre modelele arătate de tine! 
răspunse profesoara şi zâmbi. Mi-ai spus doar că aşa vă 
îmbrăcaţi voi când faceţi baie! 

— Îţi stă foarte bine! o asigură Su Mima. Un moment., 
vreau să te imortalizez! îşi desprinse de la centură un 
aparat fotografic. Aşa? Gata! 

Lulh zâmbi din nou, amuzată. 

— Vă invit astă-seară la noi acasă! spuse ea. Părinţii 
mei sunt curioşi să vă cunoască. Vom asculta la 
acvatelevizor Simfonia... 

Uşa se deschise brusc, şi Igor Svetloum pătrunse 
repede înăuntru. De pe costumul de scafandru îi curgea 
apă, ceea ce dovedea că nu avusese răbdare să se usuce 
după golirea camerei-ecluză. Se trânti pe un scaun. 

— Tată, ce s-a-ntâmplat? strigă Inna pe când 
abisonauții îl înconjurau alarmați. 

— Ceva ciudat! mormăi în cască savantul. Uf, şi 
bolborositul ăsta continuu al magmei evacuate prin 
supape a ajuns să mă agaseze! Îl auziţi? 

— Da, dar ce s-a-ntâmplat? întrebă Nyass. 

— Azi-dimineaţă un grup de tehnicieni m-au condus 
la Centrul de cercetări biologice. Acolo se fac experienţe 

foarte interesante pentru crearea unor noi soiuri de alge. 
Radiațiile unor generatori speciali stimulează 
dezvoltarea dirijată a organismelor. Când am ajuns 
acolo, munca era în toi. Din neatenție,am intrat în zona 
de acțiune a unui generator. Mi s-a făcut imediat rău. 
Tehnicienii mi-au administrat o soluție calmantă prin 
intermediul rezervorului de oxigen, dar nici acum nu m- 
am înzdrăvenit. 

Începu să-şi desfacă ventuzele căştii. Când şi-o 
scoase, toți izbucniră în exclamatții puternice. Svetloum, 
zâmbind, savura efectul surprizei. Sub coama leonină 
crescută în chip miraculos, capul său dispăruse aproape 
în întregime. 

— Păr! izbuti să spună Umbo. Păr?! 

— Da, îi răspunse savantul simplu. Un lucru cu atât 
mai plăcut cu cât este neaşteptat. Biologilor de acolo 
astfel de accidente le produc doar neplăceri. Se întâmplă 
uneori să nimerească şi ei în raza generatorilor de 
radiații. Dar, cum părul îi stânjeneşte la înot, şi-l 
îndepărtează. 

Bătrânul îşi trecu palmele pe creştet cu un gest reflex, 
dar, nemaisimţind chelia, zâmbi iar, satisfăcut. 

— Şi cei de acolo ce-au spus? întrebă Inna, care încă 
nu-şi revenise din surpriză. 

— Au fost şi mai uimiți decât voi, dar nu pentru că mi- 
a crescut păr, ci pentru că am refuzat categoric să mi-l 
îndepărtez. Un băiat care m-a însoțit mereu în timpul 
vizitei era pur şi simplu fermecat de această neaşteptată 
transformare a mea. M-a iscodit să afle dacă nu-l pot 
împodobi şi pe el atât de frumos. În ochii săi, păream o 
ființă stranie ce-şi schimbă înfăţişarea după plac! 

— Cum îl chema pe băiat? întrebă Lulh, neputându-şi 
stăpâni râsul. 

— Arh, aşa mi-a spus el! 
— Este elevul meu! zise profesoara. 
* 


Lulh îşi duse oaspeții în partea de sud a oraşului. 
„Acolo, într-o casă spiralată împodobită cu alge viu 
colorate locuiau părinții fetei. 

În camera largă, emisferică, mai erau şi alți invitaţi. 
Printre ei, Mircea îl recunoscu pe Vuys. Svetloum se 
apucă să le povestească bătrânilor încântați cum îşi 
redobândise podoaba capilară. Un robot mic al 
profesoarei „asculta? cu atenție. Apoi, cu totul pe 
neaşteptate făcu un salt pe umerii savantului şi-i 
contemplă bogăția părului alb. 

— La ce-ţi foloseşte ţie asta? articulă el mecanic. Te 
face fericit? 

— Da! zâmbi Svetloum mirat. 

— Numai asta te face fericit pe tine? 

— Nu, dar printre altele şi asta mă bucură. 

— Atunci ce fel de om eşti tu? parcă n-ai fi un luh de 
poți să vorbeşti aşa! 

Lulh interveni oarecum stânjenită, dând jos aparatul 
şi întrerupându-i circuitul de alimentare. 

— Nici cele mai perfecte automate n-au putut sesiza şi 
analiza situaţii de natură tipic umană! rosti dânsa. Cum 
e şi firesc, limitele unei maşini şi deci incapacitatea ei de 
a atinge perfecțiunea ființei raționale vor exista 
întotdeauna, deşi Vuys s-a gândit să introducă în 
programele cibernetice unii parametri psihici. Aşa că vă 
rog să iertați „gafa? robotului meu. Ştiţi, astăzi, la 
şcoala, copiii au vorbit foarte mult despre părul 
dumneavoastră. Arh le-a povestit totul, şi tot el v-a 
numit „tămul-are-n-are-păr”. 

— Nu mi-aş fi închipuit că redobândirea părului îmi va 

aduce printre copiii din Cosmos mai multă popularitate 
decât studiile mele îndelungate în domeniul 
oceanologiei! glumi Svetloum spre hazul tuturora. 

Doina şi Vuys se retrăseseră într-un colț, discutând 
pesemne ceva amuzant, căci izbucneau din când în când 
în hohote de râs. Nyass Umbo zâmbi, încercând să-şi 
închipuie ce putea Vuys să-i povestească Doinei. 
Inginerul era un om foarte vesel, care îi plăcuse 
medicului încă din prima clipă. Se pricepea de minune 
să construiască din piesele care-i umpleau buzunarele 
tot felul de automate simple. Le construia uneori în 
timpul convorbirilor, după cum bunicile de odinioară ale 
pământenilor tricotau tăifăsuind. Folosea asemenea 
„jucării” pentru a face rapid unele înregistrări sonore 
sau le punea să calculeze vreo ecuație. 

„Omule! — gândi el, privind chipul atât de drag al fetei. 
Niciodată n-ai putut trăi singur. Dacă ai fost slab, ţi-ai 
sprijinit brațul de umerii celui care ţi-a întins mâna, fie 
el şi un necunoscut. Dacă ţi-a fost frică, te-ai strâns în 
grupuri şi-ai fost mai puternic. Dacă moartea te-a 
amenințat, ţi-ai adunat forțele să lupti împotriva ei. Dar 
ceea ce te-a despărțit de animale a fost munca. 
Preschimbând lemnul şi piatra în unelte docile pentru a 
învinge natura potrivnică, ți s-au ascuțit privirea şi 
gândul. Abia atunci ai ştiut că eşti însetat de frumos şi 
ţi-ai condus mâna să lovească bolovanul neînsuflețit şi 
rece, dându-i viaţă şi expresie... 

„„Noi nu mai suntem singuri. Din omul întâlnit 
pretutindeni pe Pământ şi în Cosmos se naşte prietenul 
— frate de azi şi de mâine. Prietenia şi dragostea sunt 
culmi cucerite „de cei ce nu pot fi singuri nicicând...” 

Nyass se întrerupse, surprins de notele unei melodii 
stranii care izvorau din difuzorul acvatelevizorului. Nici 

nu observase că toate discuţiile încetaseră şi cei din 
încăpere ascultau. 

Muzica aproape îl zăpăci pe medic prin rezonantele ei 
neaşteptate. El încercă să ghicească ce fel de 
instrumente erau acelea la care se cânta, însă nu reuşi. 
Melodia aceasta îi răscolea profunzimi nebănuite, îi 
însuflețea simțiri pe care strămoşii uitaţi în timp, 
departe, le sădiseră în el, simţiri care aşteptau mereu 
prilejul de a ieşi la lumină. 

În aparat se zbatea o furtună de sunete discordante, 
întrerupte de căderi repetate şi lungi, care sugerau 
prăbuşirea într-un hău infinit ca însuşi Cosmosul. Apoi, 
pe nesimţite se strecurară între ele tonuri grave, care 
crescură necontenit, până  deveniră dominante, 
ameţitoare prin repetarea lor continuă, aidoma 
loviturilor de ciocan. Nyass îşi imagină rachetele luhilor 
prăvălindu-se în Pacific, perioada nehotărârilor de mai 
târziu, apoi începerea construirii lui Tumgavo, atât de 
bine sugerată prin loviturile acelea metalice. 

După o vreme, muzica se molcomi, deveni limpede şi 
legănătoare. Aşa se clatină desişurile de alge în lungul 
teraselor. Sunete pline de strălucire cântau frumuseţea 
stranie a Lonlunului, munca avântată şi creatoare a 
generațiilor primelor milenii de viață în ocean. Apoi 
Umbo nu mai încercă să descifreze mesajul simfoniei. Se 
lăsă în voia infinitelor modulaţii armonice, care-l 
răscoleau într-un chip nemaiîntâlnit, zbuciumându-se 
în sufletul său şi mângâindu-i-l totuşi. 

I se păru dintr-o dată că muzica seamănă cu ceva 
ştiut de mult timp, ceva apropiat şi îndrăgit pentru 
totdeauna. Şi îşi dădu seama ce era: Beethoven! 

Această revelaţie îl impresionă până la lacrimi; „nu-şi 
putuse închipui o atât de perfectă concordanţă între 

mesajele muzicii din lumile lor. Căci muzica străbătuse 
erele şi parsecii, mereu expresivă şi vie, ca şi năzuința 
noastră spre cunoaştere. 

Trecuse o oră de când asculta ori numai câteva 
minute? N-ar fi ştiut să spună. Dar în acel moment 
notele răsunau înăbuşit, împiedicate parcă de ceva, 
încercând să evadeze şi nereuşind. Aşa era dorința de 
zări a  siderantropilor, nostalgia după  nesfârşirile 
Universului atât de mult colindate odinioară şi poate 
năzuința întoarcerii pe o altă planetă Luh, asemănătoare 
cu aceea pe care o părăsiseră. Dorul de eliberare din 
cătuşele stihiilor vibra în sunete joase, cutremurătoare, 
într-o chemare cu atât mai deznădăjduită cu cât fusese 
imposibil de realizat. 

Cât de departe ar fi ajuns civilizaţia celor din adâncuri 
dacă ei nu s-ar fi găsit închişi sute de milenii în 
cavitatea cea strâmtă a lui Tümgavo! Şi totuşi câtă 
măreție exista în sfârşitul acestei captivități! Câtă 
măreție în jertfa îndelungata pentru viitorul urmaşilor 
celor îndepărtați! 

Muzica creştea necontenit, purtând sufletul 
africanului în cercuri largi, tot mai largi, dându-i 
senzația că lumile strălucitoare ale Galaxiei trec prin 
fața ochilor săi într-o rotire fără capăt. Strigătul 
deznădăjduit şi totodată plin de speranța despriuderii 
din magmă îl ameți. Închise ochii, înspăimântat de atâta 
lumină. Muzica suia culmile unui avânt nesfârşit, 
învârtejindu-l şi pe el în mişcarea aceasta impetuoasă; 
mai sus, mai sus, risipindu-i Cosmosul la picioare, lui, 
Omului, Singurul şi adevăratul demiurg! 


215 


Capitolul XVII 
O incursiune științifică 


Pe întreaga suprafață a lui Tămgavo, între terase, sub 
pragurile bacteriene fuseseră instalate câteva mii de 
puncte de observaţie asupra temperaturii şi presiunii 
magmei. Maşini cibernetice transmiteau din oră în oră 
caracteristicile la un centru unic de verificare şi control. 
De aici, toate datele ajungeau la Marele Centru de 
calcul, care le compara, le sistematiza şi încerca să le 
prevadă evoluţia ulterioară. Rezultatele calculelor erau 
difuzate zilnic în Lonlun. 

Şi iată că amenințările focului din adâncuri, până 
acum mai puţin îngrijorătoare, crescură pe neaşteptate, 
într-o singură noapte. Aproape toate punctele de 
observaţie semnalară în magmă presiuni şi temperaturi 
din ce în ce mai ridicate. Cauza acestor fenomene era, 
după cum dovediră analizele, prezența substanțelor 
radioactive. 

Consiliul ştiinţific îşi completă măsurile de salvare 
preconizate anterior, alcătuind un plan vast, folosind 
pentru lupta cu lava fiecare om şi fiecare maşină. 
Conform acestui plan, în care ajutorul tümilor juca un 
rol însemnat, membrii celor două expediţii abisale 
porniră fără întârziere să viziteze centrele industriale 
importante, pentru a ajuta la evacuarea lor rapidă spre 
suprafață. 

* 

— Priviţi acest uriaş tunel prin care circulă materia 
incandescentă, se adresă mineralogul Hans Aal celor 
şase abisonauțţi, care, însoțiți de un siderantrop, se 
strânseseră în jurul său. Diametrul interior are 40 m. 
Pereții translucizi au zece metri grosime şi sunt 

construiți dintr-un aliaj special în care predomină 
siliciul. Acest aliaj denumit de noi luhicon, deoarece a 
fost descoperit de savanții luhi, rezistă şi la temperaturi 
de 20000* C. Cristalele aliajului sunt aşezate în două 
straturi, asemenea unor cilindri concentrici, din care cel 
mai mic vine în contact direct cu magma. Datorită 
generatoarelor magnetohidrodinamice, energia termică, 
în primul strat al cristalelor, se transformă în energie 
electrică. La rândul ei, energia electrică determină o 
scădere a temperaturii din cel de-al doilea strat până la 
minus 100°. În exteriorul uriaşei conducte există un al 
treilea strat, izolator; atingându-l, constatăm că are 
temperatura mediului înconjurător. 

— Tunelul este în directă legătură cu rezervorul 
magmatic 1? întrebă Doina. 

— Da. Este conducta principală. Ramificaţiile de 
deasupra noastră alimentează centrele industriale din 
Lonlun. Alte ramificații deservesc centrele industriale de 
pe celelalte terase. Scurgerea lavei este dirijată după 
dorință, cu ajutorul unor supape. 

— Cum? Din substanța aceasta lichidă şi fierbinte se 
extrag toate materiile prime necesare industriei? întrebă 
Nyass Umbo destul de neîncrezător. 

— Fără îndoială, răspunse Hans Aal. Magma cuprinde 
foarte multe substanțe în fuziune. Cu ajutorul 
microorganismelor, siderantropii au transformat lava, 
construind după lungi strădanii lumea în care ne aflăm. 
Ar fi îngrozitor ca munca aceasta să se irosească înecată 


1 Rezervor magmatic: zonă din interiorul pămîntului cu temperaturi mari şi 
cu posibilități de descărcare la presiune sau de acumulare a substanțelor 
radioactive. Locul unde s-a format magma (n.a.). 

de magmă. Trebuie să ne gândim bine cum pot fi salvate 
clădirile. Mircea, dumneata ca tehnician n-ai uitat, cred, 
să calculezi condiţiile optime în care pot acţiona 
abisoscafele ce vor evacua aceste construcții! Vom merge 
acum la Centrul pulberii magmatice, cum am denumit 
noi uzina unde materia fierbinte este răcită şi măcinată. 

Clădirea cu cinci etaje avea forma unor cuburi 
suprapuse. Fiecare etaj era înalt de cel puţin opt metri. 
O conductă spiralată se încolăcea ca un şarpe în jurul 
construcției. 

TAINA MESAJULUI COSMIC 


— Imaginea descoperită în Peştera cristalelor! zise 
Doina. Clădirea aceasta seamănă cu cea din desen. E 


oare un simbol? 


— Cred că da! răspunse Su Mima. 
[i cerură însoțitorului lor câteva lămuriri. 
— Prima uzină cu care luhii au început transformarea 


magmei semăna cu 
aceasta, le explică 
siderantropul. 

Construcția ei a 
devenit un simbol al 
lumii noastre, 
deoarece din magmă 
s-a născut tot ce e 
ridicat în jur. 

Îi întâmpinară doi 
Tumgavi în vârstă care 
discutară ceva cu 
Hans Aal. 

— Ne-au invitat să 
urcăm la ultimul etaj, 
pentru a ne explica 


întregul proces 
tehnologic, spuse 
acesta. 

Înotând după 


gazdele lor, se văzură 
conduşi de-a lungul 

unui tunel până sus. Pe drumul acesta se putea observa 
ovoidul uriaş şi verde, construit în interiorul clădirii. Su 
Mima se opri de câteva ori să filmeze. Priviră printr-o 
ferestruică transparentă din peretele  ciudatei 
construcții. 

— Acest cuptor gigantic este construit din crisoberil, 
spuse unul dintre luhi. 

— Crisoberil? exclamă Mircea. 

— Da, să nu fiți surprinşi! Dacă la suprafaţă el este o 
piatră rară şi prețioasă, aici se găseşte din belşug. Dar 
să revenim la cuptorul pe care-l vedeţi. E umplut cu apă 
la temperatura de zero grade. O secție auxiliară, dar 
extrem de importantă o constituie „moara” în care 
lucrează... organismele,  litofage. Câteva specii 
necunoscute vouă au proprietatea de a extrage silicea şi 
de a absorbi gazele. Topită şi pulverizată, lava în contact 
cu apa produce mici explozii sau se solidifică. La rândul 
ei, această pulbere „cineritică”! este transformată 
uimitor de repede cu ajutorul microorganismelor. 
Elementele pulberii trec în soluție sub formă de săruri, 
fiind preluate de aceste infime viețuitoare. Complicatul 
proces de separare a elementelor cu ajutorul 
microfaunei şi microflorei, ca şi din fragmentele 
fărâmițate de litofage se încheie rapid pe fundul acestei 
instalații. Se obțin şase şarje pe oră, bacteriile fiind apoi 
evacuate şi înlocuite cu un alt schimb de 
microorganisme. 

— Nu cred totuşi că acesta este singurul mijloc 
întrebuințat pentru separarea elementelor, spuse Doina. 


1 Material fin, rezultat în timpul erupției, asemănător cu nisipurile şi cenuşa 
(n.a.]. 

— Nu, desigur că nu. Să treceţi în primul rând pe la 
Centrul cristalogen. Multe taine vă vor fi lămurite acolo. 

În cuptor se produseră o serie de explozii şi pocnituri. 
Un huruit înfundat domina aceste zgomote. Începuse o 
nouă şarjă. Încercară să vadă ceva prin ferestruica 
rotundă. În afara unui haos de gaze şi de mici scânteieri 
nu putură distinge altceva. 

— Cu această materie fărâmițată ce se face? întrebă 
Su Mima. 

— Materie primă pentru Uzinele vii! 

— Uzinele vii? ! 

— O să pricepeţi curând, îi linişti Hans. 

Porniră spre Centrul cristalogen. Edificiul începea cu o 
piramidă roşie, înaltă de peste 50 m. De la ea pornea o 
spirală gigantică de aproape 300 m, care era întreruptă 
iar de o piramidă asemănătoare ş.a.m.d. Clădirea se 
întindea ca un arc de cerc pe o lungime de câtiva 
kilometri în jurul oraşului. Un strat verzui, dens o 
învăluia în întregime. 

În incinta piramidală, câţiva siderantropi urmăreau 
procesul trecerii magmei în spirala uriaşă. Un tunel 
îngust, luminat din loc în loc, era construit de-a lungul 
spiralelor transparente prin care topitura curgea ca un 
râu incandescent. Abia acum putură observa că lava 
curgea printr-un jgheab larg, uşor înclinat, care lega 
spiră cu spiră. 

— Formațţiile de spire de deasupra jgheabului pot fi 
asemuite cu geodele!, explică Hans Aal. La ce folosesc, 
veți observa îndată! 

Cu ajutorul punctelor de observaţie construite special, 


1 Geodă: cavitatea unei roci, căptușită cu minerale cristalizate (n.a.). 

se putea urmări totul. 

— Să vedem ce se întâmplă, îşi reluă Aal explicaţiile. 
lată, din vaporii fierbinţi saturați cu silice se 
cristalizează pe pereţii spiralelor cantități masive de 
mineraie. Lava îşi pierde încet căldura. Din cauza 
mineralelor care se separă, silicea capătă culori variate. 
Cu cât ne apropiem de a doua piramidă, materia încinsă 
se răceşte. La suprafața ei apar primele substanțe 
solidificate. Unele sunt cristalizate. Ele plutesc în masa 
topită. Punctele acelea sclipitoare, asemănătoare cu 
stelele, sunt cristale de platină şi osmiat de iridium: 
primele metale de diferenţiere. La cea dintâi piramidă 
aceste cristale sunt captate, iar lava, înconjurată de 
norii de gaze îşi continuă drumul. 

Blocuri mici de piatră verde pluteau în râul de flăcări. 
Ele erau împinse de către masa lichidă mai departe, 
până la stadia următoare, unde se retopeau învăluite în 
flăcări. Tot aici se formase o stranie „stâncă” cenuşie, în 
ale cărei goluri şi fisuri se zăreau cristale verzi şi altele 
sclipitoare şi transparente. 

— Sunt cristale de diamant, explică Aal, iar rocile verzi 
conțin mult fier şi magneziu. 

Plecară mai departe fermecaţi de laboratorul uriaş 
construit de siderantropi. Câte generații au trecut, câţi 
gânditori anonimi şi modeşti şi-au închinat viața 
proiectelor şi experimentărilor până când s-a născut 
această „minune”! Gândurile urmăresc izvorul ei în 
timp, pătrund înțelesul amenințării prezente şi se frâng. 
Nu se poate! Este imposibilă absurditatea dispariţiei, a 
înecării în magma clocotitoare şi oarbă. Tot ce-i mai bun 
şi mai luminos în oameni se ridică împotriva distrugerii. 
Nu se poate! 

Rocile începură să devină cenuşii şi brune. Fiecare 

222 


spirală semăna acum cu coastele abrupte ale unei 
prăpăstii monstruoase, luminată de văpăi, învăluită în 
ceața vaporilor fierbinți, străbătută în toate direcțiile de 
vinişoarele incandescente ale lavei. Pe alocuri, blocurile 
fantastice de granit se retopeau, se amestecau cu 
exploziile vijelioase ale vaporilor saturați, încărcaţi cu 
metale rare. 

Resturile de granit, vâscoase ca un aluat se mişcau 
încet şi, colorate şi strălucitoare, păreau broboane de 
sudoare, solidificată pe trupul diform al unui uriaş de 
flăcări. Pretutindeni creşteau şi se dezvoltau morioanele! 
fumurii,  berilele verzi, euclazul, fenocitul roşu, 
acvamarinul, topazele şi ametistele. 

Trecând de stația următoare, vaporii începeau să se 
răcească şi mai mult. Spiralele erau acoperite de 
cuarțuri cenușii. Printre ele se aflau cristale de feldspat. 
Puțin mai departe, într-o peşteră stranie, crescuse o 
pădure de sulițe ascuţite: cristalele de stâncă. Aminteau 
de acele ariciului de mare. 

Continuându-şi  incursiunea,  abisonauţii  văzură 
minerale albe, compuşi sclipitori ai sulfului, şi umbrele 
întunecate ale metalelor grele. Întâlniră compuşii 
sulfuroşi ai fierului, iar puţin mai departe se opriră 
surprinşi în fața unor foițe roşietice, ce păreau frunze de 
toamnă presărate pe aleile cenuşii. 

— Aur! şopti Hans. Aici, ca şi la noi acum, nu prea 
mai are căutare. Se întrebuințează doar în tehnică. 

Când se opriră obosiţi şi încântați, lava răcită zăcea pe 


1 Morion: cristal de munte de culoare aproape neagră, care prezintă însă în 
spărturi fine o culoare brună. Încălzit cu precauţie, se decolorează şi devine 
galben. Încălzit mai departe își poate pierde complet culoarea. Compoziţia, 
culoarea și proveniența lui nu sînt încă stabilite (n.a.). 

jgheaburi. 

— Uluitoare construcție! exclamă Arno Patterini. Şi 
când te gândeşti că această lavă care ne pândeşte din 
afară ca să ne piardă este totuşi atât de folositoare când 
o îmblânzeşte omul! Am străbătut în câteva ore întreaga 
tabelă a lui Mendeleev. Ştiţi că ideea unei asemenea 
construcții a avut-o şi un pământean? Mai exact, 
geochimistul sovietic A. E. Fersman! a propus în acelaşi 
sens crearea unui Elementariu, care însă pentru noi a 
rămas până acum doar o idee fantastică. 

— Dar ce se întâmplă cu toate elementele văzute? 
întrebă Nyass Umbo. 

— Desigur că din lava solidificată sunt alese 
elementele necesare, presupuse Doina. Lava aceasta 
este bogată în metale rare, ca vanadiul şi beriliul. 

— Chiar aşa şi este, confirmă Aal. Cristalele, pure şi 
impure, sunt sortate. Minereurile de asemenea. Materiile 
reziduale sunt retopite şi evacuate prin conul vulcanic 
exterior. Procesul pe care l-aţi văzut durează cam două 
luni de zile şi uneori mai mult. Procedee speciale, greu 
de explicat, ajută enorm transformarea aceasta 
uimitoare, care în scoarța Pământului se efectuează în 
sute de mii şi milioane de ani. 

— De neînchipuit! exclamă pentru prima dată Igor 
Svetloum. Dacă am împrumuta aceste procedee de la 
siderantropi... 

— Sunt absolut de acord! Posibilitatea obținerii 
beriliului şi a vanadiului în cantități inepuizabile a 
devenit o realitate. Şi acum să plecăm mai departe 


1 Fersman, Aleksandr Evghenievici : celebru geochimist și mineralog 
sovietic ; a trăit între anii 1883—1945 (n.a.). 

pentru a vizita Centrul cristalelor gigantice. Vom trece 
apoi pe la Uzinele vii! încheie Hans Aal, punându-se în 
fruntea grupului. 

Centrul cristalelor gigantice, strălucind în culoarea 
unui acvamarin intens era alcătuit din 12 sfere. Fiecare 
clădire se afla cam la 100 de metri de celelalte. 
Coridoare cilindrice legau sferele între ele, pătrunzând 
chiar prin mijlocul lor. O mare animaţie domnea în jur. 
Vehicule de culoare neagră soseau şi plecau neîntrerupt. 
Din ele se descărcau rezervoare pătrate. 

Abisonauţii pătrunseră într-o uriaşă sală sferoidală. 
Se aflau pe o punte metalică îngustă, ce înconjura un 
impresionant glob transparent. În întâmpinarea lor 
sosiră câţiva siderantropi. După amabilităţile de rigoare, 
îşi concentrară atenția asupra celor ce se petreceau în 
fața lor. 

Două bazine mici, ca două mingi violacee erau legate 
între ele cu un coridor. Fiecare avea în partea inferioară 
câte o platformă. În calotele astfel formate se zăreau 
câteva cristale galbene, unite printr-un sistem de fire 
incandescente. Din bazine porneau cabluri groase. 
Cablurile se adunau în două cuburi mari. 

Un lichid limpede umplea pe trei sferturi baloanele 
violacee. Printr-unul dintre baloane se ridica un grăunte 
cristalin, ce se mărea văzând cu ochii. În acest timp un 
alt cristal cobora în globul alăturat, mişcarea repetându- 
se continuu. 

— Aici asistăm la fabricarea cristalelor de siliciu. 
Procesul are loc în condiţiile unui vid înaintat. Silicea 
impură, obtinută aşa cum am văzut, este retopită în 
cuptoare speciale, unde se purifică. Această silice 
alcătuieşte cristalele, şi iată cum: un monocristal de 
siliciu este trecut în jos prin acest lichid. Monocristalul — 

grăuntele - se transformă într-un centru de cristalizare. 
În lichidul fierbinte se mai pot topi şi cantități mici de 
metale rare, care dau cristalelor proprietăți deosebite — 
electrice, termice, luminescente. 

Însoţiţi de Irh, inginerul-şef al Centrului, vizitară şi 
celelalte clădiri. Primele patru grupuri făceau parte din 
secția beriliului. Admirară cristale ce atingeau 30-35 m 
înălțime. În această secţie se „construiau” cristale de 
euclaz,  fenocit roşu, crisoberil verde, acvamarin 
întunecat şi strălucitor. 

În continuare au văzut cristale negre, albe, fumurii şi 
galbene, şi chiar cristale în care toate culorile se 
amestecau uniform şi atrăgător. Când părăsiră această 
lume de basm, erau fermecaţi şi mândri de geniul tehnic 
al siderantropilor, ale căror creaţii se puteau lua la 
întrecere cu „minunile” realizate de Tümi. 

— Aşadar, încheie Svetloum discuţia cu ceilalți, 
însemnările făcute pe parcurs ne vor permite să 
acționăm, în cazul unei evacuări, cu cea mai mare 
rapiditate şi siguranță. Toate aceste excepționale 
realizări ale siderantropilor vor putea fi scăpate de la 
dezastru. Să mergem să raportăm concluziile noastre 
Consiliului ştiinţific! 

Abia se urcaseră în acvamobil, când de undeva, 
dinspre terasa întâia, veni bolborositul înfundat al 
magmei care forța marele cilindru al lumii subacvatice. 


CAPITOLUL XVIII 


În luptă cu moartea 


Noaptea adâncurilor fu coborâtă încet peste Lonlun. 
Marile luminofoare se întunecară pe rând, acoperindu-se 
cu filtre subțiri de culoare albastră. Sus, pe cele trei 

terase, cristalele îşi micşorară în ordine descrescândă 
intensitatea reacțiilor, iar hăţişurile de alge, tulburate 
până acum de forfota vieţuitoarelor, se liniştiră treptat. 
Lumea subacvatică începu să se afunde în somn. 
„Lumina de Piatră”, slab luminată de irizaţiile algelor 
fosforescente, deveni tăcută şi pustie. Numai în 
depărtare, la marginea din sud, Centrul cristalogen 
scânteia abia ghicit în roiul de licurici al farurilor de 
siguranță. Ceva mai la stânga, Uzinele vii semănau cu 
flăcările despre care se vorbea în legendele pământene 
că joacă deasupra comorilor: bulele de oxigen 
răsfrângeau ireala pâlpâire a algelor... 

Peste tot linişte. Timpul se scurgea cu paşi egali, iar 
pe cadranele ceasurilor cifrele se aprindeau la intervale 
regulate,  marcându-i trecerea. În camerele vilei 
abisonauților, somnul coborâse greu şi adânc. O dată cu 
oamenii  adormiseră şi grijile, şi pasiunile, şi 
chinuitoarea lor aşteptare... întuneric... întuneric şi 
linişte. 

* 

Explozia răbufni surd, ca şi când un tunet îndepărtat 
ar fi pregătit venirea unei scurte şi năprasnice furtuni de 
vară. Ea zgudui pereții vilei. La numai câteva zeci de 
secunde urmă un amalgam de pârâituri lungi şi sinistre. 
Pământenii se treziră în aceeaşi clipă, buimăciți şi 
nehotărâţi. Întrebări rămase fără răspuns se întretăiară 
în aer, până când Su Mima, dezmeticindu-se primul, 
strigă din răsputeri: 

— Erupe! 

Şi începu să se îmbrace cu mişcări repezi, îi urmară 
exemplul tăcuţi, frământaţi de îngrijorare şi nelinişte. 
Costumele, aparatele de oxigen, căştile, şi iată-i 
îngrămădiţi în fața trapei din camera-ecluză. Înainte ca 

apa să fi umplut toată încăperea, dădură buzna afară. 
Vuietul semnalelor de alarmă din oraş se auzea puternic 
şi enervant. Luminile se intensificaseră din nou şi razele 
lor se încrucişau deasupra clădirilor. Alarmaţi, primii 
siderantropi ieşiseră pe străzi. Cinci roboți trecură cu 
repeziciune spre sud. O imensă pată cenuşie se lățea de 
acolo din ce în ce mai repede. Abisonauţii se aruncară în 
acvamobile şi porniră cu maximum de viteză spre 
Lonlun. 

Sute de siderantropi apăruseră dincolo de clădiri şi 
priveau neliniştiți vălul roşiatic care gonea înaintea lui o 
masă de viețuitoare înnebunite. La sonoradio începu să 
se transmită un comunicat special pentru mobilizarea 
echipelor de intervenție. 

O mare mulțime se adunase la sediul Consiliului 
ştiinţific. Clădirea, complet luminată, era plină de forfota 
savanților. Conducătorii oraşului ieşiseră pe terasa 
largă, înconjurată cu trepte şi colonade şi începură să 
dirijeze de acolo activitatea Corpului special de 
securitate. Din depozitele centrale erau aduse 
materialele necesare primei intervenții, care erau 
depozitate în acvamobilele cu motoarele în funcțiune. Un 
grup apreciabil de siderantropi se strânseseră în fundul 
terasei. Primeau măştile speciale şi rezervoarele cu 
oxigen lichid. 

La sosirea pământenilor, ei le făcură loc de trecere, 
însoțindu-i cu priviri calde şi prietenoase. Conducătorii 
siderantropilor veniră în capul scărilor să-i întâmpine: 

— Mulţumesc, prieteni! Mulţumesc, prieteni! le spuse 
de departe Pöyk, vădit tulburat. 

După ce-i privi câteva clipe în tăcere, continuă: 

— Vă încredințăm conducerea unei echipe de salvare. 

Tot grupul abisonauților se apropie de terasa. 

— Ei bine, spuse calm Pöyk, aşteptaţi roboții de 
recunoaştere. Vă lăsăm. Acţionaţi după împrejurări! 
Cunoaşteţi acum procedeul tehnologic al reparării 
spărturilor. Sunt de părere ca femeile şi prietenul 
Svetloum să rămână aici. Riscul e prea mare! 
Întorcându-se către membrii Consiliului ştiinţific, Pöyk 
adăugă calm: La postul de radio! N-avem timp de 
pierdut! 

Jos mulțimea numeroasă murmura surd. Nicio 
întrebare însă nu răsună la trecerea consiliului. 
Respectuoşi, le făcură loc, apoi îşi întoarseră din nou 
ochii spre marginea terasei a doua, aşteptând roboții. 

Flyh, conducătorul echipelor de salvare, înaintă până 
la mijlocul treptelor, în bătaia reflectoarelor pieţii. 

— Prieteni, se adresă el pământenilor. Nu mai putem 
aştepta venirea roboților plecaţi în cercetare. Întârzierea 
lor dovedeşte că fisura este mai importantă decât ne 
aşteptam. Vom trimite peste zece minute prima echipă 
de intervenţie. Trebuie să adăpostim femeile şi copiii! Noi 
plecăm chiar... 

O nouă bubuitură venită din acelaşi loc îl obligă pe 
Flyh să se întrerupă. O soluţie densă mătură perdeaua 
de alge a terasei. Ajunse până la marginea ei, apoi cobori 
cenuşie şi leneşă în jos, către oraş. 

Mânaţi parcă din urmă de vălul soluțiilor toxice, doi 
dintre cei cinci roboți apărură de pe terasă, apropiindu- 
se de Lonlun. Ei coborâră greoi şi rămaseră nemişcaţi pe 
nisipul auriu. Urmă un strigăt general de surpriză, apoi 
o tăcere apăsătoare. Nimeni nu îndrăzni să alerge spre 
ei... 

— Spărtură... mare! vorbi întretăiat unul dintre roboți. 
Gaze... fierbinți!... Apa fierbe... Ceilalți au fost... acoperiți 
de lavă... Repede... urcă... mereu... a ajuns... gura... 

erate... 

O scânteie orbitoare se răsuci în partea superioară a 
aparatului. Curentul electric scurtcircuitase centrul de 
comandă, trecând prin izolaţia arsă. 

O  exclamaţie nelămurită răbufni din piepturile 
privitorilor. Indignarea parcă se adresa cuiva nevăzut, 
vinovat de cele întâmplate. Svetloum se precipită spre 
sediul consiliului. În curând sosiră la apelurile lui peste 
200 de roboți. Ei luară materialele depozitate în piaţă şi 
porniră cu maximum de viteză spre locul spărturii. 
Pământenii săriră în două acvamobile, urmărindu-i 
îndeaproape. 

Ca răspuns la comunicatele lui Pöyk, siderantropii 
soseau în grupuri tot mai mari de pe străzile laterale. 

Când depăşiră pragul terasei a doua, erupția intrase 
într-o nouă fază. O cascadă de aburi lăptoşi se revărsă 
din spărtură, condensându-se imediat, şi o serie de 
trosnete infernale se înlănțuiră la intervale neregulate, 
semn că lava luase contact cu apa. 

În sfârşit, ajunseră. Cu măştile antimagmatice pe fată, 
oamenii ieşiră din maşini. Înotară până la deluşorul din 
fața spărturii. Lava se adunase aici într-un lac de mici 
proporții. Suprafața lui se răcea neîncetat, dar cele 
patru torente de foc aduceau noi valuri fierbinți, 
suprapunându-le în continuare. 

Roboții, strângând în braţele lor rigide tuburile cu 
bacterii termoabsorbante, începură atacul. 

Două şiruri înclinate şi opuse se  năpustiră 
concomitent asupra fisurii, trecând cu viteză ameţitoare 
pe lângă „lac”. Tuburile lungi şi verzi începură 
rostogolirea prin apă ca un roi compact, strălucind 
nefiresc în lumina puternică a cristalelor. 

După lansarea încărcăturii, roboții se întretăiau într-o 

ordine perfectă, coteau într-o parte, executau un viraj 
larg şi reveneau. 

Douăzeci de acvamobile apărură în goană, aducând 
sfere de sudură şi rezervoare cu alte bacterii. Rapid, 
vehiculele fură aşezate după o spirală largă, din ce în ce 
mai sus. Mentinându-şi distanţa dintre ele, maşinile îşi 
puseră motoarele în plin. Prin trapele întredeschise fură 
lansate rezervoarele şi sferele. 

Lava începuse să prindă o pojghiță subțire. 
Temperatura apei  scăzu brusc sub acţiunea 
neîntreruptă a bacteriilor. Acvamobilele reveniră pe 
deluşor şi oamenii luară legătură cu Lonlunul pentru a 
comunica îndeplinirea misiunii. 

— ...Aşadar, totul e în ordine! mai spuse o dată Aal. 
Ne întoarcem? 

— Atenţie! Acolo! îl întrerupse Doina de lângă portieră. 

Întinse mâna undeva, spre dreapta. Bubuitul 
zeuduitor al rachetelor intersiderale în momentul 
decolării lor de pe Pământ, li s-a părut celor prezenți 
mult mai slab decât zgomotul acestei a doua explozii. Ea 
smulse cu o violentă de nedescris blocuri metalice, 
rostogolindu-le ca pe nişte pietricele în lungul terasei. 
Perdeaua opacă a gazelor brusc dilatate şi a vaporilor 
supraîncălziți învălui locul exploziei. Vălul fantastic al 
soluțiilor colorate ţâşni din îngustimea pereţilor ca o 
trombă vijelioasă şi stranie, biciuind întreaga terasă. 

— Două  acvamobile supraveghează solidificarea, 
ordonă Flyh. Celelalte, viteză maximă spre oraş! 

* 

— Gata!? întrebă Pöyk pe tânărul siderantrop care-i 
ieşise în întâmpinare. 

— Toate pregătirile sunt pe terminate! răspunse 
acesta. Roboții au fost revizuiți. Din nefericire, Centrul 

cristalogen şi Uzinele vii ies în afara perimetrului 
calculat. 

Svetloum se apropie grăbit. 

— Echipa specială de luhi e gata? întrebă el. Avem 
nevoie şi de 80 de roboți. 

— Fii atent! Cât se poate de atent! îl sfătui Poyk. Vuys 
pleacă şi el cu voi? 

— Da! Şi el, şi Lulh! 

— Vuys n-ar fi trebuit să vă-nsoţțească! Robotul 
„V.K.R.” perfecţionat de el se fabrică intens în uzinele de 
montaj. Era obligat să supravegheze procesele 
tehnologice. 

— A rămas în locul său inginerul Hoar. 

— Bine! Altceva. Roboții cu dispozitive de absorbţie a 
soluțiilor toxice vor evolua curând deasupra oraşului. 
Legătura prin sonoradio nu se mai poate stabili. După 
terminarea primului lot de „V.K.R.”, vi-i trimitem acolo. 
Dacă spărtura e prea largă, cere-ne ajutoare. Lucraţi 
repede! Apoi îi şopti la ureche: Aparatele de previziune 
seismică anunţă o nouă explozie. Proporțţiile ei nu pot fi 
apreciate. Ştim doar că ele vor întrece cu mult calculele 
noastre. 

Bătrânul savant, căruia automatul îi traducea cu greu 
şoapta pripită a siderantropului, păli. 

— Acum îți dai seama! reluă Pöyk. Erupția nu poate fi 
împiedicată. Dar trebuie să ne pregătim pentru a o 
întâmpina. Se va construi o a patra terasă ca loc de 
refugiu. La revedere! Succes ! 

* 

Cei adunați în piață priveau încă în urma luminițelor 
roşii care se depărtau cu repeziciune, când vuietul altor 
motoare răsună deasupra clădirilor. 

Pöyk ieşi repede în calea noilor sosiți. Echipa lui Hans 

Aal se despărțise în două. Jumătate dintre vehicule 
goniseră din răsputeri spre locul noii explozii. Oamenii 
cercetaseră sumar spărtura. Din maşini fură coborâte 
trupurile a cinci siderantropi, sufocaţți de soluțiile toxice 
în timp ce efectuau recunoaşterea. Mulţi dintre cei 
prezenți îşi recunoscură în cele cinci cadavre prieteni şi 
rude. Într-o linişte desăvârşilă, grupul siderantropilor îi 
înconjură. 

— Au plecat? întrebă Hans Aal. 

— Da! 

— Îmbarcarea! 

Vehiculele țâşniră ca un stol de păsări speriate. 

* 

Razele  luminofoarelor năvăleau de pretutindeni, 
răsfrângindu-se în nichelul sclipitor al aparatelor. De 
aici, de la ultimul etaj al clădirii, „Lumina de Piatră” 
părea un amfiteatru imens, care urca în trepte largi, 
circulare, pierzându-se în penumbra primei terase. 
Forfota siderantropilor creştea din clipă în clipă. 
Membrii celei de-a doua echipe de intervenție colindau 
toate casele, distribuind rezervoare cu oxigen şi măşti 
antimagmatice. 

Soluțiile toxice emanate de explozie continuau să se 
infiltreze tot mai jos. Ele acoperiseră oraşul cu un plafon 
subțire, cenuşiu, la înălțimea de 80 m. 

Pöyk se apropie de tehnicienii de la pupitrele de 
comandă. 

— Ar fi timpul! Luaţi legătura cu stațiile auxiliare! 
Roboții au fost scoşi din depozite? 

— Gata! răsună un glas. 

— Câmpul magnetic! 

Siderantropii manevrară comenzile. Aparatele intrară 
în funcțiune. O rețea de curenți electromagnetici se 

împleti ca o cupolă invizibilă deasupra clădirilor. 
Legătura prin sonoradio cu echipa ce lucra la noua 
fisură se întrerupse. 

— Roboții! 

De pretutindeni, de pe acoperişurile caselor, se 
ridicară mii de corpuri metalice alungite. Nu peste mult 
timp, ele executau un dans întortocheat şi fantastic. 
Soluțiile toxice erau absorbite, transformate prin reacții 
chimice în săruri şi apoi depozitate în centre speciale. 

* 


Aplecat peste comenzi, Vuys conducea acvamobilul, 
încercând să străbată cu privirea vălul cenuşiu al 
soluțiilor. Vehiculul lor se învârtea jos, mai jos decât 
toate celelalte, exact deasupra lavei. La fiecare tur era 
nevoit să treacă printr-o fâşie tot mai largă a soluțiilor, 
care se răspândeau în toate părțile, mânate de curenții 
radiali. În spate, Lulh împingea rezervoarele lungi către 
siderantropii care le destupau şi le aruncau prin cele 
două portiere ale maşinii. 

— Am obosit de-a binelea, mormăi Huyh, fratele lui 
Vuys şi se rezemă de mânerul lucitor al trapei. Oxigenul 
mi-e pe sfârşite sau aparatele nu mai funcționează 
normal?! 

— Treci în locul meu, îl îndemnă Lulh. Eu şi aşa nu 
am mare lucru de făcut. 

— Ba nu, vino aici, îşi chemă Vuys fratele. E mai bine 
aşa. 

Lovită de curent ca de o mână nevăzută, trapa se 
deschise de tot. Lulh se răsuci în loc şi alunecă înspre 
pragul metalic. Dogoarea apei şi mişcarea acvamobilului 
o ameţiră. Se clătină. 

Huyh fu singurul care văzu primejdia. Cu un gest 
energic o trase pe fată înapoi. Trapa se smuci iarăşi şi 

dispozitivele de siguranţă trosniră puternic, agățând în 
articulații conducta rezervorului de oxigen al 
siderantropului. Toate acestea se petrecuseră atât de 
repede, încât abia după ce tânărul dispăruse ceilalți îşi 
dădură seama de ce s-a întâmplat. Huyh fusese zvârlit 
de curent în mijlocul bălții informe de lavă, pe care 
bacteriile începuseră s-o acopere cu norul lor verzui şi 
opac. 

Nevenindu-i să creadă, Vuys se ridică brusc, privind 
în direcția unde-i pierise fratele, se aşeză iar, apucă 
pârghia direcțională şi o sfărâmă de parcă ar fi fost de 
carton. 

În aceeaşi secundă, acvamobilele se desprinseră pe 
rând din formaţie şi coborâră pe deluşorul din apropiere. 

— Nu există altă soluție, prieteni, îi întâmpină Igor 
Svetloum din uşa vehiculului. Trebuie să trimitem în 
Lonlun după ajutoare şi după materiale. Umbo, 
cercetează te rog şi îngrijeşte imediat pe cei intoxicaţi. În 
general, noua erupție ne-a derutat. Cine pleacă 
împreună cu noi? 

Vuys şi Lulh ieşiră imediat în față. Îi urmară, la un 
scurt interval, alți douăzeci de siderantropi. 

— Îmbarcarea! 

* 

Pöyk ridică neputincios din umeri: 

— Roboții „V.K.R.” au atins cifra de 300. Oameni vă 
putem da destui. Dar cu sferele de sudură şi 
rezervoarele de bacterii e mai greu. Trebuie să le luați de 
la Centrul cristalogen şi de la Uzinele vii, iar ele se află 
în afara cupolei de protecție. Acolo n-a mai rămas 
nimeni. Au fost chemați toți înainte de instalarea 
cupolei. Mai rămâne o singură soluție: să încărcați tot ce 
aveți nevoie, cu ajutorul unor tehnicieni care vă vor 

însoți. 

Hans Aal şi George Lan părăsiră încăperea, salutând 
scurt. 

— Aşadar, aceasta este situaţia, se întoarse Pöyk spre 
membrii Consiliului ştiinţific. Cea de-a treia explozie va 
izbucni peste câteva ore. Ce măsuri putem lua? 

— Retragerea pe terasa a treia! rosti un siderantrop în 
vârstă. 

— Şi chiar mai sus, sub stratul de bacterii, pe terasa a 
patra, interveni un altul. Numai astfel vom putea rezista 
până.. 

— Până când? 

Până la venirea Tumilor! 

— Şi dacă n-au receptat mesajul? 

— În cazul că erupția va avea proporţii neaşteptate, 
putem închide supapele de comunicaţie cu materia 
fierbinte! propuse cineva. 

— Depinde de locul unde se va produce explozia! 
După ultimele date, va avea loc chiar la nivelul oraşului, 
în sectorul sudic, acolo unde peretele prezintă mai multe 
fisuri de adâncime. 

La cuvintele lui Poyk, în încăpere se aşternu o linişte 
de gheaţă. 


— Nu se văd încă? 

— Nu. 

— Care mai e situația? 

— Până acum, neschimbată. Bacteriile nu mai pot 
învinge temperatura. Nu simțiți? Apa frige. 

O nouă explozie, apoi zgomotul şi bolboroselile apei în 
contact cu topitura. 

Torentul de foc, învăluit în avalanşa soluțiilor cenușii, 
se prăvăli cu repeziciune peste marginea digului ridicat 

de siderantropi şi se îndreptă spre locul unde staționau 
acvamobilele. Se produse o învălmăşeală inimaginabilă. 
Personalul tehnic voia să înainteze spre maşini, pentru a 
le scoate din zona primejdioasă. Împinşi înapoi de cei 
care fugeau să scape, fură dați peste cap. Flyh încercă 
să strige ceva, dar nu-l asculta nimeni. Atunci încercă 
să taie calea fugarilor: 

— Suiți-vă în vehicule! 

Îl ridicară cu braţele deasupra lor şi-l târâră mai 
departe, în timp ce el se zbătea ţipând ceva în 
microfonul căştii. 

Ajunsă la maşini, materia incandescentă se rostogoli 
printre ele. Tehnicienii surprinşi înăuntru smuciră 
portierele încercând să se salveze. Lava îi acoperi. Se 
auziră câteva vaiete prelungi. 

În calea celor care fugeau apăru un nou torent, astfel 
încât prinşi între cele două râuri clocotitoare, 
siderantropii începură să înoate de colo-colo, fără nicio 
țintă. Se agățau unii de alții, se învălmăşeau şi mulți 
pieriră în lupta aceasta. Şuvoaiele înaintau încet, 
tinzând în mod vădit să se unească. 

Luhii se aruncară în sus, ca nişte apariţii ireale, 
înotând prin vălurile soluțiilor toxice şi dispărură în 
ceața care frigea, topea măştile şi costumele. 

Brusc, norul cenuşiu se repezi în urma lor. Îi ajunse, 
îi învălui şi totul dispăru fără urmă. 

* 

Robotii „V.K.R.”... se certaseră. Era un fapt împlinit, în 
fața căruia oamenii rămaseră neputincioşi, neştiind cum 
să intervină. 

În momentul când ieşeau din uzină, robotii erau 
alimentaţi cu energie şi li se indica să aştepte în curtea 
interioară până la primirea noilor dispoziţii. Dar robotii 

„judecau” conform programului construcției lor, se 
orientau rapid asupra situației date şi încercau să 
găsească o soluție cât mai corespunzătoare. 

După microbenzile găsite mai târziu, s-a reconstituit 
„cearta” maşinilor. lată câteva fragmente ale acestui 
fenomen ciudat: 

— Prin spărturi năvăleşte lavă! spusese „V.K.R.-1”. 

— Da! Oraşul e ameninţat. Oamenii nu pot lupta 
împotriva pieirii decât cu ajutorul nostru! completase 
„V.K.R.-10”. 

— Dar ce trebuie să întreprindem? 

— Ne vor da maşini şi aparate. Nu va fi totuşi prea 
târziu? 

— Cât trebuie să mai aşteptăm? 

— Poate maşinile vor trebui construite de noi, spusese 
„V.K.R.-16”. Nu sunteți de părere? 

Astfel, roboții concepură o serie de metode de apărare, 
păstrate de dispozitivele lor de memorie. Schite 
fantastice, imprimate pe microbenzi cu o repeziciune 
uimitoare, fuseseră supuse aprecierii. 

„Cearta” izbucni dintr-un motiv mărunt: compararea a 
două proiecte. Unul dintre ele era o placă metalică de 
dimensiuni neobişnuite, menită să acopere spărturile; 
celălalt era un proiectil de mărime mijlocie, încărcat cu 
material puternic refrigerent, care trebuia să pătrundă 
în lavă, pentru a o solidifica. 

Despărţiţi în două grupuri distincte, roboții 
argumentau concomitent cu cele mai diferite mijloace, 
întrerupându-se unii pe alții. Atunci „V.K.R.-1” amplifică 
la maximum puterea difuzoarelor sale şi propuse: 

— Fiecare proiect să fie realizat separat! Vom urmări 
ulterior eficacitatea. 

Începu să se desfăşoare o activitate febrilă. Memorând 

detaliile proiectelor, fiecare tabără porni la lucru, fără ca 
siderantropii observatori să mai poată interveni cu ceva. 

Cât trecuse din acel moment nu s-a putut preciza. 
Când Hans Aal şi George Lan sosiră pentru a lua roboții, 
întâlniră un grup de tehnicieni care „parlamentau” cu 
cinci automate rămase de gardă. 

— Nu e voie! Veţi vedea în curând rezultatele! Vom fi 
salvaţi cu toţii! repetau la infinit acestea, în timp ce 
automatele celelalte se grăbeau să realizeze proiectele. 

— Cele două metode ar trebui combinate! spuse Lulh. 
Şi acum, repede, la spărtură! 

* 

Din fisurile peretelui exterior al lumii subacvatice 
magma apăru sub marginea terasei întâi care începu să 
se năruie. Cordonul fragil al algelor se mistui o dată cu 
viețuitoarele buimăcite. Lava se rostogoli, adunându-se 
în cantilăți din ce în ce mai mari sub terasă. Un râuşor 
incandescent care nu mai putea fi oprit înconjură 
oraşul. Singura măsură posibilă ar fi fost evacuarea 
locuitorilor pe terasa a patra. Cum să părăseşti însă 
toată această civilizație? 

Dispoziţiile lui Igor Svetloum fură precise şi scurte: 

— Mircea şi Inna, la postul de sonoradio! Comunicat 
special: toate femeile, copiii şi bolnavii să fie strânşi în 
piață. Amo, Umbo, Doina şi Lulh, adunați pe toți 
membrii colectivelor noastre aici. Su Mima, cheamă toți 
inginerii la mine! Aal, pregăteşte abisoscaful pentru 
adăpostirea copiilor în caz de pericol. Detaşează 
încăperile şi izolează motoarele! După aceasta, trebuie 
să elaborăm cea mai eficace metodă de stăvilire a lavei. 
Consider că prăbuşirea teraselor şi folosirea proiectilelor 
refrigerente ar fi lucrul cel mai indicat. 

Din pricina soluțiilor toxice strecurate până la terasa a 

treia şi a bubuiturilor provocate de explozii, întreaga 
faună, cuprinsă de panică, se năpusti din mijlocul 
junglei de alge şi fugi în toate părțile. Pătrunzând în 
zonele otrăvitoare, multe vietăți pieriră. Trupurile lor 
căzură încet peste oraş. 

* 

— lată, aici este instalația care dirijează supapele, îi 
explică lui Hans Aal inginerul, apropiindu-se de pupitru 
şi răsucind două manete. Materia fierbinte din conducta 
energetică a Lonlunului este îndreptată prin canale 
oblice către supape. Când presiunea ei întrece presiunea 
magmei de sub noi, acestea se închid. 

Inginerul decuplă pârghia, trase afară siguranța de 
plastic, apoi o introduse între plăcuțele distribuitorului. 
După câteva secunde, jos, foarte jos, se auzi o explozie 
„înfundată. Siderantropul tresări speriat: 

— Supapele... s-au blocat şi s-au rupt! S-au blocat şi 
s-au rupt! strigă el. Ce facem? 

Dar Hans Aal nu mai era în încăpere. 

* 

Inna, Igor Svetloum şi Mircea ieşiră pe rând din 
cabina acvamobilului şi se apropiarâ de roboții care 
lucrau de zor. Marea placă metalică acoperise locul 
fisurii şi „V.K.R.-l, autorul proiectului, veni în 
întâmpinarea tümilor. 

— Ajutorul nostru v-a fost de folos. Dacă nu eram eu, 
„V.K.R.-88” nu făcea nimic cu proiectilele lui 
refrigerente. 

Cei trei nu se putură stăpâni să nu râdă auzind 
„lăudăroşenia” robotului. 

— Ca să-i dovedesc acest lucru, urmă imperturbabil 
„V.K.R.-l', am lăsat fără ştirea nimănui un colț întreg al 
platformei mele lipsit de proiectile refrigerente. Sunt 

sigur că metalul nu se va topi. 

Exact în acelaşi moment, aproape o optime din placă 
cedă temperaturii şi un firicel de lavă se scurse cu 
repeziciune. 

„V.K.R.-! „privi? cum firicelul se transformă într-un 
pârâiaş, apoi într-un râuşor, şi făcu un gest la care nu 
se aştepta nimeni: se repezi, luă un proiectil refrigerent 
şi se aruncă în lava care se solidifică în câteva clipe 
peste el. 

— S-a „sinucis”? întrebă Inna nedumerită. 

— Repede, să astupăm spărtura, strigă Igor Svetloum 
fără a-i răspunde. 

Se urcară în maşină, ajunseră la stocul de proiectile şi 
luară cinci dintre ele la bord. În jurul lor, forfota luhilor 
şi a roboților era în toi. Se întăreau marginile de fuziune 
ale platformei metalice. 

Acvamobilul timilor se opri deasupra noii fisuri, la 
mică înălțime. Apa clocotea. Vrej apucă un proiectil de 
solidificare, deschise brusc trapa şi-l azvârli exact în 
partea inferioară a spărturii. Reacţia refrigerentă urmă 
imediat şi mai mult de jumătate din topitură se întări 
instantaneu. 

Mircea aruncă şi al doilea proiectil, apoi se prăbuşi pe 
banchetă, ducându-şi mâna la piept unde îl atinseseră 
stropi de lavă fierbinte. 

Inna ţipă atât de ascuțit, încât Svetloum se întoarse 
spre ei cu iuțeala fulgerului, după care porni vehiculul 
cu maximum de viteză spre spitalul din oraş. 

* 

Fata se apropie de Vrej, controlându-i rezervoarele cu 
oxigen. 

— Cum te simți? 

— Bine! Mai bine. Când îmi dai drumul? 

— Nu acum. Mai aşteaptă. Medicii siderantropi ți-au 
aplicat un tratament al lor, în urma căruia rănile ți s-au 
închis aproape complet. Trebuie însă să te mai 
odihneşti! lartă-mă, mă cheamă cineva! 

Într-adevăr, un geamăt stins răzbătu dintr-un colț al 
spitalului improvizat lângă Lonlun. Inna alergă într- 
acolo. Era de-a dreptul uimitor cum de izbutea tânăra 
fată să-i ajute atât de mult pe medicii luhi. 

Necontenit erau aduşi numeroşi răniţi. În multe cazuri 
îngrijirea lor se dovedea zadarnică: mutilați, cu 
piepturile sfârtecate mureau fără să scoată o şoaptă. 
Unii plângeau... Nu, nu de durere, nici de frica morții, ci 
din pricina tragicelor întâmplări abătute asupra lumii 
lor. Mircea le ghicea lacrimile în desul suspinelor 
înăbuşite, strecurate printre dinţii încleştați. Ce mai 
puteau spera? Spărtura din preajma oraşului tot nu 
fusese astupată. Era mai mult decât evident că vor fi 
acoperiți de lavă. Când trebuia să se întâmple aceasta? 
Înainte ca ajutorul de la suprafață să sosească? 
Nesiguranţa îl chinuia pe Vrej mai rău decât rănile şi 
dezastrul. 

— Mircea, avem o vizită. Doina! 

Tânărul se ridică iute în coate. Întorcându-şi capul 
spre fată. 

— Cum îți merge? Ai salutări de la toți prietenii! 

— Ce se mai aude cu operaţiile de salvare? S-a 
întreprins ceva nou? 

— Pentru a stăvili erupția de pe terasa a doua, vom 
prăbuşi peste ea o secţiune a terasei superioare. Se 
pregătesc aparatele pentru tăierea rapidă a metalului. 
Spărtura de aici n-a fost sudată, nu? Cred că va trebui 
să înceapă evacuarea întregului oraş. 

* 

În primele trei acvamobile se aflau Vuys împreună cu 
alți siderantropi, Igor Svetloum, Hans Aal, Doina şi 
George Lan, Patterini, Nyass Umbo şi Su Mima. Arh, 
micul siderantrop care-i însoțea pe Tümi peste tot, se 
strecurase şi de data aceasta printre dânşii, în ciuda 
împotrivirii lor la început. 

— Voi fi cuminte! se rugase băiatul, cerând cu ochii 
sprijin de la Arno. N-am să vă stingheresc cu nimic! 
Mama a fost intoxicată acum câteva ore şi e la spital. N- 
am unde să mă duc. 

Înduioşaţi de lacrimile care-i răzbateau în glas, 
abisonauții îl primiră. Şi iată-l acum între Doina şi Su 
Mima, fericit la culme că prietenii lui, care-i treziseră 
uimirea şi admiraţia, l-au luat cu ei. 

În spate, veneau celelalte şapte vehicule. Sub fiecare 
se vedeau proeminente barele prin care urmau să fie 
emişi curenţii de înaltă frecvență pentru secționarea 
metalului. Algele erau atât de încâlcite, încât oamenii se 
văzură nevoiți să-şi croiască drum printre ele accelerând 
până la refuz motoarele. Vehiculele străbăteau cu 
greutate „tunelele” prin care trecuseră nu de mult 
reprezentanții faunei abisale. 

— Evacuarea oraşului a început? întrebă Svetloum. 

— Da, de o jumătate de oră, îi răspunse Vuys. 

— Ce crezi? Vor veni cei de la suprafață? 

— Fără-ndoială că da, dar nu ştiu dacă mai putem 
rezista până atunci. 

— Care sunt limitele posibilităților de rezistență? 

— Aproximativ 32 de ore de acum încolo. Evident, e 
prea puțin. Dar iată, am ajuns! 

Din pricina algelor lipite de peretele vertical, fuseseră 
gata să se ciocnească de el. Igor Svetloum cobori repede 

— Aţi respectat direcţia de înaintare? 

— Cu stricteţe, răspunse Lan. 

— După câte constat, bacteriile termoabsorbante de 
aici au dispărut cu desăvârşire, spuse Vuys. Anumite 
soluții toxice şi alte substanţe le distrug. 

— Ciudat! Oare să existe o nouă fisură? 

— N-ar fi exclus, răspunse inginerul. Dar să începem 
lucrul! Două acvamobile se vor deplasa în dreapta, şi 
două în stânga. Celelalte vor secționa radial terasa. 
Echipajele să ia cu precizie poziția şi s-o încredinţeze 
aparatelor de orientare. Acţiunea trebuie în aşa fel 
coordonată, încât cele patru grupe să se întâlnească 
concomitent spre extremități. Ce ziceţi? încheie el. 

Acvamobilul în care se găseau Vuys, Arh, George Lan 
şi Patterini cobori atât de jos, încât barele dispozitivului 
de secționare atinseră neregularităţile terenului. Imediat 
ce puseră aparatele în funcţiune, din şanțul tăieturii 
izbucniră valuri de topitură. Apa începu să clocotească 
cu furie. 

Din maşina care-i urma, Hans Aal, Doina, Su Mima şi 
Nyass priveau încordați. Evenimentele se precipitară. 
Spărtura din peretele lui Tümgavo, neobservată până 
atunci din pricina algelor încâlcite se căscă învăpăiată 
într-o parte, cu atât mai largă cu cât magma împinsă de 
presiune năvălea mărindu-i dimensiunile. 

Un râu subţire de foc țâşni spre prora acvamobilului 
şi pătrunse brusc înăuntru prin vizorul sfărâmat. 

— Întoarce! strigă inutil Doina din vehiculul din spate. 

Vuys, care era la comenzi, nu mai apucă să 
manevreze. 

Jetul fierbinte îi străbătuse pieptul, oprindu-se pe 
picioarele lui Patterini. 

Acesta gemu adânc şi-şi închise ochii de durere. Cu 
gesturi aproape reflexe deschise portiera, căută cu 

mâinile în jur până dădu de Arh, îl smulse de pe 
banchetă şi-l împinse afară. 

— Fugi! 

Stăpânindu-şi greu reacţiile produse de arsură, Arno 
întredeschise pleoapele abia după câteva clipe. George 
Lan zăcea lângă el, cu capul acoperit de lavă. Arh luase 
locul lui Vuys la comenzi. 

— De ce te-ai întors? Fugi! scrâşni geofizicianul, 
încercând neputincios să se ridice. 

— Lasă-mă, mă pricep! 

În clipa când motorul, cu un muget deznădăjduit, se 
străduia zadarnic să tragă maşina înapoi, în fața 
portierei apărură Doina Lan şi Hans. Fata rămase 
împietrită, cu ochii la bulgărul inform de metal care 
îmbrăcase umerii lui George; Hans se contractă din toţi 
muşchii şi dădu să se aplece spre Arh, ca să-l tragă 
afară. 

Arno îi văzu chipul schimonosindu-se dintr-o dată; 
undeva în spate îi mai zări pe Nyass şi Su Mima, apoi de 
sus i se păru că s-au prăvălit peste el toate uraganele 
fierbinți ale Soarelui. 

Aal privise noul văl de soluții toxice năvălind către 
dânşii; întinse fulgerător mâna după Doina, dar nu mai 
avu timp să acţioneze. Curentul năprasnic de apă 
clocotită îl înşfăcă şi îl rostogoli, zvârlindu-l într-o parte. 

Prin infernul înconjurător răzbătu ţipătul subțire al 
unui copil surprins şi înfricoşat... 

Al doilea val de magmă, împins de presiune, încălecă 
leneş deasupra primului şi curse încet peste acvamobil. 
În locul unde se aflase fata se învârlejeâu acum numai 
apele cenugşii. Lava curgea mai departe, ca şi când acolo 
n-ar fi întâlnit nimic. 

Nyass Umbo scoase un sunet ciudat, ca un oftat de 

nedumerire. Su Mima îl văzu înaintând cu mişcări rigide 
şi stângace către zbuciumul uriaş al undelor încleştate 
cu pământul topit din adâncuri într-o luptă parcă fără 
sfârşit. 

— Nyass! 

Cu privirea fixă, medicul căuta să străbată în mijlocul 
furtunii aducătoare de moarte, să mai întrezărească 
doar o singură clipă ochii negri şi chipul drag, pierdut 
pentru totdeauna. 

Cu o forță uriaşă, de care nimeni nu l-ar fi crezut 
capabil, naturalistul îl apucă de centură, îl smuci în sus, 
îl răsuci pe spate şi-l purtă până la acvamobilul în care 
Hans se prăvălise pe o banchetă, ţinându-şi capul în 
mâini. Maşina dispăru printre alge cu toată viteza. 

* 


Hans Aal închise pentru o clipă ochii. Dar nu-şi putu 
stăpâni tulburarea. Avea impresia că o menghină îi 
strânge capul fără cruțare, iar durerea i se întindea 
mereu, de-a lungul coloanei vertebrale. Ştia de ce. 
Rezervorul cu oxigen lichid i se găuxise în urmă cu două 
ore şi soluțiile toxice pătrunseseră înăuntru. I se mai 
întâmplase aşa ceva mai demult, înainte de sosirea celei 
de-a doua expediţii. Ca şi atunci şi-a schimbat aparatul 
îndată, totuşi nu putea şti cât timp a inhalat gazele 
otrăvitoare. Şi tot ca atunci simţea că toate gândurile i 
se învălmăşesc; fără îndoială, toxinele acționau asupra 
sistemului nervos. 

Se ridică de pe bolovan şi ascultă zarva şi râsul 
cristalin al copiilor din abisoscaf. Deşi zguduită de 
moartea prietenilor ei, Inna îşi găsise totuşi puterea să 
povestească micilor luhi ceva vesel. 

În curând fata ieşi din navă şi se apropie de dânsul. 

— Hans, zise ea, supraveghează-i! Eu trebuie să mă 

duc în oraş. Spune-le tot timpul ceva, explică-le 
construcția „Constelaţiei II”. Sunt tare curioşi! 

Savantul făcu semn că a înţeles şi Inna plecă. 

„Sunt tare curioşi!” gândi el. „Aşa sunt toți. Ei nu ştiu, 
nici măcar nu bănuiesc primejdia! Dar eu... Eu l-am 
văzut pe Arno cu picioarele arse, chinuindu-se să iasă 
din acvamobil. Arno are opt copii. Şi-am auzit țipătul lui 
Arh... Ţipătul acela cutremurător, ce mă urmăreşte şi 
acum, plin de nedumerire şi teamă... lar micuţii din 
abisoscaf nici măcar nu bănuiesc primejdia...” 

Aal porni spre aparat cu o hotărâre de neclintit în 
ochi. 


— Ei, ce se-ntâmplă acolo? „Constelaţia” noastră 
pleacă?! 

Su Mima se repezi înotând din răsputeri către nava 
care începuse să ia înălțime. O aşteptă să ajungă în 
dreptul lui, apoi deschise trapa şi pătrunse în cabina 
inferioară, special amenajată pentru adăpostirea micilor 
luhi. Copiii plângeau speriați, fără să ştie ce se petrece. 

— Nene, nene! scânci un puşti, apucându-l de mână. 
Adineaori nenea Hans ne-a închis uşile şi ne-a spus să 
fim cuminţi, că ne duce la sup... la supri... 

— La suprafață? 

— Da, acolo! Dar eu nu vreau! Unde e mama? 

Naturalistul cobori la postul C.N.S., trecând prin 
coridorul-ecluză. 

— Hans, ce faci? 

Mineralogul avea privirile rătăcite şi tremura din tot 
corpul. 

— Sus, la aer, Su Mima! Sus e soarele! 

— Dar nu-i poți ţine pe copii închişi, se sufocă! Şi apoi 
unde pleci prin bacterii? Nu ştii că abisoscaful e avariat? 

— Su, pe băiatul meu îl cheamă Arh... Şi capul, de ce 
mă doare capul? O dată am văzut o cometă cu două 
capete şi Arh m-a rugat să i-o dau lui. Su, tu ştii ce-io 
cometă... 

Naturalistul scoase o exclamaţie asemenea unui 
muget. Hans Aal era nebun! Înnebunise şi nimeni nu-şi 
dăduse seama de asta. 

— Hans, dragul meu, lasă-mă pe mine la comenzi! 

— Pe tine? Nu ! Tu n-ai destulă experiență! Bacteriile 
sunt înşelătoare... 

— Hans! 

— la mâna, îți spun! 

Pragul de microorganisme se apropia mereu. Aal se 
plecă spre manetele electrodezagregatorului. Desperat, 
celălalt îşi smulse de la centură arma ultrasonică ce nu-l 
părăsea niciodată, o potrivi la intensitate minimă şi 
apăsă pe trăgaci. Hans îşi duse mâinile în dreptul 
urechilor, se clătină şi căzu peste tabloul de bord. 

— Să sperăm că te vom putea vindeca, prietene! şopti 
Su Mima, ridicându-l. 


CAPITOLUL XIX 
Epopeea ultimelor ore 


Grupul uriaşelor abisoscafe construite de Tumi într- 
un timp record trecea prin bezna oceanului pe acelaşi 
drum străbătut înainte de primele două expediţii. 

Perfecţionate şi utilate complex, navele nu mai 
resimteau atât de intens vibraţiile ultrasunetelor. După 
o coborâre rapidă, aparatele se opriră. De sub ele apăru 
pe ecrane „Constelaţia din ape”, învăluită în norii 
soluțiilor toxice vânzolite de colo-colo. 

Pragul bacterian fu străpuns în cinci locuri deodată. 

Cinci siluete înguste se conturară întunecate pe fondul 
luminescent. 

După aşteptarea frământată de îndoieli chinuitoare, 
abisonauților li se păruse atât de firească sosirea 
ajutoarelor, încât nu dădură semne de prea mare 
uimire. Priviri încordate cercetau din spatele vizoarelor 
grupul de nave... 

Mircea Vrej şi Su Mima erau însă copleşiți de emoție şi 
fiecare dintre ei o simțea diferit. 

Mircea se bucura că lupta şi sacrificiile lor nu s-au 
irosit în zadar. Ar fi fost gata să strângă la pieptul său 
pe fiecare siderantrop şi să-i strige privindu-l în ochi: 
„Nu suntem singuri, prietene!” 

Su Mima, omulețul cel veşnic neastâmpărat, fremăta 
acum din tot corpul. „Cum era să uit?... Un peşte pentru 
micul Nicol Patterini!” 

Luhii erau neliniştiți. Se găseau la o cotitură decisivă 
a întregii lor istorii. Jos, moartea - sus, lumea tümilor. 
Aceştia le întindeau mâna cu prietenie şi sinceritate. Se 
vor putea însă adapta noilor condiții de la suprafață? 

Piloții celor cinci nave abia sosite zăriră imediat grupul 
de oameni şi se îndreptară către ei. Igor Svetloum şi 
Pöyk le ieşiră grăbiţi în întâmpinare. 

— Câte aparate aveți? 

— Numai 25, răspunse conducătorul grupului, 
plecându-şi ochii ca o scuză. Răstimpul a fost prea scurt 
Siis 

— Îi puteți lua pe toți? îl întrerupse bătrânul 
nerăbdător. Sunteţi utilați? 

Conform instrucțiunilor din mesajul trimis de 
dumneavoastră. 

— Bine, priveşte! îi arătă el mulțimea siderantropilor. 
Cât timp ne trebuie? 

— Judecind după condiţii... şase ore pentru evacuarea 
populaţiei şi... 

— Cât? Nici nu vă gândiţi! Patru! Şi patru sunt prea 
multe. Lava urcă cu repeziciune. Timpul este limitat. Fiţi 
atenți cum vă descurcațţi la manevrare! 

— Vom încerca! 

— Prietene, se întoarse savantul spre Pâyk. Ne-am 
înțeles! Copiii şi femeile! Strânge-i chiar aici, în jurul 
orificiului superior. Veţi fi ajutați de toți abisonauții... 


Nimeni nu se aşteptase la aşa ceva. Toţi erau copleșiți 
literalmente de fantezia şi spiritul de prevedere al 
salvatorilor. 

La patru minute după plecarea ultimei nave, un 
pinten colosal se înfipse puternic în pragul bacteriilor, 
străbătându-l ca pe o coală de hârtie. O navă înaltă îşi 
făcu apariția. Ea înaintă încet, exact pe centrul 
deschizăturii, pătrunzând pe trei sferturi în calota 
inferioară.  Rămase  nemişcată. O trapă largă 
semicirculară se deschise automat. Din interiorul navei 
răzbătu o lumină argintie. Zece oameni ieşiră pe pragul 
lat aproape ca o platformă. 

Într-o ordine perfectă, copiii şi femeile păşiră în 
interior. 

* 

Igor Svetloum era din ce în ce mai uimit; Deasupra 
conului vulcanic care în urmă cu două săptămâni fusese 
atât de pustiu şi neospitalier pluteau acum un roi 
nesfârşit de luminițe multicolore. În umbră se desenau 
siluetele celor douăzeci şi cinci de nave, dintre care 
unele atingeau 300 m înălțime. Din când în când, văluri 
cenuşii încețoşeau priveliştea. 

Dispuse în cerc în jurul conului, abisoscafele 

neclintite păreau un fel de uriaşi din basme care se 
puneau în slujba binelui. Acvaplanele mici, ce se 
vânzoleau de colo până colo, dădeau o notă de 
însuflețire tabloului. Farurile clipeau des, când într-o 
parte când într-alta, creând impresia că navele uriaşe îşi 
cheamă supărate puii înapoi. 

Igor Svetloum se îndreptă spre aparatul unde se găsea 
grupul de conducere al expediției. După ce dădu 
raportul, întrebă: 

— Şi sus? Ce-aţi pregătit? 

— Chiar aici, în jurul turnului de la suprafață, am 
adus patruzeci de nave-bazine, utilate provizoriu. În ele 
îi vom adăposti pe supraviețuitori. Am respectat cu 
strictețe indicaţiile transmise. De aici vom deplasa 
întreaga lume subacvatică. Vom continua să construim 
acolo o nouă lume pentru dânşii, în aşa fel încât să se 
simtă „ca acasă”. 

— Da, da, rosti gânditor savantul. Ca acasă! 

* 

În sfârşit, toată populația fusese evacuată. Acum 
urma partea cea mai grea: salvarea a tot ce mai putea fi 
salvat. Nu rămăseseră pe loc decât membrii Consiliului 
ştiinţific, conducătorii Lonlunului şi tümii. Strânşi lângă 
intrarea în Tümgavo, încercau să desluşească ceva în 
infernul de dedesubt. Ce se mai putea smulge 
dezastrului? Oraşul fusese acoperit de lavă? 

După ce intrară în abisoscaful cu care trebuiau să 
coboare până jos, fiecare se grăbi să ocupe un loc lângă 
hublouri. Mircea alergă la postul C.N.S., ajutând 
piloților să îndrepte aparatul pe drumul cel mai bun. 

De când aflase despre moartea lui Vuys, a lui Arh şi a 
celor trei prieteni Tumi, Lulh nu mai rostise niciun 
cuvânt. Plânsese? Nimeni n-ar fi putut spune. Fata îi era 

liniştită, ciudat de liniştită şi tocmai acest lucru o 
îngrijora pe Inna. 

— Cât e... de când..., rosti profesoara pe neaşteptate. 

— Cred că cinci ore. Poate şi mai mult... Nimeni n-a 
mai ținut socoteală. 

— Ne-a costat scump lupta aceasta... pentru viaţă! 

— Da, dar am învins! Mii de vieți au fost în schimb 
salvate! 

— Inna, ce minunați oameni sunteți voi! spuse Lulh, 
privind-o ciudat. Sunteţi mari şi puternici... Datorită 
vouă ne vom putea continua viața acolo... sus. Vom 
rămâne prieteni pentru totdeauna! 

Inna îi cuprinse umerii şi o strânse cu putere la 
pieptul ei. În aceeaşi clipă, marele abisoscaf se opri. 
Oamenii  trecură într-o cabină sferică, complet 
transparentă, pe care un fel de braț metalic arcuit o 
scosese din trupul abisoscafului. De aici, prin sistemul 
unor comenzi simple urma să se conducă operațiile. Su 
Mima îşi alesese locul cel mai bun pentru a prinde cu 
ajutorul cinediscului imaginile acestei lucrări unice în 
istoria omenirii. 

Mai întâi se aprinseră reflectoarele în lumina cărora 
cristalele clădirilor începură a sclipi din toate părțile. 

— Atenţie! 

Cu un uruit înfundat, abisoscaful se desfăcu în două. 
Cinci proiectoare îi dezvăluiră interiorul. Şase macarale 
electromagnetice se deplasară către marginea secțiunii 
inferioare.. 

— Încet la manevră! răsună un glas. 

Nava se răsturnă şi coborî. Macaralele aruncară 
cablurile-conductoare. Plăcile circulare de la capătul 
acestora se lipiră imediat de o clădire. 

Aparatele speciale purtate de un grup de tehnicieni 

zumzăiră timp de câteva minute, secționând fundația 
edificiului. Se auzi o comandă: 

— Încet în sus! Deblocaţi supapele şi atenţie la 
macarale! 

Oscilând uşor în cabluri, clădirea fu ridicată repede şi 
ajunse fără niciun accident pe platforma de 
transbordare. 

Su Mima lăsă cinediscul de la ochi exclamând: 

— Eu... e un... Sunt copleşit! Ce păcat că nu pot 
rămâne să privesc mai departe! Trebuie să strâng o 
colecție  faunistică foarte completă, care să fie 
transportată sus... Dacă a mai rămas vreun peşte! Mi- 
am procurat treizeci de bazine de dimensiuni 
apreciabile. Mircea, Inna, Lulh, nu vreţi să mă însoțiți? 

* 


— Ei, ajunge? 

— Da de unde! Îmi trebuie câteva exemplare rare. 
Acum vin şi ultimele nave. Mircea, hai în „junglă”! Uite, 
ia plasa şi arma asta ultrasonică. Sper să mai găsim 
câtiva peştişori în viață! Lulh şi tu, Inna, rămânetți aici! 
Ajutați să fie încărcate bazinele! Nu uitaţi porţiile 
suplimentare de oxigen! Ei poftim! Au şi sosit cele trei 
abisoscafe! N-or să zăbovească prea mult. Hai, pilotule, 
repede! 

Algele, sfâşiate în mare parte, le permiseră să 
înainteze cu uşurinţă. Nicăieri, nicio vietate. 

— Uite, vezi, şopti cu ochii aprinşi naturalistul. Din 
luminiş se face o potecă la stânga. Vino! 

Se afundară în desiş. Soluţiile toxice nu pătrunseseră 
prea mult aici, deşi exploziile erupției se auzeau foarte 
clar. Plantele avuseseră destul de puțin de suferit. 
Coridoarele verzi îşi mențineau încâlceala şi sălbăticia. 

— Pregăteşte-te pentru orice eventualitate! Ai plasa la 

îndemână? Dacă ne atacă trag eu. Am oarecare 
experiență... Atenţie! Vezi creasta asta metalică? Aici 
sunt nişte văgăuni îngrozitoare! Stai! Am o idee! Acoperă 
cu plasa cât mai multe ieşiri de peşteră! 

Treaba merse repede. „Vânătorul!” trecu pe după plasă 
şi-şi făcu vânt într-o grotă. 

— Uite, uite! auzi Mircea prin sonoradio. Trei 
exemplare admirabile! Vrej, fii atent! Cum iese unul 
afară, înfăşoară-l şi imobilizează-l! 

Pilotul se pregăti. 

— Ah, ah, afurisitule! mormăia cel din grotă. Profiți de 
faptul că nu vreau să te ucid? Stai aşa! ăăăă... aaa... 

O umbră prelungă se rostogoli prin apă. Mircea, care 
atât aştepta, o înfăşură cu plasa. Animalul se zbătea 
desperat, ceea ce-l enervă pe tânăr: 

— Stai că te potolesc eu! şi se trânti deasupra 
peştelui. 

— Hei, Vrej, dă-te jos! Vrei să mă-năbugşi? 

Mircea se ridică dezolat. „Vânătorul” se încurcase atât 
de bine în firele de plastic, încât nu-şi mai putea clinti 
nici măcar un deget. 

— Nu mişca! îi strigă Mircea. Unde-i cinediscul? Meriţi 
fii imortalizat. Va fi cea mai lirică imagine vânătorească, 
pe care Anda o va admira desigur din plin! 

— Anda? ! Naturalistul uită de situaţia în care se afla 
şi căzu pe gânduri. Crezi oare că mă va aştepta la 
întoarcere? 

Pilotul zâmbi. Su Mima reveni brusc la realitate: 

— Peştii! Nu-i lăsa să fugă! Intră după ei! 

După un timp, Vrej reveni cu câte o vietate mică sub 
fiecare brat. 

— Nu e rău! hotărî mulțumit cel din plasă. Unul dintre 
exemplare aparține micului Nicol. 

Se scurseseră exact şase ore de la venirea primelor 
abisoscafe. „Lumina de Piatră” dispăruse pentru 
totdeauna, iar topitura necruțătoare înainta din toate 
părțile.  Dispăruseră Uzinele vii, uriaşul Centru 
cristalogen, plantele şi animalele. Dispăruse grădina atât 
de frumoasă unde siderantropii vizionaseră primele 
filme.  Peisajele fermecătoare ale lumii subacvatice 
rămăseseră doar în amintirile oamenilor şi pe discurile 
aparatelor. Lumea subacvatică se stingea încet, 
înconjurată de soluțiile toxice cenugşii şi de pulberile 
cineritice... Lava se înălța încet şi sigur. 

De sus, de lângă orificiul central, priveliştea era şi mai 
dureroasă: terasele apăreau în toată urâțenia mutilării 
lor. Fiecare bucată de teren mărturisea lupta desperată 
dusă cu materia fierbinte. Peste marginile ciuntite ale 
tăieturilor, algele zdrenţuite fluturau ca nişte şerpi 
muribunzi. Fauna, ridicată de apă, plutea sub pragul 
bacterian, mişcată încet de curenţii neregulați formați de 
marile temperaturi. Razele luminofoarelor răzbăteau din 
ce în ce mai greu. 

— Lava a atins nivelul primei terase, şopti într-un 
târziu Iqor Svetloum. 

— Totul se stinge, mormăi bătrâneşte Su Mima. Ce 
păcat! 

— Şi câţi dintre noi... Nyass Umbo nu mai putu 
continua. 

— Sinii Teci, Doina, George, Vuys, Patterini, Arh... 
Câte mii de siderantropi au pierit în luptă cu moartea! ? 
Cântecele noastre le vor păstra mereu vie amintirea. Aici 
însă nu moare o lume, prieteni! De aici se naşte o lume. 
O lume bună, luminoasă, care va trăi veşnic! Lumea a 
cărei întruchipare perfectă este prietenia dintre Tümi şi 

siderantropi. Această întâlnire a noastră este măreață. 
Lulh asculta gânditoare şi mâna ei prinse mâna caldă 
a Innei. 
— Prieteni, continuă  Svetloum. Să pornim spre 
suprafaţă? Acolo, sus, suntem aşteptaţi! 

EPILOG 


— Atenţiune! Atenţiune |! răsună o voce în difuzoarele 
parcului. După o luptă îndârjită, Lulh a câştigat în 
cadrul Jocurilor Olimpice de Vară titlul de campion 
absolut la maratonul subacvatic pentru perioada anilor 
2255-2259! 

Femeia care s-a oprit o clipă ca să asculte, porneşte 
înotând mai departe. Casca transparentă a costumului 
de scafandru nu-i ascunde trăsăturile plăcute ale 
chipului, căruia ochii mari de un albastru intens îi 
sporesc şi mai mult farmecul. Ea priveşte stăruitor în 
toate părțile. Pe cine caută? 

În spatele unui boschet de alge, un bărbat se joacă cu 
un pui de peşte magnetic. Vă amintiți? Mama acestuia i- 
a dat de furcă lui Su Mima în timpul vânătorii din 
Tumgavo. 

— Su, în sfârşit! exclamă femeia, apropiindu-se. Igor 
Svetloum m-a trimis după tine, iar tu, poftim, te joci! 

— Tu eşti, Anda? întreabă naturalistul. Ehei, pe 
vremea când un astfel de peşte era gata să pună capăt 
carierei mele vânătoreşti, nici nu-mi trecea prin minte că 
voi ajunge să-i domesticesc urmaşii! 

— Văd, toată ziua stai numai cu puiul ăsta! 

— Da, dar nu-mi pierd vremea de pomană! L-am 
folosit ca figurant în noul meu film pentru copii, 
„Vânătorul şi peştişorul”! 

— Dragă Su, spune Anda aşezându-se alături de el pe 
o bancă, observ că eşti în continuă transformare! Nu 
credeam că tu, care ai luptat odinioară cu monştrii 
adâncurilor, te vei ocupa acum doar de peştişori! 

— M-am schimbat, ai dreptate! Sunt totuşi schimbări 
şi schimbări! 

— Cu o obiecţie însă! Curajul tău a rămas acelaşi! 

Su Mima zâmbeşte modest. 

— Crezi? 

— Mi-ai dovedit-o doar din plin atunci când, la 
întoarcerea din expediție, ai venit la mine să-mi ceri 
mâna! Nu-i aşa? 

Cineastul se posomorăşte brusc şi oftează prelung. 
Lucrurile se petrecuseră tocmai invers. Soţia lui 
izbucneşte în hohote de râs, după care îi ia mâna cu 
duioşie: 

— Ei haide, nu te supăra! Tot e bine că ţi-am făcut 
măcar eu prima declaraţie de dragoste. Acum să 
mergem! Igor Svetloum ne aşteaptă la Centrul de 
cercetări cosmice din Lonlun. 


Deşi total reconstituit, oraşul nu se deosebeşte prea 
mult de cel din Tümgavo. Aceleaşi clădiri cu forme 
ciudate  licăresc  policromic în razele centrelor 
luminescente; aceleaşi grădini îşi leagănă continuu 
bogăția vegetației; aceleaşi Uzine vii îşi răspândesc 
bulele de oxigen ce tremură în lumină aidoma flăcărilor 
care în legendele pămintene păzesc comorile. În centru 
sc înaltă Academia subacvatică ale cărei secţii se ocupă 
cu ştiinţa şi cultura siderantropilor. 

Acum, oraşul e aproape pustiu. Marea majoritate a 
locuitorilor urmăresc Jocurile Olimpice de Vară, unde 
participă pentru prima dată şi reprezentanţi ai lor şi 
unde Lulh a şi cucerit o medalie. 

Se vede însă că s-a întâmplat între timp ceva 
neobişnuit, căci Su Mima şi Anda întâlnesc grupuri de 
siderantropi care discută agitați ceva, îndreptându-se 

către sediul Consiliului ştiinţific. Pe când traversează 
sistemul rețelei de termoficare, celor doi li se alătură 
Nyass Umbo. A venit dinspre monumentul ridicat în 
memoria celor căzuți pentru salvarea lumii subacvatice; 
obişnuieşte să se ducă zilnic şi să stea ceasuri întregi 
acolo, lângă soclul de marmură porfirie. 

— Voi ştiţi de ce ne-a chemat Igor Svetloum? întreabă 
medicul. Cred că e ceva foarte important, căci a stăruit 
să vin cât mai repede! 

Piața centrală a Lonlunului e plină de lume. La 
vederea ei, Nyass şi Su îşi amintesc că tot aşa se 
întâmplase în timpul cataclismului din urmă cu doi ani. 
Inimile li se strâng de emoție şi încordare. 

De pe o stradă lăturalnică au ieşit în piață Mircea Vrej 
cu soția sa Inna, însoțiți de mama lui Arh şi de micul 
Nicol Patterini. Cele două grupuri ajung împreună la 
Centrul de cercetări cosmice. Tot mai mulți sunt cei care 
vin de la suprafaţă, iar transmisia Jocurilor s-a oprit, 
ceea ce înseamnă că întrecerile au fost întrerupte. 
Nimeni nu ştie însă pentru ce. 

— Nene Mima! îi spune Nicol naturalistului. Rechinul 
cu ţepi pe care mi l-ai adus se zbenguie acum toată ziua 
în mare, dar seara se întoarce acasă. l-am amenajat o 
adevărată locuinţă pe mal, lângă dig. E foarte blând. S-a 
făcut mare, a crescut! 

— Auzi, auzi! face Su Mima. Dar dacă întâlnindu-l o 
dată la vânătoare nu-l recunosc şi-l ucid? I-ai făcut 
vreun semn distinctiv, Nicol? 

— Sigur! l-am vopsit cu alb coada! 

Cei din jur nu-şi pot reține un zâmbet. 

— Să vezi ce frumos este aşa, nene Mami! Eu m-am 
gândit să-i dau o scrisoare şi să-l rog s-o ducă tatei 
acolo, jos... Nu-i aşa că tata o s-o primească şi-o să-mi 

răspundă? 

Mama lui Arh tresare. Se pleacă asupra copilului care 
priveşte încrezător şi este vesel că Arno va primi 
scrisoarea lui şi-i va răspunde. Prin minte i-a trecut 
fulgerător imaginea băiatului ei. Arh semăna foarte mult 
cu Nicol, ceea ce o făcuse să-l îndrăgească din prima 
clipă pe micul Tüm. De la fiul ei înghițit de lavă nu i-a 
mai rămas decât o jucărie dăruită lui de Patterini înainte 
ca moartea să-i fi răpus pe amândoi. Temindu-se să n-o 
piardă, Arh încredințase această jucărie mamei sale. 
Acum pentru ea a rămas lucrul cel mai scump de pe 
lume. Dar Nicol priveşte încrezător şi este vesel că Arno 
îi va da un răspuns... 

Cu mişcări încete, mama lui Arh desprinde un obiect 
de la piept şi-l întinde copilului: 

— Ţine-o! Ţi-a trimis-o tata ca să vezi că nu te-a uitat! 
Şi-ţi spune să creşti cuminte, mare, să fie mândru cu 
tine! 

Nicol ia jucăria. E bustul său, pe care el însuşi îl 
dăduse tatălui la plecarea expediției. Mângâie bronzul 
înverzit de apă şi apasă butonul magnetofonului, se 
aude poezia recitată odinioară. Şi când să închidă, 
deodată răsună vocea unui alt copil, vorbind într-o 
limbă necunoscută: 

— Ce glas frumos! Cine este? Un prieten al tatei, nu-i 
aşa? întreabă el cu ochi sclipitori de bucurie. 

— Da, răspunde sugrumat Umbo. E prietenul tatălui 
tău. A rămas acolo, jos, lângă el... 

Îl ridică în braţe, apăsându-i capul la pieptul său. 
Privirile băiatului nu trebuie să ştie nimic din zbuciumul 
dureros care freamătă în sufletele celor din jur. 

Igor Svetloum coboară treptele şi se apropie repede. 

— Haideţi înăuntru! îi cheamă el în grabă. Trăim un 

eveniment de importanţă covârşitoare... 

— Dar ce este? Ce se întâmplă? 

— Cum, n-aţi aflat? Siderantropii au descifrat mesajul 
pe unde gravitaționale primit de noi acum 56 de ani. 
Peste un sfert de oră îl vom transmite întregii planete. 


În difuzoare răsună lovituri melodioase de gong. 
Oamenii au lăsat conducerea proceselor de muncă pe 
seama automatelor, şi-au întrerupt odihna şi studiul, au 
ieşit din case, uzine şi instituții, s-au strâns în grupuri 
şi aşteaptă. Aşteaptă în rachetele gata de plecare sau de 
sosire, pe sateliții artificiali, în minele selenare, pe malul 
oceanului marțian: aşteaptă cei din expedițiile de 
ameliorare a climei polilor, cei care extrag aur şi radiu 
din apele mării, cei care supun pentru om forțele uriaşe 
şi oarbe ale materiei. 

Gândurile tuturora străbat acum spațiile către lumea 
care le-a trimis acest mesaj. 

În sfârşit, vocea unui bărbat curmă tăcerea 
apăsătoare: 

„Ne adresăm vouă, urmaşi ai străvechilor luhi, care aţi 
rătăcit prin Galaxie căutând şi găsind o planetă 
accesibilă vieţii. Dintre toți cei care au încercat să se 
salveze în Cosmos, ne-am întâlnit pe această cale doar 
noi. Suntem însă încredințaţi că şi alte grupuri de 
supraviețuitori au descoperit corpuri cereşti pe care le- 
au populat. Chemările lor trebuie să colinde spațiile, 
călăuzite de sensul luminos al vieţii celei biruitoare. 

Mesajul vostru, trimis de pe Tüm, ne-a ajuns după ce 
acei oameni care trăiesc la extremitatea lui Nadved Zard 

Med ! — în punctul 43 gni, 1075 ner 2 — ne oferiseră 
generoşi ospitalitatea. Civilizaţia acestor oameni se afla 
pe atunci la un grad mai înaintat de dezvoltare decât a 
noastră. Împreună ne-am stabilit acum pe zece planete, 
aduse toate în câmpul gravitațional a doi sori apropiați 
între dânşii. Cunoaştem şi stăpânim energii pe care luhii 
nici nu le bănuiseră. Cu ajutorul acestor forțe putem 
transforma stelele, dăruindu-le vieţii. 

Urmaşi ai străvechilor luhi, viața care există pe Tüm 
trebuie să culmineze cu apariţia ființelor raționale. Date 
fiind caracteristicile planetei, aceste ființe vor fi probabil 
terestre, nu acvatice ca noi. Ajutaţi-le să se dezvolte! 
Munciţi şi creaţi împreună! Când veți fi captat mesajul 
acesta, astronavele conduse de solii noştri vor fi în drum 
spre voi. Ne uneşte un ţel comun: izbânda materiei 
superior organizată asupra manifestărilor oarbe ale 
naturii. Ne aşteaptă o luptă grea şi îndelungată, pentru 
care trebuie să fim pregătiți. Cosmosul nu se lasă uşor 
înfrânt.” 


SFÂRŞIT 


1 Corespunzînd în limba luhilor Micului Nor al lui Magellan (n.a.) 
2 Coordonatele astrale după sistemul luhilor (n-a.) 

